(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΚΑ΄

Τετάρτη, 18 Μαΐου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Άδεια απουσίας των Βουλευτών κ.κ. Κ. Κόλλια και Κ. Μάλαμα, σελ.   
3. Ειδική Ημερήσια Διάταξη:

Αιτήσεις άρσης ασυλίας Βουλευτών: Συζήτηση και λήψη απόφασης, σύμφωνα με το άρθρο 62 του Συντάγματος και το άρθρα 43Α και 83 του Κανονισμού της Βουλής, για τις αιτήσεις άρσης της ασυλίας των Βουλευτών κυρίας Ραλλίας Χρηστίδου και κ. Ανδρέα Μιχαηλίδη, σελ.   
4. Ηλεκτρονική ονομαστική ψηφοφορία επί των αιτήσεων άρσης ασυλίας, σελ.   
5. Επιστολικές ψήφοι επί της ονομαστικής ψηφοφορίας, σελ.   
6. Επί διαδικαστικού θέματος, σελ.   
7. Επί προσωπικού θέματος, σελ.   
   
Β. ΝΟΜΟΘΕΤΙΚΗ ΕΡΓΑΣΙΑ   
1. Κατάθεση Εκθέσεων Διαρκών Επιτροπών:   
 i. Η Διαρκής Επιτροπή Παραγωγής και Εμπορίου καταθέτει την Έκθεσή της επί του σχεδίου νόμου του Υπουργείου Ανάπτυξης και Επενδύσεων «Προσαρμογή της ελληνικής νομοθεσίας προς την Οδηγία (ΕΕ) 2019/2161 του Ευρωπαϊκού Κοινοβουλίου και του Συμβουλίου της 27ης Νοεμβρίου 2019 για την τροποποίηση της Οδηγίας 93/13/ΕΟΚ του Συμβουλίου και των Οδηγιών 98/6/ΕΚ, του Ευρωπαϊκού Κοινοβουλίου, 2005/29/ΕΚ και 2011/83/ΕΕ του Ευρωπαϊκού Κοινοβουλίου και του Συμβουλίου όσον αφορά στην καλύτερη επιβολή και τον εκσυγχρονισμό των κανόνων της Ένωσης για την προστασία των καταναλωτών και άλλες διατάξεις», σελ.   
 ii. Η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την Έκθεσή της στο σχέδιο νόμου του Υπουργείου Δικαιοσύνης « Ένταξη των περιοχών ισχύος του Κτηματολογικού Κανονισμού Δωδεκανήσου στο Εθνικό Κτηματολόγιο, εφαρμογή σε αυτές της κοινής εθνικής νομοθεσίας - Διασύνδεση Ληξιαρχείων και «Ελληνικού Κτηματολογίου» - Καταχώριση αγωγών και αιτήσεων στο κτηματολόγιο στα κτηματολογικά φύλλα και λοιπές διατάξεις», σελ.   
2. Κατάθεση σχεδίου νόμου:

Οι Υπουργοί Περιβάλλοντος και Ενέργειας, Οικονομικών, Ανάπτυξης και Επενδύσεων, Παιδείας και Θρησκευμάτων, Υγείας, Προστασίας του Πολίτη, Πολιτισμού και Αθλητισμού, Δικαιοσύνης, Εσωτερικών, Υποδομών και Μεταφορών, Ναυτιλίας και Νησιωτικής Πολιτικής, Αγροτικής Ανάπτυξης και Τροφίμων, Τουρισμού, Κλιματικής Κρίσης και Πολιτικής Προστασίας, οι Υπουργοί Επικρατείας, οι Αναπληρωτές Υπουργοί Οικονομικών, Ανάπτυξης και Επενδύσεων και Εσωτερικών, καθώς και ο Υφυπουργός Πολιτισμού και Αθλητισμού κατέθεσαν την 18/5/2022 σχέδιο νόμου: «Εθνικός Κλιματικός Νόμος-Μετάβαση στην κλιματική ουδετερότητα και προσαρμογή στην κλιματική αλλαγή», σελ.   
3. Μόνη συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Ανάπτυξης και Επενδύσεων: «Προσαρμογή της ελληνικής νομοθεσίας προς την Οδηγία (ΕΕ) 2019/2161 του Ευρωπαϊκού Κοινοβουλίου και του Συμβουλίου της 27ης Νοεμβρίου 2019 για την τροποποίηση της Οδηγίας 93/13/ΕΟΚ του Συμβουλίου και των Οδηγιών 98/6/ΕΚ, 2005/29/ΕΚ και 2011/83/ΕΕ του Ευρωπαϊκού Κοινοβουλίου και του Συμβουλίου όσον αφορά στην καλύτερη επιβολή και τον εκσυγχρονισμό των κανόνων της Ένωσης για την προστασία των καταναλωτών και άλλες διατάξεις, σελ.

ΠΡΟΕΔΡΕΥΟΝΤΕΣ

ΑΘΑΝΑΣΙΟΥ Χ., σελ.

ΚΑΚΛΑΜΑΝΗΣ Ν., σελ.

ΛΑΜΠΡΟΥΛΗΣ Γ., σελ.  
ΜΠΟΥΡΑΣ Α., σελ.

ΟΜΙΛΗΤΕΣ

Α. Επί της Ειδικής Ημερήσιας Διάταξης:  
 ΜΙΧΑΗΛΙΔΗΣ Α. , σελ.   
  
Β. Επί διαδικαστικού θέματος:  
 ΑΘΑΝΑΣΙΟΥ Χ. , σελ.   
 ΖΑΧΑΡΙΑΔΗΣ Κ. , σελ.   
 ΚΑΚΛΑΜΑΝΗΣ Ν. , σελ.   
 ΛΑΜΠΡΟΥΛΗΣ Γ. , σελ.   
 ΜΑΜΟΥΛΑΚΗΣ Χ. , σελ.   
 ΜΠΟΥΡΑΣ Α. , σελ.   
 ΠΟΛΑΚΗΣ Π. , σελ.   
 ΦΑΜΕΛΛΟΣ Σ. , σελ.   
  
Γ. Επί προσωπικού θέματος:  
 ΜΑΜΟΥΛΑΚΗΣ Χ. , σελ.   
 ΦΑΜΕΛΛΟΣ Σ. , σελ.   
  
Δ. Επί του σχεδίου νόμου του Υπουργείου Ανάπτυξης και Επενδύσεων:  
 ΑΝΔΡΙΑΝΟΣ Ι. , σελ.   
 ΑΠΟΣΤΟΛΟΥ Ε. , σελ.   
 ΒΑΣΙΛΕΙΑΔΗΣ Β. , σελ.   
 ΒΙΛΙΑΡΔΟΣ Β. , σελ.   
 ΓΕΩΡΓΙΑΔΗΣ Σ. , σελ.   
 ΓΙΑΝΝΑΚΟΠΟΥΛΟΥ Κ. , σελ.   
 ΓΙΑΝΝΟΥΛΗΣ Χ. , σελ.   
 ΓΚΑΡΑ Α. , σελ.   
 ΓΚΙΚΑΣ Σ. , σελ.   
 ΖΑΧΑΡΑΚΗ Σ. , σελ.   
 ΖΑΧΑΡΙΑΔΗΣ Κ. , σελ.   
 ΚΑΡΑΘΑΝΑΣΟΠΟΥΛΟΣ Ν. , σελ.   
 ΚΕΛΛΑΣ Χ. , σελ.   
 ΚΟΚΚΑΛΗΣ Β. , σελ.   
 ΚΟΛΛΙΑΣ Κ. , σελ.   
 ΚΩΤΣΟΣ Γ. , σελ.   
 ΛΙΑΚΟΥΛΗ Ε. , σελ.   
 ΛΙΟΥΠΗΣ Α. , σελ.   
 ΛΟΓΙΑΔΗΣ Γ. , σελ.   
 ΜΑΜΟΥΛΑΚΗΣ Χ. , σελ.   
 ΜΑΡΑΒΕΓΙΑΣ Κ. , σελ.   
 ΜΑΡΚΟΠΟΥΛΟΣ Δ. , σελ.   
 ΜΠΟΥΚΩΡΟΣ Χ. , σελ.   
 ΠΑΝΑΣ Α. , σελ.   
 ΠΑΠΑΘΑΝΑΣΗΣ Ν. , σελ.   
 ΡΑΠΤΗ Ε. , σελ.   
 ΣΚΟΝΔΡΑ Α. , σελ.   
 ΣΠΑΝΑΚΗΣ Β. , σελ.   
 ΣΤΑΜΕΝΙΤΗΣ Δ. , σελ.   
 ΣΥΝΤΥΧΑΚΗΣ Ε. , σελ.   
 ΤΖΑΚΡΗ Θ. , σελ.   
 ΦΑΜΕΛΛΟΣ Σ. , σελ.   
 ΧΗΤΑΣ Κ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΚΑ΄

Τετάρτη 18 Μαΐου 2022

Αθήνα, σήμερα στις 18 Μαΐου 2022, ημέρα Τετάρτη και ώρα 10.19΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ.**

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση.

Πριν ξεκινήσουμε θα ήθελα να προβώ στις ακόλουθες ανακοινώσεις.

Η Διαρκής Επιτροπή Παραγωγής και Εμπορίου καταθέτει την έκθεσή της επί του σχεδίου νόμου του Υπουργείου Ανάπτυξης και Επενδύσεων: «Προσαρμογή της ελληνικής νομοθεσίας προς την Οδηγία (ΕΕ) 2019/2161 του Ευρωπαϊκού Κοινοβουλίου και του Συμβουλίου της 27ης Νοεμβρίου 2019 για την τροποποίηση της Οδηγίας 93/13/ΕΟΚ του Συμβουλίου και των Οδηγιών 98/6/ΕΚ, 2005/29/ΕΚ και 2011/83/ ΕΕ του Ευρωπαϊκού Κοινοβουλίου και του Συμβουλίου όσον αφορά στην καλύτερη επιβολή και τον εκσυγχρονισμό των κανόνων της Ένωσης για την προστασία των καταναλωτών και άλλες διατάξεις».

Η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την έκθεσή της στο σχέδιο νόμου του Υπουργείου Δικαιοσύνης: «Ένταξη των περιοχών ισχύος του κτηματολογικού κανονισμού Δωδεκανήσου στο Εθνικό Κτηματολόγιο, εφαρμογή σε αυτές της κοινής εθνικής νομοθεσίας - Διασύνδεση Ληξιαρχείων και «Ελληνικού Κτηματολογίου» - Καταχώριση αγωγών και αιτήσεων στο κτηματολόγιο στα κτηματολογικά φύλλα και λοιπές διατάξεις».

Τέλος, οι Υπουργοί Περιβάλλοντος και Ενέργειας, Οικονομικών, Ανάπτυξης και Επενδύσεων, Παιδείας και Θρησκευμάτων, Υγείας, Προστασίας του Πολίτη, Πολιτισμού και Αθλητισμού, Δικαιοσύνης, Εσωτερικών, Υποδομών και Μεταφορών, Ναυτιλίας και Νησιωτικής Πολιτικής, Αγροτικής Ανάπτυξης και Τροφίμων, Τουρισμού, Κλιματικής Κρίσης και Πολιτικής Προστασίας, οι Υπουργοί Επικρατείας, οι Αναπληρωτές Υπουργοί Οικονομικών, Ανάπτυξης και Επενδύσεων και Εσωτερικών, καθώς και ο Υφυπουργός Πολιτισμού και Αθλητισμού κατέθεσαν την 18-5-2022 σχέδιο νόμου: «Εθνικός Κλιματικός Νόμος - Μετάβαση στην κλιματική ουδετερότητα και προσαρμογή στην κλιματική αλλαγή».

Παραπέμπεται στην αρμόδια Διαρκή Επιτροπή.

Κυρίες και κύριοι συνάδελφοι, εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Ανάπτυξης και Επενδύσεων με θέμα: «Προσαρμογή της ελληνικής νομοθεσίας προς την Οδηγία (ΕΕ) 2019/2161 του Ευρωπαϊκού Κοινοβουλίου και του Συμβουλίου της 27ης Νοεμβρίου 2019 για την τροποποίηση της Οδηγίας 93/13/ΕΟΚ του Συμβουλίου και των Οδηγιών 98/6/ΕΚ, 2005/29/ΕΚ και 2011/83/ΕΕ του Ευρωπαϊκού Κοινοβουλίου και του Συμβουλίου όσον αφορά στην καλύτερη επιβολή και τον εκσυγχρονισμό των κανόνων της Ένωσης για την προστασία των καταναλωτών και άλλες διατάξεις.

Η Διάσκεψη των Προέδρων αποφάσισε στη συνεδρίασή της στις 12 Μαΐου 2022 τη συζήτηση του νομοσχεδίου σε μία συνεδρίαση, επί της αρχής, των άρθρων και των τροπολογιών. Η εγγραφή των ομιλητών θα γίνει ηλεκτρονικά κατά τα ειωθότα, δηλαδή, από τον πρώτο εισηγητή και μέχρι το τέλος της ομιλίας του δεύτερου εισηγητή.

Συμφωνεί το Σώμα επ’ αυτής της βασικής εισήγησης;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Το Σώμα συνεφώνησε ομοφώνως.

Καλείται στο Βήμα ο εισηγητής της Νέας Δημοκρατίας και συνάδελφος κ. Βασίλειος Βασιλειάδης.

Παρακαλώ, να ανοίξει το σύστημα της ηλεκτρονικής εγγραφής.

Ορίστε, κύριε Βασιλειάδη, έχετε τον λόγο.

**ΒΑΣΙΛΕΙΟΣ (ΛΑΚΗΣ) ΒΑΣΙΛΕΙΑΔΗΣ:** Ευχαριστώ, κύριε Πρόεδρε.

Θα ήθελα αρχικά να χαιρετήσω την πραγματικά ιστορική ομιλία του Πρωθυπουργού στην κοινή Σύνοδο της Γερουσίας και της Βουλής των Αντιπροσώπων των Ηνωμένων Πολιτειών Αμερικής. Πρόκειται για μια στιγμή που αφορά κάθε Ελληνίδα και κάθε Έλληνα, τον απανταχού Ελληνισμό και ως τέτοια πρέπει να την αντιμετωπίσουμε και πάντως όχι ως αφορμή για πολιτική αντιπαράθεση.

Κυρίες και κύριοι συνάδελφοι, έχω τη χαρά σήμερα να εισηγούμαι από την πλευρά της Συμπολίτευσης ένα σχέδιο νόμου, η ψήφιση και η εφαρμογή του οποίου θα έχει άμεσο και ουσιαστικό αντίκτυπο στην καθημερινότητα των πολιτών και ειδικότερα στις συναλλαγές μέσω διαδικτύου. Πρόκειται για το σχέδιο νόμου του Υπουργείου Ανάπτυξης και Επενδύσεων, με τίτλο: «Προσαρμογή της ελληνικής νομοθεσίας προς την Οδηγία 2161/2019 του Ευρωπαϊκού Κοινοβουλίου και του Συμβουλίου της 27ης Νοεμβρίου 2019 για την τροποποίηση της Οδηγίας 93/13/ΕΟΚ του Συμβουλίου και των Οδηγιών 98/6/ΕΚ, 2005/29/ΕΚ και 2011/83/ΕΕ του Ευρωπαϊκού Κοινοβουλίου και του Συμβουλίου όσον αφορά στην καλύτερη επιβολή και τον εκσυγχρονισμό των κανόνων της Ένωσης για την προστασία των καταναλωτών και άλλες διατάξεις».

Το μεγαλύτερο μέρος του νομοθετήματος αφορά την ενσωμάτωση στο Εθνικό Δίκαιο της οδηγίας 2161, πιο γνωστής και ως οδηγία Omnibus. Η οδηγία Omnibus αποτελεί μέρος της αναθεώρησης της νομοθεσίας της Ευρωπαϊκής Ένωσης για τους καταναλωτές της γνωστής πρωτοβουλίας «Νέα συμφωνία για τους καταναλωτές», η οποία εγκρίθηκε από την Ευρωπαϊκή Επιτροπή στις 11 Απριλίου του 2018.

Στόχος της οδηγίας είναι η ενδυνάμωση της ευρωπαϊκής νομοθεσίας αναφορικά με την προστασία των καταναλωτών υπό το πρίσμα του αυξανόμενου κινδύνου παραβιάσεων σε ευρωπαϊκό επίπεδο. Επιπλέον, εκσυγχρονίζει κανόνες και τους προσαρμόζει στις νέες τεχνολογικές και άλλες εξελίξεις της αγοράς. Επεκτείνει τα δικαιώματα των καταναλωτών που αφορούν φυσικά αγαθά και υπηρεσίες σε νέα πεδία, όπως οι ψηφιακές υπηρεσίες, τα ηλεκτρονικά αγαθά και το ψηφιακό περιεχόμενο.

Αποσκοπεί ιδίως στην κάλυψη των κενών που διαπιστώθηκαν σύμφωνα με τον εκτενή έλεγχο καταλληλότητας του δικαίου για τους καταναλωτές και την εμπορία που διενήργησε η Ευρωπαϊκή Επιτροπή τα έτη 2016 και 2017 στο πλαίσιο του προγράμματος «REFIT» για τη βελτίωση της καταλληλότητας και της αποδοτικότητας του κανονιστικού πλαισίου.

Η οδηγία Omnibus τροποποιεί τέσσερις προηγούμενες οδηγίες. Οι τρεις από αυτές έχουν ενσωματωθεί στο ν.2251/1994 και αφορούν τις καταχρηστικές ρήτρες των συμβάσεων που συνάπτονται με καταναλωτές, τις αθέμιτες εμπορικές πρακτικές των επιχειρήσεων προς τους καταναλωτές και τα δικαιώματα των καταναλωτών. Η τέταρτη οδηγία αφορά στην αναγραφή των τιμών των προϊόντων που πωλούνται στους καταναλωτές και έχει ενσωματωθεί στο ν.4177/2013, καθώς και σε δύο υπουργικές αποφάσεις, η πρώτη του 2014 για τον Κώδικα Δεοντολογίας, για την προστασία του καταναλωτή κατά τις προσφορές, τις εκπτώσεις και τις προωθητικές ενέργειες και η δεύτερη του 2017 για την κωδικοποίηση κανόνων διακίνησης και εμπορίας προϊόντων και παροχής υπηρεσιών.

Η ενσωμάτωση της οδηγίας Omnibus θα έχει άμεσα και απτά αποτελέσματα για τους πολίτες, εν προκειμένω τους καταναλωτές, σε τέσσερις τομείς: Πρώτον, στην προστασία των καταναλωτών από καταχρηστικούς όρους σε συμβάσεις με προμηθευτές επιβάλλοντας σημαντικές ποινές, με κριτήρια όπως η φύση της παραβίασης, το μέγεθος, η κατ’ εξακολούθηση πρακτική, το διασυνοριακό εύρος και άλλα.

Δεύτερον, ρυθμίζει σε μεγάλο βαθμό την κατάταξη προσφορών και εκπτώσεων, ενώ υποχρεώνει τον προμηθευτή να παρέχει πλήρη ενημέρωση στον καταναλωτή ως προς τις συνθήκες που επέφεραν τη μείωση της τιμής του προϊόντος ή της υπηρεσίας.

Τρίτον, προστατεύει τους καταναλωτές από αθέμιτες εμπορικές πρακτικές, διασφαλίζοντας τα ατομικά τους δικαιώματα σε ένδικα μέσα, θεσπίζοντας αποτελεσματικές αναλογικές και αποτρεπτικές κυρώσεις.

Τέταρτον, επεκτείνει τα δικαιώματα των καταναλωτών, όπως το δικαίωμα στην πληροφόρηση ή το δικαίωμα υπαναχώρησης και σε τομείς όπως οι διαδικτυακές αγορές προϊόντων και οι διαδικτυακές υπηρεσίες.

Κλείνοντας το κεφάλαιο που αφορά την οδηγία Omnibus, θα ήθελα να επισημάνω πως στη σχετική ψηφοφορία στο Ευρωκοινοβούλιο το 2019 η υιοθέτηση της οδηγίας υπερψηφίστηκε με πολύ μεγάλη πλειοψηφία από τις περισσότερες ευρωομάδες. Και αυτό, επειδή το τελικό κείμενο της οδηγίας Omnibus είναι προϊόν διακομματικής συμφωνίας, της οποίας προηγήθηκε εκτεταμένη διαπραγμάτευση σε μια διαδικασία που κράτησε σχεδόν δύο χρόνια, από τον Απρίλιο του 2018 μέχρι το Νοέμβριο του 2019. Το Ευρωπαϊκό Συμβούλιο μάλιστα την είχε ως θέμα σε δεκαεπτά συνεδριάσεις του.

Συνεπώς, θα μπορούσαμε να τονίσουμε αφ’ ενός την ανάγκη της ενσωμάτωσης της ευρωπαϊκής νομοθεσίας και αφ’ ετέρου το γεγονός ότι η οδηγία καθαυτή είναι αποτέλεσμα ευρείας διακομματικής συναίνεσης, για να ζητήσουμε από όλες τις πολιτικές πτέρυγες τη στήριξη στο σχέδιο νόμου του Υπουργείου Ανάπτυξης και Επενδύσεων.

Έρχομαι τώρα, κύριε Πρόεδρε, στις λοιπές διατάξεις. Αρχικά, έχουμε τη διάταξη που επιτρέπει στον Υπουργό Ανάπτυξης και Επενδύσεων την έκδοση Κώδικα Δεοντολογίας για την προστασία της ψυχικής υγείας των ανηλίκων καταναλωτών ηλεκτρονικών παιχνιδιών και ψηφιακών εφαρμογών. Πρόκειται για μία διαρκώς αυξανόμενη αγορά, ενώ και η πρόσβαση των ανηλίκων γίνεται ολοένα και πιο εύκολη, όπως γνωρίζουμε πολύ καλά όλοι οι συνάδελφοι που είμαστε γονείς. Η δυνατότητα ρύθμισης και επιβολής κανόνων σε αυτή είναι ιδιαιτέρως σημαντική.

Στη συνέχεια, ορίζεται με σαφήνεια ως αρμόδια αρχή το Υπουργείο Ανάπτυξης και Επενδύσεων για την εγκατάσταση και λειτουργία μεταποιητικών δραστηριοτήτων εντός της Ιεράς Κοινότητας του Αγίου Όρους.

Τέλος, έχουμε δύο διατάξεις που αφορούν στη λειτουργία των λαϊκών αγορών και συγκεκριμένα στη διευκόλυνση της λειτουργίας των δευτεροβάθμιων συνδικαλιστικών οργάνων, των ομοσπονδιών δηλαδή των πωλητών λαϊκών αγορών και στην επίλυση των προβλημάτων που προέκυψαν αναφορικά με την αρμοδιότητα έκδοσης, χορήγησης, μεταβίβασης και ανανέωσης αδειών παραγωγών και επαγγελματιών πωλητών σε λαϊκές αγορές από τις περιφέρειες.

Σε αυτό το σημείο θα ήθελα να αναφερθώ στις συνεδριάσεις της Διαρκούς Επιτροπής Παραγωγής και Εμπορίου για την επεξεργασία του σχεδίου νόμου. Το επίπεδο της συζήτησης αυτών των συνεδριάσεων, το οποίο ελπίζω να μεταφερθεί και σήμερα στην Ολομέλεια, υπήρξε υποδειγματικό. Έγινε ουσιαστικός διάλογος σε καλό κλίμα, κάτι που χρειάζεται περισσότερο, θεωρώ, η πολιτική ζωή της χώρας μας, αλλά και αποζητά η ελληνική κοινωνία. Ως αποτέλεσμα, θεωρώ πως οι απόψεις που εκφράστηκαν συγκλίνουν ως προς τη χρησιμότητα του σχεδίου νόμου. Γι’ αυτό τον λόγο, καμμία Κοινοβουλευτική Ομάδα δεν καταψήφισε στην επιτροπή το νομοσχέδιο, παρ’ ότι όλοι οι συνάδελφοι, πλην της Νέας Δημοκρατίας, επιφυλάχθηκαν για την Ολομέλεια.

Ενδιαφέρουσα υπήρξε και η συνεδρίαση με τη συμμετοχή των φορέων, οι εκπρόσωποι των οποίων αφ’ ενός έκριναν ότι επί της αρχής τουλάχιστον το σχέδιο νόμου είναι προς τη σωστή κατεύθυνση, αφ’ ετέρου οι παρατηρήσεις που έκαναν ήταν ουσιαστικές. Ήδη, η ηγεσία του Υπουργείου Ανάπτυξης και Επενδύσεων έδωσε απαντήσεις σε μια σειρά παρατηρήσεων, ενώ επιφυλάχθηκε να αναλάβει και πρωτοβουλίες σε δεύτερο χρόνο για τα πιο σύνθετα θέματα.

Κλείνοντας, κύριε Πρόεδρε, θα ήθελα να επαναλάβω, για να το τονίσω, πως το μεγαλύτερο μέρος του σχεδίου νόμου αφορά την ενσωμάτωση μιας οδηγίας, η οποία προέκυψε μετά από εκτενείς διαπραγματεύσεις και τελικώς υιοθετήθηκε με ευρεία συναίνεση.

Εμείς εδώ σήμερα, κυρίες και κύριοι συνάδελφοι, είμαστε ο τελευταίος κρίκος σε μια μακρά υπερεθνική, νομοπαρασκευαστική και νομοθετική αλυσίδα και το κείμενο που έχουμε μπροστά μας είναι αποτέλεσμα επιστημονικής εργασίας ως προς την επεξεργασία του και αμοιβαίων υποχωρήσεων ως προς την πολιτική ουσία του.

Κατά την άποψή μου και η δουλειά που έχει κάνει ο κ. Γεωργιάδης και οι υπηρεσίες του Υπουργείου Ανάπτυξης και Επενδύσεων αντανακλούν πλήρως, πέρα από το γράμμα της οδηγίας και το πνεύμα του «New Deal for Consumers Initiative», δηλαδή της ευρωπαϊκής πρωτοβουλίας «Νέα συμφωνία για τους καταναλωτές» στο πλαίσιο της οποίας, όπως είπαμε, υιοθετήθηκε η οδηγία Omnibus.

Νομίζω πως η συναίνεση αυτή μπορεί να αντικατοπτριστεί και στο Εθνικό μας Κοινοβούλιο και γι’ αυτόν τον λόγο καλώ τους συναδέλφους, τον αγαπητό εισηγητή της Μειοψηφίας και τους ειδικούς αγορητές των υπόλοιπων Κοινοβουλευτικών Ομάδων, να μετατρέψουν την επιφύλαξη τους σε θετική ψήφο.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Καλείται τώρα στο Βήμα ο συνάδελφος γενικός εισηγητής του ΣΥΡΙΖΑ Χαράλαμπος Μαμουλάκης.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, ολοκληρώνεται μια διαδικασία νομοθετικού έργου, ουσιαστικά μια ενσωμάτωση ευρωπαϊκής οδηγίας στο δικό μας, στο εθνικό νομοθετικό μας πλαίσιο, μιας οδηγίας η οποία -το τονίσαμε και στις επιτροπές- άργησε και άργησε χαρακτηριστικά. Δυστυχώς η χώρα μας είναι ουραγός και σε αυτό το ζήτημα, μετά από τη συντριπτική πλειονότητα των κρατών-μελών που ενσωμάτωσαν από το προηγούμενο έτος στη συγκεκριμένη οδηγία.

Μετά από καθυστερήσεις και αβελτηρίες, σήμερα, λίγα εικοσιτετράωρα πριν την καταληκτική ημερομηνία της 8ης Μαΐου που οφείλει η χώρα να συμμορφωθεί και να εναρμονιστεί νομοθετικά με τις επιταγές της Κομισιόν, ερχόμαστε ουσιαστικά στην εκπνοή του χρόνου για να νομοθετήσουμε και να την ενσωματώσουμε. Νομίζω ότι αυτή η καθυστέρηση καταδεικνύει και μια πολιτική μη προτεραιοποίησης αυτού του θέματος, ενός ζητήματος που αφορά την προστασία του καταναλωτή. Αν μη τι άλλο έρχεται και σε μια συγκυρία κρίσιμη, υπό την έννοια ότι βάλλεται η ελληνική κοινωνία πανταχόθεν από τις πληθωριστικές πιέσεις, είτε εξωγενείς είτε λόγω των αλλεπάλληλων αστοχιών της Κυβέρνησης, και νομίζω ότι οφείλουμε να τις επισημάνουμε.

Προσπαθώ να συγκεράσω όλα αυτά τα οποία ειπώθηκαν στις επιτροπές και τα οποία έχουν ενδιαφέρον, κυρίως από τους ίδιους τους φορείς οι οποίοι ασχολούνται με το ηλεκτρονικό εμπόριο, φορείς οι οποίοι στην επιτροπή μάς διαφώτησαν αρκετά με επισημάνσεις τους.

Ξεκινάω με το ζήτημα των ενδιάμεσων εκπτώσεων, ένα θέμα το οποίο ήρθε στα ελληνικά νομοθετικά δρώμενα πριν από δέκα χρόνια. Είναι η γνωστή προσέγγιση του κ. Χατζηδάκη, τότε αρμόδιος Υπουργός. Με τη λογική -αν θέλετε- του ΟΟΣΑ εκείνης της εποχής, μπήκαμε στη λογική των ενδιάμεσων εκπτώσεων για να μπορέσουμε να προσφέρουμε -υποτίθεται- στον καταναλωτή μεγαλύτερη δυνατότητα και τελικά το τίμημα το οποίο θα έχει θα είναι ελκυστικό μέσω αυτού του ανταγωνισμού και των εμβόλιμων στοχεύσεων, όσον αφορά τις εκπτώσεις. Τι αποδείχθηκε δέκα έτη μετά; Ότι αυτό το μέτρο απέτυχε και απέτυχε παταγωδώς γιατί οι ίδιοι οι φορείς της αγοράς λένε ότι δεν υπήρξε καμμία εν τοις πράγμασι απομείωση του οποιουδήποτε τιμήματος στην ευρύτερη αγορά. Δηλαδή, τελικά οι ενδιάμεσες εκπτώσεις δεν προσέφεραν κάτι στον καταναλωτή. Τουναντίον μπερδεύουν πολλές φορές και τον ίδιο.

Άρα νομίζω ότι το ζήτημα των ενδιάμεσων εκπτώσεων και μια νομοθετική προσέγγιση νέου χαρακτήρα, ίσως και εκ βάθρων, θα πρέπει να υπάρξει ώστε να είναι διακριτό το πλαίσιο για το πότε λαμβάνουν χώρα οι εκπτώσεις και πότε όχι. Αυτή η μη κατανόηση από τους πολίτες νομίζω ότι δε βοηθά.

Θα κάνω μια αναφορά για τα πρόστιμα τα οποία προφανώς και είναι μέσα στην ευρωπαϊκή οδηγία και πρέπει να υπάρχουν πρόστιμα, κανείς δεν είπε όχι, αλλά ίσως θα πρέπει να δούμε πάντοτε στο πνεύμα του ευρωπαϊκού νομοθέτη πώς θα μπορέσουμε να προστατεύσουμε τις μικρομεσαίες επιχειρήσεις από τη δαμόκλειο σπάθη των υψηλών προστίμων γι’ αυτές τις μικρομεσαίες επιχειρήσεις οι οποίες βάλλονται. Το έχουμε τονίσει και έχουμε ασκήσει κριτική, κύριε Υπουργέ, και για τη μη χρηματοδότηση στην πράξη, στην πλειονότητα των επιχειρήσεων τουλάχιστον, δεδομένου ότι από τα μεγάλα χρηματοδοτικά εργαλεία τα οποία ενεργοποιήθηκαν τα τελευταία δύο χρόνια οι μικρομεσαίες επιχειρήσεις, δυστυχώς, δεν ανήκουν σε αυτή την κατηγορία, ως επί το πλείστον τουλάχιστον. Άρα ό,τι χειρότερο γι’ αυτές θα ήταν τώρα να πληγούν ακόμα περισσότερο μέσα από πρόστιμα. Μπορεί να γίνει μια αποκλιμάκωση. Δηλαδή στις μεσαίες, μεγάλες και πολύ μεγάλες επιχειρήσεις να παραμείνει αυτή η προσέγγιση η οποία αποτυπώνεται στο σχέδιο νόμου και για τις μικρότερες επιχειρήσεις, πολύ μικρές, μικρομεσαίες επιχειρήσεις να υπάρξει μία βεβαίωση επιβολής προστίμου, αλλά μία απομείωση αυτού ώστε να μπορέσουν να αναπνεύσουν.

Και αφού συζητάμε για τα πρόστιμα, επιτρέψτε μου να πω κάτι που αφορά τη ΔΙΜΕΑ. Σας έχω ακούσει πολλές φορές να επαίρεστε για τη ΔΙΜΕΑ και για την προσπάθεια που καταβάλλεται. Έχουμε βάλει κι εμείς πλάτη όσον αφορά τη στελεχιακή της ενίσχυση στο παρελθόν και αναμφίβολα η ΔΙΜΕΑ μπορεί να παίξει καθοριστικό και κεντροβαρή ρόλο στα δρώμενα του ελέγχου, του monitoring, της παρακολούθησης της αγοράς και της παρέμβασης εκεί που πρέπει. Να μην ξεχνάμε ότι υπήρχε και προηγούμενος φορέας από τη ΔΙΜΕΑ. Η ΔΙΜΕΑ είναι ο καθολικός διάδοχος. Τι συμβαίνει, λοιπόν; Πέραν της ενίσχυσης και της παραβατικότητας υπάρχει ένα πολύ δυνατό εργαλείο για τη ΔΙΜΕΑ το οποίο σκοπίμως εσείς δεν το χρησιμοποιείτε.

Τι είναι το σημαντικότερο για μία επιχείρηση, κύριοι συνάδελφοι; Είναι η φήμη της, το brand name που κουβαλά. Όταν πλήττεται η φήμη μιας επιχείρησης, τότε πραγματικά αυτό πονάει τον επιχειρηματία - παραβάτη. Τι βλέπουμε εδώ; Ότι δεν το αγγίζετε καθόλου το ζήτημα, παρά μένετε μόνο στο θέμα του προστίμου, ενώ οι φορείς το εκθείασαν και το ζήτησαν ουσιαστικά και ειδικά φορείς της μικρομεσαίας επιχειρηματικότητας.

Η μεγάλη επιχείρηση για παράδειγμα, όπως μεγάλες διαδικτυακές πλατφόρμες που προσφέρουν χαμηλά τιμήματα, δε θέλω να αναφέρω τα ονόματά τους αυτή τη στιγμή, κόπτονται αν τυχόν το brand name το δικό τους, δηλαδή η φήμη και η πελατεία τους θιγεί μέσα από μια παρέμβαση της οποιασδήποτε ελληνικής κυβέρνησης. Άρα είναι εργαλείο το οποίο πρέπει να αξιοποιήσουμε και όχι να μείνουμε, ίσως και να επαναπαυθούμε, στην επιβολή του οποιοδήποτε προστίμου πιστεύοντας ότι αυτό θα συντελέσει στη συμμόρφωση των επιχειρήσεων αυτών.

Ανέφερα, κύριε Υπουργέ, χθες και μάλιστα δεν έκρυψα τη θετική έκπληξή μου γιατί στην παρούσα νομοθετική διαδικασία που ξεκίνησε από την προηγούμενη Παρασκευή και ολοκληρώνεται σήμερα, εξέλιπε -και μετά χαράς το είπα- το πλήθος τροπολογιών και μάλιστα ετερόκλητων τροπολογιών. Το ανέφερα και στη συνεδρίαση χθες. Πριν αλέκτωρα μάλιστα τρις διαψεύστηκα βλέποντας μια τροπολογία μεταμεσονύκτια.

Σήμερα έχουμε 18 του μηνός και είναι η δέκατη όγδοη τροπολογία για το Ελληνικό, κύριοι συνάδελφοι. Αυτό πραγματικά με ξεπερνά. Είναι συνεχόμενη νομοθέτηση. Έρχεστε μεταγενέστερα και αλλάζετε συνεχώς το πεδίο. Υπήρχε μια κεντρική συμφωνία της ελληνικής Κυβέρνησης με έναν παραχωρησιούχο επενδυτή και αυτό αλλάζει άρδην. Πραγματικά, είναι απορίας άξιον. Αν υπήρχε προ ετών η γνώση από τον ανταγωνισμό ότι θα υπάρχει τέτοια φιλική -εντός ή εκτός εισαγωγικών- προσέγγιση της ελληνικής Κυβέρνησης για τη συγκεκριμένη επένδυση, μήπως υπήρχαν και άλλοι επενδυτές και τελικά η χώρα μας μπορούσε να έχει καλύτερους όρους για τη συγκεκριμένη επένδυση. Γιατί το δημόσιο συμφέρον πάντοτε θα πρέπει να είναι στο κεντρικό πυρήνα της σκέψης μας και στο πρίσμα μας.

Το λέω αυτό γιατί τυγχάνει να είμαι μηχανικός και είδα την τροπολογία την οποία φέρατε, κύριε Γεωργιάδη, στο Κοινοβούλιο. Νομίζω ότι υπάρχει μια μεγάλη προσπάθεια να μετατραπεί το Υπουργείο Ανάπτυξης και Επενδύσεων σε Υπουργείο Χωροταξίας και γενικά επίλυσης πολεοδομικών θεμάτων.

Άρθρο 1: Ιδεατό στερεό. Τέτοιος τίτλος σε τροπολογία του Υπουργείου Ανάπτυξης; Πραγματικά είναι καινοφανές! Δεν είναι μόνο για το στερεό. Είναι κτήριο οδικής αρχιτεκτονικής, είναι είσοδος - έξοδος. Δηλαδή το Υπουργείο Ανάπτυξης, για να γίνει κατανοητό, θα επωμιστεί την ευθύνη και την αρμοδιότητα να εγκρίνει είσοδο - έξοδο οχημάτων σε μία επένδυση. Ξέρετε, αυτό είναι μια καθολική και κύρια ευθύνη της τοπικής αυτοδιοίκησης. Έχω παρακολουθήσει και πολλές περιπτώσεις εισόδου - εξόδου οι οποίες είναι πολύ σημαντικές γιατί αφορούν τη δημόσια ασφάλεια.

Μια επένδυση όπως το Ελληνικό θα σωρεύσει μεγάλο πλήθος επισκεπτών, άρα θα υπάρχει θέμα δημόσιας ασφάλειας. Απορώ πώς το Υπουργείο Ανάπτυξης θα μπορεί να έχει αυτή την ευθύνη και να εγκρίνει τέτοιου είδους διαδικασίες εισόδου - εξόδου. Πραγματικά είναι παράδοξο.

Πάμε λίγο το μέγιστο ύψος στις κατασκευές. Είναι η τέταρτη ή η πέμπτη φορά, αν θυμάμαι καλά, που αλλάζει το μέγιστο ύψος των κτηρίων στο Ελληνικό. Παρεμπιπτόντως, νομίζω ότι το πλήθος των τροπολογιών που είναι δεκαοκτώ. Τα τελευταία δύο χρόνια υπερβαίνει τα κτήρια τα οποία θα έπρεπε ως αριθμός να έχουν κατεδαφιστεί.

Νομίζω ότι ακόμα υπάρχουν τρομερές καθυστερήσεις στην υλοποίηση αυτού του έργου. Έχουν περάσει σχεδόν τρία χρόνια από τότε που θα ξεκινούσαν μεθοδικά και μαζικά οι μπουλντόζες στο Ελληνικό να καθαιρέσουν το σύνολο των υπερκειμένων κτηρίων και να προχωρήσει η επένδυση. Η επένδυση δυστυχώς βρίσκεται ακόμα σε μηδενικό στάδιο όσον αφορά την υλοποίηση και το κατασκευαστικό της σκέλος. Το τονίζω, κύριοι συνάδελφοι, για να γνωρίζουμε. Επιτομή του λόγου μας πάντοτε είναι οι πράξεις μας και όπως βλέπουμε στην παρούσα περίπτωση, στην παρούσα επένδυση, στην παρούσα ιδιωτική πρωτοβουλία σε συνεργασία με την ελληνική Κυβέρνηση δυστυχώς η συγκεκριμένη επένδυση είναι ένα χαρακτηριστικό παράδειγμα μη επίτευξης του στόχου. Ποιος είναι ο στόχος; Προφανώς η υλοποίηση του έργου προς χάριν και προς επ’ ωφελεία των Ελλήνων πολιτών. Δε συμβαίνει αυτό. Και όχι μόνο δε συμβαίνει αλλά έχουμε και συνεχή, αέναη παρέμβαση νομοθετική από την πλευρά του αρμόδιου Υπουργείου -και όχι μόνο- για να επωφεληθεί ο ανάδοχος, η «LAMDA DEVELOPMENT» εν προκειμένω, χωρίς να υπάρχει τίποτα που να δίδει πρόσθετη αξία στο ελληνικό δημόσιο.

Συνεχίζω με το τεχνικό θέμα γιατί πραγματικά η τροπολογία είναι πολυσέλιδη αλλά αφορά και σε πάρα πολλά σημεία. Πάμε λίγο στα data centers. Χρήσεις γης και στάθμευσης. Μία ερώτηση προς τον κύριο Υπουργό. Ξέρουμε ότι η προηγούμενη πρόβλεψη αφορούσε μία θέση στάθμευσης ανά διακόσια τετραγωνικά μέτρα. Αλήθεια πόσο ήταν πριν, κύριε Γεωργιάδη; Αν δεν ενθυμείστε, επειδή είναι τεχνικό το θέμα, καλό είναι να το πληροφορηθείτε. Θέλω να το γνωρίζουμε. Για να καταλάβουμε ποια είναι η αλλαγή, πόσο αλλάζει, πόσο δραματικά ή δραστικά αλλάζει το συγκεκριμένο ζήτημα.

Αναφορικά με το θέμα του ύψους να πω και κάτι άλλο. Μου θυμίζει αυτό που λέγαμε για το παράδειγμα της Βαβέλ. Τώρα τι έχετε εδώ; «Κατασκευές χωρίς περιορισμό ύψους». Σε ποιες πριμοδοτείτε αυτή την επιπρόσθετη δυνατότητα; Στις κατασκευές και εγκαταστάσεις που οι παράγραφοι α και β της αρχικής σύμβασης επιτρέπουν. Ποιες είναι αυτές; Είναι η πλειονότητα των περιπτώσεων των κτηρίων που πρόκειται να κατασκευαστούν. Δηλαδή, εδώ μία μεταγενέστερη, μετά τη συμφωνία, παρέμβαση της ελληνικής πολιτείας που νομοθετεί υπέρ του αναδόχου, αυξάνει το ύψος μήνα με το μήνα, τρίμηνο με το τρίμηνο, χωρίς να γνωρίζουμε εν τέλει τι θα γίνει. Και μάλιστα υπάρχει και μια επισήμανση για τις σημάνσεις ασφαλείας εφόσον κρίνονται απαραίτητες από τις αρμόδιες υπηρεσίες. Τελικά ποια υπηρεσία είναι αρμόδια; Είναι αρμόδια η οικεία δημοτική και περιφερειακή αρχή; Είναι αρμόδιο το Υπουργείο Περιβάλλοντος και Χωροταξίας. Άλλωστε οι χρήσεις γης είναι δυνατόν να μην είναι υπό την εποπτεία του Υπουργείου Περιβάλλοντος και Χωροταξίας ή τελικά του Υπουργείου Ανάπτυξης ως ένα Υπουργείο σκούπα, θα έλεγα. Στην προκειμένη περίπτωση τρέχει για να προχωρήσει και να υλοποιήσει αυτή τη διαδικασία η οποία τονίζω ότι χωρίς στελέχωση δυστυχώς είναι εξαιρετικά δύσκολο να επιτευχθεί το οτιδήποτε. Νομίζω ότι οι υπάλληλοί του άλλες δεξιότητες έχουν παρά είναι τεχνικοί ή οτιδήποτε άλλο.

Μια τελευταία επισήμανση θα ήθελα να κάνω που αναφέρεται στις λοιπές διατάξεις και δεν είναι άλλη από το θέμα του Αγίου Όρους. Από ό,τι εξηγήθηκε από τον κύριο Υπουργό στη χθεσινή συνεδρίαση, το κυριότερο θέμα είναι ότι υπάρχει ένα κενό αρμοδιοτήτων, διοικητικών κυρίως αρμοδιοτήτων. Αυτό μπορεί να γίνει κατανοητό και φυσικά μια επένδυση ειδικά στον πρωτογενή τομέα δε θα μας βρει εμάς απέναντι. Όμως, υπάρχει κάτι χαρακτηριστικό που οφείλω να το επισημάνω. Και τι είναι αυτό, κύριοι συνάδελφοι; Αν δημιουργηθεί νομοθετικό δεδικασμένο, αν δημιουργήσουμε μια ανελαστική κατάσταση, τότε εμφιλοχωρεί ο κίνδυνος, ελλοχεύει ο κίνδυνος να υπάρξουν πράξεις έκνομες πολεοδομικά και χωροταξικά οι οποίες θα έρθουν προς νομιμοποίηση. Και δεν αναφέρομαι μόνο στο Άγιο Όρος. Είναι ένα γενικότερο ζήτημα. Πρέπει να είμαστε πάρα πολύ προσεκτικοί για τον τρόπο με τον οποίο νομοθετούμε ειδικά για περιπτώσεις που αφορούν άδειες λειτουργίας, που αφορούν το πολεοδομικό πλαίσιο και πολεοδομικό υπόβαρθο.

Ελπίζουμε να μην έχουμε άλλες τροπολογίες στο και πέντε. Είδαμε τη μεταμεσονύκτια. Ελπίζουμε να μείνουμε σε αυτό καθώς και την τροπολογία του Υπουργείου Τουρισμού. Όπως και να ‘χει, όμως, κύριοι συνάδελφοι, νομίζω ότι είναι ένα νομοθέτημα, είναι μια ευρωπαϊκή ντιρεκτίβα που αν μη τι άλλο ενσωματώνεται κι έχει σαφέστατα θετικές προσεγγίσεις. Το είδαμε άλλωστε και στην επιτροπή. Καλό θα ήταν να μην είχαμε αυτές τις ετερόκλητες παρεμβατικότητες από την πλευρά της Κυβέρνησης που αλλοιώνουν το πλαίσιο και δημιουργούν και μια σύγχυση στο νομοθετικό σώμα για τον τρόπο με τον οποίο θα κινηθεί και εντέλει θα ψηφίσει.

Αυτά ως ολοκλήρωση. Βεβαίως θα έχουμε τη δυνατότητα στη διάρκεια της ημέρας να συζητήσουμε περαιτέρω.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Να κλείσει το σύστημα ηλεκτρονικής εγγραφής.

Καλείται στο Βήμα ο ειδικός αγορητής του ΠΑΣΟΚ - Κίνημα Αλλαγής, κ. Απόστολος Πάνας.

**ΑΠΟΣΤΟΛΟΣ ΠΑΝΑΣ:** Κύριε Πρόεδρε, κύριε Υπουργέ, κυρίες και κύριοι συνάδελφοι, αναφορικά με το προς ψήφιση νομοσχέδιο παρατηρούμε πως τελικά τόσο οι παρατηρήσεις της παράταξής μας του ΠΑΣΟΚ - Κινήματος Αλλαγής όσο και αυτές που σημειώθηκαν κατά τη διαδικασία της ακρόασης των φορέων ουδέποτε ακούστηκαν. Και είναι πραγματικά στενάχωρο να λαμβάνει χώρα τέτοια άρνηση για συνεργασία ώστε να παραδοθούν στον ελληνικό λαό σωστά δομημένα νομοθετήματα τη στιγμή μάλιστα που η χώρα μας ανεβαίνει τον δικό της γολγοθά. Έναν οικονομικό γολγοθά τον οποίο καλείται κάθε τύπου νοικοκυριού και επιχείρησης να ανέβει.

Η τιμή της αμόλυβδης είναι πλέον σταθερά πάνω από τα 2 ευρώ ενώ έρχεται και νέα αύξηση στην τιμή των υγρών καυσίμων. Όπως μάλιστα ανέφερε η Πανελλήνια Ομοσπονδία Πρατηριούχων Εμπόρων Καυσίμων ξεκίνησαν από χθες πολύ σημαντικές αυξήσεις στη χονδρική τιμή διυλιστηρίου για νέες παραγγελίες στις βενζίνες, στο υγραέριο κίνησης και στο πετρέλαιο κίνησης. Τα πρόστιμα που αναμένουμε την εβδομάδα αυτή να ανακοινωθούν σε πρατήρια καυσίμων για αισχροκέρδεια δε λύνουν το πρόβλημα. Όπως και οι συναντήσεις που χτες μας αναφέρατε. Σημαντικές δε, αλλά πρέπει να έχουν ουσιαστικό χαρακτήρα. Ασφαλώς, λοιπόν, αντιλαμβανόμαστε πλήρως ότι όσο ανεβαίνει η διεθνής τιμή και πέφτει το ευρώ τόσο ανεβαίνουν τα καύσιμα. Το γεγονός, επίσης, ότι η Ελλάδα έχει παραδοσιακά υψηλούς φόρους στα καύσιμα ενώ αυξήθηκαν περαιτέρω και επί κυβέρνησης Τσίπρα, όπως χαρακτηριστικά έχετε αναφέρει, κύριε Υπουργέ, δεν ανακουφίζει την τσέπη των πολιτών.

Τελικά, το ερώτημά μας παραμένει. Γιατί η Κυβέρνηση επέλεξε να μην προχωρήσει σε οριζόντια μείωση αλλά στην επιδότηση με εισοδηματικά κριτήρια; Δεν είναι ούτε καν μια ανάσα τα 40 ή 45 ή τα 50 ευρώ επίδομα που λάβανε για ένα τρίμηνο όσοι παρουσιάζουν εισοδήματα κάτω των 30.000 ευρώ. Οι ανατιμήσεις και η καλπάζουσα ακρίβεια αυτή τη στιγμή στη χώρα μας δοκιμάζουν ξεκάθαρα τις αντοχές των πολιτών. Και μέσα, λοιπόν, σε αυτό το κλίμα ανασφάλειας που χαρακτηρίζει σύσσωμο το σώμα των πολιτών και με τον πληθωρισμό να σπάει τα αρνητικά ρεκόρ το ένα μετά το άλλο, αγγίζοντας μάλιστα τον Απρίλη διψήφιο ποσοστό για πρώτη φορά μετά από είκοσι οκτώ έτη, η Κυβέρνηση αν μη τι άλλο μοιάζει αμήχανη και απρόθυμη να διασφαλίσει την προστασία των καταναλωτών. Έτσι ενώ το παρόν σχέδιο νόμου για την καλή επιβολή και τον εκσυγχρονισμό των κανόνων της Ένωσης για την προστασία των καταναλωτών, ναι μεν εκσυγχρονίζει την εθνική νομοθεσία για την αποτελεσματικότερη προστασία των δικαιωμάτων τους και των οικονομικών τους συμφερόντων, εντούτοις κρίνονται ανεπαρκείς οι σχετικές διατάξεις, καθώς δεν αντιμετωπίζουν αποτελεσματικά τις στρεβλώσεις και τις παθογένειες στις καθημερινές συναλλαγές των καταναλωτών.

Το ΠΑΣΟΚ - Κίνημα Αλλαγής θεωρεί επιτακτική ανάγκη τον έλεγχο εφαρμογής της νομοθεσίας και την επιβολή κυρώσεων στους παραβάτες από μία ισχυρή ανεξάρτητη αρχή που θα έχει ως μοναδικό στόχο την ουσιαστική προστασία και διασφάλιση των συμφερόντων του καταναλωτή.

Έχω ήδη σημειώσει πως η εμπλοκή της αποκεντρωμένης διοίκησης ως φορέα επιβολής των προστίμων από κλιμάκια ελέγχου, τα οποία ανήκουν σε μία άλλη υπηρεσία, μόνο δυσλειτουργία θα προσδώσει στην όλη διαδικασία ελέγχου και δε θα βοηθήσει ουσιαστικά στην όλη προσπάθεια.

Σε προηγούμενο, μάλιστα, νομοσχέδιο -αν δεν κάνω λάθος- σχετικά με το Γενικό Εμπορικό Μητρώο, νομοθετήσαμε υπέρ της σύστασης των εταιρειών, μέσω των υπηρεσιών μιας στάσης και υπογραμμίσαμε το πόσο σημαντικό είναι να υπάρχει η δυνατότητα να διεκπεραιώνονται όλες οι υπηρεσίες και οι διαδικασίες που αφορούν σε ένα συγκεκριμένο γεγονός, σε έναν μόνο τόπο. Τόσο, λοιπόν, ο Οργανισμός Οικονομικής Συνεργασίας και Ανάπτυξης προωθεί τις υπηρεσίες μιας στάσης στο πλαίσιο του σχεδιασμού υπηρεσιών με επίκεντρο τον πολίτη, όσο κι εμείς πιστεύουμε πως οι αρχές του άλλου stop shop πρέπει να διέπουν κάθε νομοθέτημα.

Οι τεχνολογικές, λοιπόν, εξελίξεις τρέχουν με ραγδαίους ρυθμούς κι εμείς ως χώρα τρέχουμε να προλάβουμε. Χαρακτηριστικό παράδειγμα αποτελεί και αυτό το προς ψήφιση νομοσχέδιο, με το οποίο εισάγονται νέοι ορισμοί για την ψηφιακή υπηρεσία, την επιγραμμική αγορά, τον πάροχο επιγραμμικής αγοράς, τη συμβατότητα, τις δυνατότητες λειτουργίας και τη διαλειτουργικότητα. Ένα νομοσχέδιο που τροποποιεί τις ρυθμίσεις σχετικά με τις απαιτήσεις ενημέρωσης για συμβάσεις εξ αποστάσεως και συμβάσεις εκτός εμπορικού καταστήματος, ενώ παράλληλα εισάγει ειδικές υποχρεώσεις ενημέρωσης για τον προμηθευτή για συμβάσεις που συνάπτονται σε επιγραμμικές αγορές ως προς την ενημέρωση του καταναλωτή.

Και δεν είναι λεκτική υπερβολή το ότι τρέχουμε, καθώς, όπως γνωρίζουμε, στο μεγαλύτερο μέρος αφορά την ενσωμάτωση της κοινοτικής οδηγίας 2019/2161 που θα πρέπει να αποτελεί και να αποτελέσει μέρος του εσωτερικού δικαίου των κρατών-μελών της Ευρωπαϊκής Ένωσης μέχρι την 28η Μαΐου του 2022.

Στο σημείο αυτό, μάλιστα, θεωρώ χρέος μου να επισημάνω για άλλη μια φορά -και ζητώ να εξεταστεί- το ζήτημα των ευρωπαϊκών οδηγιών 2019/770 για την προμήθεια ψηφιακού περιεχομένου και ψηφιακών υπηρεσιών, καθώς και 2019/771 για την πώληση αγαθών. Και οι δύο οδηγίες αποτελούν τόσο τομή στην εναρμόνιση του δικαίου των συμβάσεων στο νέο ψηφιακό περιβάλλον όσο και προϊόντα κοινής νομοθετικής σύλληψης και παράλληλης παραγωγικής διαδικασίας, τα οποία συνδέονται σε ένα υποσύστημα του δικαίου των συμβάσεων στο πεδίο της ψηφιακής αγοράς.

Στην κατ’ άρθρο συνεδρίασή μας, υπογράμμισα αρχικά πως οι οδηγίες αυτές θα έπρεπε να έχουν ενσωματωθεί στις έννομες τάξεις των κρατών-μελών της Ένωσης ως την 1η Ιουλίου του 2021, ώστε να αρχίσουν να εφαρμόζονται από την 1η Ιανουαρίου του 2022 και έπειτα τόνισα πως θα έπρεπε να αποτελούν και αντικείμενο επεξεργασίας του Υπουργείου Ανάπτυξης και Επενδύσεων, καθώς αμφότερες ρυθμίζουν τις συμβάσεις που συνάπτουν καταναλωτές, ενώ η θέσπιση τους συνιστά τη σημαντικότερη εξέλιξη στο Ενωσιακό Δίκαιο των συμβάσεων και της προστασίας του καταναλωτή στις τελευταίες διαδικασίες.

Κύριε Υπουργέ, κυρίες και κύριοι συνάδελφοι, η απαλοιφή της διάταξης του κοινωνικού διαλόγου με τις τροποποιήσεις της παραγράφου 7 του τρίτου άρθρου, όπου προβλέπεται, πλέον, με νέα διάταξη ότι ο εκάστοτε Υπουργός Ανάπτυξης και Επενδύσεων μπορεί να εκδίδει τον Κώδικα Δεοντολογίας για τις προσφορές και τις προωθητικές ενέργειες ως υπουργική απόφαση χωρίς να προχωρά σε διάλογο με τους φορείς της αγοράς, δεν τιμά καθόλου τις αρχές των φιλελεύθερων δημοκρατικών και κοινωνικών αρχών που διέπουν το Σύνταγμά μας.

Είναι λάθος η διαγραφή του κοινωνικού διαλόγου από την έκδοση της υπουργικής απόφασης και ζητούμε, ξανά, να παραμείνει ως έχει. Ιδανικά, μάλιστα, προτείνουμε τη σύσταση μιας ειδικής επιτροπής διαλόγου για όλα τα θέματα των μειωμένων τιμών και τα προβλήματα που κατά καιρούς προκύπτουν και τη συναινετική επίλυσή τους, απαρτιζόμενη, μάλιστα, από μέλη όλων των εμπλεκόμενων φορέων.

Όπως, επίσης, πιστεύουμε ότι είναι λάθος να μην υλοποιούμε τις δεσμεύσεις μας. Ασφαλώς, λοιπόν, και αναφέρομαι στην κατάργηση του παρωχημένου θεσμού των ενδιάμεσων εκπτώσεων, που όχι μόνο δε βοηθά τη λειτουργία της αγοράς, αλλά δημιουργεί και στρεβλώσεις που δεν επιτρέπουν τη διαμόρφωση χαμηλότερων αρχικών τιμών σε όλα τα είδη από την αρχή της σεζόν. Για το ΠΑΣΟΚ, το Κίνημα Αλλαγής, είναι επιτακτική η ανάγκη της κατάργησής του, καθώς θα βοηθήσει ώστε να διαμορφωθεί μία χαμηλότερη τιμή για όλο το χρόνο με τη δυνατότητα στο μέρος των δύο περιόδων, όπως γίνεται πάντα, να μπορέσουν οι επιχειρήσεις να εκποιήσουν τα είδη που έχουν μείνει στα αποθέματά τους.

Και καθώς έχουμε το τελικό κείμενο στα χέρια μας, να υπενθυμίσω πως η ρύθμιση του άρθρου 14 περί των συμβάσεων στις επιγραμμικές αγορές -για το οποίο έχω ενημερώσει ήδη- είναι προβληματική. Παρά, λοιπόν, την εισαγωγή του νέου άρθρου 3βα, σχετικά με τις πρόσθετες ειδικές υποχρεώσεις ενημέρωσης από τον πάροχο επιγραμμικής αγοράς, δεν ρυθμίζεται ειδικότερα η ευθύνη του παρόχου σε περίπτωση παράβασης των υποχρεώσεων αυτών ή ανώμαλης εξέλιξης της σύμβασης.

Τέλος, οφείλω, κύριε Υπουργέ -ξανά- εν όψει της Ολομέλειας να υπενθυμίσω το αίτημα της Γενικής Συνομοσπονδίας Παραγωγών Επαγγελματιών και Βιομηχανικών Ειδών Λαϊκών Αγορών Ελλάδας, με το οποίο ζητούν για την πρώτη εφαρμογή του ν.4849/2021 σε λαϊκές αγορές που δεν είχαν με προγενέστερους νόμους συντάξει κανονισμό λειτουργίας τη μη προσκόμιση των δικαιολογητικών φορολογικής και ασφαλιστικής ενημερότητας και για τις πενταμελής επιτροπές, ώστε να ορίζονται εκπρόσωποι από τα μεγαλύτερα σωματεία παραγωγών και επαγγελματιών, σύμφωνα με το πρωτόκολλο ψηφισάντων τελευταίων εκλογών.

Κύριε Υπουργέ, κυρίες και κύριοι συνάδελφοι, το ΠΑΣΟΚ, το Κίνημα Αλλαγής έχει αποδείξει πως με σύνεση και κοστολογημένες προτάσεις συμβάλλει προς την κατεύθυνση της καλύτερης νομοθέτησης, έχοντας πάντα ως γνώμονα την ευημερία των πολιτών στο σύγχρονο ευρωπαϊκό και παγκόσμιο περιβάλλον.

Το νομοσχέδιο το βλέπουμε θετικά. Αναμένουμε, όμως, επιτέλους τις απαντήσεις σας στις προτάσεις, κύριε Υπουργέ και στις παρατηρήσεις που σας κατατέθηκαν καθ’ όλη τη νομοθετική διαδικασία.

Ευχαριστώ πολύ για τον χρόνο σας.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Νικήτας Κακλαμάνης):** Καλείται στο Βήμα ο ειδικός αγορητής από το Κομμουνιστικό Κόμμα Ελλάδος, ο συνάδελφος κ. Μανώλης Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ πολύ, κύριε Πρόεδρε.

Η συζητούμενη οδηγία για την καλύτερη επιβολή και τον εκσυγχρονισμό των κανόνων της Ευρωπαϊκής Ένωσης για την προστασία καταναλωτών προβλέπει, κατά τη γνώμη μας, ορισμένα ελάχιστα δικαιώματα για τους καταναλωτές, καθώς και τη θέσπιση κάποιων υποχρεώσεων των επιχειρηματικών ομίλων.

Βέβαια, όπως και άλλες πολλές ευρωπαϊκές οδηγίες που εκδίδονται ή κυρώνονται με πρόσχημα την υπεράσπιση συμφερόντων και δικαιωμάτων του λαού, αλλά στην πράξη ακυρώνονται ή παραμένουν ανενεργές, πράγμα που πολλές φορές καταλήγει ως ενίσχυση του θεσμικού πλαισίου για κερδοφόρες επενδύσεις των επιχειρηματικών ομίλων.

Υπό την έννοια αυτή, το ΚΚΕ θα ψηφίσει «παρών» για την παρούσα οδηγία επί της αρχής, επισημαίνοντας όμως τα εξής:

Η αντίφαση στην παρούσα οδηγία είναι ότι ενώ θεσπίζει, όπως είπαμε, κάποια δικαιώματα στους καταναλωτές στην πράξη τα υπονομεύει με άλλες διατάξεις της ίδιας οδηγίας, όπως για παράδειγμα οι εξαιρέσεις στο δικαίωμα υπαναχώρησης του αγοραστή καταναλωτή έναντι του προμηθευτή. Τα ερωτήματα που προκύπτουν συν τοις άλλοις είναι: Πρώτον, πώς θα ενεργοποιηθούν οι όποιες θετικές διατάξεις για την προστασία του καταναλωτή, όταν οι κρατικοί ελεγκτικοί μηχανισμοί που επιλαμβάνονται τις καταγγελίες των καταναλωτών είναι ανύπαρκτοι; Και δεύτερον, πώς θα προχωρήσουν στην καταγγελία οι καταναλωτές για παραβάσεις από την πλευρά της επιχείρησης, όταν θα πρέπει να πληρώσουν δυσβάσταχτα κόστη πρόσβασης στη δικαιοσύνη, δικηγόρους, παράβολα κ.ο.κ..

Τα παραπάνω ζητήματα τα θέσαμε και κατά τη συζήτηση της οδηγίας στην αρμόδια επιτροπή. Απάντηση φυσικά δεν πήραμε, με το αιτιολογικό του Υπουργού βέβαια ότι το ΚΚΕ έτσι και αλλιώς είναι αντίθετο στις ευρωπαϊκές οδηγίες, άρα δεν χρειάζονται και πολλές πολλές επεξηγήσεις.

Στην πραγματικότητα η Κυβέρνηση επιχειρεί να δημιουργήσει με τέτοιου είδους οδηγίες την εντύπωση ότι μπορεί παράλληλα το σύστημα της οικονομίας της αγοράς που έχει ως θεό του την ανταγωνιστικότητα και την κερδοφορία του κεφαλαίου, να προστατέψει τον εργαζόμενο καταναλωτή και το εισόδημα του. Πώς μπορεί να γίνει πιστευτή όταν εκατοντάδες χιλιάδες οικογένειες αδυνατούν να ανταποκριθούν στις μεγάλες αυξήσεις στο ρεύμα, όταν πνίγονται από διακανονισμούς και δεκάδες οικογένειες ζουν χωρίς ρεύμα;

Από την πρώτη στιγμή το ΚΚΕ κατήγγειλε ότι κύρια αιτία για τις αυξήσεις στην ενέργεια αποτελεί η πολιτική της απελευθέρωσης της πράσινης μετάβασης και των ληστρικών φόρων που πολλαπλασιάζουν την τελική τιμή ρεύματος και άλλων ενεργειακών προϊόντων, ενώ σε αυτά προστίθενται η απεξάρτηση από το το ρωσικό φυσικό αέριο και η αντικατάστασή του με το πανάκριβο αμερικανικό υγροποιημένο φυσικό αέριο. Όποια πέτρα και αν σηκώσει κανείς από τις τεράστιες αυξήσεις στο ρεύμα, στα καύσιμα, στα είδη πλατιάς λαϊκής κατανάλωσης μέχρι τους καθηλωμένους μισθούς και τις συντάξεις, τη φορολογία που συνεχίζει ακάθεκτη, από κάτω θα βρει τον ίδιο ένοχο για το τσακισμένο λαϊκό εισόδημα. Ο ένοχος είναι το καπιταλιστικό κέρδος. Μια ολόκληρη οικονομία, ένα κράτος, συνολικά μια κοινωνική οργάνωση είτε σε κρίση είτε σε ανάπτυξη είτε με επεκτατική είτε με περιοριστική οικονομική πολιτική είτε με νεοφιλελεύθερες είτε σοσιαλδημοκρατικές κυβερνήσεις στο τιμόνι, λειτουργούν πάντα με κριτήριο τα συμφέροντα των μεγάλων επιχειρηματικών ομίλων, το πώς θα μεγαλώσουν τα κέρδη τους, πώς θα βγαίνουν νικητές στον ανταγωνισμό με τους αντιπάλους τους. Αποσκοπείτε όλοι σας -όχι μόνο η Κυβέρνηση της Νέας Δημοκρατίας, αλλά και ο ΣΥΡΙΖΑ και το ΠΑΣΟΚ - Κίνημα Αλλαγής και τα υπόλοιπα κόμματα- ότι σε όλες τις αγορές που απελευθερώθηκαν τα πάντα με το επιχείρημα ότι ο ανταγωνισμός θα συγκρατούσε τις τιμές προς όφελος των καταναλωτών. Τελικά οι τιμές προϊόντων και υπηρεσιών εκτινάχθηκαν στα ύψη. Όσες, λοιπόν, προκλητικές ωραιοποιήσεις και αν κάνει η Κυβέρνηση για όσα βιώνει ο λαός, ο καθημερινός γολγοθάς των λαϊκών νοικοκυριών αποτελεί την επιβεβαίωση ότι υπάρχει μια άβυσσος που χωρίζει τις λαϊκές ανάγκες από τις προτεραιότητες της οικονομίας των λίγων, των επιχειρηματικών ομίλων και από το αντιδραστικό πλαίσιο της Ευρωπαϊκής Ένωσης που υπηρετούν όλες οι κυβερνήσεις διαχρονικά και η σημερινή.

Απόδειξη γι’ αυτά που λέμε είναι τα κέρδη των εισηγμένων στο Χρηματιστήριο εταιρειών για το 2021. Οι εκατόν τριάντα τρεις από τις συνολικά εκατόν σαράντα πέντε εισηγμένες εταιρείες είχαν ενοποιημένα κέρδη μετά από φόρους ύψους 2 δισεκατομμυρίων 453 εκατομμυρίων ευρώ. Από τις εκατόν τριάντα τρεις εισηγμένες οι εκατόν μία είχαν καθαρά κέρδη το 2021, ενώ τρίαντα εισηγμένες επέστρεψαν σε κέρδη το 2021 από ζημιές που είχαν το 2020. Την ίδια στιγμή η Κυβέρνηση όχι μόνο αρνείται να ικανοποιήσει βασικά αιτήματα ανακούφισης του λαού όπως έχει προτείνει το ΚΚΕ, προτάσεις νόμου, όπως η πρόσφατη που ζητούσε να καταργηθεί τώρα η ρήτρα αναπροσαρμογής του Χρηματιστήριου Ενέργειας, στα χαράτσια του ειδικού τέλους για τη μείωση εκπομπών αερίων ρύπων, οι ειδικοί φόροι κατανάλωσης στην προμήθεια ηλεκτρικού ρεύματος και ο ΦΠΑ. Για άλλη μια φορά όμως η Κυβέρνηση την πέταξε στο καλάθι των αχρήστων, όπως έχει κάνει με παρόμοιες προτάσεις νόμου του ΚΚΕ στο πρόσφατο και στο μακρύτερο παρελθόν, ενώ όλα τα υπόλοιπα αστικά κόμματα έκαναν πως δεν είδαν ούτε άκουσαν απολύτως τίποτα. Την ίδια ώρα που φέρνετε οδηγία για την προστασία του καταναλωτή, η ρυθμιστική αρχή ενέργειας με το πόρισμά της νομιμοποίησε με ταχυδακτυλουργικότατο μάλιστα τρόπο την τεράστια ληστεία σε βάρος των λαϊκών νοικοκυριών με τη ρήτρα αναπροσαρμογής τα τεράστια κέρδη που αποκόμισαν οι επιχειρηματικοί όμιλοι ως το αποτέλεσμα αυτής της στρατηγικής, της απελευθέρωσης δηλαδή της αγοράς ενέργειας. Και όχι μόνο αυτό, αλλά μέσω του νέου μηχανισμού αποζημίωσης η Κυβέρνηση ετοιμάζεται να επιστρέψει τα κλεμμένα ξανά στις εταιρείες.

Η ακρίβεια, οι ανατιμήσεις και όλα τα παρελκόμενα, κυρίες και κύριοι, δεν είναι φυσικό φαινόμενο ούτε ήρθαν ουρανοκατέβατα ούτε προέκυψαν από την πανδημία ή με τον πόλεμο στην Ουκρανία -απλώς επιταχύνθηκαν- ούτε προκύπτουν από κάποιους λάθος χειρισμούς. Είναι φαινόμενο της ίδιας της καπιταλιστικής ανάπτυξης.

Ο μύθος του ελεύθερου ανταγωνισμού είναι η καραμέλα της απελευθέρωσης των αγορών που θα λειτουργούσε δήθεν προς όφελος των καταναλωτών, θα μείωνε τις τιμές, θα έδινε δυνατότητες επιλογών, θα βελτίωνε την ποιότητα και άλλα πολλά τα οποία είχατε πει. Κανένας, όμως, υγιής ανταγωνισμός, κανένα παρατηρητήριο τιμών, κανένα κίνημα καταναλωτών, καμμία ανεξάρτητη αρχή δεν μπορεί να αντιμετωπίσει ουσιαστικά το πρόβλημα της ακρίβειας, της αισχροκέρδειας και των αθέμιτων πρακτικών των επιχειρηματικών ομίλων. Άλλωστε οι μονοπωλιακοί όμιλοι δε σκιάζονται από τέτοιου είδους οδηγίες σαν αυτή που συζητάμε, αφού η νομοθεσία και συνολικά το σύστημα λειτουργεί προς όφελός τους, ενώ οι όποιες επιτροπές ή η νομοθεσία για τη δήθεν συμμόρφωσή τους χρησιμοποιούνται ως καλό περιτύλιγμα της κυριαρχίας των μονοπωλίων και καταλήγει μάλιστα πολλές φορές και ως κολυμπήθρα της αθώωσης τους. Εξάλλου, οι καταναλωτές δεν είδαν κανένα όφελος, δεν μειώθηκαν οι τιμές, δεν αντιμετωπίστηκε η ακρίβεια ούτε αντιμετωπίζεται από τη λειτουργία του ανταγωνισμού και δεν υπάρχει και τέτοιου είδους πρόθεση.

Οι εργαζόμενοι, λοιπόν, δεν έχουν να περιμένουν τίποτα από τέτοιου είδους ευρωπαϊκές οδηγίες και ιδίως με την στρατηγική της απελευθέρωσης, των ιδιωτικοποιήσεων, της ανάπτυξης των λίγων σε βάρος της συντριπτικής πλειοψηφίας του λαού.

Για τις διατάξεις που αφορούν τις λαϊκές αγορές στα άρθρα 27 και 28. Το ΚΚΕ δεν έχει γενικά αντίρρηση σε μέτρα που διευκολύνουν τη λειτουργία των δευτεροβάθμιων συνδικαλιστικών οργάνων, των πωλητών λαϊκών αγορών, γι’ αυτό και θα ψηφίσουμε «παρών» στο άρθρο 27. Δε συμφωνούμε με το άρθρο 28 για θέματα αρμοδιότητας έκδοσης, χορήγησης, μεταβίβασης και ανανέωσης αδειών πωλητών λαϊκών αγορών.

Η συζήτηση για το αν η ευθύνη περί των αδειών ανήκει στην περιφέρεια είτε στους δήμους είναι δευτερευούσης σημασίας, αφού πρώτον δεν εξασφαλίζεται η αναγκαία χρηματοδότηση και οι υποδομές που απαιτούνται για τη λειτουργία των αγορών και οι επαγγελματίες αναγκάζονται να βάζουν βαθιά το χέρι στην τσέπη, πληρώνοντας τέλη. Και δεύτερον, η κεντρική λογική της Κυβέρνησης είναι αυτή, δηλαδή της όξυνσης του ανταγωνισμού μεταξύ παραγωγών και επαγγελματιών για την απόκτηση μιας θέσης στη λαϊκή αγορά, της αυστηροποίησης του πλαισίου ελέγχου και λειτουργίας τους με εξοντωτικές ποινές. Δηλαδή με λίγα λόγια αλλαγή του χαρακτήρα τους ως θεσμός που εξασφάλιζε ένα εισόδημα σε πιο φτωχά και αδύναμα κοινωνικά στρώματα, αλλά και ένας θεσμός που εξασφάλιζε φθηνά και καλής ποιότητας προϊόντα για τη μεγάλη πλειοψηφία της εργατικής τάξης και των λαϊκών στρωμάτων, χωρίς τη μεσολάβηση των χονδρεμπόρων.

Όλα αυτά οδηγούν σε γενικευμένη ανασφάλεια και στην ανεργία και αργά ή γρήγορα σε αύξηση των ίδιων των τιμών των προϊόντων. Το ΚΚΕ υπερασπίζεται το χαρακτήρα των λαϊκών αγορών και είναι αντίθετο με τη λειτουργία τους σε μια ανταγωνιστική λογική, στην αυστηροποίηση του πλαισίου ελέγχου και λειτουργίας τους με εξοντωτικές ποινές που οδηγεί στην εγκατάλειψη του επαγγέλματος.

Με την ευκαιρία, κύριε Υπουργέ, θα ήθελα λίγο την προσοχή σας για ένα θέμα που έχει προκύψει και μας έρχεται από επαγγελματίες της περιοχής του Δήμου Φαρκαδόνας του Νομού Τρικάλων. Με ακούτε, κύριε Υπουργέ;

Κύριε Υπουργέ, με την ευκαιρία της συζήτησης θα ήθελα λίγο την προσοχή σας για ένα θέμα που έχει προκύψει και μας έρχεται από επαγγελματίες της περιοχής του Δήμου Φαρκαδόνας του Νομού Τρικάλων. Με απόφαση του Υπουργείου σας, αριθμός πρωτοκόλλου 2186/2022, 20-4-2022 αποφασίστηκε η προκήρυξη δράσης με θέμα, όπως αναφέρεται, επιχορήγηση των υφιστάμενων επιχειρήσεων που έχουν πληγεί από την πανδημία και σε περιοχές που υπέστησαν μεγάλες φυσικές καταστροφές από σεισμούς και άλλα.

Στην απόφαση αυτή και ενώ εντάσσονται άλλες περιοχές που έχουν πληγεί από το μεγάλο σεισμό που σημειώθηκε στις 3 Μαρτίου του ’21 και έπληξε περιοχές της Περιφερειακής Ενότητας Λαρίσης και Τρικάλων δεν εντάσσεται η περιοχή του Δήμου Φαρκαδόνας της Περιφερειακής Ενότητας Τρικάλων, που επίσης έχει πληγεί από τον ίδιο σεισμό, όπως και η Περιφερειακή Ενότητα Λάρισας, η οποία εντάσσεται. Δε γνωρίζω για ποιο λόγο δε συμπεριλαμβάνεται και η περιοχή της Φαρκαδόνας. Θεωρούμε ότι είναι ένα πρόβλημα που πρέπει να λυθεί άμεσα, ώστε να μπορούν να ενταχθούν και οι πληγέντες του Νομού Τρικάλων, που απ’ ότι πληροφορούμαστε δεν υπερβαίνουν τους δέκα επαγγελματίες σε όλο τον Νομό Τρικάλων.

Θα θέλαμε την απάντησή σας δεδομένου ότι τρέχουν οι προθεσμίες για την υποβολή των αιτήσεων σύμφωνα με την παραπάνω απόφαση μέχρι 17 Ιουνίου, δηλαδή σε ένα μήνα, αυτού του έτους.

Θα αναφερθώ τώρα στις τροπολογίες. Η τροπολογία 1307 αφορά διάφορα άρθρα για τον τουρισμό. Το άρθρο 1 αναφέρεται στον «Τουρισμό για Όλους». Η διαχρονική πολιτική των κυβερνήσεων στον τομέα του τουρισμού έχει καταστήσει τις καλοκαιρινές διακοπές ένα άπιαστο όνειρο για όλο και περισσότερες λαϊκές οικογένειες. Τα στοιχεία που δίνετε εσείς ως Κυβέρνηση, εργοδοτικοί φορείς κάθε χρόνο παρουσιάζουν τους επτά στους δέκα να μην κάνουν καθόλου διακοπές. Δεν έχουμε κανέναν λόγο να το αμφισβητήσουμε άλλωστε. Και όσα προγράμματα κοινωνικού τουρισμού έχουν εξαγγελθεί, ιδιαίτερα μετά την κατάργηση της εργατικής εστίας του 2012, έχουν επιφέρει μια δραματική συρρίκνωση του αριθμού των δικαιούχων, μείωση των ημερών επιδότησης και εμπόδια ως και αποκλεισμούς κοινωνικών ομάδων που είχαν περισσότερο ανάγκη τέτοιου είδους προγράμματα, όπως οι μακροχρόνια άνεργοι, οι νέοι άνεργοι, οι συνταξιούχοι.

Και ενώ έχετε υπηρετήσει μία τέτοια πολιτική αφαίμαξης, όχι μόνο εσείς όλα τα κόμματα διαχρονικά και των τελευταίων κοινωνικών παροχών, δηλαδή όσα έχουν απομείνει, οι οποίες έτσι κι αλλιώς στηρίζονται στις εισφορές των ίδιων των εργαζομένων και τις φορολογίες τους, έρχεστε τώρα να εξαγγείλετε ένα ακόμη τέτοιο πρόγραμμα για να ενισχύσετε, όπως λέτε, τον εγχώριο τουρισμό, τον τουρισμό που έχετε καθορίσει και ως προς τον στόχο του, δηλαδή την προσέλκυση δήθεν ποιοτικού τουρισμού, λες και οι εργαζόμενοι δεν το αξίζουν και ως προς τον χαρακτήρα του ως ένα πανάκριβο εμπόρευμα.

Πρόκειται, λοιπόν, για μία πολύ μεγάλη αντίφαση. Και επειδή για το ΚΚΕ δεν μπαίνει ζήτημα αφορισμού της τουριστικής οικονομικής δραστηριότητας, αλλά τον θεωρούμε πρωτίστως ανθρώπινη ανάγκη, καθολικό λαϊκό δικαίωμα που έχει άμεση σχέση με την αναπλήρωση της εργατικής δύναμης και όχι εμπόρευμα, σας καλούμε έστω και τώρα όχι μόνο να αποσαφηνίσετε τους όρους και τα κριτήρια, αλλά να τα διευρύνετε με πολλαπλασιασμό των δικαιούχων και αύξηση των ημερών επιδότησης.

Για το άρθρο 4, που αφορά τη δημόσια κατάρτιση και μετεκπαίδευση των εργαζομένων στον τουρισμό να πούμε ότι αποτελούσε μεταξύ άλλων μια κατάκτηση των εργαζομένων στο κλάδο με σκοπό την κατοχύρωση επαγγελματικών δικαιωμάτων. Αυτό ενόχλησε και ενοχλεί το μεγάλο τουριστικό κεφάλαιο για πάρα πολλές δεκαετίες, όχι τώρα, προωθώντας την απαξίωση της και επιδιώκοντας την κατάργησή της. Προς μία τέτοια κατεύθυνση ήταν εξάλλου και η δημιουργία δεκάδων ιδιωτικών σχολών, πολλές από αυτές με ιδιοκτήτες ή μετόχους τους ίδιους τους ξενοδόχους.

Κάτι παρόμοιο επιχειρείται σήμερα και στο Ηράκλειο στο δημόσιο ΙΕΚ στο Κοκκίνη Χάνι. Σήμερα παρά το γεγονός ότι δεν έχουν μετακινηθεί ούτε εκατοστό από αυτή τους τη θέση κλαψουρίζουν για την έλλειψη εκπαίδευσης και κατάρτισης, εμφανίζοντας την ως έναν από τους λόγους που το επάγγελμα δεν είναι ελκυστικό ή ως αποτέλεσμα των πενήντα χιλιάδων κενών θέσεων στα ξενοδοχεία και στην εστίαση.

Εμείς ως ΚΚΕ όχι μόνο στηρίξαμε διαχρονικά τα αιτήματα των ίδιων των εργαζομένων και των σωματείων τους, αλλά διεκδικήσαμε να λάβει μία πραγματική διάσταση, που χρειάζεται ο κλάδος με υποδομές και σχολές σε κάθε τουριστική περιοχή. Η σημερινή, λοιπόν, τροποποίηση ως προς το χρόνο της ελλιπούς χρηματοδότησης δεν εξασφαλίζει ούτε στο ελάχιστο τις ανάγκες των εργαζομένων του κλάδου.

Και κλείνοντας, κύριε Πρόεδρε, θα αναφερθώ στα άρθρα 2 και 3 της ίδιας τροπολογίας. Όσον αφορά στο άρθρο 2 για την προθεσμία περιβαλλοντικής αδειοδότησης κύριων ξενοδοχειακών καταλυμάτων δεν θα την ψηφίσουμε. Συνολικά την τροπολογία δεν την ψηφίζουμε, αλλά και το συγκεκριμένο άρθρο 2 το καταψηφίζουμε, γιατί ουσιαστικά με την προθεσμία των τεσσάρων μηνών που δίνει επιτρέπει να λειτουργούν χωρίς περιβαλλοντικούς όρους για τη φετινή καλοκαιρινή περίοδο και φυσικά μπορεί και αργότερα να τους δοθούν νέες παρατάσεις, άρα να τους διευκολύνει ακόμα περισσότερο.

Και το άρθρο 3, που έχει να κάνει με νομοτεχνικές βελτιώσεις για τα τουριστικά λιμάνια, επίσης το καταψηφίζουμε, προβλέπει επέκταση και νομιμοποίηση τουριστικών λιμανιών που διευκολύνει το τουριστικό κεφάλαιο και μάλιστα διαγράφει, πετάει απ’ έξω και τον στοιχειώδη έλεγχο από το Κεντρικό Συμβούλιο Πολεοδομικών Θεμάτων και Αμφισβητήσεων, πέρα από το ότι έχει και έχει και φωτογραφική διάταξη. Δεν ξέρω ακριβώς σε ποια περιοχή είναι, αλλά προφανώς αφορά ένα λιμάνι και μάλιστα έχει ζητηθεί εκεί να ανοίξει και καζίνο.

Τέλος, σε τέσσερις μήνες από την αίτηση θα δίνεται άδεια έργων και εργασιών, αλλά δεν μας λέτε τι θα γίνει μέχρι να δοθεί η άδεια, θα λειτουργούν κανονικά και μετά την αίτηση; Είναι ζητήματα, λοιπόν, που πρέπει να αποσαφηνιστούν. Σε κάθε περίπτωση τη συγκεκριμένη τροπολογία την καταψηφίζουμε.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Καλείται στο Βήμα ο ειδικός αγορητής από την Ελληνική Λύση, ο κ. Βασίλειος Βιλιάρδος.

Ορίστε, κύριε συνάδελφε, έχετε τον λόγο.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ πολύ, κύριε Πρόεδρε.

Κυρίες και κύριοι Βουλευτές, όπως αναφέραμε στην επιτροπή πρόκειται για ένα ακόμη ανούσιο νομοσχέδιο με μόλις τριάντα πέντε σχόλια στη διαβούλευση, ενώ κατατίθεται σε μια χρονική στιγμή που η Ελλάδα αντιμετωπίζει πολύ σημαντικά προβλήματα, όπως την αισχροκέρδεια του ενεργειακού καρτέλ με τη βοήθεια του χρηματιστηρίου ενέργειας, που ίδρυσε ο κ. Χατζηδάκης, τη βίαιη και πρόωρη απολιγνιτοποίηση, την υπερχρέωση και τα θηριώδη ελλείμματα λόγω των άχρηστων lockdowns, την εθνική ταπείνωση με τις προκλήσεις της Τουρκίας, την ακύρωση του EastMed, κ.ο.κ..

Το νομοσχέδιο είναι επίσης ανούσιο, αφού αφορά την προστασία των καταναλωτών σε μία εποχή που πλήττονται κυριολεκτικά θανατηφόρα από την ακρίβεια μετά από δώδεκα συνεχή χρόνια μνημονίων, από μία ακρίβεια που είναι μεν κατά 50% εισαγόμενη, αλλά για το υπόλοιπο 50% ευθύνεται η Κυβέρνηση και η λανθασμένη πολιτική της σε πολλά επίπεδα.

Φυσικά η Κυβέρνηση, θέλοντας ως συνήθως να δικαιολογήσει τα λάθη της, ισχυρίζεται πως δεν πλήττεται μόνο η Ελλάδα από τον πληθωρισμό που καλπάζει, χωρίς βέβαια να αναφέρει πως είναι διαφορετικές οι αιτίες για κάθε χώρα με ορισμένα μόνο κοινά σημεία μεταξύ τους. Ενώ συγκρίνει τώρα το ποσοστό του πληθωρισμού με τις άλλες χώρες δεν αναφέρει τις σχέσεις του με τους εκάστοτε μισθούς ούτε το γεγονός ότι όσον αφορά τα βασικά αγαθά και την ενέργεια έχει υπερβεί η ακρίβεια κατά πολύ το 20%. Με δεδομένο δε το ότι ο κατώτατος μισθός στην Ελλάδα είναι εξαιρετικά χαμηλός πόσο μάλλον σε όρους κόστους διαβίωσης -επαναλαμβάνουμε σε όρους κόστους διαβίωσης, αυτό είναι το σημαντικότερο- είναι φανερό πως ο πληθωρισμός για τα χαμηλά εισοδηματικά στρώματα είναι πολύ μεγαλύτερος από όλες τις άλλες χώρες της Ευρωπαϊκής Ένωσης, γεγονός που τεκμηριώνει το μέγεθος της αποτυχίας της Κυβέρνησης.

Ακόμη χειρότερα δεν είναι σε θέση να στηρίξει, όπως οφείλει, τις ελληνικές επιχειρήσεις και τα νοικοκυριά, ειδικά τον πρωτογενή μας τομέα που αντιμετωπίζει μεγάλα προβλήματα και στην κυριολεξία χρεοκοπεί λόγω κόστους, όπως όσον αφορά τα λιπάσματα, τους σπόρους, τις ζωοτροφές, τα καύσιμα και το ρεύμα.

Ο πρωτογενής μας τομέας αντιμετωπίζει επιπλέον προβλήματα χρηματοδότησης, πολύ σοβαρά προβλήματα χρηματοδότησης, έχοντας εγκλωβιστεί σε ένα περιβάλλον επιδοτούμενων αντιπαραγωγικών καλλιεργειών και αθρόων εισαγωγών συν ελληνοποιήσεων. Γιατί δεν μπορεί να βοηθήσει η Κυβέρνηση; Απλούστατα επειδή τα προηγούμενα χρόνια σπατάλησε τα 44 δισεκατομμύρια που δεν είχε, αλλά δανείστηκε, όχι για την καταπολέμηση της πανδημίας όπως ισχυρίζεται, αλλά για το λάθος των αυστηρών lockdown που δεν έκαναν πλούσιες χώρες, όπως για παράδειγμα η Ελβετία, η Σουηδία ή αρκετές Πολιτείες των Ηνωμένων Πολιτειών.

Πάντως, αυτά τα 44 δισεκατομμύρια όπως επίσης τα νέα επιδόματα, που υπόσχεται δεν είναι τίποτε άλλο από μελλοντικοί φόροι, αφού αυτή η Κυβέρνηση παράγει μόνο ελλείμματα και χρέη αντί πλούτο, ενώ δανείζεται σαν να μην υπάρχει αύριο. Αρκεί να δει κανείς πως το δημόσιο χρέος μας πλησιάζει τα 400 δισεκατομμύρια ευρώ, το «κόκκινο» ιδιωτικό τα 300 δισεκατομμύρια ευρώ από αμελητέο πριν από τα μνημόνια, το εξωτερικό μας χρέος τα 560 δισεκατομμύρια ευρώ και ούτω καθεξής, για να καταλάβει πού οδηγεί η Κυβέρνηση την Ελλάδα σε ένα ακόμη χειρότερο αδιέξοδο, ειδικά εάν συνεχίσουν την ανοδική τους πορεία τα επιτόκια.

Το νομοσχέδιο είναι, επιπλέον, ανούσιο, επειδή προσθέτει μόνο ορισμένες διατάξεις στο προηγούμενο, όταν αυτό που λείπει είναι η εφαρμογή των υφιστάμενων νόμων και η περιφρούρησή τους. Γενικότερα άλλωστε στην Ελλάδα το πρόβλημα δεν είναι η έλλειψη νόμων, αλλά η ελλιπής εφαρμογή τους, κάτι που οδηγεί τη χώρα μας σε συνεχή αδιέξοδα. Σε κάθε περίπτωση, δεν έχει νόημα να γίνονται αλλαγές και να κατατίθενται συνεχώς νομοσχέδια χωρίς στόχους και χωρίς απολογισμό. Κανένας μάνατζερ και καμμία ιδιωτική επιχείρηση δεν λειτουργεί με αυτό τον τρόπο. Παντού υπάρχουν στόχοι.

Συνεχίζοντας, το νομοσχέδιο έχει ψηφιστεί έως τώρα από δεκατέσσερις χώρες, ενώ δεν έχει μεταφερθεί στην Ελλάδα επακριβώς, όπως έχουμε άλλωστε διαπιστώσει και σε άλλες οδηγίες στο παρελθόν.

Από την άλλη πλευρά, έχουμε την άποψη πως ο πραγματικός σκοπός του δεν είναι η προστασία των καταναλωτών όπως αναφέρει, αλλά οι ομοιόμορφοι κανόνες για τις πολυεθνικές εντός της κοινής αγοράς. Η άποψή μας αυτή τεκμηριώνεται από το ότι προωθήθηκε, επειδή μόνο το 36% των καταναλωτών εμπιστευόταν να προβεί σε διασυνοριακές αγορές, ενώ το 40% των εμπόρων της Ευρωπαϊκής Ένωσης θεωρούσαν εμπόδιο στη δουλειά τους τις διαφορετικές νομοθεσίες.

Περαιτέρω, στα περιεχόμενα του νομοσχεδίου οι ρυθμίσεις του στην ουσία προσθέτουν στοιχεία στον υφιστάμενο ν.2251/1994 με τον τίτλο «Προστασία των καταναλωτών», ο οποίος είχε ανάλογη κατεύθυνση με την ευρωπαϊκή οδηγία από πολλά χρόνια. Συμπληρώνεται δε με ψηφιακά θέματα που δεν υπήρχαν πριν, όπως με την πληροφόρηση σε επιγραμμικές πλατφόρμες, με προσωπικά δεδομένα και με διασυνοριακές αγορές.

Αρχικά, όσον αφορά τις εκπτώσεις, δεν αλλάζει κάτι σε σχέση με την περίοδό τους, ενώ προστίθενται κυρίως κάποιες ρυθμίσεις για τον υπολογισμό της τιμής των εκπτώσεων και απελευθερώνονται οι προσφορές εντός των καταστημάτων με το άρθρο 3.

Κατά την άποψή μας, με την οποία φαίνεται πως συμφωνούν όλοι οι φορείς, πρέπει να νομοθετηθεί η επαναφορά των εκπτώσεων σε σταθερές χρονικές περιόδους, όπως συνέβαινε στο παρελθόν, να σταματήσουν δηλαδή οι ενδιάμεσες εκπτώσεις, οι οποίες είναι καταστροφικές για τα μικρά καταστήματα.

Οφείλουμε να σημειώσουμε εδώ πως οι παραδοσιακές πρακτικές στα καταστήματα πλήττονται από τις online, τις διαδικτυακές αγορές, καθώς επίσης από τις αλυσίδες που ανήκουν σε ομίλους, κάτι που διαπιστώσαμε και από τα σχόλια στη διαβούλευση. Εν προκειμένω, υπάρχουν αναφορές σε πολυκαταστήματα που πουλούν εποχιακά είδη σε τιμές κόστους, όπως παιχνίδια τα Χριστούγεννα για να στηρίξουν τις πωλήσεις στα υπόλοιπα προϊόντα τους εις βάρος των εξειδικευμένων μικρών καταστημάτων που πρέπει να περιμένουν την εποχή των εκπτώσεων.

Εκτός αυτού, υπάρχουν αλλαγές πρακτικών, όπως στην περίπτωση του black Friday, με εκπτώσεις πέραν των συνηθισμένων, προφανώς για να υπάρχει ομοιογένεια παγκοσμίως στα logistics των αλυσίδων. Όπως αναφέραμε ήδη, πρέπει να υπάρξει νομοθετική πρόνοια για να προστατευθούν τα μικρά μαγαζιά, ειδικά στην Ελλάδα όπου οι μικρομεσαίες επιχειρήσεις αποτελούν τον κορμό της οικονομίας.

Όσον αφορά δε την παράγραφο 7, δεν είναι σωστό να δίνεται μόνο στον Υπουργό εξουσιοδότηση να εκδώσει κώδικα δεοντολογίας για τις εκπτώσεις, πόσω μάλλον αφού αυτό θα εμπεριέχει πολλές και εξαιρετικά ουσιώδεις παραμέτρους, όπως είναι η διάρκεια των προσφορών, η ποσότητα των προσφερόμενων ειδών και οι όροι πωλήσεων από καταστήματα αποθεμάτων.

Με το άρθρο 4 αυστηροποιούνται τα πρόστιμα για παραπλανητικές πρακτικές στις εκπτώσεις, επίσης, για την παράνομη λειτουργία τις Κυριακές. Εδώ τονίσαμε πως τα πρόστιμα είναι πολύ χαμηλά για μία μεγάλη αλυσίδα, αλλά εξαιρετικά υψηλά για ένα μικρό κατάστημα. Οπότε πρέπει να υπάρξει αναλογικότητα, τουλάχιστον να υπολογίζεται σε σχέση με τον τζίρο τους και όχι σαν απόλυτο μέγεθος.

Σε σχέση τώρα με τις υπόλοιπες προσθήκες, αφορούν γενικότερα την ενημέρωση, την παραπλάνηση και το δικαίωμα υπαναχώρησης, κυρίως, στις ψηφιακές πωλήσεις.

Ειδικότερα, με το άρθρο 6 προστίθεται μία ρύθμιση για παραπλανητικές πρακτικές, όσον αφορά μη όμοια προϊόντα σε διάφορες χώρες της Ευρωπαϊκής Ένωσης.

Με το άρθρο 7 προστίθεται ρύθμιση για πρόληψη των ψεύτικων αξιολογήσεων που έχουν αναδειχθεί σε πραγματικά μεγάλο θέμα στο εξωτερικό. Για παράδειγμα, στις Ηνωμένες Πολιτείες το FTC έχει προειδοποιήσει ακόμη και διαδικτυακούς γίγαντες, όπως την «AMAZON», ότι θα επιβάλει πρόστιμο 43.000 δολαρίων -επαναλαμβάνω, 43.000 δολάρια- για κάθε ψεύτικη αξιολόγηση, προφανώς επειδή η «AMAZON» είναι μεγάλη εταιρεία και μπορεί να πληρώσει αυτά τα ποσά.

Εντούτοις, δεν συγκεκριμενοποιούνται οι κυρώσεις που θα επιβάλλονται στην Ελλάδα, αφού δεν θεωρούμε πως καθορίζονται από το σχετικό άρθρο 24. Εκτός αυτού, προστίθενται στις υποχρεώσεις ενημέρωσης οι επιγραμμικές αγορές και η παροχή γενικών πληροφοριών κατά τη διαδικτυακή αναζήτηση.

Με το άρθρο 8 προλαμβάνεται η αυτοματοποιημένη αγορά εισιτηρίων για μεταπώληση.

Με το άρθρο 9 παρέχεται η δυνατότητα στον καταναλωτή, σε περιπτώσεις αθέμιτων εμπορικών πρακτικών, να ζητήσει μείωση της τιμής ή να καταγγείλει τη σύμβαση καθώς επίσης η δυνατότητα χρήσης ένδικων μέσων σε ενωσιακό επίπεδο. Εδώ ρωτήσαμε εάν θα μπορούσε να έχει εφαρμογή στην περίπτωση του Diesel Gate, χωρίς να πάρουμε απάντηση. Δεν πρόκειται για εμμονή μας, αλλά για μια κατάφωρη παρανομία των γερμανικών εταιρειών, για την οποία έχουν αποζημιωθεί πολλά κράτη εκτός από την Ελλάδα, κάτι που θεωρούμε άδικο, απαράδεκτο και λάθος του Υπουργείου Ανάπτυξης.

Σε κάθε περίπτωση, δεν έχουμε ξανά ακριβή μεταφορά της οδηγίας, αφού έχει παραλειφθεί από το άρθρο 11α της οδηγίας ολόκληρη η πρόβλεψη, σύμφωνα με την οποία τα κράτη-μέλη μπορούν να καθορίζουν τους όρους εφαρμογής και τις επιπτώσεις των εν λόγω μέσων έννομης προστασίας. Μπορούν δε -από την οδηγία που παραλείφθηκε- να λαμβάνουν υπ’ όψιν, κατά περίπτωση, τη βαρύτητα και τη φύση της αθέμιτης εμπορικής πρακτικής, επίσης τις ζημιές που υπέστη ο καταναλωτής και λοιπά.

Ρωτήσαμε γιατί παραλείφθηκε, χωρίς να πάρουμε απάντηση, ενώ το γεγονός αυτό στην περίπτωση του Diesel Gate, για παράδειγμα, δίνει συγχωροχάρτι στο δημόσιο για μη παρεμβολή είτε θετικά είτε αρνητικά εναντίον εταιρειών, όπως η «VOLKSWAGEN».

Με το άρθρο 15 παράγραφος 3 και με το άρθρο 16 παράγραφος 8 νομοθετούνται τα όρια της απώλειας του δικαιώματος υπαναχώρησης για συμβάσεις εκτός εμπορικού καταστήματος και εξ αποστάσεως, ειδικά όσον αφορά τις πωλήσεις φυσικού αερίου και τηλεθέρμανσης.

Εντούτοις, το δικαίωμα υπαναχώρησης αποτελεί γενική αρχή δικαίου και δεν μπορεί να καταστρατηγείται σε καμμία περίπτωση, όπως εδώ για τις περιπτώσεις συμβάσεων παροχής υπηρεσιών, παροχής νερού, φυσικού αερίου ή ηλεκτρικής ενέργειας όταν δεν διατίθεται για πώληση σε καθορισμένο όγκο, όπου μόλις εκτελεστεί η σύμβαση τότε χάνει το δικαίωμα υπαναχώρησης.

Στο άρθρο 17, όπως και στο 18, έχουμε την επέκταση της ισχύουσας περιόδου υπαναχώρησης των δεκατεσσάρων ημερών για συμβάσεις εκτός εμπορικού καταστήματος και εξ αποστάσεως σε μία περίοδο υπαναχώρησης τριάντα ημερών για συμβάσεις, που έχουν συναφθεί στο πλαίσιο μη προγραμματισμένων επισκέψεων στην οικία του καταναλωτή ή προωθητικών εκδρομών.

Στο άρθρο 19 αναφέρονται οι υποχρεώσεις του προμηθευτή σε περίπτωση υπαναχώρησης όσον αφορά ψηφιακά δεδομένα, όπως επίσης στο άρθρο 20, αλλά αυτή τη φορά για τον καταναλωτή στο συγκεκριμένο άρθρο.

Στο άρθρο 21 τροποποιούνται οι περιπτώσεις απώλειας του δικαιώματος υπαναχώρησης, ενώ στο 23 οι παράγραφοι 6 και 7 δεν υπήρχαν στην ευρωπαϊκή οδηγία, οπότε αποτελούν ελληνικές προσθήκες. Εδώ αφορούν τη γνωμάτευση της Τράπεζας της Ελλάδος και της Επιτροπής Κεφαλαιαγοράς πριν την επιβολή προστίμου για ασφαλιστικές εταιρείες, πιστωτικά ιδρύματα και επενδυτικές υπηρεσίες, κάτι που μας φάνηκε και μας φαίνεται ανορθόδοξο. Πόσο μάλλον, αφού οι δύο αυτοί οργανισμοί δεν έχουν ασχοληθεί ποτέ με θέματα προστασίας καταναλωτή και δεν διαθέτουν την απαιτούμενη τεχνογνωσία, θυμίζοντας τα «διακοποδάνεια» -όλοι τα θυμόμαστε- που παγίδευσαν τόσους και τόσους δανειολήπτες στο παρελθόν.

Στις λοιπές διατάξεις έχουμε τη ρύθμιση για τον Κώδικα Δεοντολογίας σε επιχειρήσεις ηλεκτρονικών παιχνιδιών όσον αφορά την ψυχική υγεία ανηλίκων με το άρθρο 25, κάτι που δεν απασχόλησε την Κυβέρνηση -εννοούμε όσον αφορά την ψυχική υγεία- σε σχέση με τα lockdown, ειδικά όσον αφορά τα παιδιά. Ποτέ δεν την απασχόλησε το συγκεκριμένο πρόβλημα και θέμα.

Είναι βέβαια θετικό, επειδή υπάρχουν κίνδυνοι εθισμού, είναι όμως αρνητικό το να δίνεται εν λευκώ εξουσιοδότηση στον Υπουργό να καθορίζει κυρώσεις για την παράβαση και τα όργανα ελέγχου.

Υπάρχει επίσης μια τροπολογία για τη μεταποίηση στο Άγιο Όρος στο άρθρο 26, όπου διαπιστώνουμε αυξημένο ενδιαφέρον πρόσφατα για την υπαγωγή του Αγίου Όρους στην κεντρική κυβέρνηση, οπότε την έμμεση σταδιακή κατάργηση του αυτοδιοίκητου. Επίσης, το έχουμε διαπιστώσει σε σχέση με το αστυνομικό τμήμα.

Τέλος, το νομοσχέδιο συμπληρώνεται με κάποιες τροπολογίες που αφορούν το πρόσφατα ψηφισθέν για τις λαϊκές αγορές στα άρθρα 28 και 29. Εν προκειμένω, τα πάγια αιτήματα των λαϊκών αγορών δεν είναι τα επουσιώδη που αναφέρει το νομοσχέδιο, αλλά η επαναφορά του 20% του ποσοστού συμμετοχής των πωλητών βιομηχανικών ειδών στα θρησκευτικά πανηγύρια και οι είκοσι ημέρες για τις πασχαλινές αγορές από δεκαπέντε ημέρες σήμερα. Αυτή η διαφορά των πέντε ημερών για αυτούς τους επιχειρηματίες των λαϊκών αγορών είναι εξαιρετικά σημαντική.

Κλείνοντας, δεν υπάρχει κάποιο κόστος από το Γενικό Λογιστήριο του Κράτους, ενώ δεν προβλέπονται καν έσοδα από πρόστιμα, παρά το ότι το νομοσχέδιο επικεντρώνεται στις διαδικτυακές πωλήσεις, που είναι μετρήσιμες. Δεν υπάρχουν ούτε στόχοι από ένα Υπουργείο που οφείλει να έχει, ενώ τα αποτελέσματα του συγκεκριμένου Υπουργείου, όπως και πολλών άλλων βέβαια, είναι ασφαλώς μετρήσιμα.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Νικήτας Κακλαμάνης):** Θα ολοκληρώσουμε με τον συνάδελφο κ. Γεώργιο Λογιάδη από το ΜέΡΑ25.

Με δεδομένο ότι στις 12.00΄ θα μπούμε στην άρση ασυλιών, υποθέτω ότι ο Υπουργός θα πάρει τον λόγο μετά, οπότε ενδεχομένως να προλάβουν να μιλήσουν και δύο συνάδελφοι από τον πίνακα των ομιλητών, ο κ. Κόλλιας και ο κ. Φάμελλος, πριν τις άρσεις ασυλιών.

Κύριε Λογιάδη, έχετε τον λόγο.

**ΓΕΩΡΓΙΟΣ ΛΟΓΙΑΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι, συζητάμε σήμερα το σχέδιο νόμου του Υπουργείου Ανάπτυξης και Επενδύσεων που αναφέρεται στην προσαρμογή στην ελληνική νομοθεσία της οδηγίας 2019/2161 του Ευρωπαϊκού Κοινοβουλίου και του Συμβουλίου της 27ης Νοεμβρίου 2019 για την καλύτερη επιβολή και τον εκσυγχρονισμό των κανόνων της Ένωσης, για την προστασία των καταναλωτών και άλλες διατάξεις. Τόνισα ιδιαίτερα τις λέξεις «καλύτερη επιβολή» και «προστασία των καταναλωτών». Θα τις εξηγήσω μετά.

Η πρώτη μας ένσταση αφορά, όπως αναδείξαμε και στην επιτροπή, τη γλώσσα του κειμένου, τις λέξεις «καλύτερη επιβολή του νόμου» και εκεί που αναφέρεται στις επιγραμμικές υπηρεσίες. Τον νόμο δεν τον επιβάλλεις, τον εφαρμόζεις. Παραπέμπει στην ιδεολογία σας και μας θυμίζει άλλες εποχές, τις εποχές του «αποφασίζομε και διατάσσομε».

Η κατά λέξη από το google μετάφραση του «online services» με το «επιγραμμικές υπηρεσίες» δεν νομίζω ότι είναι εύστοχη. Το «διαδικτυακές υπηρεσίες» θα ήταν καλύτερο. Είμαστε υπερήφανοι ως Έλληνες για την γλώσσα μας, τη μοναδική και πιο πλούσια του κόσμου, τη βάση του πολιτισμού μας, το υπερόπλο μας. Εάν την καταστρέψουμε, θα χάσουμε όλοι.

Η δεύτερη ένστασή μας αφορά αυτό που λέμε «προστασία των καταναλωτών». Για ποια, όμως, προστασία μιλάμε όταν έχουμε τη σημερινή ακρίβεια; Για μισθούς και συντάξεις της πείνας από τη μια μεριά, που δεν φτάνουν για να τελειώσει ο μήνας; Και έτσι βλέπουμε ελλείψεις εργαζομένων παντού, σε όλη την οικονομία.

Ένα τμήμα του πληθωρισμού ασφαλώς και είναι εισαγόμενο, αλλά πολλαπλασιάστηκε με τη δημιουργία του κατάπτυστου Χρηματιστηρίου Ενέργειας, το οποίο ξεκίνησε ο ΣΥΡΙΖΑ και συνεχίζετε εσείς.

Η πρόταση του ΜέΡΑ25, η πρότασή μας, για την προστασία του καταναλωτή είναι να καταργηθεί άμεσα το Χρηματιστήριο Ενέργειας. Εδώ και σήμερα όλοι μαζί να το δηλώσουμε ξεκάθαρα, αλλιώς κοροϊδεύουμε τον ελληνικό λαό. Εσείς τον κοροϊδεύετε.

Περαιτέρω, προτείνουμε την επανακρατικοποίηση της ΔΕΗ, για να είναι πραγματικά το «Δ» μπροστά έτσι όπως το είχε ιδρύσει ο Κωνσταντίνος Καραμανλής, άμεση αυτόματη τιμαριθμική αναπροσαρμογή στον βασικό μισθό, μείωση του ΦΠΑ από 24% στο 15%, του ΦΠΑ από 13% σε 6% και του ΦΠΑ που είναι 6% σε 0%, παραδείγματος χάριν για τα βιβλία.

Μιλάμε για προστασία του καταναλωτή. Το πιο κομβικό σημείο εδώ είναι το διαθέσιμο εισόδημά του. Βεβαίως και πρέπει να υπάρχουν συλλογικές συμβάσεις και να τηρούνται από όλους και να ελέγχεται ότι τηρούνται από όλους. Εσείς έχετε υπογράψει, όμως, τα μνημόνια και έχετε διαλύσει τις συλλογικές συμβάσεις εργασίας και ζούμε σε έναν εργασιακό μεσαίωνα. Οι συλλογικές συμβάσεις πρέπει να δίνουν έναν αξιοπρεπή μισθό ως έσοδο για τον εργαζόμενο.

Από την άλλη, τα έξοδά του. Ποια είναι τα έξοδά του; Είναι οι φόροι και οι εισφορές. Είναι υπέρμετρα και αντιπαραγωγικά υψηλά για να επιτευχθούν τα πρωτογενή πλεονάσματα, τα οποία έχετε υπογράψει εσείς.

Είναι οι άμεσοι και έμμεσοι φόροι, που δημιουργούν στρεβλώσεις, η φοροδιαφυγή, η φοροαποφυγή, η παραοικονομία, ο αθέμιτος ανταγωνισμός, η καταστροφή των υγιών επιχειρήσεων, διότι δεν έχετε ελεγκτικούς μηχανισμούς για να τα ελέγξουν αυτά.

Άλλα έξοδα είναι αυτά για την υγεία και την παιδεία, χωρίς σωστή δημόσια υγεία και σωστή δημόσια παιδεία. Πληρώνει κανείς φροντιστήρια και εξετάσεις για να μην πεθάνει.

Και τέλος, το ηλεκτρικό ρεύμα, τα καύσιμα, τα τρόφιμα, το κόστος το οποίο έχετε εκτινάξει, όπως προαναφέραμε, με το Χρηματιστήριο Ενέργειας. Μαγαζιά κλείνουν σήμερα, διότι καταναλωτές δεν υπάρχουν, δεν υπάρχει καταναλωτική δύναμη.

Ο κύριος Υπουργός, όμως, στην επιτροπή την Παρασκευή αναφέρθηκε στην αύξηση του διαθέσιμου εισοδήματος. Μήπως εννοεί, όμως, το δικό σας εισόδημα, των Υπουργών; Για να συνδέσουμε και να θυμηθούμε τον Αναπληρωτή Υπουργό Οικονομικών, που είχε πει ότι «δεν μειώνουμε τους φόρους στα καύσιμα, διότι αυτοκίνητα έχουν μόνο οι πλούσιοι». Μήπως εννοεί τον διευθύνοντα σύμβουλο της ΔΕΗ που παίρνει πάνω από 350.000 ευρώ τον χρόνο και όλα τα golden boys;

Είπε ο κύριος Υπουργός στην επιτροπή την Παρασκευή -θα το διαβάσω ακριβώς- το εξής: «Να μας παρουσιάσετε..» -αναφερόμαστε και στο ΜέΡΑ25- «…οποιαδήποτε ιστορική περίοδο που έχουν γίνει από τη Γενική Γραμματεία Καταναλωτή περισσότεροι έλεγχοι για αισχροκέρδεια και έχουν μπει περισσότερα πρόστιμα». Στο «σπίτι του κρεμασμένου δεν μιλάνε για σχοινί».

Κοιτάξτε αυτό που είπα στην αρχή όσον αφορά το Χρηματιστήριο Ενέργειας: Η απόλυτη αισχροκέρδεια. Κοιτάξτε τα σκάνδαλα που παραγράφετε ομαδικά: Το σκάνδαλο του Χρηματιστηρίου Αθηνών το 2000, το σκάνδαλο της «NOVARTIS», που το «θάβετε» και αυτό και τόσα άλλα.

Μίλησε ο κύριος Υπουργός για την εισβολή της Ρωσίας στην Ουκρανία, για τον καταστροφικό ευρωπαϊκό πόλεμο. Σε αυτό το τεράστιο ιστορικό γεγονός η άποψη ποια είναι; Ρώτησε: «Φταίει ο Μητσοτάκης;».

Κύριε Υπουργέ, η άποψη είναι ότι δεν στέλνεις όπλα και δεν χειροκροτείς τον Ζελένσκι και το ναζιστικό τάγμα Αζόφ. Όπως έκανε ο Ζελένσκι στην Πρόεδρο της κυπριακής Βουλής, την οποία διέκοψε όταν αυτή του ζήτησε να τοποθετηθεί για την τουρκική εισβολή στην Κύπρο, του κλείνεις και εσύ το μικρόφωνο. Έτσι έπρεπε να κάνει και η ελληνική Βουλή, να διακόψει τη σύνδεση. Πρώτα από όλα, προστατεύεις την τιμή και την αξιοπρέπεια του ελληνικού Κοινοβουλίου, της χώρας που γέννησε τη δημοκρατία.

Περαιτέρω, στο νομοσχέδιο εξετάζουμε τις διαδικτυακές υπηρεσίες. Nα τονίσουμε αυτό που όλοι γνωρίζουμε, την αλματώδη και ανεξέλεγκτη εξάπλωση του ίντερνετ, τη γιγάντωση της επιρροής των μέσων κοινωνικής δικτύωσης. Θα επαναλάβω την πρόταση του ΜέΡΑ25 που έχουμε καταθέσει πολλές φορές για φορολογία των κολοσσών Facebook, «AMAZON», Google, «NETFLIX», με 4% επί του τζίρου τους. Σήμερα στην Ελλάδα η φορολογία τους είναι το μηδέν.

Θα τονίσω εδώ τον επηρεασμό, τη χειραγώγηση, την κατεύθυνση των καταναλωτών και τον επηρεασμό των προθέσεών τους μέσω των cookies και των paper click που ξέρουμε. Σαφώς αντιλαμβανόμαστε όλοι ότι οι μεγάλοι και πολύ μεγάλοι παίκτες της αγοράς, έχοντας ασύγκριτα μεγάλη οικονομική δύναμη σε σχέση με τους μικρούς και πολύ μικρούς, γιγαντώνονται όλο και πιο πολύ. Για ποια προστασία της διαδικτυακής αγοράς, για ποια προστασία του καταναλωτή μιλάμε τότε;

Θα αναφερθώ σε πρόσφατες καταγγελίες που έγιναν στις 12-12-2020 και διαβάζω από τον ελληνικό Τύπο για την Google, που βρίσκεται ξανά κατηγορούμενη για καταχρηστική προώθηση τουριστικών καταλυμάτων εις βάρος μικρότερων ηλεκτρονικών εταιρειών, που δραστηριοποιούνται στον κλάδο του τουρισμού. Ο αμερικανικός αυτός τεχνολογικός κολοσσός έχει κατηγορηθεί ήδη για αντίστοιχες στρατηγικές στην προώθηση των υπηρεσιών του για εύρεση εργασίας, καταστημάτων λιανικής, πτήσεων και ξενοδοχείων.

Μια άλλη καταγγελία από το Ξενοδοχειακό Επιμελητήριο Ελλάδος, το ΞΕΕ για αθέμιτες πρακτικές από πλατφόρμες αναφέρει: «Αθέμιτες πρακτικές ψηφιακών πλατφορμών που εκμεταλλεύονται καταχρηστικά τη δεσπόζουσα θέση τους στη διαδικτυακή αγορά κρατήσεων».

Περαιτέρω, μερικά χρόνια πριν, το 2019, στο Ηνωμένο Βασίλειο το ίδιο θέμα. Οι μεγάλες πλατφόρμες ξενοδοχειακών κρατήσεων συνεχίζουν να παρεμβαίνουν στα αποτελέσματα αναζήτησης χρησιμοποιώντας τακτικές πίεσης και αναγράφοντας ψεύτικες εκπτώσεις.

Βλέπουμε, λοιπόν, ότι και στη Βρετανία αυτό γίνεται και στην Ευρώπη αυτό γίνεται. Εμείς πάμε να ενσωματώσουμε νόμους εδώ για να προστατεύσουμε τους καταναλωτές, αλλά ουσιαστικά ούτε στην Ευρώπη γίνεται ούτε πουθενά γίνεται όπως είναι σήμερα τα πράγματα.

Θα κλείσω με τον πρόεδρο της Ένωσης Ξενοδοχείων Ηρακλείου ο οποίος τονίζει: «Δεν είναι δυνατόν ξενοδοχεία να δίνουν πακέτα all inclusive στην τιμή των 15 - 20 ευρώ την ημέρα διότι δεν υπάρχει έλεγχος».

Αυτό, λοιπόν, είναι καταστροφικό για την οικονομία μας για όλους χωρίς να μπορείτε να ελέγξετε. Για ποια προστασία, λοιπόν, του καταναλωτή συζητάμε; Αν πραγματικά θέλατε προστασία των καταναλωτών, πρέπει αυτοί οι τεχνολογικοί κολοσσοί, αυτοί που εμείς στο ΜέΡΑ25 ονομάζουμε τεχνοφεουδάρχες, η δύναμή τους, η δύναμη του διαδικτύου να τιθασευτεί και να ελεγχτεί.

Ανέφερε ο κ. Μέγγουλης, νομικός σύμβουλος και διευθυντής της Ελληνικής Συνομοσπονδίας Εμπορίου και Επιχειρηματικότητας, της ΕΣΕΕ, σε ερώτησή μας: «Οι ελεγκτικοί μηχανισμοί χρειάζονται ενίσχυση. Οι μηχανισμοί αυτοί στις περιφέρειες είναι υποστελεχωμένοι, χωρίς πόρους, χωρίς μέσα, χωρίς συνεχή αναβάθμιση και εκπαίδευση του προσωπικού τους».

Αντιρρήσεις αναφέρθηκαν, επίσης, στο άρθρο 3, να καταργηθούν οι ενδιάμεσες εκπτωτικές περίοδοι διότι έχουν μηδενική απόδοση, δημιουργούν σύγχυση στον καταναλωτή επιτείνοντας την παραπληροφόρησή του. Επίσης η διαβούλευση με τους συλλογικούς φορείς της αγοράς πρέπει να διατηρηθεί και όχι να καταργηθεί.

Τέλος για το άρθρο 4, τα δυσανάλογα υψηλά πρόστιμα για τις πολύ μικρές επιχειρήσεις οι οποίες αποτελούν το 80% κι έχουν τζίρο λιγότερο από3 χιλιάδες ευρώ θα οδηγηθούν σε αφανισμό τόνισε η ΓΣΕΒΕΕ.

Βεβαίως, κύριε Υπουργέ, εμείς είμαστε υπέρ της Ευρωπαϊκής Ένωσης, αλλά μιας άλλης Ευρωπαϊκής Ένωσης. Είμαστε οι μοναδικοί που είμαστε ενεργοί πολιτικά σε τρία επίπεδα ταυτόχρονα, ως συνιδρυτές της Progressive International, της Προοδευτικής Διεθνούς που ξεκίνησε με τρία άτομα και σήμερα απαριθμεί πάνω από διακόσια δέκα εκατομμύρια μέλη, με τον Γιάνη Βαρουφάκη, ως DiEM25, το ευρωπαϊκό μέτωπο μας που έχουμε σε όλη την Ευρώπη τα αντίστοιχα κόμματα και το ΜέΡΑ25 στην Ελλάδα.

Αγωνιζόμαστε για μια άλλη Ευρώπη διότι πραγματικά στην Ευρώπη σήμερα κουμάντο κάνουν τα λόμπι των Βρυξελλών όπως αναφέρει και ένα άρθρο της «ΝΑΥΤΕΜΠΟΡΙΚΗΣ» που έχω αναφέρει πολλές φορές στις 2 Οκτωβρίου του 2021 και αναφέρει ότι η Ευρώπη είναι χαμένη στον λαβύρινθο του lobbying και ότι τριάντα χιλιάδες λομπίστες περιφέρονται ανεξέλεγκτα στο Ευρωπαϊκό Κοινοβούλιο για να επηρεάσουν τους υπεύθυνους στη λήψη αποφάσεων, μακριά από τα συμφέροντα των πολιτών.

Θα ήθελα να συνεχίσω πάλι με το ίντερνετ, όπου βλέπουμε ότι υπάρχουν και αντίθετα προβλήματα, όπως είναι ο εκβιασμός πολλές φορές των καταναλωτών προς πάροχο υπηρεσιών, παραδείγματος χάριν του τουρισμού, ότι αν δεν μου δώσεις κάτι ή αν δεν κάνεις κάτι τότε θα σου γράψω ένα κακό σχολείο. Ούτε αυτό ελέγχεται κι αυτό δημιουργεί, επίσης, στρεβλώσεις. Για ποια, λοιπόν, προστασία του καταναλωτή μιλάμε;

Θα ήθελα, επίσης, να αναφέρω ότι το άρθρο 25 του σχεδίου νόμου σας που αναφέρεται στην ψυχική υγεία των ανηλίκων καταναλωτών το αναφέρει μόνο σε τρεις γραμμές επιγραμματικά.

Κύριε Υπουργέ, για όλες αυτές τις ενστάσεις που αναφέραμε, για τη γλώσσα, για την προστασία του καταναλωτή που ουσιαστικά δεν υπάρχει, για τους ελεγκτικούς μηχανισμούς που είναι απαξιωμένοι, υποστελεχωμένοι και στην Ελλάδα, αλλά και πανευρωπαϊκά, για τα άρθρα 3 και 4 που προανέφερα καταθέσαμε τις προτάσεις του ΜέΡΑ25, εμείς θα ψηφίσουμε «παρών».

Σας ευχαριστώ πολύ.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Νικήτας Κακλαμάνης):** Καλείται στο Βήμα ο κ. Κωνσταντίνος Κόλλιας από τη Νέα Δημοκρατία και μετά ο κ. Φάμελλος και μετά θα διακόψουμε για να μπούμε στη συνεδρίαση για τις άρσεις ασυλιών.

**ΚΩΝΣΤΑΝΤΙΝΟΣ ΚΟΛΛΙΑΣ:** Κύριε Υπουργέ, κυρίες και κύριοι συνάδελφοι, πριν μπω στην τοποθέτησή μου επί του νομοσχεδίου θα ήθελα να αναφερθώ στη χθεσινή ιστορική ομιλία του Πρωθυπουργού μας Κυριάκου Μητσοτάκη ενώπιον του αμερικανικού Κογκρέσου, μια ομιλία που και ο πιο φανατικός αντίπαλός του σήμερα αναγνωρίζει ότι γέμισε με υπερηφάνεια και αξιοπρέπεια των απανταχού Ελληνισμό.

(Χειροκροτήματα από την πτέρυγα της Νέας Δημοκρατίας)

Ως προς το νομοσχέδιο, κύριε Υπουργέ, κυρίες και κύριοι συνάδελφοι, με την εισαγωγή και εφαρμογή του παρόντος νομοσχεδίου επικροτούμε και ενισχύουμε ένα πλήρες, προοδευτικό και κυρίως εναρμονισμένο με την ευρωπαϊκή νομοθεσία θεσμικό πλαίσιο. Πρόκειται για ένα νομοσχέδιο που, όπως και πολύ σωστά επισήμανε ο αξιότιμος εισηγητής μας, ο κ. Βασιλειάδης, επιφέρει άμεσο και ουσιαστικό αντίκτυπο στην καθημερινότητα των πολιτών και τη λειτουργία της αγοράς.

Με τις προωθούμενες διατάξεις του τίθενται οι βάσεις για την ενσωμάτωση στην ελληνική νομοθεσία των βελτιώσεων που επέφερε η οδηγία της Ευρωπαϊκής Ένωσης 2161/2019. Ο ρόλος της επίμαχης οδηγίας έγκειται στο να εδραιώσει την καλύτερη επιβολή και τον εκσυγχρονισμό των κανόνων της Ένωσης. Θεσπίζεται έτσι ένα σαφές και συνεκτικό πλαίσιο για την προστασία των οικονομικών συμφερόντων των καταναλωτών. Στην υπό ενσωμάτωση οδηγία οι περισσότερες τροποποιήσεις αφορούν στις διατάξεις για τις αθέμιτες εμπορικές πρακτικές και τα δικαιώματα των καταναλωτών.

Περαιτέρω, προστίθενται διατάξεις αναφορικά με την αναγραφή τιμών οι οποίες ενισχύουν την προστασία που παρέχεται στους καταναλωτές ως προς αυτό το σκέλος. Το καθεστώς των προβλεπόμενων κυρώσεων, επίσης, αναδιαμορφώνεται. Τα πρόστιμα που αυστηροποιούνται και φθάνουν μέχρι και τα 3 εκατομμύρια ευρώ σε βάρος των προμηθευτών, πωλητών, παραγωγών ή διανομέων που παραβαίνουν τις κείμενες διατάξεις.

Ενδεικτικά: Η φύση, η βαρύτητα, η έκταση και η διάρκεια της παράβασης ενέργειες του πωλητή προμηθευτή, παραγωγού ή διανομέα με σκοπό τον μετριασμό ή την επανόρθωση της ζημίας που υπέστησαν οι καταναλωτές, προηγούμενες παραβάσεις του πωλητή, προμηθευτή, παραγωγού ή διανομέα, τα οικονομικά οφέλη που αποκόμισε τις ζημιές που απέφυγε ο πωλητής, προμηθευτής, παραγωγός ή διανομέας λόγω της παράβασης, εφόσον τα σχετικά στοιχεία είναι διαθέσιμα, είναι στοιχεία που οπωσδήποτε θα συνεισφέρουν στην ορθή λειτουργία της εσωτερικής αγοράς.

Ως εκ τούτου, προβλέπεται η ενισχυμένη προστασία των συμφερόντων των καταναλωτών όσον αφορά ορισμένες παραπλανητικές πρακτικές μάρκετινγκ και πώλησης. Η θωράκιση της διαφάνειας για τους καταναλωτές στις επαγγελματικές online αγορές, έτσι ώστε οι καταναλωτές να διαθέτουν επαρκή πληροφόρηση σχετικά με τον τρόπο που καθορίστηκε η κατάταξη των προσφορών που τους παρουσιάζονται, αλλά και τον προμηθευτή που τους παρέχει αγαθά και υπηρεσίες. Η επιβολή πρόσθετων υποχρεώσεων στις online αγορές. Η επέκταση της προστασίας των καταναλωτών και στις ψηφιακές υπηρεσίες. Αυστηροποιείται το πλαίσιο των κυρώσεων, που επιβάλλονται σε εμπόρους σε περίπτωση μη συμμόρφωσης με τις υποχρεώσεις σε σχέση με τις εκπτώσεις και τις προσφορές για τη νόμιμη λειτουργία τις Κυριακές.

Προστίθεται ενδεικτικός κατάλογος των κριτηρίων για την επιβολή των κυρώσεων. Θεσπίζεται υποχρέωση ανάρτησης στην ιστοσελίδα του Υπουργείου -πολύ σημαντικό αυτό, κύριε Υπουργέ- των προστίμων άνω των 50.000 ευρώ εντός πέντε εργάσιμων ημερών από την ημερομηνία έκδοσης της απόφασης. Επιπλέον, προβλέπεται ως παραπλανητική εμπορική πρακτική η υποβολή ή ανάθεση σε κάποιον άλλο, φυσικό ή νομικό πρόσωπο, ψευδών αξιολογήσεων.

Είναι γεγονός, αγαπητοί συνάδελφοι, ότι οι καταναλωτές με την πρόοδο της τεχνολογίας βασίζονται καθημερινά όλο και περισσότερο σε αξιολογήσεις και θετικές κριτικές των καταναλωτών, όταν λαμβάνουν αποφάσεις αγοράς. Εύλογα, συνεπώς, αναμένουν ότι οι κριτικές αυτές προέρχονται, πράγματι, από καταναλωτές και η διαδικασία αυτή θα αποτελεί ακόμα ένα εχέγγυο στη συναλλακτική σχέση μεταξύ προμηθευτή και καταναλωτή.

Τονίζεται δε ένα νέο δικαίωμα που παρέχεται στον καταναλωτή. Ποιο είναι αυτό; Ο Έλληνας νομοθέτης προβλέπει ήδη τη δυνατότητα, ως ατομική δικαστικά επιδιώξιμη αξίωση του καταναλωτή ή ένωσης καταναλωτών, να ζητήσει τη δικαστική παύση κάθε αθέμιτης εμπορικής πρακτικής, καθώς και αποζημίωση για τη ζημιά που υπέστη εξαιτίας αυτής της πρακτικής. Πλέον, προστίθεται για πρώτη φορά ως δυνατότητα το δικαίωμα του καταναλωτή να ζητήσει μείωση της τιμής ή να καταγγείλει τη σύμβαση.

Ορίζονται πρόσθετες απαιτήσεις ενημέρωσης για συμβάσεις εξ αποστάσεως και συμβάσεις εκτός εμπορικού καταστήματος από τον προμηθευτή. Δίνεται η δυνατότητα στον καταναλωτή να αλλάξει την άποψη που έχει για ένα προϊόν στις συμβάσεις εξ αποστάσεως, με επέκταση της ισχύουσας περιόδου υπαναχώρησης εντός δεκατεσσάρων ημερών σε περίοδο υπαναχώρησης τριάντα ημερών.

Καταληκτικά, να αναφέρω ότι με το υπ’ όψιν νομοσχέδιο ρυθμίζονται διάφορα θέματα σχετικά με την προστασία του ανηλίκου καταναλωτή.

Πρόκειται, όπως βλέπουμε, αγαπητοί συνάδελφοι, για ένα πολύ σημαντικό νομοθέτημα, με πραγματική αξία, με απτές θετικές επιπτώσεις στον Έλληνα καταναλωτή. Με το παρόν νομοσχέδιο λαμβάνουμε αποφασιστικά μέτρα, προκειμένου να μπει φρένο στην αισχροκέρδεια και σε κάθε άλλη αθέμιτη και επιζήμια για τον καταναλωτή εμπορική πρακτική.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Το νέο αυτό πλαίσιο θα αποτελέσει ένα ακόμα εργαλείο για τη συγκράτηση των τιμών και τη θωράκιση των καταναλωτών.

Για όλους αυτούς τους λόγους, σας καλώ να υπερψηφίσουμε το παρόν σχέδιο νόμου, να ενσωματώσουμε στο Εθνικό μας Δίκαιο την επίμαχη οδηγία 2161/2019, προκειμένου να διασφαλιστεί στο ακέραιο ένα υψηλό επίπεδο προστασίας και ενημέρωσης για τον καταναλωτή, να βελτιωθούν οι υφιστάμενοι κανόνες για τις κυρώσεις και να διασφαλιστεί ότι τα πρόστιμα έχουν αποτελεσματικό και αποτρεπτικό χαρακτήρα για τους παραβάτες.

Ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Καλείται στο Βήμα ο κ. Σωκράτης Φάμελλος από τον ΣΥΡΙΖΑ πριν τη διακοπή.

**ΣΩΚΡΑΤΗΣ ΦΑΜΕΛΛΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι Βουλευτές, ερχόμαστε να συζητήσουμε για την ενσωμάτωση στην ελληνική νομοθεσία μιας οδηγίας της Ευρωπαϊκής Ένωσης που τροποποιεί αρκετές όσον αφορά στην προστασία των καταναλωτών.

Ήδη, όμως, ο εισηγητής μας παρουσίασε τη μεγάλη καθυστέρηση στην ενσωμάτωση αυτής της οδηγίας, αλλά και τα σοβαρά αρνητικά χαρακτηριστικά που έχει η διαδικασία της νομοθέτησης από τη μεριά της Κυβέρνησης. Η ουσία, βέβαια, είναι ότι ο καταναλωτής στην Ελλάδα δεν προστατεύεται. Αντίθετα, πλήττεται από ακραία ακρίβεια, ουσιαστικά όμως, από ακραία αισχροκέρδεια και αυτό είναι το πρόβλημα το οποίο όχι μόνο αδυνατεί να διαχειριστεί η Κυβέρνηση, αλλά είναι ένα πρόβλημα για το οποίο ευθύνεται η Κυβέρνηση.

Διότι αυτό που θέλουμε να κάνουμε ξεκάθαρο εξαρχής είναι ότι η Κυβέρνηση Μητσοτάκη βάζει πλάτη στην αισχροκέρδεια, βάζει πλάτη στα καρτέλ της αγοράς και είναι επιλογή της να πληρώνει ο πολίτης, ο καταναλωτής, αλλά και η οικονομία σε όλη σχεδόν την έκτασή της μια λογική ακραίας αισχροκέρδειας.

Όμως, θα ξεκινήσω με το σημαντικά αρνητικό χαρακτηριστικό της νομοθέτησης.

Δεν είναι μόνο η καθυστέρηση, κύριε Μαμουλάκη, στην ενσωμάτωση της οδηγίας. Είναι και αυτή η διαδικασία των άτακτων τροπολογιών. Έχουμε δύο τροπολογίες μπροστά μας που έχουν σχέση με αντικείμενα και της πολεοδομίας-χωροταξίας και της δόμησης. Προσέξτε: Η πρώτη τροπολογία -και αναφέρομαι και στον κ. Σαντορινιό με τον οποίο ασχοληθήκαμε πριν από λίγο διάστημα- τροποποιεί τον ν.4926, που ψηφίστηκε πριν από έναν μήνα και έρχεται και αλλάζει τις διαδικασίες παραχώρησης, χωροθέτησης, χρήσεων γης και συντελεστών δόμησης στους τουριστικούς λιμένες.

Θυμίζω για τους συναδέλφους της Θεσσαλονίκης ότι είναι τουριστικοί λιμένες -δες μαρίνα Αρετσούς- όπου θέλουν να χτίσουν οικοδομές, πολυκατοικίες στο λιμάνι, για να βγάλουν λεφτά οι εργολάβοι, αλλά όχι για να έχουμε μαρίνα, δηλαδή τουριστικό λιμένα, που έχουμε ανάγκη για την τουριστική ανάπτυξη.

Και βέβαια, αφαιρεί από τη διαδικασία αυτή το ΚΕΣΥΠΟΘΑ, τα όργανα δηλαδή που γνωμοδοτούν, όπως έχουν παραμείνει και όπως έχουν συγκροτηθεί, για τις διαδικασίες των πολεοδομικών κανόνων και των κανόνων χρήσεων γης. Έξω η επιστήμη και διάφορα περίεργα παιγνίδια με εργολάβους και στις μαρίνες.

Δεύτερον, διατηρεί στις τουριστικές εγκαταστάσεις την απαλλαγή από την περιβαλλοντική αδειοδότηση. Εδώ έχουμε κάτι που πρέπει να απαντήσουμε όλοι μαζί. Είναι δυνατόν για έξι χρόνια στην Ελλάδα -και από ό,τι φαίνεται, για άλλα δυο-τρία- να δίνουμε συνεχείς παρατάσεις στις τουριστικές εγκαταστάσεις να μην έχουν εγκρίσεις περιβαλλοντικών όρων; Δεν πρέπει να βρούμε μια συντονισμένη πολιτική για να μπορέσουμε να λύσουμε τα θέματα περιβάλλοντος στις ξενοδοχειακές εγκαταστάσεις, για να έχουμε και ποιότητα περιβάλλοντος και ποιότητα τουρισμού; Είναι δυνατόν; Βλέπω παρατάσεις το 2020, το 2021, το 2022 και συνεχίζονται αυτές οι παρατάσεις. Αυτή είναι η διαδικασία της νομοθέτησης. Παράταση, γιατί υπάρχει ανεπάρκεια.

Έρχομαι, όμως, στην άλλη τροπολογία, που ήρθε νύχτα, τη λεγόμενη «τροπολογία του Ελληνικού». Εδώ, πράγματι, ο εισηγητής μας έκανε μια προσπάθεια -μπορεί να έχετε κάνει και λάθος, κύριε Μαμουλάκη- πάντως, έχουμε δεκαοκτώ τροπολογίες-νομοθετικές πράξεις. Εγώ βρήκα τον Ιούλιο του 2019 δύο, τον Αύγουστο του 2019 δύο, τον Σεπτέμβρη του 2019, τον Οκτώβριο, τον Νοέμβριο, τον Φεβρουάριο του 2020, τον Μάιο του 2020, τον Ιούνιο του 2020 και συνεχίζετε και το 2021. Δεν έχω χρόνο να τα αναφέρω. Είναι όλα αυτά που οι άριστοι είχαν τάχατες έτοιμα για το Ελληνικό. Θα τελείωναν τις θεσμικές ρυθμίσεις μέσα στον πρώτο μήνα και θα έμπαιναν μπουλντόζες στους έξι μήνες. Αυτό πληρώνουμε, την ανεπάρκεια, αλλά και την υποκριτική παραποίηση της πραγματικότητας από τον κ. Γεωργιάδη και από την Κυβέρνηση Μητσοτάκη.

Στο Ελληνικό, όμως, αυτή η τροπολογία είναι μνημείο. Θα έλεγα ότι δεν πρέπει να την υπερασπιστεί ο κ. Γεωργιάδης. Θα ήταν καλύτερο να έρθει να την υπερασπιστεί ο κ. Αθανασίου της «LAMDA DEVELOPMENT», αφού η Κυβέρνηση νομοθετεί κατά παραγγελία της «LAMDA DEVELOPMENT». Είναι αυτή η επιχείρηση, ας το πω έτσι, ο φορέας που έφυγαν οι επενδυτές, που μας έλεγαν ότι τάχατες έχουν και που έχει μετατραπεί σε ένα real estate απλώς η όλη διαχείριση ενός επενδυτικού σχεδίου.

Αυτή η νομοθέτηση σήμερα έρχεται να υπηρετήσει ακριβώς κατά παραγγελία ό,τι θέλει η «LAMDA DEVELOPMENT» και όχι με το Υπουργείο Περιβάλλοντος και Ενέργειας, αλλά με το Υπουργείο Ανάπτυξης και πώς; Έρχεται, λοιπόν, ο κ. Γεωργιάδης να νομοθετήσει για το τι είναι ιδεατό στερεό στην πολεοδομία, για τα κτήρια ειδικής αρχιτεκτονικής, για τις κατασκευές με έξι μέτρα πάνω από το μέγιστο ύψος, για το πώς προεγκρίνεται η οικοδομική άδεια, για το πώς υπάρχει πρόσβαση στο οδικό δίκτυο και διαχείριση προσώπου στις «ΚΤΙΡΙΑΚΕΣ ΥΠΟΔΟΜΕΣ», για το προσωπικό του Γραφείου Ελληνικού. Και αυτό είναι πολύ αστείο! Για να καταλάβετε πώς νομοθετούν, μετέφεραν το Γραφείο Ελληνικού στο Υπουργείο Περιβάλλοντος και Ενέργειας και έρχεται να νομοθετήσει για το Γραφείο του Ελληνικού το Υπουργείο Ανάπτυξης. Αυτό είναι που λέμε «Κυβέρνηση τουρλού». Αυτό που έλεγαν αυτό έγιναν!

Και συνεχίζω με κάτι που μας έκανε ιδιαίτερη εντύπωση και ο εισηγητής μας το ρώτησε, πώς γίνεται τις χρήσεις γης για τα data center και τη δημιουργία θέσεων στάθμευσης να τα τοποθετεί το Υπουργείο Ανάπτυξης και για ποιον λόγο γίνεται αυτή η εξαίρεση. Περιμένουμε να ακούσουμε για ποιον λόγο γίνεται αυτή η εξαίρεση.

Όσο για την απίστευτη ικανότητα του κ. Γεωργιάδη εκτός από πολεοδόμος, εκτός από αρχιτέκτονας, εκτός από αρχαιολόγος, να γίνει τώρα και συγκοινωνιολόγος και να γνωμοδοτεί για τις άδειες εισόδου-εξόδου στις στρατηγικές επενδύσεις, αφαιρώντας αρμοδιότητα από την τοπική αυτοδιοίκηση, δεν έχω τίποτα άλλο να πω. Το αφήνω στην κρίση σας, για να καταλάβετε πού βρίσκεται σήμερα η διαδικασία νομοθέτησης στην Ελλάδα.

Η ουσία, όμως, είναι ότι στην πραγματική αρμοδιότητα του κ. Γεωργιάδη και της Κυβέρνησης και στο πραγματικό περιεχόμενο του νομοσχεδίου, που είναι η προστασία των πολιτών από την αισχροκέρδεια, η Κυβέρνηση αφήνει τα καρτέλ να κάνουν πάρτι. Στα καύσιμα περιμένουμε ακόμα να ακούσει η Κυβέρνηση ότι η Ευρωπαϊκή Ένωση από τον Οκτώβριο με την εργαλειοθήκη της έχει ζητήσει τη μείωση των ειδικών φορολογικών βαρών.

Διότι δεν είναι δυνατόν στην Ελλάδα να έχουμε πανάκριβα καύσιμα όταν ακόμα και η Κύπρος έχει τόσο χαμηλή τιμή, ακόμα και κατά το ένα τρίτο της τιμής που υπάρχει σήμερα στα βενζινάδικα. Αυτό πληρώνουν οι Έλληνες πολίτες όμως με αυτή την Κυβέρνηση. Διότι δεν ακούει ούτε καν τις προτάσεις της Ευρωπαϊκής Ένωσης.

Για να μην πω τι γίνεται στην αγορά ηλεκτρικής ενέργειας, που δεν μπορεί να μας πει κανένας από την Κυβέρνηση ότι αυτό δεν αφορά την αγορά, δεν αφορά την ιδιωτική οικονομία, δεν αφορά τους καταναλωτές. Σήμερα στην αγορά ηλεκτρικής ενέργειας από τα ελλιπή στοιχεία που έχει δώσει η Ρυθμιστική Αρχή Ενέργειας προκύπτει ότι έχουμε αύξηση κόστους στη χονδρεμπορική περίπου που το εξάμηνο μπορεί και να φτάνει στα 5 δισεκατομμύρια. Από ποιον ζητούνται αυτά τα 5 δισεκατομμύρια; Ποιος θα πληρώσει όλο αυτό το μεγαλύτερο ύψος του ενεργειακού κόστους; Δεν θα το πληρώσει η κοινωνία, δεν θα το πληρώσει η αγορά;

Για αυτόν τον λόγο χθες εμείς επισκεφτήκαμε την Επιτροπή Ανταγωνισμού και επισημάναμε μαζί με τον Αλέξη Χαρίτση ότι είναι ελλιπής ο συντονισμός και η παρέμβαση και των ανεξάρτητων και ρυθμιστικών αρχών, ότι υπάρχει αισχροκέρδεια και χειραγώγηση τιμών, που κατά τη Ρυθμιστική Αρχή Ενέργειας, έστω με αυτή τη λανθασμένη, περιορισμένη ανάγνωση, δίνει 927 εκατομμύρια σε ένα εξάμηνο υπερκέρδη. Πώς παρήχθησαν αυτά τα υπερκέρδη, έστω και αυτά;

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΧΑΡΑΛΑΜΠΟΣ ΑΘΑΝΑΣΙΟΥ)**

Και γιατί καθυστερεί η Κυβέρνηση να φέρει τη δέσμευση Μητσοτάκη για την φορολόγησή τους; Ποιο μαγείρεμα γίνεται ακριβώς; Θέλετε να τα κατεβάσετε και άλλο; Διότι στο ίδιο πόρισμα -και ολοκληρώνω, κύριε Πρόεδρε- προκύπτει ότι τελικά ο ΣΥΡΙΖΑ είχε δίκιο όταν σας λέγαμε ότι γίνεται πάρτι στην αγορά εξισορρόπησης. Τώρα ζητάνε επιστροφή 67 εκατομμυρίων με νομοθετική ρύθμιση. Αλλά υπάρχουν και σοβαρά ζητήματα -και κλείνω με αυτό- παραβίασης του ευρωπαϊκού κανόνα περί ενέργειας άρα και του ανταγωνισμού, διότι προσπαθεί η Κυβέρνηση με ζημιές και κόστη της εμπορίας να σβήσει κέρδη της παραγωγής. Κάνει και άλλα χατίρια στο καρτέλ της ενέργειας, αφήνοντας αθέμιτες πρακτικές των εταιρειών -αυθαιρεσία έναντι των καταναλωτών- ιδιαίτερα με τη ρήτρα Μητσοτάκη, η οποία εφαρμόστηκε από τη ΔΕΗ στις 5 Αυγούστου του 2021 με καταχρηστικά χαρακτηριστικά, μια ρήτρα για την οποία η Ρυθμιστική Αρχή Ενέργειας αποκαλύφθηκε ότι έχει καλέσει ήδη σε ακρόαση τη ΔΕΗ. Άρα υπάρχουν σοβαρά ζητήματα και ελέγχου. Παρά ταύτα οι πολίτες καλούνται να πληρώσουν τριπλάσιους λογαριασμούς, οι επαγγελματίες πολλές φορές και τετραπλάσιους.

Και η Κυβέρνηση τι ανακοίνωσε; Ότι για τις καταναλώσεις του Ιουλίου θα βρεθεί μία λύση, κάτι το οποίο σημαίνει ότι για τους επόμενους τρεις μήνες οι λογαριασμοί θα συνεχίσουν να έρχονται στα ύψη. Δηλαδή η Κυβέρνηση επιτρέπει για τους επόμενους τρεις μήνες να υπάρχει αισχροκέρδεια, επιτρέπει να υπάρχουν υψηλοί λογαριασμοί, επιτρέπει να υπάρχουν εντολές ρευματοκοπής γιατί αδυνατεί ο πολίτης, αλλά και ο επαγγελματίας να πληρώσει το ρεύμα, ενώ παράλληλα με το πόρισμα της ΡΑΕ έχει κάνει υποεκτίμηση των υπερκερδών.

Εμείς, κύριε Πρόεδρε, δηλώνουμε ξεκάθαρα ότι αποδομήσαμε την επάρκεια και την τεχνική και τη ρυθμιστική του πορίσματος και έχουμε ζητήσει να γίνει επανυπολογισμός. Γιατί είναι κοινωνική ευθύνη όλων μας να υπολογιστούν τα υπερκέρδη και να επιστραφούν στους καταναλωτές. Αυτή είναι η δέσμευση -είναι διπλή- υπολογισμός, φορολόγηση και επιστροφή στους καταναλωτές.

Γιατί δεν μπορώ παρά να πω ότι με λυπεί η ανακοίνωση που έγινε την Παρασκευή ότι τελικά εγκρίθηκε η ρύθμιση για την Ιβηρική και ανακοίνωσε η ισπανική κυβέρνηση ότι εφαρμόζει ρύθμιση με 37% μικρότερη τιμή στο ρεύμα για τους καταναλωτές και 70% για τη βιομηχανία ενώ υπάρχουν στην Ελλάδα επιπλέον φαινόμενα αισχροκέρδειας. Για αυτά είναι υπόλογη η Κυβέρνηση Μητσοτάκη. Αυτή είναι η μη υποστήριξη των καταναλωτών ό,τι λόγια και να λένε και στα παράθυρα και στα φιλικά μέσα ενημέρωσης. Όμως ο λαός, η κοινωνία νιώθει στην τσέπη της τι σημαίνει Κυβέρνηση Μητσοτάκη και για αυτόν τον λόγο έχει αποφασίσει να τη διώξει το συντομότερο.

Ευχαριστώ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ ευχαριστώ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κύριε Πρόεδρε, ζητώ τον λόγο.

**ΠΡΟΕΔΡΕΥΩΝ (Χαράλαμπος Αθανασίου):** Ο κύριος Υπουργός ζήτησε τον λόγο για ένα λεπτό.

Τον λόγο έχει ο κύριος Υπουργός.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ευχαριστώ κύριε Πρόεδρε.

Δεν θα επεκταθώ σε όλα τα θέματα του νομοσχεδίου διότι σε λίγο θα είναι η κυρίως ομιλία μου, έχω σημειώσει πάρα πολλά να πω από αυτά που είπαν οι εισηγητές. Μόνο και μόνο για το τελευταίο, επειδή το είπε ο κ. Μαμουλάκης και το επανέλαβε τώρα ο κ. Φάμελλος με τη γνωστή του ρητορική δεινότητα.

Το Υπουργείο Ανάπτυξης και Επενδύσεων δεν έχει καμμία αρμοδιότητα ούτε με αυτή την τροπολογία φυσικά σε οποιαδήποτε πολεοδομικού χαρακτήρα ρύθμιση για το Ελληνικό. Αν κάνετε τον κόπο να διαβάσετε αυτό το οποίο έχουμε καταθέσει, θα δείτε ότι όλες οι αποφάσεις υπογράφονται και οι άδειες από το Γραφείο Ελληνικού. Το Γραφείο Ελληνικού είναι η υπηρεσία που έχουμε συστήσει στο Υπουργείο Περιβάλλοντος και Ενέργειας. Άρα ούτε πολεοδόμος θέλει να γίνει ο Γεωργιάδης, ούτε αρχιτέκτονας θέλει να γίνει ο Γεωργιάδης, ούτε τίποτα απ’ όσα είπε ο κ. Φάμελλος. Όλα εκδίδονται από το Γραφείο Ελληνικού, δηλαδή, από το Υπουργείο Περιβάλλοντος και Ενέργειας.

Πού υπήρχε μία παρεξήγηση -εγώ λέω παρεξήγηση- με τον κ. Μαμουλάκη, που ενδεχομένως παρέσυρε και τον κ. Φάμελλο; Στο άρθρο 9 γράφει «Έγκριση εισόδου-εξόδου οχημάτων, στρατηγικές επενδύσεις» και έχει τον όρο των στρατηγικών επενδύσεων. Περί τίνος πρόκειται; Στον προηγούμενο νόμο στρατηγικών επενδύσεων, πριν τον τελευταίο που ψηφίσαμε, ήδη προβλεπόταν ότι τις άδειες εισόδου - εξόδου οχημάτων τις έδινε το Υπουργείο Ανάπτυξης και Επενδύσεων για στρατηγικές επενδύσεις. Για ποιον λόγο συνέβαινε αυτό; Γιατί ήταν παράλογο να ονοματίζεις μία επένδυση στρατηγικού χαρακτήρα, αλλά αυτή η επένδυση στρατηγικού χαρακτήρα να πρέπει να εξαρτάται από τον οικείο δήμο για το αν μπορεί να κατασκευάσει το έργο της ή όχι. Από την ώρα που δέχεσαι ότι αυτές οι μεγάλες επενδύσεις, που αφορούν το σύνολο της εθνικής οικονομίας, έχουν ως κεντρική αδειοδοτική αρχή το Υπουργείο Ανάπτυξης και Επενδύσεων είχαν και από τον προηγούμενο νόμο πάει στο Υπουργείο Ανάπτυξης και Επενδύσεων.

Το μόνο που γίνεται στην προκειμένη τροπολογία είναι ότι προστίθεται και ο καινούργιος νόμος, γιατί αυτό είχε μείνει με τον παλαιό νόμο. Τώρα προστέθηκε και ο καινούργιος. Δεν είναι γίνεται κάτι διαφορετικό για το παρελθόν. Ήδη αυτό ίσχυε.

Τώρα, πού έχει γίνει η δεύτερη παρεξήγηση; Απαντώ στον κ. Φάμελλο και στον κ. Μαμουλάκη. Αφορά στο Ελληνικό; Όχι, διότι το Ελληνικό ίσως δεν το ξέρετε –δεν λέω ότι θα έπρεπε να το ξέρετε ή μάλλον, επειδή το έχετε χειριστεί και ψηφίσει θα έπρεπε να το ξέρετε, αλλά δεν πειράζει- δεν έχει ζητήσει, δεν έχει αιτηθεί και δεν έχει ονομαστεί ως στρατηγικού χαρακτήρα επένδυση. Για αυτόν ακριβώς τον λόγο δεν υπάγεται στο Υπουργείο Ανάπτυξης και Επενδύσεων, διότι δεν είναι στρατηγική επένδυση, αλλά είναι στο Υπουργείο Περιβάλλοντος, δηλαδή όχι σε εμένα, όπως λέγατε με τόσο διαπρύσιο λόγο προηγουμένως

Άρα με το άρθρο 9 δεν παίρνουμε αρμοδιότητα για το ποιος θα μπαίνει και θα βγαίνει στο Ελληνικό, κύριε Μαμουλάκη. Δεν αφορά στο Ελληνικό το συγκεκριμένο άρθρο.

**ΣΩΚΡΑΤΗΣ ΦΑΜΕΛΛΟΣ:** Δεν το είπαμε αυτό.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Το είπατε και εσείς και ο κύριος εισηγητής σας. Εσείς, κύριε Φάμελλε, είπατε συγκεκριμένα επί λέξη «και πολεοδόμος ο Γεωργιάδης, και αρχιτέκτων ο Γεωργιάδης» και διάφορες άλλες εξυπνάδες. Θα σας έλεγα τώρα κάτι βαρύ, αλλά δεν πειράζει.

Άρα λοιπόν επανέρχομαι. Τις εξυπνάδες πάρτε τες πίσω. Αφορά στο Γραφείο Ελληνικού.

Και ένα τελευταίο, κύριε Πρόεδρε, και κλείνω, μία ακόμα από τις γνωστές εξυπνάδες του κ. Φάμελλου είναι: Το Ελληνικό, λέει, είναι η επένδυση όπου έφυγαν οι διάφοροι επενδυτές και έμεινε ένα έργο real estate. Το ακούσατε αυτό; Πρόκειται περί μνημείου εξυπνάδας. Πρώτον, όποιος κάνει ένα απλό google search για το Ελληνικό θα διαπιστώσει πώς διαφημίζεται από την εποχή και του ΣΥΡΙΖΑ, δηλαδή ως το μεγαλύτερο real estate πρότζεκτ της Ευρώπης. Το Ελληνικό δεν είναι παραγωγική επένδυση, δεν είναι βιομηχανία, δεν είναι πρωτογενής τομέας, δεν παράγει ρεύμα. Το ελληνικό τι είναι; Έργο Αστικής ανάπλασης, δηλαδή real estate. Και ως έργο real estate το έχει ψηφίσει και ο κ. Φάμελλος ως μέλος της Κοινοβουλευτικής Ομάδας του ΣΥΡΙΖΑ. Το έχει ψηφίσει ως real estate ο κ. Φάμελλος ως Υπουργός του ΣΥΡΙΖΑ όταν κάνατε τη σύμβαση. Το έχει ψηφίσει ως έργο real estate ως Βουλευτής του ΣΥΡΙΖΑ τώρα, επί Κυριάκου Μητσοτάκη. Και τώρα, ξαφνικά κατάλαβε ο κ. Φάμελλος ότι ψήφισε έργο real estate.

Συγγνώμη, κύριε Φάμελλε, που δεν σας το εξηγήσαμε πιο λιανά από την αρχή, για να καταλάβετε ότι το Ελληνικό είναι έργο real estate. Ήρθε η ώρα να το καταλάβετε μήπως και καταλάβετε τι ψηφίζετε!

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Κύριε Πρόεδρε, ζητώ τον λόγο.

**ΠΡΟΕΔΡΕΥΩΝ (Χαράλαμπος Αθανασίου):** Μετά, τώρα έχουμε διαδικασία.

**ΣΩΚΡΑΤΗΣ ΦΑΜΕΛΛΟΣ:** Κύριε Πρόεδρε, ζητώ τον λόγο επί προσωπικού.

**ΠΡΟΕΔΡΕΥΩΝ (Χαράλαμπος Αθανασίου):** Δεν νομίζω ότι υπάρχει. Απήντησε και έδωσε διευκρινίσεις. Δεν υπάρχει προσωπικό τώρα εδώ.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Κύριε Πρόεδρε, μετά από δύο ώρες θα πάρω τον λόγο;

**ΠΡΟΕΔΡΕΥΩΝ (Χαράλαμπος Αθανασίου):** Δεν μπορούν να περιμένουν οι συνάδελφοι. Το πρόγραμμα έχει άρσεις ασυλίας τώρα. Αμέσως μετά θα πάρει τον λόγο ο κ. Μαμουλάκης.

**ΣΩΚΡΑΤΗΣ ΦΑΜΕΛΛΟΣ:** Ζητάω επί προσωπικού τον λόγο, γιατί τον πήρε και ο κύριος Υπουργός. Χρησιμοποίησε προσβλητικές εκφράσεις.

**ΠΡΟΕΔΡΕΥΩΝ (Χαράλαμπος Αθανασίου):** Δεν υπάρχει προσωπικό εδώ τώρα. Διευκρινίσεις έδωσε, δεν είπε κάτι συκοφαντικό.

**ΣΩΚΡΑΤΗΣ ΦΑΜΕΛΛΟΣ:** Ούτε την κριτική δεν αντέχετε; Μπράβο, κύριε Γεωργιάδη! Με τις πλάτες του Προέδρου!

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, στο σημείο αυτό θα διακόψουμε για λίγο τη συζήτηση του νομοσχεδίου του Υπουργείου Ανάπτυξης και Επενδύσεων, για να περάσουμε στις αιτήσεις άρσης ασυλίας.

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοισυνάδελφοι, εισερχόμαστε στην

**ΕΙΔΙΚΗ ΗΜΕΡΗΣΙΑ ΔΙΑΤΑΞΗ**

Αιτήσεις άρσης ασυλίας Βουλευτών: συζήτηση και λήψη απόφασης, σύμφωνα με το άρθρο 62 του Συντάγματος και το άρθρο 83 του Κανονισμού της Βουλής, για τις αιτήσεις άρσης της ασυλίας των Βουλευτών κ. Ραλλίας Χρηστίδου και κ. Ανδρέα Μιχαηλίδη.

Από την αρμόδια Ειδική Μόνιμη Επιτροπή Κοινοβουλευτικής Δεοντολογίας ανακοινώθηκε η έκθεση στις 13 Απριλίου 2022, σύμφωνα με την οποία τα μέλη της επιτροπής πρότειναν ομόφωνα τη μη άρση της ασυλίας της κ. Ραλλίας Χρηστίδου.

Επίσης, από την ίδια επιτροπή, την Ειδική Μόνιμη Επιτροπή Κοινοβουλευτικής Δεοντολογίας, ανακοινώθηκε η έκθεση στις 11 Μαΐου του 2022, σύμφωνα με την οποία τα μέλη της επιτροπής πρότειναν κατά πλειοψηφία τη μη άρση της ασυλίας του κ. Ανδρέα Μιχαηλίδη.

Επίσης, σύμφωνα με το άρθρο 83 παράγραφος 7 του Κανονισμού της Βουλής, η Βουλή αποφασίζει με ανάταση του χεριού ή έγερση επί της αιτήσεως της εισαγγελικής αρχής κατά τη διαδικασία του άρθρου 108 παράγραφος 1 εδάφιο Β΄. Ο λόγος δίνεται πάντοτε, εφόσον ζητηθεί, στον Βουλευτή, στον οποίο αφορά η αίτηση και στους Προέδρους των Κοινοβουλευτικών Ομάδων ή στους αναπληρωτές τους.

Σας υπενθυμίζω ότι σύμφωνα με απόφαση της Διάσκεψης των Προέδρων της 7ης Μαρτίου 2018 για τη διαδικασία αυτή έχει ενεργοποιηθεί το νέο σύστημα ηλεκτρονικής ονομαστικής ψηφοφορίας. Σας υπενθυμίζω επίσης ότι η ψήφος σας αφορά το αίτημα του εισαγγελέα, δηλαδή όσοι επιθυμούν ψηφίζουν υπέρ ή κατά της άρσης ασυλίας. Για όποιον το επιθυμεί μπορεί να ψηφίσει «παρών». Αφού, λοιπόν, ολοκληρωθεί η συζήτηση επί των περιπτώσεων –θα γίνει ενιαία η συζήτηση, η ψηφοφορία θα γίνει χωριστά- της σημερινής ειδικής ημερήσιας διάταξης, θα προχωρήσουμε σε ονομαστική ηλεκτρονική ψηφοφορία, όπως σας προανέφερα.

Η πρώτη υπόθεση, λοιπόν, όπως σας είπα, αφορά τη συνάδελφο, την κ. Ραλλία Χρηστίδου. Για την υπόθεση ελπίζω ότι έχετε ενημερωθεί όλοι, αλλά αν θέλετε μία περίληψη, ο δημοσιογράφος ο κ. Λοΐζος Κλεάνθης της τηλεόρασης του «ΡΟΔΟΣ ΚΟΣΜΟΣ» κατέθεσε μια μήνυση στον εισαγγελέα πρωτοδικών κατά της Βουλευτού κ. Χρηστίδου με περιεχόμενο το εξής: Ότι η κ. Ραλλία Χρηστίδου είχε καταθέσει εναντίον του μία μήνυση την οποία βεβαίωσε ενόρκως διότι κατηγορούσε τον κ. Κλεάνθη Λοΐζο όπου απεικονίζεται η Βουλευτής, η κ. Χρηστίδου, στο Βήμα της Βουλής και ολογράφως έλεγε επί λέξη «Από το σκυλάδικο στη Βουλή το τσουλί». Επίσης η αντίστοιχη αγωγή κατατέθηκε κατά άλλου δημοσιογράφου. Στη συνέχεια ο δημοσιογράφος προέβη σε μία διόρθωση και η κ. Χρηστίδου απήντησε ότι -επί λέξει σας το διαβάζω- «Ο ΣΥΡΙΖΑ αποτελούσε και αποτελεί στόχο του κάθε μόνιμου ιδιοκτήτη της εξουσίας. Οι γυναίκες αποτελούμε διαχρονικά στόχο κάθε συμπλεγματικού που δυσκολεύεται να αποδεχτεί». Κατά τη διάσκεψη της επιτροπής μας ομόφωνα η επιτροπή μας είπε ότι δεν πρέπει να αρθεί η ασυλία διότι η δίωξη του δημοσιογράφου κατά της κ. Χρηστίδου ενέχει πολιτική σκοπιμότητα.

Θέλει κάποιος συνάδελφος να λάβει τον λόγο; Η κ. Χρηστίδου;

**ΡΑΛΛΙΑ ΧΡΗΣΤΙΔΟΥ:** Όχι, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Συνεπώς όχι.

Επαναλαμβάνω ότι η απόφαση της επιτροπής ομόφωνα είναι να μην αρθεί η ασυλία.

Η δεύτερη υπόθεση αφορά τον συνάδελφο κ. Ανδρέα Μιχαηλίδη. Ο κ. Μιχαηλίδης φέρεται ότι εγκαλείται γιατί στις 10 Ιανουαρίου του 2022 σχηματίστηκε δικογραφία από το Κεντρικό Λιμεναρχείο Χίου κατά του Βουλευτή κ. Μιχαηλίδη, όπως σας είπα, κι άλλων προσώπων, κυρίως εκπροσώπων της αυτοδιοίκησης, ότι στις 6 Ιανουαρίου του 2022 ο Βουλευτής και άλλος πολύς κόσμος είχαν εμποδίσει να εξέλθουν και να αποβιβαστούν από πλοίο στον Λιμένα της Χίου μηχανήματα έργων για να δουλέψουν και να διαμορφωθεί χώρος για το Κέντρο Υποδοχής και Ταυτοποίησης Μεταναστών. Έτσι λοιπόν κατηγορήθηκε μεταξύ των άλλων και ο κ. Μιχαηλίδης για παρακώλυση συγκοινωνιών σύμφωνα με το άρθρο 292 του Ποινικού Κώδικα και παράνομη βία.

Ο κ. Μιχαηλίδης ζήτησε την άρση ασυλίας του όμως η επιτροπή κατά πλειοψηφία και τηρώντας και το γράμμα του Συντάγματος παρά την επιθυμία του κ. Μιχαηλίδη είπε ότι δεν πρέπει να αρθεί η ασυλία, γιατί εδώ έχουμε κλασική περίπτωση της συνταγματικής διάταξης ότι η ενέργεια του κ. Μιχαηλίδη ήταν στο πλαίσιο της κοινοβουλευτικής δραστηριότητάς του.

Είναι εδώ κάποιος συνάδελφος που θέλει να λάβει τον λόγο;

**ΑΝΔΡΕΑΣ ΜΙΧΑΗΛΙΔΗΣ:** Κύριε Πρόεδρε, θέλω να λάβω τον λόγο.

**ΠΡΟΕΔΡΕΥΩΝ (Χαράλαμπος Αθανασίου):** Τον λόγο έχει ο κ. Μιχαηλίδης.

**ΑΝΔΡΕΑΣ ΜΙΧΑΗΛΙΔΗΣ:** Ευχαριστώ, κύριε Πρόεδρε.

Θα ήθελα να παρακαλέσω λίγο τους συναδέλφους, αν γίνεται λίγη ησυχία παρακαλώ.

Όπως είπατε, κύριε Πρόεδρε, πράγματι το αίτημα για άρση της ασυλίας μου διατυπώθηκε μετά τη διαβίβαση του κατηγορητηρίου το οποίο κατήρτισε ο κεντρικός λιμενάρχης της Χίου όταν την ημέρα των Θεοφανίων έγινε μία προσπάθεια από το πλοίο «ΑΙΓΑΙΟΠΕΛΑΓΙΤΗΣ» να εκφορτωθούν μηχανήματα τα οποία θα διαμόρφωναν τον χώρο για την κατασκευή της υπερδομής στην περιοχή του Θόλου της Χίου. Πράγματι, υπήρξε μία μεγάλη κινητοποίηση στο λιμάνι της Χίου, επαναλαμβάνω ανήμερα των Θεοφανίων, όπου εκεί συμμετείχαν αυτοδιοικητικοί, ο αντιπεριφερειάρχης, οι θεματικοί αντιπεριφερειάρχες, επικεφαλής δημοτικών παρατάξεων, πρόεδροι κοινοτήτων και άλλοι συνδικαλιστικοί φορείς κ.λπ..

**ΠΑΥΛΟΣ ΠΟΛΑΚΗΣ:** Κύριε Πρόεδρε, δεν ακούμε.

**ΠΡΟΕΔΡΕΥΩΝ (Χαράλαμπος Αθανασίου):** Έχετε δίκιο.

Παρακαλώ, συνάδελφοι, δίνει εξηγήσεις ο συνάδελφος ο οποίος εγκαλείται. Παρακαλώ να σεβαστούμε τις θέσεις του.

Κύριε Μιχαηλίδη, συγγνώμη, έχετε δίκιο, συνεχίστε.

**ΑΝΔΡΕΑΣ ΜΙΧΑΗΛΙΔΗΣ:** Πράγματι, λοιπόν, το πλοίο δεν εκφόρτωσε τα μηχανήματα και απέπλευσε για τη Λέσβο. Θέλω να επισημάνω ότι η παρουσία μας εκεί ήταν απόλυτα ειρηνική. Δεν προκλήθηκε απολύτως κανένα επεισόδιο και, κατά τη γνώμη μου και με σχετικό υπόμνημα που έχω καταθέσει, από νομικής πλευράς οι κατηγορίες είναι έωλες και χωρίς καμμία ούτε καν νομική βάση.

Ο λόγος για τον οποίο ζητώ προσωπικά -ζήτησα και στην επιτροπή και ζητώ και στην Ολομέλεια- την άρση ασυλίας μου είναι διότι θεωρώ ότι δεν μπορώ να διαφοροποιήσω σε καμμία περίπτωση τη δική μου θέση ως κατηγορούμενος για τις πράξεις αυτές, για τις οποίες πιστεύω ότι όταν φθάσουν στο ακροατήριο πραγματικά θα καταρριφθούν εν ριπή οφθαλμού, δεν μπορώ λοιπόν να διαχωρίσω τη θέση μου εγώ από τους υπόλοιπους, αιρετούς επαναλαμβάνω, συγκατηγορουμένους.

(Χειροκροτήματα από την πτέρυγα του ΣΥΡΙΖΑ)

Και επειδή, αγαπητοί συνάδελφοι, στην εξέταση του αιτήματος που έγινε στην επιτροπή δέχτηκα ένα ερώτημα από έναν συνάδελφο «αν η συντεταγμένη πολιτεία, κύριε συνάδελφε, αποφασίζει έτσι, πώς είναι δυνατόν εσείς να εκφράζετε και να ενεργείτε διαφορετικά» κ.λπ. και για την ιστορία, κύριε Πρόεδρε, θέλω να αναφέρω ότι απέναντι στην επιλογή αυτή έχουν πάρει αποφάσεις το Δημοτικό Συμβούλιο Χίου, το Περιφερειακό Συμβούλιο Χίου, η ΑΔΕΔΥ, οι Συνταξιούχοι Ναυτικοί της Χίου, ο Σύλλογος Εργαζομένων των ΟΤΑ, το Εργατικό Κέντρο Χίου, οι επιτροπές των κομμάτων Κομμουνιστικό Κόμμα Ελλάδας, ΣΥΡΙΖΑ, ΠΑΣΟΚ - ΚΙΝΑΛ, ο Σύλλογος Γυναικών Χίου, ο Ιατρικός Σύλλογος Χίου, οι δημοτικές παρατάξεις της Αντιπολίτευσης, ο Σύνδεσμος Κληρικών Χίου, το Επιμελητήριο Χίου, η ΟΕΒΕ Χίου, οι επαγγελματοβιοτέχνες δηλαδή της Χίου, τα τοπικά συμβούλια των κοινοτήτων, η ΕΛΜΕ, ο Δικηγορικός Σύλλογος και άλλοι φορείς, να μην σας κουράζω στην απαρίθμηση τους.

Ολοκληρώνοντας, κύριε Πρόεδρε, θέλω να επισημάνω ότι και εδώ αιτούμαι την άρση της ασυλίας. Δεν μπορεί να κρύβομαι -επαναλαμβάνω- πίσω από την ασυλία, είμαι δίπλα στους συγκατηγορουμένους μου αιρετούς στο νησί της Χίου. Επίσης, να πω ότι εάν γίνει πάλι ανάλογη προσπάθεια αυτά τα μηχανήματα να εκφορτωθούν στη Χίο, θα είμαι πάλι εκεί, μαζί με τους υπόλοιπους πολίτες και αιρετούς της Χίου.

Ευχαριστώ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Τέλος πάντων, το είπα και πριν ότι η πλειοψηφία της επιτροπής είπε ότι πρέπει να εφαρμόζεται το Σύνταγμα, για να υπάρχει και μια ενιαία νομολογία της επιτροπής. Όταν ένα αδίκημα είναι μέσα στο πλαίσιο της πολιτικής δραστηριότητας του Βουλευτή, δεν μπορεί ο Βουλευτής να σύρεται στα δικαστήρια. Αυτό είπε η πλειοψηφία και είναι σεβαστή και η θέση του κ. Μιχαηλίδη, όπου, πράγματι, από την πρώτη στιγμή το είπε.

Συνεπώς προχωρούμε τώρα στην ψηφοφορία.

Όπως είπα, έχουμε δύο υποθέσεις άρσης ασυλίας. Αφού καταχωρίσετε την ψήφο σας, έχετε τη δυνατότητα να την ελέγξετε ή και να την αναθεωρήσετε έως τη λήξη της ψηφοφορίας.

Για οποιαδήποτε απορία μπορείτε να απευθύνεστε στους αρμόδιους υπαλλήλους της Βουλής, για να σας βοηθήσουν κατά την ηλεκτρονική ψηφοφορία.

Παρακαλώ, τώρα, να ανοίξει το σύστημα της ηλεκτρονικής ψηφοφορίας για να ψηφίσουν οι συνάδελφοι Βουλευτές επί των αιτήσεων άρσης ασυλίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, θα ήθελα να σας ενημερώσω ότι έχουν έρθει στο Προεδρείο επιστολές ή τηλεομοιοτυπίες (φαξ) συναδέλφων, σύμφωνα με το άρθρο 70Α του Κανονισμού της Βουλής, με τις οποίες γνωστοποιούν την ψήφο τους. Οι ψήφοι αυτές θα ανακοινωθούν, θα συνυπολογιστούν στην καταμέτρηση που θα ακολουθήσει και θα καταχωριστούν στα Πρακτικά.

(Οι προαναφερθείσες επιστολές καταχωρίζονται στα Πρακτικά και έχουν ως εξής:

(ΑΛΛΑΓΗ ΣΕΛΙΔΑΣ)

(ΝΑ ΜΠΟΥΝ ΟΙ ΣΕΛΙΔΕΣ 89α)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, εφόσον έχει ολοκληρωθεί η ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Χαράλαμπος Αθανασίου):** Στο σημείο αυτό και μέχρι να βγει το αποτέλεσμα της διεξαχθείσης ηλεκτρονικής ονομαστικής ψηφοφορίας, επανερχόμαστε στη συζήτηση του σχεδίου νόμου που διακόψαμε.

Τον λόγο έχει η κ. Ευαγγελία Λιακούλη από το Κίνημα Αλλαγής για επτά λεπτά.

Παρακαλώ, επειδή οι ομιλητές είναι πολλοί, να τηρείται ο χρόνος των ομιλητών. Βέβαια, η κ. Λιακούλη πάντα τον τηρεί και κακώς διάλεξα την ώρα αυτή να το πω, αλλά το λέω γενικότερα.

Ορίστε, κυρία Λιακούλη, έχετε τον λόγο.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Κύριε Πρόεδρε, μετά την κ. Λιακούλη θα ήθελα να δώσω μια απάντηση στον Υπουργό.

**ΠΡΟΕΔΡΕΥΩΝ (Χαράλαμπος Αθανασίου):** Βεβαίως. Το είχε ζητήσει νωρίτερα.

Κυρία Λιακούλη, έχετε τον λόγο.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ πολύ, κύριε Πρόεδρε και για την παραίνεσή σας.

Κύριε Υπουργέ, κυρίες και κύριοι συνάδελφοι, θα ήθελα κατ’ αρχάς να ξεκινήσω με ένα σύντομο σχολιασμό για το πρόσφατο ταξίδι του Πρωθυπουργού στις Ηνωμένες Πολιτείες, η βασική προτεραιότητα του οποίου θα πρέπει να είναι η ξεκάθαρη δέσμευση από την πλευρά των Ηνωμένων Πολιτειών ότι θα σταματήσει η κούρσα των εξοπλισμών προς την Τουρκία. Είμαστε σαφείς. Τα είπαμε και την προηγούμενη πριν αποχαιρετήσουμε τον κύριο Πρωθυπουργό για το ταξίδι, τα λέμε και τώρα στο καλωσόρισμα πίσω. Το Αμερικανικό Κογκρέσο εκτός από τα χειροκροτήματα οφείλει να αποδείξει ότι θα εμποδίσει οποιαδήποτε πώληση αμυντικού υλικού στον διεθνή ταραξία που παραβιάζει όχι μόνο ανθρώπινα δικαιώματα στο εσωτερικό του, που θεωρούμε ότι είναι μείζον θέμα για τους σοσιαλιστές και τη σοσιαλδημοκρατία, αλλά παραβιάζει διεθνείς συνθήκες στη Μεσόγειο. Παραβιάζει αρχές της καλής γειτονίας. Μάλιστα μέσα στις αντίξοες συνθήκες της γεωπολιτικής κατάστασης που βιώνει η Ευρώπη, η Τουρκία επιλέγει να κάνει ένα παζάρι αυτή τη στιγμή, κύριε Υπουργέ. Παζάρι φόβου, παζάρι ανασφάλειας εκμεταλλευόμενη βέβαια την πολύ μεγάλη ταραχή στην καρδιά της Ευρώπης που έχει προκαλέσει η εμπόλεμη κατάσταση μεταξύ Ρωσίας και Ουκρανίας. Περιμένουμε, λοιπόν, εκτός από τις ανακοινώσεις, εμπράκτως να δούμε πού ακριβώς θα καταλήξει το αίτημα του Λευκού Οίκου προς το Κογκρέσο για την προμήθεια της Τουρκίας με τα F-16. Το αίτημα είναι σαφές. Δεν έχει διαψευστεί την προηγούμενη εβδομάδα γιατί το θέσαμε ευθέως στο Κοινοβούλιο. Ο κύριος Υπουργός Εξωτερικών διαβεβαίωσε το ελληνικό Κοινοβούλιο ότι βρίσκεται το αίτημα πραγματικά ενεργό. Απλά βρίσκεται σε προστάδιο. Άρα, θεωρούμε ότι ο κύριος Πρωθυπουργός σίγουρα θα κομίσει στη χώρα επιστρέφοντας πληροφορίες σχετικά με το συγκεκριμένο ζήτημα και πού ακριβώς βρίσκεται. Θεωρώ ότι είναι ένα ζήτημα που κεκλεισμένων, τουλάχιστον, των θυρών σίγουρα ο Πρωθυπουργός θα έχει συζητήσει.

Διεκδικήσαμε και πήραμε οφέλη για τη χώρα μας. Θυμίζω, κύριε Υπουργέ, επειδή εκπροσωπείτε και την Κυβέρνηση, ότι το ελληνικό Κοινοβούλιο υπέγραψε μία συμφωνία με τις Ηνωμένες Πολιτείες την προηγούμενη εβδομάδα, παρά τις αντιρρήσεις, τις οποίες ξεπεράσαμε για το εθνικό μας συμφέρον. Αντιρρήσεις οι οποίες είχαν σχέση με την υπερδέσμευση της χώρας μας για πολλά χρόνια πολύ περισσότερα από ό,τι οι συνθήκες επέβαλαν ή επέτρεπαν. Επίσης, τα αντισταθμιστικά αμυντικά οφέλη που δεν τα βλέπαμε, τουλάχιστον, να υπάρχουν.

Δεν θέλουμε μόνο χειροκροτήματα. Το θέμα έχει βάθος και έκταση. Είναι ένα εθνικό θέμα με κορυφαία σημασία. Πολύ μεγάλη προσοχή χρειάζεται στα λόγια μας. Πολύ μεγάλη προσοχή χρειάζεται στα έργα μας. Θυμόμαστε τη συνάντηση του Πρωθυπουργού με τον κ. Ερντογάν και την πολύ μεγάλη έκταση που είχε πάρει το θέμα μεταξύ χαλβά και ντολμά. Παραπέρα όμως εξήντα οκτώ παραβιάσεις την επόμενη ημέρα. Είναι πράγματα τα οποία μας διδάσκουν. Εμείς δεν είμαστε μίζεροι, σε καμμία περίπτωση. Δεν θα κάνουμε απαξίωση σε καμμία περίπτωση. Ούτε θα υποβαθμίσουμε την αξία πραγμάτων που έχουν εθνικό όφελος. Όμως θα είμαστε προσεκτικοί διότι άλλο η διπλωματία και άλλο PR.

Σε ό,τι αφορά στα δικά σας θέματα, κύριε Υπουργέ, γνωρίζετε πολύ καλά ότι το νομοσχέδιο το οποίο έρχεται σήμερα να ψηφιστεί στο ελληνικό Κοινοβούλιο είναι εν μέσω μιας έκρηξης ακρίβειας που έφερε σε απόγνωση καταναλωτές και επιχειρήσεις. Οι προτάσεις του ΠΑΣΟΚ βρίσκονται ακόμα στο τραπέζι. Έχετε τη δυνατότητα να κάνετε επιλογές, αλλά κάνετε διαφορετικές επιλογές. Εμείς κάναμε μια καμπάνια ενημέρωσης για την ακρίβεια σε όλον τον ελληνικό λαό προκρίνοντας τα μέτρα για την άμεση αύξηση του κατώτατου μισθού στα 751 ευρώ, για τη μείωση του ΦΠΑ 6% στα βασικά αγαθά, για τη μείωση του ειδικού φόρου κατανάλωσης στα καύσιμα μέχρι το τέλος του 2022, για το νέο ΕΚΑΣ για τριακόσιες πενήντα χιλιάδες χαμηλοσυνταξιούχους, για τη ρύθμιση και τα κίνητρα σε όσους είναι συνεπείς με υπερχρέη και βεβαίως οι καταναλωτές να μην πληρώνουν αυτή την περιβόητη ρήτρα αναπροσαρμογής. Δεν μπορεί κανένας να τα βγάλει πέρα πλέον, κύριε Υπουργέ και φέρνουν πλέον στα γραφεία μας τους λογαριασμούς του ηλεκτρισμού και του φυσικού αερίου, αδύναμοι οι άνθρωποι να αντιμετωπίσουν τις ανάγκες.

Σε αυτό, λοιπόν, η Κυβέρνηση δυστυχώς απάντησε με ημίμετρα. Απάντησε με ασπιρίνες των 30, 40 και 50 ευρώ επιδοτήσεων που δυστυχώς δεν έχουν αντίκρισμα στην καθημερινότητα του πολίτη. Δεν μπορούν σε καμμία περίπτωση να τον ανακουφίσουν. Τον βάζουν πάλι με την πλάτη στον τοίχο. Κι εσείς ισχυρίζεστε ότι του δίνετε το φιλί της ζωής. Πλην όμως το φιλί αυτό, δυστυχώς, δεν έχει αποτέλεσμα τη ζωή. Το ζήτημα είναι ότι αιωρούνται ερωτήματα στα οποία δεν έχει απαντήσει η Κυβέρνησή σας. Δεν έχετε απαντήσει για ποιο λόγο ενώ μπορείτε με βάση τις αποφάσεις της Ευρώπης από τις 8 Μαρτίου να βάλετε πλαφόν στην τιμή λιανικής πώλησης του ηλεκτρισμού, εσείς δεν το κάνατε. Για ποιο λόγο επιλέξατε τελείως διαφορετικές πολιτικές οι οποίες όμως δεν φτάνουν στον πολίτη, δεν φτάνουν στη μικρή επιχείρηση; Επιλέξατε να πετάξετε την μπάλα στην εξέδρα, κύριε Υπουργέ, μιλώντας για τον Ιούλιο -όταν θα έρθει αυτός ο Ιούλιος- και αφού δείτε τα μέτρα της Ευρωπαϊκής Ένωσης.

Δυστυχώς ο κόσμος υποφέρει. Η ακρίβεια φουντώνει. Τα καύσιμα έχουν βρεθεί στον θεό και τα πράγματα είναι πολύ δύσκολα για τους πολίτες. Αυτό που εμείς λέμε είναι, ότι είχατε κάθε δυνατότητα στα χέρια σας να αξιοποιήσετε και τα ελεγκτικά όργανα, αλλά είδατε τι χαμός έγινε με τη ΡΑΕ. Για να τη φέρουμε εδώ κάναμε επέμβαση. Κάναμε αίτημα. Έκανε ο κ. Καστανίδης προσωπικά στην επιτροπή για να έρθει το περιβόητο πόρισμα, η έκθεση της ΡΑΕ, η οποία αμφισβητήθηκε. Μιλήσατε με διαρροές για 600 εκατομμύρια. Μετά είπατε 900 αλλά «θα αφαιρέσουμε αυτά που έχουν γίνει εκπτώσεις». Δηλαδή ψίχουλα από τα ψίχουλα, ίσον ψίχουλα. Αυτό που υποτίθεται ότι η Κυβέρνησή σας θα υπερφορολογούσε με 90%. Αναμένουμε εμείς. Περιμένουμε να δούμε τι ακριβώς θα γίνει στο συγκεκριμένο θέμα.

Το συγκεκριμένο νομοσχέδιο το οποίο φέρνετε σήμερα είναι για την προστασία των σχέσεων των καταναλωτών στην αγορά. Εμείς έχουμε σημειώσει ότι δυστυχώς, έχετε μία αλλεργία στον διάλογο. Ο εισηγητής μας με μεγάλη επάρκεια το ανέπτυξε.

(Στο σημείο αυτό κτυπάει το κουδούνι λήξης της ομιλίας της κυρίας Βουλευτή)

Κύριε Πρόεδρε, τελειώνω. Δώστε μου δευτερόλεπτα. Θα μπορέσετε εσείς, κύριε Υπουργέ, να δημιουργήσετε στην αγορά, λέτε, μία επέμβαση δικαιοσύνης προκειμένου να γίνουν όλα καλύτερα, προκειμένου να μην υπάρχει η κατάχρηση στις σχέσεις μεταξύ εμπόρων, καταναλωτών. Γενικώς να ρυθμίσετε την αγορά δίκαια. Όμως αυτούς τους ίδιους τους φορείς της αγοράς δεν τους έχετε καλέσει ποτέ. Διαμαρτύρονται και δεν έχετε συζητήσει μαζί τους. Διαμαρτύρονται ότι υπάρχει σοβαρό έλλειμμα διαλόγου. Διαμαρτύρονται, επίσης, πώς είναι δυνατόν να κάνετε πιο τσουχτερά τα πρόστιμα. Δηλαδή, να βάζετε σε αυτό το πεδίο το κατασταλτικό τις πολιτικές σας, και όχι να κάνετε προληπτικές πολιτικές με ελέγχους οι οποίοι δεν θα είναι έλεγχοι επικοινωνιακοί αλλά ουσιαστικοί οι οποίοι θα αποδώσουν.

Και το τρίτο. Πώς είναι δυνατόν να τα περνάτε όλα αυτά μέσα από τις διαδικασίες της αποκεντρωμένης διοίκησης; Ξέρετε τις θέσεις του ΠΑΣΟΚ στο συγκεκριμένο θέμα. Θεωρούμε ότι θα έπρεπε σε κάθε περίπτωση να είναι ανεξάρτητη αρχή και μέσα από αυτό να περνάει η δικαιοσύνη στη ρύθμιση της αγοράς.

Αν όλα αυτά, λοιπόν, τα αποδεχόσασταν σαν σκέψεις, ιδέες και προτάσεις τότε θα είχατε καλύτερους νόμους, θα είχατε καλύτερη διακυβέρνηση της χώρας. Τελικά θα είχατε και καλύτερη Κυβέρνηση. Δεν ακούτε όμως. Έχετε χαράξει τη δική σας πορεία. Αυτή θέλετε να ακολουθήσετε μέχρι το τέλος. Σε αυτή την πορεία, λοιπόν, θα αναμετρηθούμε.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστούμε.

Κύριε Μαμουλάκη, έχετε ζητήσει τον λόγο για ένα λεπτό. Παρακαλώ, έχετε τον λόγο.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ευχαριστώ, κύριε Πρόεδρε.

Στον κ. Γεωργιάδη θα ήθελα να απαντήσω έστω και καθυστερημένα. Δεν μου δόθηκε ο λόγος εκείνη τη στιγμή για να είναι επίκαιρη η παρέμβασή μου. Νομίζω ότι θα έπρεπε. Αλλά, εν πάση περιπτώσει, πάμε στο δια ταύτα.

Ναι, πράγματι, δεν πρόκειται αυτή η δυνατότητα και η εκχώρηση στο Υπουργείο Ανάπτυξης και Επενδύσεων, συνολικά, για όλες τις στρατηγικές επενδύσεις. Ναι, το Ελληνικό δεν είναι μέσα στις στρατηγικές επενδύσεις.

Αυτό είναι ακόμη χειρότερο, ξέρετε, κύριε Γεωργιάδη. Γιατί; Διότι με τη νομοθετική αυτή παρέμβασή σας, από τώρα και στο εξής, δημιουργείται πρόβλημα στο σύνολο των επενδύσεων της χώρας για ζητήματα που αφορούν στην προστασία διερχομένων και εισερχομένων στις μονάδες επενδύσεων, δηλαδή στην άδεια εισόδου-εξόδου, που είναι μια κατ’ εξοχήν άδεια που άπτεται των αρμόδιων υπηρεσιών των οικείων δήμων και περιφερειών. Μεταφέροντας την αρμοδιότητα αυτή στο Υπουργείο Ανάπτυξης, που δεν έχει τη στελεχιακή επάρκεια και την επιστημονική γνώση για να κρίνει καταλλήλως, ελλοχεύει σοβαρός κίνδυνος να έχουμε προβλήματα σοβαρά –τουλάχιστον- ασφάλειας, στο μέλλον.

Άρα, το επισημαίνω με τον πιο ξεκάθαρο και κρυστάλλινο τρόπο, ότι αυτή η διάταξη πρέπει να αποσυρθεί γιατί υπάρχει τεράστιος κίνδυνος για την εύρυθμη λειτουργία και την αδειοδότηση.

Και κάτι άλλο. Ξέρετε τι αναφέρεται στο τέλος του άρθρου 9; Η τελευταία πρόταση αυτής της τροπολογίας, της μεταμεσονύχτιας τροπολογίας, είναι ότι το παρόν εφαρμόζεται και επί εκκρεμών ή επανυποβληθέντων κατά την έναρξη ισχύος του παρόντος, αιτημάτων προς την τοπική αυτοδιοίκηση. Δηλαδή, έρχεται ως σκούπα και με αναδρομικότητα, ώστε όλες οι περιπτώσεις –προβληματικές, ενδεχομένως και παραβατικές- να λυθούν και να ιαθούν με αυτόν τον τρόπο.

Θεωρούμε, λοιπόν, ότι είναι εις διπλούν το πρόβλημα και θα πρέπει άμεσα να αποσυρθεί.

Και κάτι τελευταίο, με πολιτικά χαρακτηριστικά τώρα και όχι τόσο με νομοθετική διάσταση: Αναφέρεστε στο Ελληνικό -και μάλιστα ειρωνευτήκατε και τον συνάδελφο, τον Σωκράτη το Φάμελλο- γύρω από το ζήτημα του πώς αντιλαμβάνεται καθείς το real estate. Η σύμβαση η οποία υπήρξε είχε τη λογική του real estate, δηλαδή τι; Ο παραχωρησιούχος, όχι με αποικιοκρατικά χαρακτηριστικά, να συμμορφωθεί με τις υποχρεώσεις της σύμβασης και να επενδύσει υπερκείμενα στο υποκείμενο που η ελληνική Κυβέρνηση, η Ελληνική Δημοκρατία, παραχωρεί στο Ελληνικό.

Τι συνέβη λοιπόν στο Ελληνικό; Υπήρχε ένα ακίνητο του οποίου οι δυνατότητες οι πολεοδομικές, οι οικοδομικές του, ήταν ελάχιστες, πριμοδότηθηκε, προικίστηκε από την ελληνική Κυβέρνηση, από τις ελληνικές κυβερνήσεις, για να έρθει ο ανάδοχος παραχωρησιούχος να επενδύσει στην πράξη, για να δημιουργηθεί υπεραξία…

**ΠΡΟΕΔΡΕΥΩΝ (Χαράλαμπος Αθανασίου):** Εντάξει, κύριε συνάδελφε.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Μισό λεπτό και ολοκληρώνω.

**ΠΡΟΕΔΡΕΥΩΝ (Χαράλαμπος Αθανασίου):** Ναι, αλλά είπατε για ένα λεπτό θα πάρετε τον λόγο.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Τι συνέβη όμως; Κι εδώ είναι το κρίσιμο, κύριε Πρόεδρε. Τι συνέβη; Το πριμοδοτήσατε, το προικίσατε το εν λόγω ακίνητο, το κάνατε –επιτρέψτε μου τον όρο- οικοπεδάρα, για να έρθει ο παραχωρησιούχος, να μην επενδύσει ούτε ένα cent και να κάνει κατάτμηση και να πουλήσει τα τεμάχια, τα τεμάχια τα οποία πλέον έχουν υπερβάλλουσα δόμηση, υπερβάλλουσα κάλυψη, τρομακτικά υψηλό ύψος κτηρίων και λοιπές ευεργετικές για τον ανάδοχο διατάξεις.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστούμε, κύριε συνάδελφε.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Αυτή είναι η ειδοποιός διαφορά στον τρόπο που εκλαμβάνουμε εμείς την αίσθηση του δημοσίου συμφέροντος και βέβαια την επένδυση και αυτή είναι η λογική μεταπράττειν που κάνει ο επενδυτής, φυσικά με τις πλάτες και τις ενισχύσεις τις δικές σας.

Ευχαριστώ.

**ΣΩΚΡΑΤΗΣ ΦΑΜΕΛΛΟΣ:** Κύριε Πρόεδρε, μπορώ να έχω τώρα τον λόγο;

**ΠΡΟΕΔΡΕΥΩΝ (Χαράλαμπος Αθανασίου):** Κύριε Φάμελλε, ζητήσατε τον λόγο για προσωπικό. Έπρεπε να γίνει η διαδικασία πρώτα, γιατί περίμεναν οι συνάδελφοι.

Σας παρακαλώ πολύ να πείτε σε τι εισηγείστε το προσωπικό, γιατί όπως ξέρετε στον Κανονισμό προσωπικό είναι όταν η συμπεριφορά του Υπουργού είναι κάπως υβριστική στο πρόσωπό σας ή όταν αλλοιώνει το περιεχόμενο αυτών που είπατε.

Για ποιο από τα δύο, εισηγείστε το προσωπικό;

**ΣΩΚΡΑΤΗΣ ΦΑΜΕΛΛΟΣ:** Κύριε Πρόεδρε, παρότι εκτιμώ ότι κακώς δεν πήρα τον λόγο επί προσωπικού αμέσως μετά την τοποθέτηση του Υπουργού -διότι αυτά δεν απαντώνται μία ώρα μετά…

**ΠΡΟΕΔΡΕΥΩΝ (Χαράλαμπος Αθανασίου):** Απάντηση σας έδωσε ο Υπουργός. Ήταν σαφής σε αυτά που είπατε.

Έχετε τον λόγο για ένα λεπτό, δώστε παρακαλώ μια διευκρίνιση.

**ΣΩΚΡΑΤΗΣ ΦΑΜΕΛΛΟΣ:** Σε κάθε περίπτωση, επειδή εμείς σεβόμαστε την κοινοβουλευτική διαδικασία, παίρνω τον λόγο έστω και καθυστερημένα.

Ο κύριος Υπουργός προσπάθησε να μειώσει το περιεχόμενο της κριτικής που του έγινε -την ουσία- αναφερόμενος ότι «λέμε εξυπνάδες» και άφησε να εννοηθούν και άλλα περισσότερα, τα οποία δεν χαρακτήρισε. Παραποίησε απολύτως την κριτική μας, συνδέοντας…

**ΠΡΟΕΔΡΕΥΩΝ (Χαράλαμπος Αθανασίου):** Είναι έκφραση που λέγεται…

**ΣΩΚΡΑΤΗΣ ΦΑΜΕΛΛΟΣ:** Κύριε Πρόεδρε, δεν δικαιούστε να σχολιάζετε την ώρα που μιλάω.

Παραποίησε, ταυτόχρονα, τα λεγόμενά μας -και τα δικά μου και του κ. Μαμουλάκη- συνδέοντας την κριτική που κάνουμε στα data centers, στις χρήσεις γης και τις στάσεις στάθμευσης και στη σύνδεση των στρατηγικών επενδύσεων, με το Ελληνικό. Δεν το είπαμε. Άρα, είναι ακόμα πιο προβληματικό ο κύριος Υπουργός να μην καταλαβαίνει τι λέμε, όταν σχολιάζουμε εκ του Βήματος της Βουλής.

Όσον αφορά για τις εξυπνάδες, εγώ θέλω να του πω –αλλά να πω και σε όλους τους συναδέλφους που είναι σήμερα εδώ- ότι οι λογαριασμοί που φτάνουν στους καταναλωτές δεν είναι εξυπνάδες. Για την αισχροκέρδεια και την ακρίβεια -για την οποία και προσωπικά είναι υπεύθυνος- δεν είπε τίποτα και αυτό δεν είναι εξυπνάδα, είναι ευθύνη για το καρτέλ της ενέργειας, είναι ευθύνη για την τιμή των πετρελαιοειδών.

Άρα, κύριε Πρόεδρε, αντιπαρερχόμαστε, γιατί δεν είναι του δικού μας επιπέδου οι εξυπνάδες του κ. Γεωργιάδη και μιλάμε επί της ουσίας. Παρεμβαίνει στη νομοθετική διαδικασία με τις τροπολογίες με τρόπο απαράδεκτο και αντικοινοβουλευτικό, παραβιάζοντας αρμοδιότητες άλλων Υπουργείων και όσον αφορά τα θέματα των χρήσεων και όσον αφορά τα θέματα των συνδέσεων των οδικών και των κυκλοφοριακών ως νέος συγκοινωνιολόγος, αλλά επί του προκειμένου και του περιεχομένου της δικής μου τοποθέτησης, που είναι η ακρίβεια και η αισχροκέρδεια, δεν είπε τίποτα και προσπάθησε να το παρακάμψει με εξυπνάδες.

**ΠΡΟΕΔΡΕΥΩΝ (Χαράλαμπος Αθανασίου):** Καλώς. Δώσατε τη διευκρίνισή σας.

**ΣΩΚΡΑΤΗΣ ΦΑΜΕΛΛΟΣ:** Οι λογαριασμοί Μητσοτάκη δεν είναι εξυπνάδες, είναι πραγματικότητα. Και γι’ αυτήν την πραγματικότητα είστε εσείς υπεύθυνος, κύριε Γεωργιάδη και ο κ. Μητσοτάκης.

Ευχαριστώ, κύριε Πρόεδρε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Χαράλαμπος Αθανασίου):** Ορίστε, κύριε Υπουργέ, παρακαλώ έχετε τον λόγο για ένα λεπτό, για να μη γίνεται αυτό συνέχεια.

Ο Υπουργός πολλές φορές μπορεί να είναι αυθόρμητος, οξύς, αλλά δεν προσβάλλει. Το «εξυπνάδες» είναι μια έκφραση η οποία λέγεται, αλλά εν πάση περιπτώσει, έχετε τον λόγο κι εσείς, κύριε Υπουργέ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ευχαριστώ πολύ, κύριε Πρόεδρε.

Προς τον εισηγητή του ΣΥΡΙΖΑ: Κάνετε μεγάλο λάθος και θα σας εξηγήσω αμέσως το γιατί. Η έννοια των στρατηγικών επενδύσεων, νόμος που αναμορφώθηκε και επί ΣΥΡΙΖΑ και ίσχυσε και επί ΣΥΡΙΖΑ έχει την εξής λογική, ότι από το σύνολο των επενδύσεων που γίνονται στη χώρα μας επιλέγουμε κάποιες με κάποια συγκεκριμένα κριτήρια και τους δίνουμε το χαρακτηρισμό της στρατηγικής επένδυσης, δηλαδή μιας επένδυσης που έχει υπερτοπική σημασία, έχει μεγάλη σημασία, έχει σημασία για την ακρίβεια για το σύνολο της εθνικής μας οικονομίας. Γι’ αυτήν την επένδυση, που της δίνουμε αυτό το χαρακτηριστικό, ούτως ή άλλως παίρνουμε μια σειρά αρμοδιοτήτων που υπάρχουν σε άλλα Υπουργεία ή στην τοπική αυτοδιοίκηση και τη μεταφέρουμε στο Υπουργείο Ανάπτυξης και Επενδύσεων. Ήδη με τους προηγούμενους νόμους -και επί ΣΥΡΙΖΑ- γινόταν το ίδιο. Παραδείγματος χάριν, γίνεται το Συμβούλιο των Γενικών Γραμματέων όλων των Υπουργείων για να βγει το ΕΣΧΑΣΕ και να βγουν οι ειδικοί πολεοδομικοί όροι. Δεν πάει η στρατηγική επένδυση στην πολεοδομία του οικείου δήμου. Την παίρνει κεντρικά η Κυβέρνηση. Γιατί την παίρνει κεντρικά η Κυβέρνηση; Γιατί θεωρεί ότι η επένδυση αυτή έχει πολύ μεγάλη σημασία. Αυτός είναι ο λόγος.

Πάμε τώρα στο συγκεκριμένο, που είναι η άδεια εισόδου και εξόδου. Για ποιο λόγο κι αυτή πρέπει να έρθει στο Υπουργείο; Είχε έρθει με προηγούμενο νόμο -και το συμπληρώνουμε και στον παρόντα νόμο- γιατί έχουν υπάρξει περιπτώσεις -και μάλιστα και επί των ημερών σας μια τέτοια περίπτωση και τότε πήρατε και εσείς την αρμοδιότητα στο Υπουργείο- όπου ένας δήμος επειδή δεν επιθυμούσε αυτή την επένδυση για τους χ δικούς του λόγους, τι έκανε; Δεν έδινε άδεια εισόδου - εξόδου. Η προηγούμενη κυβέρνηση του το είπαν μία, του το είπαν δύο, τρεις, τέσσερις, πέντε και τελικά την άδεια την έβγαλε το Υπουργείο Ανάπτυξης μετά από νόμο. Για ποιο λόγο; Διότι είναι παράλογο να λες ταυτόχρονα ότι μία επένδυση έχει υπερτοπική σημασία, έχει εθνική σημασία, αλλά αυτή η επένδυση μπορεί να είναι υποκείμενο εκβιασμού για κάποιους τοπικούς λόγους –πολιτικούς- από τους γνωστούς που υπάρχουν στους δήμους. Δεν μπορείς να λες δηλαδή σε έναν επενδυτή που σαν έρθει να επενδύσει εκατοντάδες εκατομμύρια ευρώ ότι μπορεί ένα δημοτικό συμβούλιο, γιατί έχει κάποιο πολιτικό ζήτημα τοπικό, να εκβιάζει την επένδυση με ένα τόσο απλό ζήτημα.

Άρα, όταν μία επένδυση έχει στρατηγικό χαρακτήρα, όπως δίνουμε την αρμοδιότητα της τοπικής αυτοδιοίκησης σε διάφορα άλλα ζητήματα στο Υπουργείο, έτσι της δίνουμε και το θέμα της εισόδου και εξόδου των οχημάτων. Δεν έχει να κάνει με τίποτα διαφορετικό.

Και επαναλαμβάνω, για τη σημερινή αλλαγή, απλώς προστίθεται ο καινούργιος νόμος. Αυτό ίσχυε και στον παλαιότερο, σας λέω.

Πάμε τώρα στο Ελληνικό. Θα το πω όσο πιο απλά μπορώ: Η Κυβέρνησή μας δύναται να αλλάξει τους πολεοδομικούς όρους, τους συντελεστές ή οτιδήποτε άλλο αφορά στην επένδυση, για να πούμε ότι εμείς προικίζουμε αυτήν την επένδυση με παραπάνω πράγματα, όπως ισχυριστήκατε;

Η απάντηση είναι όχι. Το master plan αυτής της επένδυσης, οι όροι του δηλαδή είναι σε προεδρικό διάταγμα που εξεδόθη επί των ημερών σας. Για να υπάρξει αλλαγή, πρέπει να υπάρξει τροποποίηση του προεδρικού διατάγματος. Όλα αυτά που κάνουμε εδώ είναι πολεοδομικού χαρακτήρα ρυθμίσεις για την ταχύτερη αδειοδότηση και για σημεία, στα οποία υπάρχει γκρίζα νομοθετική ζώνη. Το ξαναλέω, για τρίτη φορά, επειδή το είπε ο κ. Φάμελλος. Αυτά θα τα κάνει το Υπουργείο Ανάπτυξης και Επενδύσεων, δηλαδή ο Γεωργιάδης; Όχι! Το Γραφείο Ελληνικού. Δηλαδή; Το Υπουργείο Περιβάλλοντος και Ενέργειας και μάλιστα μέσα εδώ υπάρχει και η Πρόεδρος Μηχανικών κ.λπ.. Άρα όλη σας η κριτική είναι όλη λανθασμένη. Ό,τι έχουμε προικίσει, να χρησιμοποιήσω τον δικό σας όρο, τον επενδυτή αυτό σε αυτό το οικόπεδο, τον έχουμε προικίσει μαζί, εσείς ως κυβέρνηση και εμείς ως αντιπολίτευση το ψηφίσαμε. Τότε όμως, έγιναν οι βασικοί όροι. Από την αρχή όμως, το έργο αυτό ήταν και εξακολουθεί να είναι έργο real estate.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Εκεί έγινε και η παρεξήγησή μου με τον κ. Φάμελλο όταν είπε ότι σας έμεινε μόνο ένα έργο real estate. Από την αρχή ήταν έργο real estate. Παραμένει έργο real estate. Δεν ήταν ποτέ τίποτα άλλο από αυτό, για να μας παραμείνει κάτι άλλο.

Τέλος, για την ακρίβεια και όλα τα άλλα που είπε ο κ. Φάμελλος και στα οποία δήθεν δεν απάντησα, είπα ότι όλα αυτά θα απαντηθούν στην κυρίως ομιλία μου η οποία θα ακολουθήσει, γιατί αφορούν και στο παρόν νομοσχέδιο. Αν θέλει ο κ. Φάμελλος και μου κάνει την τιμή και δεν σηκωθεί να φύγει, να με ακούσει, θα λάβει τις απαντήσεις και γι’ αυτά.

Ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ.

Τον λόγο έχει ο κ. Λιούπης από τη Νέα Δημοκρατία και αμέσως μετά η κ. Σκόνδρα. Από εκεί και μετά μπορούν να παρεμβαίνουν και οι Κοινοβουλευτικοί Εκπρόσωποι όποτε θέλουν. Πρώτος θα μιλήσει ο κ. Χήτας.

Κύριε Λιούπη, έχετε τον λόγο.

**ΑΘΑΝΑΣΙΟΣ ΛΙΟΥΠΗΣ:** Ευχαριστώ κύριε Πρόεδρε.

Κύριε Υπουργέ, κυρίες και κύριοι συνάδελφοι, πριν το νομοσχέδιο θα ήθελα να αναφερθώ στη χθεσινή ιστορική ομιλία του Πρωθυπουργού μας Κυριάκου Μητσοτάκη στην κοινή συνεδρίαση Κογκρέσου και Γερουσίας στην Αμερική. Έκανε όλον τον ελληνισμό να είναι εθνικά υπερήφανος.

Το σημερινό νομοσχέδιο αφορά ενσωμάτωση μιας σημαντικής ευρωπαϊκής οδηγίας, της 2161/2019 με την οποία αυξάνει σημαντικά το επίπεδο προστασίας των καταναλωτών, ειδικά σε σχέση με τις διαδικτυακές αγορές. Πρόκειται για ρυθμίσεις που αντιμετωπίστηκαν θετικά στο στάδιο των επιτροπών από όλες τις παρατάξεις, ακριβώς γιατί ενισχύουν την ασφάλεια των συναλλαγών και κινούνται αναμφισβήτητα στη σωστή κατεύθυνση. Μια συχνά παραδείγματος χάριν παραπεμπτική τακτική από πλευράς εμπόρων είναι η τεχνική μείωση των τιμών ώστε το προϊόν να φαίνεται ότι βρίσκεται σε προσφορά. Προστατεύεται ο καταναλωτής με τη νέα διάταξη που υποχρεώνει τον έμπορο να αναγράφει καθαρά την προηγούμενη τιμή και ως τέτοια νοείται η χαμηλότερη τιμή του τελευταίου μηνός. Προβλέπονται κυρώσεις για περιπτώσεις που εφαρμόζονται παραπλανητικές τακτικές σε εκπτώσεις ή προσφορές.

Γενικώς το πλαίσιο των κυρώσεων εξορθολογίζεται και αυστηροποιείται με τη χρήση όμως αντικειμενικών κριτηρίων, όπως είναι η υποτροπή. Γίνεται όμως και περισσότερο δίκαιο, αναγνωρίζοντας στον παραβάτη τις ειδικές περιστάσεις όπως τις προσπάθειες που έκανε για να αποζημιώσει τον καταναλωτή.

Το νομικό πλαίσιο εκσυγχρονίζεται για να ανταποκριθεί στις σύγχρονες ανάγκες των εμπορικών συναλλαγών. Σημαντική είναι η προσθήκη που γίνεται ώστε να συμπεριληφθούν στην έννοια του προϊόντος και οι ψηφιακές υπηρεσίες, ενώ εισάγεται και η έννοια των online επιγραμμικών αγορών.

Είναι δεδομένη η μεγάλη δημοφιλία ορισμένων ηλεκτρονικών πλατφορμών και γι’ αυτή την κατηγορία πωλήσεων εισάγεται η υποχρέωση να ενημερώνεται ο αγοραστής ποιος είναι ο προμηθευτής από τον οποίο προέρχεται το προϊόν. Μάλιστα, ο αγοραστής θα γνωρίζει πλέον υποχρεωτικά αν αυτός από τον οποίο προμηθεύεται είναι ο προμηθευτής ή καταναλωτής και ο ίδιος. Γιατί στην τελευταία περίπτωση δεν προστατεύεται με βάση το δίκαιο του καταναλωτή.

Επίσης σημαντική είναι η προσθήκη που γίνεται ώστε ο καταναλωτής να γνωρίζει το συγκεκριμένο προϊόν αν πραγματικά το χρησιμοποίησαν και το αξιολόγησαν αυτοί που γράφουν ότι το αξιολόγησαν. Με αυτόν τον τρόπο καθίσταται περισσότερο αξιόπιστη μια αξιολόγηση, η οποία είναι ένα πολύτιμο εργαλείο που χρησιμοποιούν πολλοί καταναλωτές, προκειμένου να επιλέξουν.

Ακόμα, προστατεύεται ο καταναλωτής που θα υποστεί αθέμιτες εμπορικές πρακτικές πλην του νόμιμου δικαιώματός του. Παραδείγματος χάριν, της δικαστικής διεκδίκησης παύσης της αθέμιτης πρακτικής. Χορηγείται και το δικαίωμα να ζητήσει μείωση της τιμής. Ιδιαίτερη αξία έχει και η περίοδος υπαναχώρησης στις εξ αποστάσεως συμβάσεις από τις δεκατέσσερις ημέρες που είναι σήμερα στις τριάντα ημέρες.

Λόγω της ευρείας χρήσης των διαδικτυακών συναλλαγών και αγορών, πολλές φορές έχουμε συναλλαγές από προμηθευτής και καταναλωτής βρίσκονται σε διαφορετικές ευρωπαϊκές χώρες. Η οδηγία κάνει ένα σημαντικό βήμα για τη συνεργασία μεταξύ των εθνικών αρχών, ώστε να αντιμετωπιστούν παραβιάσεις του δικαίου του καταναλωτή σε περισσότερες ευρωπαϊκές χώρες και να επιβληθούν τα απαραίτητα πρόστιμα. Σε τέτοια περίπτωση ορίζεται ως μέγιστο ύψος του προστίμου το 4% του κύκλου εμπορικών συναλλαγών με ανώτατο όριο τα 2 εκατομμύρια ευρώ. Ενισχύεται έτσι η διαφάνεια αλλά και η αυστηρή αντιμετώπιση όσων παρανομούν.

Αναρτώνται πλέον στη σελίδα του Υπουργείου εντός πέντε ημερών αυτοί στους οποίους επιβλήθηκε πρόστιμο πάνω από 50 χιλιάδες ευρώ, καθώς και όλα τα στοιχεία του παραβάτη και το είδος της παράβασης. Θα ήταν παράλειψη να μην αναφερθώ και στην έκδοση Κώδικα Δεοντολογίας για τις επιχειρήσεις που πωλούν ηλεκτρονικά παιχνίδια και ψηφιακές εφαρμογές. Και αυτό αφορά στην προστασία της ψυχικής υγείας των νέων παιδιών.

Η εξάρτηση από τα video game είναι ένα υπαρκτό, διαδεδομένο και πολύ σοβαρό πρόβλημα το οποίο πλέον ο Παγκόσμιος Οργανισμός Υγείας το εντάσσει στις ψυχικές διαταραχές με τον όρο gaming disorders. Επομένως η οποιαδήποτε δράση είναι πολύτιμη για την προστασία των ανηλίκων και κυρίως των εφήβων από έναν καταστροφικό εθισμό.

Τέλος, το νομοσχέδιο περιλαμβάνει και μικρές παρεμβάσεις, διορθώσεις στο νομικό πλαίσιο για τη λειτουργία των λαϊκών αγορών που ψηφίσαμε πριν από έξι μήνες και όπως είχε υποσχεθεί ο Υπουργός στην πορεία αν χρειαστεί θα γίνουν διορθώσεις.

Αυτό το νομοσχέδιο έφερε για πρώτη φορά ένα δίκαιο και εφαρμόσιμο πλαίσιο για τη χορήγηση των αδειών των λαϊκών αγορών. Οι αλλαγές που γίνονται αφορούν στην καλύτερη δυνατή λειτουργία του νέου συστήματος, το οποίο κατά γενική ομολογία φαίνεται πως πετυχαίνει τους στόχους του. Πρόκειται για δύο διατάξεις που όπως τόνισε ο ίδιος ο Υπουργός έρχονται μετά από κοινό αίτημα εμπόρων και παραγωγών. Οι δευτεροβάθμιες συνδικαλιστικές οργανώσεις των πωλητών λαϊκών αγορών εισπράττουν πλέον τη συνδρομή τους μαζί με το ημερήσιο τέλος συμμετοχής τους. Αποσαφηνίζεται ότι οι περιφέρειες είναι αρμόδιες για την έκδοση, χορήγηση, μεταβίβαση και ανανέωση των αδειών για παραγωγούς και πωλητές.

Συνολικά το σημερινό νομοσχέδιο έρχεται να στηρίξει τον καταναλωτή και να τον προστατεύσει από συχνά παραπλανητικές και αθέμιτες εμπορικές πρακτικές. Και γι’ αυτό οι όποιες αντιδράσεις από την πλευρά της Αντιπολίτευσης δεν αφορούν κυρίως αυτό καθ’ εαυτό το νομοσχέδιο, αλλά τη δύσκολη οικονομική συγκυρία και την αγοραστική δύναμη των καταναλωτών αυτήν την περίοδο. Μια περίοδο όπου πράγματι ο πληθωρισμός καλπάζει και έχει εξελιχθεί σε σημαντικό παγκόσμιο πρόβλημα.

Σε αυτήν την μεγάλη οικονομική πίεση που δέχονται τα ελληνικά νοικοκυριά, η Κυβέρνηση απαντά με μέτρα ύψους 4 δισεκατομμυρίων ευρώ, με το εθνικό σχέδιο στήριξης για την ενέργεια και την αναστολή της ρήτρας αναπροσαρμογής. Ταυτόχρονα όμως, είναι σημαντικό ότι και η Κυβέρνηση δεν ξεχνά το όραμά της για την πραγματική και μακροχρόνια ενίσχυση της ελληνικής οικονομίας πέρα και πλέον από τα μέτρα στήριξης. Αναφέρομαι φυσικά στις πολλές και διαρκείς προσπάθειες για την προσέλκυση επενδύσεων. Μάλιστα, μετά την πολύ επιτυχημένη επίσκεψη του Πρωθυπουργού μας στις Ηνωμένες Πολιτείες τέθηκαν πολλά ζητήματα που αφορούν την ευημερία της χώρας μας, μεταξύ άλλων και η προσέλκυση περισσότερων αμερικανικών επιχειρήσεων να επενδύσουν στην Ελλάδα.

Συνολικά η Κυβέρνηση εργάζεται εντατικά στην κατεύθυνση αυτή να γίνει η Ελλάδα μια αξιόπιστη χώρα, ελκυστική σε νέες αγορές και επενδυτές και η μεγάλη αυτή αλλαγή έχει αρχίσει να αποτυπώνεται και να αποδίδει καρπούς.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε συνάδελφε.

Τον λόγο έχει τώρα η κ. Σκόνδρα Ασημίνα από τη Νέα Δημοκρατία και αμέσως μετά ο Κοινοβουλευτικός Εκπρόσωπος της Ελληνικής Λύσης, ο κ. Κώστας Χήτας.

Ορίστε, κυρία συνάδελφε, έχετε τον λόγο.

**ΑΣΗΜΙΝΑ ΣΚΟΝΔΡΑ**: Κύριε Πρόεδρε, είναι μια ξεχωριστή μέρα η σημερινή μετά την ιστορική ομιλία του Έλληνα Πρωθυπουργού στο Αμερικανικό Κογκρέσο. Ο απανταχού Ελληνισμός αισθάνεται εθνική υπερηφάνεια και συγκίνηση βλέποντας τον Κυριάκο Μητσοτάκη ισχυρό, στιβαρό, καταχειροκροτούμενο και από τα δύο σώματα του Κογκρέσου να αναδεικνύει την Ελλάδα σε ισχυρό και αξιόπιστο παίκτη στην διεθνή πολιτική σκακιέρα. Ειλικρινά περιμένω από τους συναδέλφους της Αντιπολίτευσης να αναγνωρίσουν την επιτυχία και να συγχαρούν τον Κυριάκο Μητσοτάκη.

Κύριε Υπουργέ, κυρίες και κύριοι συνάδελφοι, με την ψήφιση σήμερα του παρόντος νομοσχεδίου του Υπουργείου Ανάπτυξης η ελληνική αγορά όχι μόνο εκσυγχρονίζεται, αλλά και συγχρονίζεται με τις διεθνείς τάσεις και εξελίξεις που επέβαλε τόσο η πανδημία όσο και η αλματώδης τεχνολογική εξέλιξη των τελευταίων ετών.

Στις πολιτικές που ακολουθεί η Κυβέρνηση του Κυριάκου Μητσοτάκη κεντρικός άξονας είναι η προστασία του πολίτη σε κάθε έκφανση της ζωής του. Αυτή η αρχή διέπει τα νομοσχέδια που εισάγονται με σκοπό την βελτίωση της καθημερινότητας του Έλληνα, την προάσπιση των δικαιωμάτων του ως πολίτη και ως καταναλωτή, αλλά και την πρόσβασή του σε βέλτιστες υπηρεσίες τόσο στο δημόσιο όσο και στον ιδιωτικό τομέα.

Σε αυτόν τον άξονα κινείται το νομοσχέδιο σύμφωνα με την οδηγία 2161 του ’19 του Ευρωπαϊκού Κοινοβουλίου, προσβλέποντας την βελτίωση της φυσικής και απομακρυσμένης εμπειρίας του καταναλωτή, την διασφάλιση των συναλλαγών του, το πλαίσιο των προσφορών και των μεθόδων αύξησης πωλήσεων των επιχειρήσεων, αλλά και την επιβολή συντονισμένου ελέγχου και προστίμων στην ελεύθερη αγορά.

Δημιουργείται, λοιπόν, ένα ευέλικτο περιβάλλον συναλλαγών ειδικότερα στο πλαίσιο των ηλεκτρονικών αγορών όπου μέχρι πρότινος δεν υπήρχαν επαρκείς κανονιστικές ρυθμίσεις. Ταυτόχρονα αίρει σημαντικό φόρτο και άρα κόστος από τις επιχειρήσεις, καθώς θεσμοθετούνται και θα προστατεύονται πλέον εκ του νόμου τα ψηφιακά εργαλεία που έχουν εισαγάγει, ώστε να πραγματοποιούν ηλεκτρονική εμπορική δραστηριότητα.

Μην ξεχνάτε, κυρίες και κύριοι συνάδελφοι, ότι η χρήση των νέων τεχνολογιών υπερδιπλασιάστηκε κατά την πανδημία και το ίδιο συνέβη και με τους τζίρους των ηλεκτρονικών καταστημάτων. Ελλείψει, όμως, οργανωμένου πλαισίου ηλεκτρονικής εμπορικής δραστηριότητας παρατηρήθηκαν στην αγορά φαινόμενα ανισότητας και αδυναμίας ελέγχου κατά περίπτωση, φαινόμενα που η Διϋπηρεσιακή Μονάδα Ελέγχου Αγοράς, που αντικατέστησε σχεδόν δύο χρόνια πριν το Συντονιστικό Κέντρο Εποπτείας Αγοράς και Αντιμετώπισης Παραεμπορίου, έχει ελέγξει και ελάττωση σε μεγάλο βαθμό.

Η θέσπιση, λοιπόν, ρυθμιστικού πλαισίου για το ηλεκτρονικό και όχι μόνο εμπόριο, που περιλαμβάνεται στα περισσότερα άρθρα, προσθέτει ακόμη ένα όπλο στη φαρέτρα μας για την αντιμετώπιση των ανισοτήτων που δημιουργήθηκαν μεταξύ των δυνατών παικτών της αγοράς και των μικρομεσαίων επιχειρήσεων δεδομένου του διαφορετικού βαθμού ψηφιοποίησης τους πριν το ξέσπασμα της πανδημίας.

Στην περιφέρειά μου, την Καρδίτσα, ελάχιστες ήταν οι μικρομεσαίες επιχειρήσεις που το Μάρτιο του ’20, όταν συνέβη το καθολικό lockdown, είχαν την δυνατότητα να πραγματοποιήσουν διαδικτυακές πωλήσεις. Αντίθετα όλες οι μεγάλες αλυσίδες ήδη χρησιμοποιούσαν ηλεκτρονικά κανάλια πώλησης. Αυτό είχε ως αποτέλεσμα την δραματική μείωση του τζίρου των μικρών επιχειρήσεων και την γιγάντωση του κύκλου εργασιών των μεγάλων εμπορικών αλυσίδων, καθώς λόγω του εγκλεισμού οι καταναλωτές στράφηκαν στις ηλεκτρονικές αγορές.

Όλα τα παραπάνω είχαν ως αποτέλεσμα να απειληθούν με αφανισμό οι παραδοσιακές αγορές της περιφέρειας που αποτελούνται κατά κύριο λόγο από οικογενειακές μικρές και μεσαίες επιχειρήσεις και στηρίζονται αποκλειστικά από καταναλωτές της περιοχής, πράγμα που βεβαίως η Κυβέρνηση της Νέας Δημοκρατίας απέτρεψε από το να συμβεί ενισχύοντας ουσιαστικά και δίκαια κατά τη διάρκεια της πανδημίας τις επιχειρήσεις αυτές με μέτρα που έφθασαν τα 50 δισεκατομμύρια ευρώ.

Σε συνέχεια των μέτρων προστασίας, ενίσχυσης και οριοθέτησης της αγοράς έρχεται ως επιστέγασμα το νομοσχέδιο του Υπουργείου Ανάπτυξης και Επενδύσεων να ενσωματώσει την οδηγία Omnibus με συγκεκριμένα και απτά αποτελέσματα για τους πολίτες καταναλωτές σε τέσσερις τομείς. Πρώτον, στην προστασία τους από καταχρηστικούς όρους σε συμβάσεις με προμηθευτές, επιβάλλοντας σημαντικές ποινές. Δεύτερον, με την θέσπιση υποχρέωσης για τον έμπορο να παρέχει πλήρη ενημέρωση στον καταναλωτή για τις συνθήκες έκπτωσης της τιμής του προϊόντος ή της υπηρεσίας στις θεσμικά προκαθορισμένες περιόδους προσφορών και εκπτώσεων. Τρίτον, προστατεύει τους καταναλωτές από αθέμιτες εμπορικές πρακτικές διασφαλίζοντας τα ατομικά τους δικαιώματα σε ένδικα μέσα θεσπίζοντας αποτελεσματικές, αναλογικές και αποτρεπτικές κυρώσεις. Και τέταρτον, επεκτείνει τα δικαιώματα των καταναλωτών σε φυσικές και διαδικτυακές αγορές προϊόντων και υπηρεσιών.

Κυρίες και κύριοι συνάδελφοι, όλα τα παραπάνω καταδεικνύουν με τον πιο εμφατικό τρόπο ότι η Νέα Δημοκρατία έχει στόχο να προστατεύσει τον καταναλωτή σε περιόδους ακρίβειας που η αγορά κινδυνεύει με απορρύθμιση. Γίνονται συγκεκριμένα βήματα για την αποτροπή οποιασδήποτε κακής πρακτικής και ισότιμη αντιμετώπιση των επιχειρήσεων ανεξαρτήτως του μεγέθους ή του κύκλου εργασιών τους.

Σε αυτή την πορεία έχουμε μαζί μας όλες εκείνες τις δυνάμεις που προσπαθούν για την ανάπτυξη της ελληνικής αγοράς και της εθνικής μας οικονομίας. Και σε αυτό το σημείο θέλω να συγχαρώ τον Υπουργό Ανάπτυξης, κ. Άδωνι Γεωργιάδη και τον Υφυπουργό κ. Νίκο Παπαθανάση που εισάγουν σήμερα στην Ολομέλεια της Βουλής αυτό το νομοσχέδιο που εγγυάται για την προστασία του καταναλωτή, μάλιστα τώρα που είναι περισσότερο χρήσιμο, αφού οι Ελληνίδες και οι Έλληνες το έχουν περισσότερη ανάγκη καθώς αντιμετωπίζουν τη διπλή κρίση ενέργειας και ακρίβειας.

Οφείλουμε, επίσης, να αποδώσουμε στον Υπουργό και το επιτελείο του τα εύσημα για την τεράστια προσπάθεια τους τα δύο τελευταία έτη να συγκρατήσουν και να οριοθετήσουν την αγορά εν μέσω των δύσκολων συνθηκών που δημιούργησε η πανδημία, συνθηκών που λόγω του πολέμου στην Ουκρανία αντί να εξομαλυνθούν, οξύνονται και δημιουργούν αναταράξεις στη διεθνή και τοπική αγορά.

Προσπαθείτε, συνάδελφοι της Αντιπολίτευσης, να φέρετε την πραγματικότητα στα μέτρα σας, αλλά αυτή δεν χωράει. Η κρίση και οι λογαριασμοί δεν είναι δημιούργημα του Μητσοτάκη -κύριε Φάμελλε, που είπατε προηγουμένως- είναι διεθνής και καθολική. Επηρεάζει τους πάντες και καμμία κυβέρνηση δεν έχει την δυνατότητα να καλύψει στο ακέραιο τη ζημία που υφίστανται πολίτες και επιχειρήσεις.

Αντίθετα, η Κυβέρνηση Μητσοτάκη φέρνει προς ψήφιση διατάξεις με γνώμονα το ατομικό και κοινωνικό συμφέρον μακριά από οποιαδήποτε λαϊκίστικη πολιτική. Αν θέλετε όμως, συνάδελφοι του ΣΥΡΙΖΑ, να αναφερθούμε σε κρίση με ονοματεπώνυμο, να αναφερθούμε σε εκείνη της 28ης Ιουνίου του ’15 που σε επιχειρήσεις και πολίτες επιβλήθηκε capital control, γιατί η κρίση εκείνη πράγματι είχε όνομα, αυτό του Αλέξη Τσίπρα.

Ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Και εγώευχαριστώ, κυρία συνάδελφε.

Τώρα τον λόγο έχει ο κ. Χήτας, Κοινοβουλευτικός Εκπρόσωπος της Ελληνικής Λύσης. Αμέσως μετά θα δώσω τον λόγο στον κ. Κωνσταντίνο Μαραβέγια από τη Νέα Δημοκρατία.

Ορίστε, κύριε συνάδελφε, έχετε τον λόγο.

**ΚΩΝΣΤΑΝΤΙΝΟΣ ΧΗΤΑΣ:** Κύριε Πρόεδρε, ευχαριστώ πολύ.

Κύριε Υπουργέ, κύριε Γεωργιάδη, μας αρέσει ο κοινοβουλευτικός διάλογος και ιδίως όταν αυτός είναι μεταξύ ημών, όταν είστε εσείς δηλαδή στο Υπουργείο. Θα θέλαμε σήμερα να σας θέσουμε κάποια ερωτήματα και είμαστε σίγουροι ότι δεν θα αφήσετε τίποτα αναπάντητο και θα ξεκαθαρίσετε σήμερα κάποια πράγματα.

Κύριε Γεωργιάδη -και αναφέρομαι ιδίως σε ένα άρθρο του νομοσχεδίου του σημερινού που συζητάμε, το άρθρο 26- υπάρχει αυτή τη στιγμή στο Άγιο Όρος μονάδα μεταποίησης νερού; Υπάρχει δηλαδή ένας άνθρωπος, ο οποίος έστησε μια επιχείρηση εκεί μέσα, στο Άγιο Όρος;

Πάμε τώρα. Το Άγιο Όρος είναι αυτοδιοίκητο, έχει το αυτοδιοίκητο και τα λοιπά. Άρα ούτε ΦΠΑ ούτε άλλες φορολογικές επιβαρύνσεις. Υπάρχει ένα τελείως διαφορετικό φορολογικό καθεστώς.

Άρα εκ των πραγμάτων, κύριε Γεωργιάδη, μιλάμε για αθέμιτο ανταγωνισμό. Δηλαδή ο κύριος αυτός φτιάχνει αυτό το εργοστάσιο παραγωγής νερού μέσα στο Άγιο Όρος -που θέλω κι εγώ αύριο να ανοίξω ένα εκτός Αγίου Όρους- και έχουμε λοιπόν αθέμιτο ανταγωνισμό. Όμως, αυτό το αφήνω στην άκρη, είναι το λιγότερο από το αισχρό της υπόθεσης. Ο αθέμιτος ανταγωνισμός είναι το λιγότερο.

Για ποιον λοιπόν η Κυβέρνηση -εγώ πάντα θα λέω «η Κυβέρνηση», δεν θα πω «το Υπουργείο»- της Νέας Δημοκρατίας νομοθετεί σήμερα; Πρέπει να μας πείτε για ποιον νομοθετεί. Ποιος είναι αυτός ο κύριος που έχει ανοίξει εργοστάσιο παραγωγής νερού -αν έχουμε το θεό μας!- μέσα στο Άγιο Όρος; Στο Άγιο Όρος! Εργοστάσιο παραγωγής μέσα στο Άγιο Όρος! Θα βάλετε και ανεμογεννήτριες σε λίγο έτσι όπως το πάτε εσείς. Μέσα στο Άγιο Όρος; Στο Περιβόλι της Παναγιάς; Μετατρέπετε τον οίκο του Κυρίου σε οίκο εμπορίου, κύριε Γεωργιάδη! Τον οίκο του Κυρίου σε οίκο εμπορίου! Είναι φοβερό, πραγματικά!

Ερώτηση και θέλουμε απάντηση. Υπάρχει εταιρεία τώρα, αυτή τη στιγμή που μιλάμε, για την οποία φτιάχνετε τον νόμο αυτό σήμερα, η Κυβέρνηση, όχι εσείς προσωπικά; Υπάρχει εταιρεία αυτή τη στιγμή που στήνει μπίζνες εκεί πάνω με το νερό και σήμερα νομοθετείτε γι’ αυτή;

Νομιμοποιείτε ουσιαστικά σήμερα, κύριε Γεωργιάδη -που στο πρόσωπό σας βλέπω τον εκπρόσωπο της Κυβέρνησης αυτή τη στιγμή- την παρανομία; Γιατί είναι παράνομο αυτό που κάνει αυτή τη στιγμή! Και εσείς τι κάνετε; Φτιάχνετε τον νόμο, τον αλλάζετε, να και το άρθρο 26 και μια χαρά!

Κύριε Γεωργιάδη και Κυβέρνηση της Νέας Δημοκρατίας, στην οποία απευθυνόμαστε ως Ελληνική Λύση, κάτω τα χέρια από το Περιβόλι της Παναγιάς! Κάτω τα χέρια από το Περιβόλι της Παναγιάς! Για όνομα του Θεού!

Και αφού λέτε ότι έχετε την πολιτική επιστασία του Αγίου Όρους -έτσι λέτε και δεν διαφωνεί κανείς-, αφού ενδιαφέρεστε και κόπτεστε τόσο πολύ, πηγαίνετε φτιάξτε τους δρόμους εκεί για τους μοναχούς που δεν μπορούν να περπατήσουν και προσπαθεί ο κάθε ένας, ο ιδιώτης από μόνος τους βοηθάμε τους ανθρώπους αυτούς. Πηγαίνετε φτιάξτε τις υποδομές στο Άγιο Όρος, αφού μιλάτε για πολιτική επιστασία και μετά κάντε μπίζνα!

Διακρίνουμε κάτι. Άλλο μια Μονή για να έχει τα έσοδά της να θέλει να κάνει κάτι εκτός Αγίου Όρους. Αυτό είναι κάτι τελείως διαφορετικό. Θέλει ένας στη Μονή του να φτιάξει κάτι, να πάει έξω να πουλάει κομποσκοίνια, οτιδήποτε θέλει να κάνει. Αυτό είναι διαφορετικό. Και είναι άλλο μέσα στο Άγιο Όρος!

Προσωπικά πάω πολύ συχνά και επισκέπτομαι το Άγιο Όρος, κύριε Γεωργιάδη. Ξέρουμε ότι το καραβάκι βγαίνει στη Δάφνη, δεξιά, στα εκατό μέτρα είναι το εργοστασιάκι εκεί πέρα. Να σας πούμε και την επωνυμία του νερού; Περιμένουμε να μας πείτε εσείς σήμερα αυτά: ποιος είναι ο κύριος αυτός, για ποιον νομοθετεί η Κυβέρνηση, για ποιο λόγο βάζετε χέρι στο Άγιο Όρος και ουσιαστικά κάνετε αυτή τη ρύθμιση και επιτρέπετε πραγματικά -θα το επαναλάβω και κλείνω εδώ αναμένοντας απαντήσεις- να μετατρέπεται ο Οίκος του Κυρίου σε οίκο εμπορίου. Αυτά μόνο η Νέα Δημοκρατία τα κάνει. Απίστευτο!

Εμείς ξέρουμε ποιος είναι. Ξέρουμε τι είναι, ποιος είναι, πού είναι ακριβώς και τι έχει κάνει και σήμερα θα θέλαμε πάρα πολύ να μου απαντήσετε.

Τώρα, αν σκύψω εδώ πέρα, θα βρω επτά, οκτώ, εννιά «γάντια». Τόσοι οι Βουλευτές της Νέας Δημοκρατίας που ανέβηκαν στο Βήμα και μας πέταξαν το γάντι σήμερα, για να παραδεχθούμε όλοι ότι ήταν ιστορική η επίσκεψη του Κυριάκου Μητσοτάκη στο Αμερικανικό Κογκρέσο.

Κύριε Γεωργιάδη, ο κ. Μητσοτάκης στη χθεσινή του ομιλία στο Αμερικανικό Κογκρέσο δεν έγραψε ιστορία, κύριοι συνάδελφοι της Νέας Δημοκρατίας, όπως λέτε εσείς. Ξαναέγραψε την Ιστορία! Αυτό έκανε. Ξαναέγραψε την Ιστορία. Συνέκρινε τον εθνικοαπελευθερωτικό αγώνα του ελληνικού έθνους -ακούστε λίγο τι έκανε!- με τον αγώνα των Αμερικανών για την ανεξαρτησία. Έλα, Παναγία μου, βοήθα!

Δεν ανέφερε ούτε μία φορά τη λέξη «Τουρκία», λες και είναι λέξη ταμπού για τον Πρωθυπουργό της χώρας μας που εκείνη την ώρα εκπροσωπεί όλους τους Έλληνες! Δεν ανέφερε τη λέξη «Τουρκία» ούτε μία φορά! Δεν είπε ούτε μία λέξη για το μείζον θέμα της πώλησης των αμερικανικών αναβαθμισμένων F-16 και την αναβάθμιση του υφιστάμενου τουρκικού στόλου.

Δεν αναφέρθηκε στη Γενοκτονία των Ελλήνων του Πόντου και της Ιωνίας, κύριε Γεωργιάδη, από τους Τούρκους, εκατό χρόνια μετά τη Μικρασιατική Καταστροφή.

Και διέπραξε και ένα ιστορικό ανοσιούργημα. Συνέκρινε τους ναζί του τάγματος Αζόφ με τους ήρωες μάρτυρες του Μεσολογγίου. Αν είναι ποτέ δυνατόν!

Μίλησε για την εισβολή και την κατοχή της Κύπρου, χωρίς όμως να αναφέρει ποιος. Ποιος εισέβαλε, ρε παιδιά, στην Κύπρο; Οι Τούρκοι Μογγόλοι, αυτοί λοιπόν εισέβαλαν! Πείτε το να ακουστεί. «Η εισβολή στην Κύπρο». Ποιος; Ποιος εισέβαλε; Ποιος εισέβαλε στην Κύπρο; Μια φορά τη λέξη «Τουρκία»!

Μίλησε για υπερπτήσεις και παραβιάσεις στον εθνικό εναέριο χώρο μας. Από ποιους είναι οι υπερπτήσεις; Από τον Χατζηπετρή; Ποιος πετά εκεί πάνω; Οι Τούρκοι παραβιάζουν.

Όταν, λοιπόν, δειλιάζεις να πεις τη λέξη «Τουρκία», τότε δυστυχώς γίνεσαι επικίνδυνος. Όμως, όταν τοποθετούνταν κατά της Ρωσίας με μια φοβερή εχθροπάθεια, την ώρα που η χώρα σου εξαρτάται και ενεργειακά και από το ρωσικό πετρέλαιο και από το φυσικό αέριο, δεν μας είπε ποιος θα πληρώσει στο τέλος το λογαριασμό. Γιατί ο λογαριασμός είναι πολύ βαρύς.

Κοιτάξτε, κύριε Γεωργιάδη, γιατί ξέρω ότι πραγματικά -αυτό το αναγνωρίζω- και δουλεύετε πολύ και ενημερώνεστε. Αυτό θα το αναγνωρίσει και ο μεγαλύτερος πολιτικός σας αντίπαλος. Όμως, όταν πλέον το έλλειμμα του ενεργειακού ισοζυγίου της χώρας μας κινείται σε τέτοια νούμερα, κύριε Υπουργέ, είναι να ανατριχιάζει κανείς. Κινείται, λοιπόν, με ρυθμό 1,2 δισεκατομμύριο μηνιαία.

Τι θα πει αυτό, αγαπητέ συνέλληνα; Θα πει ότι η χώρα μας πληρώνει το μήνα 1,2 δισεκατομμύριο για να καλύψει τις ενεργειακές της ανάγκες. Ολόκληρο το 2021, τον περασμένο χρόνο, πληρώσαμε συνολικά 5,8 δισεκατομμύρια για να καλύψουμε τις ενεργειακές μας ανάγκες. Τώρα πλέον πληρώνουμε 1,2 δισεκατομμύριο κάθε μήνα.

Τι σημαίνει αυτό; Ότι το χρόνο είναι γύρω στα 15 δισεκατομμύρια. Πήγαμε από τα 5 στα 15 δισεκατομμύρια, μείον 10 δισεκατομμύρια μέσα, αλλά να κάνουμε τους μάγκες και επιβάλλουμε κυρώσεις και να κόβουμε τα πετρέλαια και οτιδήποτε άλλο, να μην μπορεί ο φουκαράς ο Έλληνας να εξάγει τη γούνα του, να δεχθεί τουρίστες Ρώσους ή να πλήττεται ο φουκαράς που παράγει φρούτα, παραδείγματος χάριν, ροδάκινα στην Έδεσσα, στην Πέλλα, στη Βέροια ή αλλού. Τα τάνκερ με τα πετρέλαια μπορούν να πηγαινοέρχονται, αλλά εγώ να εξάγω τα ροδάκινά μου απαγορεύεται. Ο Έλληνας να πεινάει, να μην μπορεί να πληρώσει το αέριο και το ρεύμα του, επιτρέπεται!

Γιατί καλά κάνετε ως Κυβέρνηση και περιγράφετε αυτά που θέλετε. Εσείς μιλάτε για «GOOGLE», για «AMAZON», για «PFIZER» και άλλα, για επενδυτικό παροξυσμό. Μάλιστα. Εμείς βλέπουμε άλλα. Εμείς βλέπουμε μια αύξηση του δείκτη τιμών και τα λέει η ΕΛΣΤΑΤ, δεν τα λέει η Ελληνική Λύση, δεν τα λέει ο Βελόπουλος. Τι λέει η ΕΛΣΤΑΤ; Γιατί πρέπει να πούμε και πέντε πράγματα που δεν θα ακουστούν πουθενά. Αν περιμένει κανείς αυτά που λέμε εδώ, τα στοιχεία που αποκαλύπτει η ΕΛΣΤΑΤ -ξαναλέω- να τα ακούσει στις ειδήσεις των 8, κάηκε. Εκεί δεν υπάρχει. Εκεί υπάρχει juke box «κέρμα - μιλάω». Εκεί είναι «κέρμα - μιλάω» και θα πουν αυτά που θέλετε εσείς, η Κυβέρνηση, όχι εσείς προσωπικά.

Αύξηση, λοιπόν, του δείκτη τιμών εισαγωγών στη βιομηχανία, κύριε Γεωργιάδη -είστε και Υπουργός Εμπορίου- 34,6%. Αυξήθηκαν οι εισαγωγές που κάνει η χώρα μας κατά 34,6%. Όταν δεν παράγεις σαν χώρα, αυτά παθαίνεις και πεθαίνεις. Όταν δεν παράγεις τίποτα! Και τώρα αρχίζουν τα δύσκολα και των πολιτικών αποφάσεων που πήραμε και όλα τα υπόλοιπα που αποφασίσαμε. Τώρα αρχίζουν τα δύσκολα.

Επίσης, άλλο στοιχείο, έχουμε μαζική έξοδο από τις ρυθμίσεις για οφειλές στα ταμεία. Δηλαδή, χρωστάει ο Έλληνας, κάνει ρυθμίσεις. Χρωστάει ο φουκαράς την εφορία του, χρωστά τα ασφαλιστικά ταμεία του, χρωστά και κάνει κάποιες ρυθμίσεις. Βάλε δώδεκα μήνες να δίνω 150 ευρώ το μήνα. Μάλιστα. Πάνε αυτές οι ρυθμίσεις. Χάθηκαν πάνω από εκατόν είκοσι χιλιάδες ρυθμίσεις. Δηλαδή εκατόν είκοσι χιλιάδες συνέλληνες έχασαν τις ρυθμίσεις τους.

Σας έχω νέα! Στα 42,8 δισεκατομμύρια τα κόκκινα χρέη των ασφαλιστικών ταμείων. Επαναλαμβάνω: 42,8 δισεκατομμύρια τα κόκκινα χρέη των ασφαλιστικών ταμείων. Στα 110 δισεκατομμύρια φτάνει το χρέος των Ελλήνων στις εφορίες. Επαναλαμβάνω: 110 δισεκατομμύρια! Μιλάμε για απίστευτα ποσά και εσείς μιλάτε για μείωση ανεργίας, για ανάπτυξη, για αύξηση καταθέσεων, για χίλια δυο.

Οι Έλληνες χρωστάνε 123 δισεκατομμύρια στους διαχειριστές των κόκκινων δανείων. Κόλαση! Κόλαση κανονική! Και εσείς μιλάτε, όπως σας είπα και πριν, για αύξηση καταθέσεων, για αύξηση μισθών. Δώσατε 50 ευρώ στον κατώτατο μισθό.

Με τον πληθωρισμό όχι στο 10,2% -γιατί αυτό είναι ο μέσος όρος, στις μεσαίες, μικρομεσαίες τάξεις ο μέσος όρος του πληθωρισμού είναι 20%- μιλάμε για αφαίμαξη! Μιλάμε ότι η χερούκλα μπαίνει μέσα στην τσέπη του Έλληνα και του παίρνει τα λεφτά! Ποια 50 ευρώ δώσατε στον χαμηλότερο μισθό;

Μιλάτε για επενδυτικούς παραδείσους, λέτε ότι έχει μετατραπεί η Ελλάδα σε επενδυτικό παράδεισο, λέτε για μείωση της ανεργίας. Και σας ακούν έξω και λένε ότι «Καλά, αυτοί οι άνθρωποι πού ζουν; Άλλα βλέπουμε εμείς;».

Και για όλα φυσικά φταίει ο πόλεμος. Εννοείται ότι φταίει ο πόλεμος, ποτέ εσείς, η Κυβέρνηση, με τις σωστές επιλογές της. Πάντα φταίει ο πόλεμος, φταίει η πανδημία, φταίνε τα lockdown. Tα 44 δισεκατομμύρια που δανειστήκαμε και τα ρίξαμε σε ένα «βαρέλι χωρίς πάτο» είναι πολιτική επιλογή;

Η Κυβέρνηση, κύριε Γεωργιάδη, επειδή είστε άνθρωπος της πιάτσας, του εμπορίου -μπορεί να το θέλετε κι εσείς, αλλά να μην μπορείτε να το κάνετε πράξη- οφείλει να μειώσει τουλάχιστον τον ΦΠΑ. Εμείς δεν βγαίνουμε να λέμε για «λεφτόδεντρα» ούτε λέμε ότι «μειώστε τον ειδικό φόρο κατανάλωσης». Ο ειδικός φόρος κατανάλωσης είναι στα 0,70 λεπτά το λίτρο. Σε ένα λίτρο καύσιμο ο ειδικός φόρος κατανάλωσης είναι 0,70 λεπτά. Όσο και να πάει η βενζίνη, και 10 ευρώ να πάει το λίτρο, 0,70 είναι ο ειδικός φόρος κατανάλωσης.

Τι λέμε, όμως; Μειώστε τον ΦΠΑ, για να μην υπάρχει δημοσιονομικό έλλειμμα. Γιατί αυτή τη στιγμή, είτε το θέλει είτε όχι η Κυβέρνηση, αισχροκερδεί εις βάρος των Ελλήνων. Δηλαδή, όταν ένα προϊόν έκανε 10 ευρώ, το κράτος έπαιρνε 2,4 ευρώ. Τώρα που κάνει 20 ευρώ, παίρνει 4,8 ευρώ. Είναι απλά πράγματα. Μειώστε τον ΦΠΑ στα βασικά τρόφιμα τουλάχιστον, τα καύσιμα, τα γεωργικά εφόδια, να μην αισχροκερδεί η Κυβέρνηση εις βάρος των Ελλήνων τώρα που δεν μπορούν να σηκώσουν κεφάλι. Τουλάχιστον τώρα να μειώσουμε τον ΦΠΑ. Μπορούμε να το κάνουμε, δεν είναι ανέφικτο μέτρο, ούτε θα έχει έλλειμμα δημοσιονομικό.

Ο ειδικός φόρος κατανάλωσης προβλέπεται στον προϋπολογισμό. Εγώ το καταλαβαίνω. Λες ότι «θα εισπράξω αυτά, έχω να πληρώσω αυτά». Το καταλαβαίνω. Μην τον πειράζετε. Τον ΦΠΑ τουλάχιστον. Μπορείτε, κάντε το.

Έρχεται το Υπουργείο Οικονομικών και λέει «τέλος σε νέες παροχές και επιδόματα». Φυσικά! Δεν γίνεται συνέχεια επιδόματα και παροχές. Τα δανεικά κάποια στιγμή τελειώνουν. Τώρα ήρθε η ώρα του «λογαριασμού». Τα 43 δισεκατομμύρια που δανειστήκαμε τώρα που η οικονομία τα χρειάζεται δεν τα έχουμε. Τώρα που τα ταμεία είναι άδεια δεν τα έχουμε.

Και τι κάνουμε εμείς; Κλείνω με αυτό, γιατί είναι ανατριχιαστικό πραγματικά. Μιλάμε για έναν λαό που πέρασε τόσα, με τα αχρείαστα lockdown, με ασκήσεις πανικού «όλοι μέσα, όλοι έξω, φόρα, μην φοράς, κάνε αυτό, κάνε εκείνο».

Αναφέρομαι στο σχέδιο της Ευρώπης, που είναι και πολύ μάγκας, με τις κυρώσεις της έναντι της Ρωσίας ή του πολέμου και τη στάση που παίρνει. Αλλά, η Ευρώπη πεθαίνει, το ρούβλι μια χαρά ανεβαίνει. Οι Αμερικανοί κονομάνε, οι Ρώσοι κονομάνε, εμείς βογκάμε, αλλά είμαστε με τη σωστή πλευρά της ιστορίας. Με τη σωστή πλευρά της ιστορίας είναι αυτός που κοιτάει τον τόπο του, που κοιτάει την πατρίδα του και τους συμπολίτες του, τους συνέλληνες.

Ακούστε το σχέδιο της Κομισιόν. Φοβερά σαΐνια οι τύποι. Πώς δεν το σκεφτήκαμε εμείς; Τι θα κάνουμε τώρα; Για να εξοικονομούμε ενέργεια θα περνάμε κάποιες ημέρες χωρίς αυτοκίνητο: «Τι να το κάνεις το αυτοκίνητο; Γιατί οδηγείς το αυτοκίνητο; Θα είσαι μέσα». Ασκήσεις πανικού: «Θα είσαι μέσα. Απαγορεύεται το αυτοκίνητο. Θα μειωθεί το όριο ταχύτητας. Μην πατάτε το γκαζάκι. Είστε και βαρυπόδαροι στην Ελλάδα. Με το γκαζάκι πατημένο καίτε καύσιμα. Γιατί; Όχι». Θα έχουμε και θέρμανση στο μισό σπίτι. Θα μαζεύεται η οικογένεια στο σαλόνι, θα ανάβουμε το ένα σώμα. Θα πηγαίνουμε για ύπνο, θα ανάβουμε το άλλο σώμα. Έτσι θα μάθουμε να είμαστε.

Αυτό είναι το σχέδιο της Κομισιόν απέναντι στον Αρμαγεδδώνα που έρχεται και απέναντι στις πολιτικές αποφάσεις της Ευρωπαϊκής Ένωσης; Αυτό είναι το σχέδιό σας; Σηκώνω τα χέρια ψηλά!

Κύριε Πρόεδρε, κλείνω, για να κυλήσει και η διαδικασία.

Θα θέλαμε ως προς το πρώτο κομμάτι τουλάχιστον, την αναφορά μας για την μπίζνα που στήνεται στο Άγιο Όρος, -με «αι», όχι εσείς- από έναν συγκεκριμένο άνθρωπο και έρχεστε σήμερα και νομιμοποιείτε την παρανομία ως Κυβέρνηση και του δίνετε άδεια να μας απαντήσετε για ποιον κάνετε τη ρύθμιση αυτή, γιατί μετατρέπετε το Άγιο Όρος, τον οίκο του Κυρίου, σε οίκο εμπορίου.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Χαράλαμπος Αθανασίου):** Τον πρώτο λόγο έχει τώρα ο κ. Μαραβέγιας Κωνσταντίνος από τη Νέα Δημοκρατία.

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ:** Ευχαριστώ πολύ, κύριε Πρόεδρε.

Κύριοι συνάδελφοι, αναγκάζομαι να τροποποιήσω ελαφρώς την αρχή της ομιλίας μου, γιατί μου φάνηκε εξαιρετικά μικροπρεπής η τοποθέτηση του Κοινοβουλευτικού Εκπροσώπου της Ελληνικής Λύσης και ο σχολιασμός του και η γενικότερη στάση του απέναντι στην ιστορική ομιλία του Πρωθυπουργού.

Μάλλον η Ελληνική Λύση φοβάται ότι το κομματικό της κοινό μετατοπίζεται προς την Νέα Δημοκρατία, γιατί ολόκληρος ο ελληνικός λαός χθες άλλα αντιλήφθηκε. Αντιλήφθηκε ότι η συνάντηση Μητσοτάκη - Μπάιντεν και η χθεσινή ιστορική ομιλία του Πρωθυπουργού στο Κογκρέσο επιβεβαίωσαν αυτό που όλοι βλέπουμε τα τελευταία χρόνια, ότι η Ελλάδα έχει επιστρέψει στη διεθνή σκηνή ως ένας αξιόπιστος εταίρος με καθαρές απόψεις και με καθαρές πολιτικές αρχές.

Είναι μια χώρα που προάγει την περιφερειακή σταθερότητα και ασφάλεια μέσα σε ένα εξαιρετικά ασταθές διεθνο-πολιτικό περιβάλλον. Την ώρα που μεγάλα ευρωπαϊκά κράτη, όπως η Πολωνία, βιώνουν τις άμεσες συνέπειες του πολέμου στην Ουκρανία, την ώρα που σκανδιναβικές χώρες, όπως η Φινλανδία, αισθάνονται την απειλή να αγγίζει τα σύνορα της Ευρωπαϊκής Ένωσης, η Ελλάδα δεν ολιγωρεί. Κάνει αυτό που πρέπει, στηρίζοντας χωρίς επιφυλάξεις τη διεύρυνση του ΝΑΤΟ, χωρίς παζάρια σε βάρος της διεθνούς ασφάλειας ή εκβιασμούς, όπως κάνει η Τουρκία.

Η πατρίδα μας είναι μια δημοκρατία που στέκεται στο πλευρό όλων των δημοκρατιών όταν απειλούνται από οποιοδήποτε αυταρχικό καθεστώς. Και αυτό ήταν το κορυφαίο μήνυμα της χθεσινής ομιλίας του Πρωθυπουργού στο Κογκρέσο, ένα μήνυμα με πολλούς αποδέκτες και ιδιαίτερα τους αυταρχικούς εκείνους ηγέτες που δρουν αναθεωρητικά, προσπαθώντας να αναστήσουν αυτοκρατορίες περασμένων εποχών.

Είναι ξεκάθαρο πως τέτοιοι επιθετικοί σχεδιασμοί και απονενοημένες απόπειρες δεν έχουν καμμία θέση στη σύγχρονη εποχή, γιατί είναι απλά ιστορικά ξεπερασμένοι και είναι εκ των προτέρων βέβαιο ότι θα αποβούν σε βάρος των αυταρχικών εμπνευστών τους, οι οποίοι θα βρουν μπροστά τους ένα τείχος ανάσχεσης που υψώνουν αργά, αλλά σταθερά όλες οι φιλελεύθερες δημοκρατίες.

Κύριε Πρόεδρε, εδώ είναι επίσης πολύ σημαντικό να επισημάνουμε πως στις Ηνωμένες Πολιτείες ο Κυριάκος Μητσοτάκης, πέραν της σημερινής διεθνούς συγκυρίας, μίλησε κυρίως για την αισιόδοξη Ελλάδα του 21ου αιώνα. Μια ευρωπαϊκή χώρα με τεράστιες δυνατότητες οικονομικής ανάπτυξης. Μια χώρα με αυτοπεποίθηση, που διαρκώς εξελίσσεται, αξιοποιώντας δυναμικά και ευκαιρίες και διαθέσιμους πόρους. Μια χώρα που ανακάμπτει και προοδεύει και πλέον προσελκύει μεγάλες επενδύσεις, παραμένοντας ανοιχτή και σε νέες διεθνείς συνεργασίες.

Αυτό δείχνει και η τροπολογία του Υπουργείου Ανάπτυξης για τα data centers, που επιβεβαιώνει και το φιλοεπενδυτικό πνεύμα αυτής της Κυβέρνησης και τους ανοιχτούς ορίζοντες για την εθνική μας οικονομία στην μετά τον κορωνοϊό εποχή.

Κύριε Υπουργέ, το συζητούμενο νομοσχέδιο δεν εξαντλείται φυσικά στις τροπολογίες και αποτελεί μια αυτοτελή προσπάθεια του Υπουργείου Ανάπτυξης να αντιμετωπίσει ένα μεγάλο κοινωνικό πρόβλημα, αυτό της ακρίβειας, ένα πρόβλημα που σίγουρα ξεκίνησε πέρυσι με την αύξηση των διεθνών τιμών στα καύσιμα, αλλά εντάθηκε πολύ τους τελευταίους μήνες λόγω του πολέμου στην Ουκρανία. Και βέβαια, τα υψηλά επίπεδα πληθωρισμού στη χώρα μας δεν διαμορφώνονται μόνο από τις διεθνείς εξελίξεις. Οφείλονται εν μέρει και σε παθογένειες της ελληνικής αγοράς, με βασικότερη αυτή της κερδοσκοπίας και των αθέμιτων εμπορικών πρακτικών.

Και εδώ ακριβώς έρχεται, κύριοι συνάδελφοι, να παρέμβει το νομοσχέδιο, με την ενσωμάτωση της κοινοτικής οδηγίας 2161 του 2019 για την προστασία των καταναλωτών.

Πριν όμως τοποθετηθώ για τις επιμέρους διατάξεις, θα ήθελα να βάλω και τον εξής προβληματισμό, που αφορά κυρίως τους πολίτες που μας ακούν και που δυστυχώς πλήττονται από την ακρίβεια. Είναι προφανές ότι όλα τα κόμματα της Βουλής οφείλουμε να κάνουμε ό,τι είναι δυνατόν για την αντιμετώπιση του πληθωρισμού. Είναι εξίσου προφανές πως ένα εργαλείο για αυτόν τον σκοπό είναι ο αυστηρότερος έλεγχος της αγοράς, κάτι στο οποίο συμβάλλει η σημερινή νομοθετική πρωτοβουλία της Κυβέρνησης.

Αυτό που δεν είναι προφανές -και για μένα αγγίζει και τα όρια του ακατανόητου- είναι η άρνηση της Αντιπολίτευσης να στηρίξει αναφανδόν μια προσπάθεια που σίγουρα θα βοηθούσε στον περιορισμό φαινομένων κερδοσκοπίας.

Τι μπορεί να σημαίνει αυτό; Σημαίνει ότι υπάρχουν σε αυτή την Αίθουσα κόμματα που προστατεύουν τους κερδοσκόπους ή μάλλον ότι υπάρχουν ανεύθυνοι πολιτικοί που αρνούνται το προφανές καθήκον να προστατεύσουν την κοινωνία απλά για να φανεί ότι διαφοροποιούνται από τη Νέα Δημοκρατία ή ακόμα χειρότερα ότι αντιπολιτεύονται την Κυβέρνηση σε ένα θέμα που δεν επιτρέπει την αντιπολίτευση σε βάρος της τσέπης και των δικαιωμάτων των Ελλήνων καταναλωτών;

Κυρίες και κύριοι συνάδελφοι, το παρόν νομοσχέδιο εντάσσεται στο γενικότερο πλαίσιο δράσεων της Κυβέρνησης για την αντιμετώπιση της ακρίβειας, όπως ο έλεγχος των αποθεμάτων ειδών πρώτης ανάγκης στις αποθήκες των χονδρεμπόρων, η εντατικοποίηση των ελέγχων στην αγορά μέσω της ΔΙΜΕΑ, η αντιμετώπιση αθέμιτων εμπορικών πρακτικών από την Επιτροπή Ανταγωνισμού, αλλά και το κούρεμα των κερδών των ενεργειακών επιχειρήσεων μέσα από τη σχεδιαζόμενη έκτακτη φορολόγησή τους, σε συνδυασμό με την επιδότηση του αυξημένου κόστους ενέργειας με σχεδόν 4 δισεκατομμύρια ευρώ για επιχειρήσεις και νοικοκυριά.

Στο ίδιο πνεύμα, ο κ. Γεωργιάδης φέρνει αυτή τη φορά και μια σειρά νέων διατάξεων για την προστασία των οικονομικών συμφερόντων των καταναλωτών. Οι περισσότερες από αυτές τις διατάξεις αφορούν τις αθέμιτες εμπορικές πρακτικές και τα δικαιώματα των καταναλωτών στην εσωτερική αγορά. Επίσης, περιλαμβάνονται διατάξεις για την αναγραφή τιμών οι οποίες αυξάνουν την προστασία των καταναλωτών από παραπλανητικούς ισχυρισμούς και ταυτόχρονα ενισχύονται οι επιβαλλόμενες κυρώσεις σε επιχειρήσεις με την αυστηροποίηση του πλαισίου των προστίμων, ειδικά για εκτεταμένες παραβάσεις που έχουν σοβαρές επιπτώσεις στην τσέπη των πολιτών ή για την αντιμετώπιση περιπτώσεων υποτροπής των παραβατικών επιχειρηματιών.

Κύριε Πρόεδρε, το ερώτημα που τίθεται -και σωστά- από τους καταναλωτές είναι εάν με αυτά τα μέτρα κερδίζουμε τον πόλεμο της ακρίβειας. Η αλήθεια είναι ότι πρόκειται για μια ακόμα μάχη μέσα σε έναν πόλεμο που, δυστυχώς, ακόμη συνεχίζεται και, δυστυχώς, δεν θα μπορούσε να είναι διαφορετικά, γιατί οι ρίζες του προβλήματος είναι διεθνείς και δεν αφορούν μόνο τη χώρα μας.

Αυτό που μπορεί και βεβαίως πρέπει να αφορά τη χώρα μας είναι ο περιορισμός -αν όχι- η εξάλειψη του φαινομένου και κάτι τέτοιο θα ήταν ανεδαφικός λαϊκισμός και, βεβαίως, δεν έχει καμία σχέση με τη Νέα Δημοκρατία. Η Νέα Δημοκρατία δεν είναι ΣΥΡΙΖΑ για να λέει ότι θα καταργήσει διάφορα τέλη και φόρους όπως ο ΕΝΦΙΑ κι όταν έρχεται στην εξουσία όχι μόνο να μην τους καταργεί, αλλά και να αρχίσει μια άνευ προηγουμένου φορολεηλασία που κράτησε σχεδόν πέντε χρόνια.

Ο λαός γνωρίζει ποιο κόμμα μείωσε φόρους, εισφορές και ποιο κόμμα στη Βουλή έφερε το Χρηματιστήριο Ενέργειας, αλλά σήμερα πάσχει από αμνησία. Επειδή, λοιπόν, η Νέα Δημοκρατία δεν είναι ΣΥΡΙΖΑ και επειδή ο ελληνικός λαός τα θυμάται όλα αυτά σας καλούμε, έστω την τελευταία στιγμή, εκεί στην Αντιπολίτευση να αναθεωρήσετε τη στάση σας και να στηρίξετε, χωρίς αστερίσκους, ένα νομοσχέδιο που προστατεύει τα συμφέροντα όλων των Ελλήνων καταναλωτών.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ(Χαράλαμπος Αθανασίου):** Και εμείς ευχαριστούμε.

Τον λόγο θα πάρει τώρα ο κ. Στέφανος Γκίκας από τη Νέα Δημοκρατία και αμέσως μετά θα πάρει τον λόγο η Υφυπουργός, κ. Ζαχαράκη για να υποστηρίξει την τροπολογία της.

Κύριε Γκίκα, έχετε τον λόγο.

**ΣΤΕΦΑΝΟΣ ΓΚΙΚΑΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, πραγματικά ακούω με λύπη αυτά τα μικρόψυχα σχόλια της Αντιπολιτεύσεως, μείζονος και ελάσσονος, γι’ αυτή την κεφαλαιώδους σημασίας επίσκεψη του Έλληνα Πρωθυπουργού στην Ουάσιγκτον, στις Ηνωμένες Πολιτείες, στις επαφές τις οποίες είχε.

Θεωρώ, παρακολουθώντας δεκαετίες τώρα την πολιτική ζωή και την επαφή που είχε η χώρα μας με τις Ηνωμένες Πολιτείες, ότι ήταν ίσως η πιο επιτυχημένη επίσκεψη Έλληνος Πρωθυπουργού, που τουλάχιστον θυμάμαι εγώ, στην Ουάσιγκτον, που προώθησε όλα τα θέματα της αμοιβαίας συνεργασίας Ελλάδος και Ηνωμένων Πολιτειών και κυρίως προώθησε τα εθνικά συμφέροντα. Αυτά τα οποία είπε στην ιστορική, πράγματι, ομιλία του, η οποία χαρακτηρίστηκε από τους ίδιους Αμερικανούς ως μία από τις πιο ουσιαστικές, μεστές ομιλίες αρχηγών κρατών στην ιστορία της Βουλής των Ηνωμένων Πολιτείων, νομίζω ότι πράγματι κάνουν όλους τους Έλληνες υπερήφανους.

Βεβαίως, όλο το πλέγμα αυτών των θεμάτων που ανέπτυξε στις επαφές του στις Ηνωμένες Πολιτείες ο Έλληνας Πρωθυπουργός και οι συνεργάτες του, ο Υπουργός Εξωτερικών, ο Υπουργός Άμυνας, η είδηση για τα F35 -η οποία για μένα είναι κορυφαίας σημασίας είδηση, διότι μπορεί από το 2028 να έρθουν στη χώρα, αλλά ανεβαίνουμε επίπεδο- και η είδηση ότι η «LOCKHEED MARTIN» επενδύει στην ελληνική αεροπορική βιομηχανία πιο ενεργά, νομίζω ότι είναι ζητήματα τα οποία πραγματικά μας κάνουν όλους υπερήφανους και ισχυροποιούν ακόμα περισσότερο την αποτρεπτική ισχύ των Ενόπλων Δυνάμεων και την ισχύ της χώρας γενικότερα.

Έρχομαι, όμως, σε αυτό το σημαντικό θα έλεγα νομοσχέδιο, διότι πραγματικά εναρμονίζεται η ελληνική νομοθεσία με την οδηγία της Ευρωπαϊκής Ένωσης. Να πούμε, βεβαίως, ότι από το 2019 η πολιτική ηγεσία του Υπουργείου δίνει μεγάλη έμφαση στη σωστή λειτουργία της αγοράς και στην πάταξη των κερδοσκοπικών πρακτικών.

Σε αυτό το πλαίσιο συστάθηκε η Διυπηρεσιακή Μονάδα Ελέγχου Αγοράς, η ΔΙΜΕΑ, στελεχώθηκε, οργανώθηκε, εξοπλίστηκε με τα κατάλληλα μέσα και σήμερα παράγει ένα μετρήσιμο και ουσιαστικό έργο. Αυτό μεταφράζεται στην επιβολή σημαντικών προστίμων. Θυμίζω ότι τα πρόστιμα έφτασαν τις 280.000 ευρώ μέχρι τον Απρίλιο, ενώ για τη μη εφαρμογή των κανόνων ρύθμισης της αγοράς έχουν επιβληθεί πρόστιμα που αγγίζουν τις 900.000 ευρώ και αυτό έχει πολύ μεγάλη σημασία.

Η οδηγία 2161/2009, λοιπόν, τροποποιεί συνολικά τέσσερις παλαιότερες οδηγίες, ενδυναμώνει και διευρύνει τη νομοθεσία για την προστασία των καταναλωτών. Το ευρωπαϊκό κείμενο το οποίο συντάχθηκε σε συνέχεια ελέγχου που πραγματοποιήθηκε το 2016 και το 2017 από την Ευρωπαϊκή Επιτροπή νομίζω ότι από όλους έχει γίνει αποδεκτό σε επίπεδο Ευρωπαϊκής Ένωσης και ευρωπαϊκής νομοθεσίας και γι’ αυτό έπρεπε να γίνει ενσωμάτωση στη δική μας νομολογία.

Η οδηγία, λοιπόν, προβαίνει σε τροποποιήσεις που αποσκοπούν στην επιβολή αυστηρότερων κυρώσεων και στην αποτελεσματικότερη επιβολή τους σε διασυνοριακές παραβιάσεις, ενώ θεσπίζει περισσότερη διαφάνεια και προστασία των καταναλωτών και στις επιγραμμικές, δηλαδή στις online αγορές, οι οποίες έχουν αποκτήσει πλέον ένα σημαντικό ρόλο και το βλέπουμε αυτό κάθε μέρα στη ζωή μας.

Παράλληλα, θεσπίζονται κανόνες για την προστασία των καταναλωτών από παραπλανητικές πρακτικές πώλησης και μάρκετινγκ. Τροποποιούνται έτσι, μεταξύ άλλων, οι διατάξεις για την προστασία του καταναλωτή από παραπλανητική ενημέρωση σχετικά με τη μείωση τιμών ώστε να αντιμετωπιστεί το φαινόμενο των ψευδώς διογκωμένων τιμών αναφοράς. Η αναφερόμενη προηγούμενη τιμή οφείλει πλέον να είναι η χαμηλότερη των τελευταίων τριάντα ημερών.

Προβλέπεται, επίσης, η επιβολή σημαντικών κυρώσεων για ανακριβείς ή παραπλανητικές πληροφορίες κατά τη διάρκεια εκπτώσεων ή προσφορών. Παραπλανητική πρακτική θεωρείται πλέον και η πώληση ενός προϊόντος με το ίδιο όνομα, αλλά με διαφορετικά χαρακτηριστικά σε περισσότερα κράτη-μέλη της Ευρωπαϊκής Ένωσης. Ένα αγαθό οφείλει και πρέπει να έχει την ίδια ποιότητα, σύνθεση ή περιεχόμενο όπου και αν προσφέρεται.

Στις online αγορές ο καταναλωτής πρέπει να έχει σαφή ενημέρωση για την εταιρεία που παρέχει τα προϊόντα ή τις υπηρεσίες που είναι προς πώληση. Πρέπει να γνωστοποιείται, δηλαδή, ο λεγόμενος «τρίτος», η πλατφόρμα δηλαδή που πραγματοποιεί την εμπορική πράξη. Παράλληλα, πρέπει να παρέχονται τα κριτήρια και οι παράμετροι βάσει των οποίων κατατάσσονται τα αγαθά που παρουσιάζονται στις πλατφόρμες σε συνέχεια της σχετικής αναζήτησης που κάνουμε. Θα πρέπει, δηλαδή, να δηλώνεται αν η κατάταξη γίνεται, παραδείγματος χάριν, βάσει τιμής, αξιολόγησης από άλλους καταναλωτές ή κατόπιν διαφήμισης επί πληρωμή.

Θεσπίζεται, επίσης, ως παραπλανητική πρακτική η ανάθεση καταχώρισης ψευδών αξιολογήσεων, προϊόντων ή υπηρεσιών. Οι αξιολογήσεις αποτελούν, άλλωστε, για πολλούς καταναλωτές σημαντικό κριτήριο για την επιλογή ή μη ενός προϊόντος.

Για την ορθότερη διαχείριση του φαινομένου, όπου χρήστες βλέπουν διαφορετικές τιμές για το ίδιο προϊόν, θεσπίζεται η υποχρέωση ενημέρωσης αν η τιμή έχει εξατομικευτεί αυτόματα βάσει του προφίλ ή της διαδικτυακής συμπεριφοράς του καταναλωτή.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Τέλος, εισάγονται ενδεικτικά κριτήρια για την επιβολή κυρώσεων, όπως είναι η βαρύτητα ή η διάρκεια της παράβασης, τα οφέλη που είχε ο πωλητής-προμηθευτής από αυτή, η επανάληψη της παραβατικής συμπεριφοράς και η επιβολή κυρώσεων από άλλα κράτη-μέλη κ.λπ..

Κυρίες και κύριοι συνάδελφοι, οι διατάξεις του νομοσχεδίου έχουν προφανώς άμεσο αντίκτυπο στην καθημερινότητα των καταναλωτών. Η εφαρμογή των διατάξεων αποκτά ιδιαίτερα από την παρούσα χρονική περίοδο βαρύνουσα σημασία λόγω ακριβώς της ακρίβειας. Οφείλουμε να στηρίζουμε κάθε ρύθμιση που προστατεύει τον πολίτη από παραπλανητικές συμπεριφορές. Γι’ αυτό και θα πρέπει και το παρόν νομοσχέδιο -που, άλλωστε, ενσωματώνει ευρωπαϊκή οδηγία- να υπερψηφιστεί από όλο το Σώμα.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ ευχαριστώ, κύριε συνάδελφε.

Τον λόγο έχει τώρα η Υφυπουργός Τουρισμού, η κ. Σοφία Ζαχαράκη, για να υποστηρίξει την τροπολογία με αριθμό 1307.

Κυρία Υπουργέ, έχετε τον λόγο. Θέλετε να μιλήσετε από τη θέση σας ή από το Βήμα;

**ΣΟΦΙΑ ΖΑΧΑΡΑΚΗ (Υφυπουργός Τουρισμού):** Θα μιλήσω από τη θέση μου, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Ορίστε, έχετε τον λόγο.

**ΣΟΦΙΑ ΖΑΧΑΡΑΚΗ (Υφυπουργός Τουρισμού):** Κύριε Πρόεδρε, ευχαριστώ πάρα πολύ για τη σημερινή ευκαιρία να φέρουμε δύο πολύ σημαντικά άρθρα, μία νομοτεχνική και μια ακόμα σημαντική τροπολογία από το Υπουργείο Τουρισμού.

Στέκομαι ιδιαίτερα στο άρθρο 1, το νέο πρόγραμμα «Τουρισμός για Όλους» και απευθύνομαι σε όλες τις Βουλευτές και τους Βουλευτές που βρίσκονται εδώ ή μας παρακολουθούν. Είναι μια σημαντική εξέλιξη. Νομίζω ότι και το Υπουργείο Τουρισμού τα τελευταία δύο χρόνια κατέθεσε τη δική του προσπάθεια στη στήριξη του εγχώριου τουρισμού με το πρόγραμμα «Τουρισμός για Όλους». Εντοπίσαμε την πρώτη χρονιά τα προβλήματα, διευκολύνουμε τη χρήση, το κάναμε πιο ευέλικτο. Παρέμεινε, όμως, γραφειοκρατικό σε σχέση με αυτό το οποίο φέρνουμε σήμερα.

Είμαστε, όμως, ιδιαίτερα περήφανες και περήφανοι που πάνω από διακόσιες χιλιάδες άτομα αξιοποίησαν τα τελευταία δύο χρόνια το πρόγραμμα «Τουρισμός για Όλους» σε όλη την Ελλάδα. Πετύχαμε αυτή την απαραίτητη γεωγραφική διάχυση και βέβαια, σε μεγαλύτερη χρονική διάρκεια, που έχουν ανάγκη όλα τα μέρη, όχι μόνο οι κλασικοί, φωτισμένοι, αν θέλετε, τουριστικοί προορισμοί, αλλά κάθε σημείο της Ελλάδος, το οποίο, ειδικά σε αυτή τη δύσκολη περίοδο της πανδημίας, χρειάζεται να ενισχυθεί και με το τουριστικό προϊόν.

Σήμερα, λοιπόν, που βλέπουμε ότι υπάρχουν ιδιαίτερα θετικές προοπτικές για αυτή τη σεζόν μέσα σε δύσκολο συγκείμενο, σε μια συνθήκη την οποία καθορίζει και η ενεργειακή και η οικονομική κρίση και ο συνεχιζόμενος πόλεμος, εμείς είμαστε εδώ, το Υπουργείο Τουρισμού, κάνοντας επέκταση του προγράμματος με ένα νέο πρόγραμμα, για να είμαι πιο ακριβής, «Τουρισμός για Όλους», το οποίο έχει τα χαρακτηριστικά που θα σας περιγράψω. Από το πρόγραμμα ΕΠΑ δίνονται 30 εκατομμύρια. Το επεκτείνουμε και μπορούμε να κάνουμε χρήση του «Τουρισμός για Όλους» για τα επόμενα τρία χρόνια.

Επίσης, γίνεται πολύ πιο ευέλικτο με τη Freedom Pass μορφή που πλέον ξέρουν οι πολίτες, έχουν χρησιμοποιήσει και έχει ένα επιπλέον χαρακτηριστικό: Πληρώνεται άμεσα ο επιχειρηματίας. Διότι ξέρω ότι σίγουρα από τις περιοχές σας σας έχουν μεταφέρει τον προβληματισμό για τις αποπληρωμές. Δεν θέλουμε να καθυστερούμε τις πληρωμές στους δικαιούχους. Δεν θέλουμε να καθυστερούμε τις πληρωμές στους παρόχους, οι οποίοι μας στήριξαν τα τελευταία δύο χρόνια.

Σε όλους, λοιπόν, τους πολίτες με ατομικό εισόδημα 16.000 ευρώ, οικογενειακό εισόδημα 28.000 ευρώ, συν 1.500 ευρώ ανά παιδί. Αυτά θα διευθετηθούν, ούτως ή άλλως, δευτερογενώς στην κοινή υπουργική απόφαση που θα εκδοθεί. Θα δώσουμε για ακόμα μεγαλύτερο χρονικό διάστημα τη δυνατότητα να ταξιδέψουν στην Ελλάδα, να στηρίξουν τον εγχώριο τουρισμό.

Όπως είπα, περαιτέρω λεπτομέρειες θα δοθούν σε δεύτερο χρόνο με την κοινή υπουργική απόφαση. Κρατήστε, όμως, ότι τα Υπουργεία είναι εδώ, όπως και το Υπουργείο Εργασίας με το Πρόγραμμα Κοινωνικού Τουρισμού. Όπως αυτή τη στιγμή και ο Υπουργός, ο κ. Τριαντόπουλος, οποίος φέρνει ένα ειδικό Pass για τη βόρεια Εύβοια και τη Σάμο, για ενίσχυση των περιοχών αυτών οι οποίες έχουν πληγεί ιδιαίτερα, ερχόμαστε και εμείς σε όλη την Ελλάδα να ενισχύσουμε με το νέο πρόγραμμα, το οποίο ευελπιστούμε, όπως είπα, να προσδώσει και αυτό σε καλύτερες επιδόσεις για τον τουρισμό, επιδόσεις που αξίζει όλη η χώρα μας.

Επιπλέον, άρθρο της τροπολογίας που είναι πολύ σημαντικό: Επέκταση του προγράμματος μετεκπαίδευσης για τους ανέργους και τους εποχικά εργαζομένους στον τουρισμό. Είναι ένα πολύ σημαντικό πρόγραμμα, το οποίο τρέχει από το Υπουργείο Τουρισμού από το 1980. Πρέπει να σας πω ότι αυτό έληγε το 2022 και θέλω να ευχαριστήσω όλους τους συνεργάτες και τη Γενική Γραμματέα του Υπουργείου μας που μπορέσαμε να καταφέρουμε να επεκτείνουμε αυτό το πρόγραμμα μέχρι το 2025.

Τι σημαίνει αυτό; Ότι πέντε βασικές ειδικότητες, αλλά και μια καινούργια, την οποία εισάγουμε στο θέμα της λουτροθεραπείας, θα δοθούν σε αρκετές πόλεις της Ελλάδος και θέλουμε να γίνει και αυτό ένα επιπρόσθετο πρόγραμμα ενίσχυσης δεξιοτήτων των υπαλλήλων, των ανθρώπων οι οποίοι στήριξαν και αυτοί και στηρίζουν τον ελληνικό τουρισμό. Αυτό θα έρθει να προστεθεί και σε ένα ευρύτερο πρόγραμμα.

Κύριε Πρόεδρε, ήθελα να ενημερώσω τη Βουλή ότι ήδη σχεδιάζουμε ένα πρόγραμμα 46 εκατομμυρίων ευρώ για την ανάπτυξη - αναβάθμιση δεξιοτήτων σε ανέργους και εποχικά εργαζομένους από το Ταμείο Ανάκαμψης. Θα τρέξει από το 2023. Θα αφορά είκοσι χιλιάδες άτομα σε ομάδες των πέντε χιλιάδων ατόμων ανά τέσσερις περιόδους μετεκπαίδευσης.

Προσπαθούμε, λοιπόν, με πολύ σαφείς κινήσεις να βελτιώσουμε και την τουριστική εκπαίδευση την οποία παρέχουμε και βέβαια και τα προγράμματα μετεκπαίδευσης, κατάρτισης και επανακατάρτισης, τα οποία οφείλουμε στον κόσμο του τουρισμού, για να μιλάμε για αυξημένη ποιότητα.

Τελευταία τροπολογία πέραν της νομοτεχνικής, την οποία είμαι σίγουρη ότι έχετε, ούτως ή άλλως, μελετήσει, αφορά σε ξενοδοχειακές επιχειρήσεις που κινδυνεύουν με σφράγιση-διακοπή της λειτουργίας τους λόγω καθυστερήσεων που παρατηρούνται στην ολοκλήρωση των διαδικασιών περιβαλλοντικής αδειοδότησης.

Τι κάνουμε; Προκειμένου να αποφευχθεί ο κίνδυνος σφράγισης των ξενοδοχείων και μάλιστα, εν μέσω τουριστικής περιόδου λόγω έλλειψης ΑΕΠΟ, τίθεται προθεσμία δύο ετών στα υφιστάμενα κύρια ξενοδοχειακά καταλύματα για την προσκόμιση ΑΕΠΟ στην αρμόδια υπηρεσία για τη χορήγηση του Ειδικού Σήματος Λειτουργίας.

Επίσης, τα κύρια ξενοδοχειακά καταλύματα που είναι αδειοδοτημένα διατηρούν το ειδικό σήμα λειτουργίας ακόμα και αν από το σύνολο των δικαιολογητικών που προβλέπονται από τη χορήγηση του ειδικού σήματος λειτουργίας και έχουν κατατεθεί στην αρμόδια υπηρεσία ελλείπει η ΑΕΠΟ, υπό την προϋπόθεση βέβαια ότι έχει κατατεθεί το σχετικό αίτημα για την έκδοσή της από την αρμόδια περιβαλλοντική αρχή ή ότι αυτό θα κατατεθεί -παρακαλώ, προσέξτε το- εντός τεσσάρων μηνών από την έναρξη ισχύος του παρόντος.

Τελευταία, σε κύρια ξενοδοχειακά καταλύματα που διέθεταν ειδικό σήμα λειτουργίας το οποίο είχε ανακληθεί λόγω έλλειψης ΑΕΠΟ επαναχορηγείται το ειδικό σήμα λειτουργίας που ανακλήθηκε, πάλι υπό την προϋπόθεση της υποβολής σχετικού αιτήματος στην αρμόδια περιβαλλοντική αρχή, πάλι εντός τεσσάρων μηνών από την έναρξη ισχύος του παρόντος.

Αντιμετωπίζουμε, λοιπόν, ζητήματα λειτουργικότητας υφιστάμενων ξενοδοχειακών καταλυμάτων τα οποία σχετίζονται με την κτηριακή επέκταση νομίμως υφιστάμενων κτηρίων, αλλά και την προσκόμιση απόφασης έγκρισης περιβαλλοντικών όρων με τη χορήγηση του ειδικού σήματος λειτουργίας.

Συγκρατήστε αυτό, σεβαστοί Βουλευτές του ελληνικού Κοινοβουλίου: Δεν θα σταματήσουμε να εξαντλούμε τα περιθώρια στήριξης του ελληνικού τουριστικού προϊόντος με ποιοτικά χαρακτηριστικά, με όρους βιωσιμότητος, το οποίο αφορά όλη την Ελλάδα και μάλιστα και πολύ μεγαλύτερο χρονικό διάστημα.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ.

(ΜΕΤΑ ΤΗΝ ΚΑΤΑΜΕΤΡΗΣΗ)

Στο σημείο αυτό, κυρίες και κύριοι συνάδελφοι, έχω την τιμή να σας ανακοινώσω το αποτέλεσμα της διεξαχθείσας ηλεκτρονικής ονομαστικής ψηφοφορίας επί των αιτήσεων άρσης ασυλίας των συναδέλφων Βουλευτών κ. Ραλλίας Χρηστίδου και κ. Ανδρέα Μιχαηλίδη.

Για την πρώτη υπόθεση της κ. Ραλλίας Χρηστίδου ψήφισαν συνολικά 248 Βουλευτές.

Υπέρ της άρσεως ασυλίας, δηλαδή «ΝΑΙ», εψήφισαν 10 Βουλευτές.

Κατά της άρσεως ασυλίας, δηλαδή «ΟΧΙ», εψήφισαν 238 Βουλευτές.

«ΠΑΡΩΝ» εψήφισε ουδείς.

Συνεπώς η αίτηση της εισαγγελικής αρχής απορρίπτεται.

Για τη δεύτερη υπόθεση του συναδέλφου κ. Ανδρέα Μιχαηλίδη, εψήφισαν συνολικά 247 Βουλευτές.

Υπέρ της άρσεως ασυλίας, δηλαδή «ΝΑΙ», εψήφισαν 99 Βουλευτές.

Κατά της άρσεως ασυλίας, δηλαδή «ΟΧΙ», εψήφισαν 148 Βουλευτές.

«ΠΑΡΩΝ» εψήφισε ουδείς.

Συνεπώς η αίτηση της εισαγγελικής αρχής απορρίπτεται.

Το αποτέλεσμα της διεξαχθείσης ονομαστικής ηλεκτρονικής ψηφοφορίας καταχωρίζεται στα Πρακτικά της σημερινής συνεδρίασης και έχει ως εξής:

ΑΛΛΑΓΗ ΣΕΛΙΔΑΣ

|  |  |  |  |
| --- | --- | --- | --- |
| Ονοματεπώνυμο | Κ.Ο | Εκλ. Περιφέρεια | Ψήφος |
| **Πράξη: Για τα αδικήματα της ψευδούς καταμήνυσης, της ψευδούς κατάθεσης, της συκοφαντικής δυσφήμισης κατ’ εξακολούθηση μέσω του διαδικτύου, καθώς και της εξύβρισης.     (ΣΥΝΟΛΙΚΑ ΨΗΦΟΙ: NAI:10, OXI:238, ΠΡΝ:0)** |  |  |  |
| ΑΒΔΕΛΑΣ ΑΠΟΣΤΟΛΟΣ | ΕΛΛΗΝΙΚΗ ΛΥΣΗ | Α΄ ΘΕΣΣΑΛΟΝΙΚΗΣ | ΝΑΙ |
| ΑΒΡΑΜΑΚΗΣ ΕΛΕΥΘΕΡΙΟΣ | ΣΥΡΙΖΑ | ΣΕΡΡΩΝ | ΟΧΙ |
| ΑΓΑΘΟΠΟΥΛΟΥ ΕΙΡΗΝΗ-ΕΛΕΝΗ | ΣΥΡΙΖΑ | ΚΙΛΚΙΣ | ΟΧΙ |
| ΑΔΑΜΟΥ ΚΩΝΣΤΑΝΤΙΝΑ | ΑΝΕΞ. | Β΄ ΘΕΣΣΑΛΟΝΙΚΗΣ | ΟΧΙ |
| ΑΘΑΝΑΣΙΟΥ ΑΘΑΝΑΣΙΟΣ(ΝΑΣΟΣ) | ΣΥΡΙΖΑ | Α΄ ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΑΘΑΝΑΣΙΟΥ ΜΑΡΙΑ | ΕΛΛΗΝΙΚΗ ΛΥΣΗ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΑΘΑΝΑΣΙΟΥ ΧΑΡΑΛΑΜΠΟΣ | Νέα Δημοκρατία | ΛΕΣΒΟΥ | ΟΧΙ |
| ΑΚΤΥΠΗΣ ΔΙΟΝΥΣΙΟΣ | Νέα Δημοκρατία | ΖΑΚΥΝΘΟΥ | ΟΧΙ |
| ΑΛΕΞΙΑΔΗΣ ΤΡΥΦΩΝ | ΣΥΡΙΖΑ | Β΄ ΠΕΙΡΑΙΩΣ | ΟΧΙ |
| ΑΛΕΞΟΠΟΥΛΟΥ ΑΝΑΣΤΑΣΙΑ-ΑΙΚΑΤΕΡΙΝΗ | ΕΛΛΗΝΙΚΗ ΛΥΣΗ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΑΛΕΞΟΠΟΥΛΟΥ ΧΡΙΣΤΙΝΑ | Νέα Δημοκρατία | ΑΧΑΪΑΣ | ΟΧΙ |
| ΑΜΑΝΑΤΙΔΗΣ ΙΩΑΝΝΗΣ | ΣΥΡΙΖΑ | Α΄ ΘΕΣΣΑΛΟΝΙΚΗΣ | ΟΧΙ |
| ΑΜΥΡΑΣ ΓΙΩΡΓΟΣ | Νέα Δημοκρατία | ΙΩΑΝΝΙΝΩΝ | ΟΧΙ |
| ΑΝΑΓΝΩΣΤΟΠΟΥΛΟΥ ΑΘΑΝΑΣΙΑ(ΣΙΑ) | ΣΥΡΙΖΑ | ΑΧΑΪΑΣ | ΟΧΙ |
| ΑΝΔΡΙΑΝΟΣ ΙΩΑΝΝΗΣ | Νέα Δημοκρατία | ΑΡΓΟΛΙΔΟΣ | ΟΧΙ |
| ΑΝΤΩΝΙΑΔΗΣ ΙΩΑΝΝΗΣ | Νέα Δημοκρατία | ΦΛΩΡΙΝΗΣ | ΟΧΙ |
| ΑΝΤΩΝΙΟΥ ΑΝΤΩΝΙΑ(ΤΟΝΙΑ) | Κίνημα Αλλαγής | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΑΠΟΣΤΟΛΟΥ ΕΥΑΓΓΕΛΟΣ | ΣΥΡΙΖΑ | ΕΥΒΟΙΑΣ | ΟΧΙ |
| ΑΡΑΜΠΑΤΖΗ ΦΩΤΕΙΝΗ | Νέα Δημοκρατία | ΣΕΡΡΩΝ | ΟΧΙ |
| ΑΡΑΧΩΒΙΤΗΣ ΣΤΑΥΡΟΣ | ΣΥΡΙΖΑ | ΛΑΚΩΝΙΑΣ | ΟΧΙ |
| ΑΣΗΜΑΚΟΠΟΥΛΟΥ ΣΟΦΙΑ-ΧΑΪΔΩ | ΕΛΛΗΝΙΚΗ ΛΥΣΗ | Β΄ ΠΕΙΡΑΙΩΣ | ΝΑΙ |
| ΑΥΓΕΝΑΚΗΣ ΕΛΕΥΘΕΡΙΟΣ | Νέα Δημοκρατία | ΗΡΑΚΛΕΙΟΥ | ΟΧΙ |
| ΑΥΓΕΡΗ ΘΕΟΔΩΡΑ(ΔΩΡΑ) | ΣΥΡΙΖΑ | Β΄ θΕΣΣΑΛΟΝΙΚΗΣ | ΟΧΙ |
| ΑΥΛΩΝΙΤΗΣ ΑΛΕΞΑΝΔΡΟΣ-ΧΡΗΣΤΟΣ | ΣΥΡΙΖΑ | ΚΕΡΚΥΡΑ | ΟΧΙ |
| ΑΧΜΕΤ ΙΛΧΑΝ | Κίνημα Αλλαγής | ΡΟΔΟΠΗΣ | ΟΧΙ |
| ΑΧΤΣΙΟΓΛΟΥ ΕΥΤΥΧΙΑ | ΣΥΡΙΖΑ | ΕΠΙΚΡΑΤΕΙΑΣ | ΟΧΙ |
| ΒΑΓΕΝΑ-ΚΗΛΑΗΔΟΝΗ ΑΝΝΑ | ΣΥΡΙΖΑ | ΛΑΡΙΣΗΣ | ΟΧΙ |
| ΒΑΓΕΝΑΣ ΔΗΜΗΤΡΙΟΣ | ΕΛΛΗΝΙΚΗ ΛΥΣΗ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΒΑΡΒΙΤΣΙΩΤΗΣ ΜΙΛΤΙΑΔΗΣ | Νέα Δημοκρατία | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΒΑΡΔΑΚΗΣ ΣΩΚΡΑΤΗΣ | ΣΥΡΙΖΑ | ΗΡΑΚΛΕΙΟΥ | ΟΧΙ |
| ΒΑΡΕΜΕΝΟΣ ΓΕΩΡΓΙΟΣ | ΣΥΡΙΖΑ | ΑΙΤΩΛΟΑΚΑΡΝΑΝΙΑΣ | ΟΧΙ |
| ΒΑΣΙΛΕΙΑΔΗΣ ΒΑΣΙΛΕΙΟΣ(ΛΑΚΗΣ) | Νέα Δημοκρατία | ΠΕΛΛΗΣ | ΟΧΙ |
| ΒΑΣΙΛΙΚΟΣ ΒΑΣΙΛΕΙΟΣ(ΒΑΣΙΛΗΣ) | ΣΥΡΙΖΑ | ΕΠΙΚΡΑΤΕΙΑΣ | ΟΧΙ |
| ΒΕΡΝΑΡΔΑΚΗΣ ΧΡΙΣΤΟΦΟΡΟΣ | ΣΥΡΙΖΑ | Α΄ ΑΘΗΝΩΝ | ΟΧΙ |
| ΒΕΣΥΡΟΠΟΥΛΟΣ ΑΠΟΣΤΟΛΟΣ | Νέα Δημοκρατία | ΗΜΑΘΙΑΣ | ΟΧΙ |
| ΒΕΤΤΑ ΚΑΛΛΙΟΠΗ | ΣΥΡΙΖΑ | ΚΟΖΑΝΗΣ | ΟΧΙ |
| ΒΙΛΙΑΡΔΟΣ ΒΑΣΙΛΕΙΟΣ | ΕΛΛΗΝΙΚΗ ΛΥΣΗ | ΕΠΚΡΑΤΕΙΑΣ | ΝΑΙ |
| ΒΙΤΣΑΣ ΔΗΜΗΤΡΙΟΣ | ΣΥΡΙΖΑ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΒΛΑΣΗΣ ΚΩΝΣΤΑΝΤΙΝΟΣ | Νέα Δημοκρατία | ΑΡΚΑΔΙΑΣ | ΟΧΙ |
| ΒΛΑΧΟΣ ΓΕΩΡΓΙΟΣ | Νέα Δημοκρατία | Α΄ ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΒΟΛΟΥΔΑΚΗΣ ΜΑΝΟΥΣΟΣ-ΚΩΝΣΤΑΝΤΙΝΟΣ | Νέα Δημοκρατία | ΧΑΝΙΩΝ | ΟΧΙ |
| ΒΟΡΙΔΗΣ ΜΑΥΡΟΥΔΗΣ(ΜΑΚΗΣ) | Νέα Δημοκρατία | Α΄ ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΒΟΥΛΤΕΨΗ ΣΟΦΙΑ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΒΟΥΤΣΗΣ ΝΙΚΟΛΑΟΣ | ΣΥΡΙΖΑ | Α΄ ΑΘΗΝΩΝ | ΟΧΙ |
| ΒΡΟΥΤΣΗΣ ΙΩΑΝΝΗΣ | Νέα Δημοκρατία | ΚΥΚΛΑΔΩΝ | ΟΧΙ |
| ΒΡΥΖΙΔΟΥ ΠΑΡΑΣΚΕΥΗ | Νέα Δημοκρατία | ΚΟΖΑΝΗΣ | ΟΧΙ |
| ΓΕΡΑΠΕΤΡΙΤΗΣ ΓΕΩΡΓΙΟΣ | Νέα Δημοκρατία | ΕΠΙΚΡΑΤΕΙΑΣ | ΟΧΙ |
| ΓΕΡΟΒΑΣΙΛΗ ΟΛΓΑ | ΣΥΡΙΖΑ | ΑΡΤΗΣ | ΟΧΙ |
| ΓΕΩΡΓΑΝΤΑΣ ΓΕΩΡΓΙΟΣ | Νέα Δημοκρατία | ΚΙΛΙΚΙΣ | ΟΧΙ |
| ΓΕΩΡΓΙΑΔΗΣ ΣΠΥΡΙΔΩΝ-ΑΔΩΝΙΣ | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΓΙΑΝΝΑΚΗΣ ΣΤΕΡΓΙΟΣ | Νέα Δημοκρατία | ΠΡΕΒΕΖΗΣ | ΟΧΙ |
| ΓΙΑΝΝΑΚΟΠΟΥΛΟΥ ΚΩΝΣΤΑΝΤΙΝΑ(ΝΑΝΤΙΑ) | Κίνημα Αλλαγής | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΓΙΑΝΝΟΥΛΗΣ ΧΡΗΣΤΟΣ | ΣΥΡΙΖΑ | Α΄ ΘΕΣΣΑΛΟΝΙΚΗΣ | ΟΧΙ |
| ΓΚΑΡΑ ΑΝΑΣΤΑΣΙΑ(ΝΑΤΑΣΑ) | ΣΥΡΙΖΑ | ΕΒΡΟΥ | ΟΧΙ |
| ΓΚΙΚΑΣ ΣΤΕΦΑΝΟΣ | Νέα Δημοκρατία | ΚΕΡΚΥΡΑΣ | ΟΧΙ |
| ΓΚΙΟΛΑΣ ΙΩΑΝΝΗΣ | ΣΥΡΙΖΑ | ΑΡΓΟΛΙΔΟΣ | ΟΧΙ |
| ΓΚΟΚΑΣ ΧΡΗΣΤΟΣ | Κίνημα Αλλαγής | ΑΡΤΗΣ | ΟΧΙ |
| ΔΑΒΑΚΗΣ ΑΘΑΝΑΣΙΟΣ | Νέα Δημοκρατία | ΛΑΚΩΝΙΑΣ | ΟΧΙ |
| ΔΕΝΔΙΑΣ ΝΙΚΟΛΑΟΣ-ΓΕΩΡΓΙΟΣ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΔΕΡΜΕΝΤΖΟΠΟΥΛΟΣ ΧΡΗΣΤΟΣ | Νέα Δημοκρατία | ΕΒΡΟΥ | ΟΧΙ |
| ΔΗΜΑΣ ΧΡΙΣΤΟΣ | Νέα Δημοκρατία | ΚΟΡΙΝΘΙΑΣ | ΟΧΙ |
| ΔΗΜΟΣΧΑΚΗΣ ΑΝΑΣΤΑΣΙΟΣ | Νέα Δημοκρατία | ΕΒΡΟΥ | ΟΧΙ |
| ΔΙΓΑΛΑΚΗΣ ΒΑΣΙΛΕΙΟΣ | Νέα Δημοκρατία | ΧΑΝΙΩΝ | ΟΧΙ |
| ΔΟΥΝΙΑ ΠΑΝΑΓΙΩΤΑ(ΝΟΝΗ) | Νέα Δημοκρατία | Α΄ ΠΕΙΡΑΙΩΣ | ΟΧΙ |
| ΔΡΑΓΑΣΑΚΗΣ ΙΩΑΝΝΗΣ | ΣΥΡΙΖΑ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΔΡΙΤΣΑΣ ΘΕΟΔΩΡΟΣ | ΣΥΡΙΖΑ | Α΄ ΠΕΙΡΑΙΩΣ | ΟΧΙ |
| ΕΛΕΥΘΕΡΙΑΔΟΥ ΣΟΥΛΤΑΝΑ | ΣΥΡΙΖΑ | ΚΑΒΑΛΑΣ | ΟΧΙ |
| ΕΥΘΥΜΙΟΥ ΑΝΝΑ | Νέα Δημοκρατία | Α΄ ΘΕΣΣΑΛΟΝΙΚΗΣ | ΟΧΙ |
| ΖΑΧΑΡΙΑΔΗΣ ΚΩΝΣΤΑΝΤΙΝΟΣ | ΣΥΡΙΖΑ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΖΕΪΜΠΕΚ ΧΟΥΣΕΪΝ | ΣΥΡΙΖΑ | ΞΑΝΘΗΣ | ΟΧΙ |
| ΖΕΜΠΙΛΗΣ ΑΘΑΝΑΣΙΟΣ | Νέα Δημοκρατία | ΕΥΒΟΙΑΣ | ΟΧΙ |
| ΖΟΥΡΑΡΗΣ ΚΩΝΣΤΑΝΤΙΝΟΣ | ΣΥΡΙΖΑ | Α΄ ΘΕΣΣΑΛΟΝΙΚΗΣ | ΟΧΙ |
| ΗΓΟΥΜΕΝΙΔΗΣ ΝΙΚΟΛΑΟΣ | ΣΥΡΙΖΑ | ΗΡΑΚΛΕΙΟΥ | ΟΧΙ |
| ΘΕΟΔΩΡΙΚΑΚΟΣ ΠΑΝΑΓΙΩΤΗΣ(ΤΑΚΗΣ) | Νέα Δημοκρατία | ΕΠΙΚΡΑΤΕΙΑΣ | ΟΧΙ |
| ΘΕΟΧΑΡΗΣ ΘΕΟΧΑΡΗΣ(ΧΑΡΗΣ) | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΘΡΑΨΑΝΙΩΤΗΣ ΕΜΜΑΝΟΥΗΛ | ΣΥΡΙΖΑ | ΛΑΣΙΘΙΟΥ | ΟΧΙ |
| ΙΑΤΡΙΔΗ ΤΣΑΜΠΙΚΑ(ΜΙΚΑ) | Νέα Δημοκρατία | ΔΩΔΕΚΑΝΗΣΟΥ | ΟΧΙ |
| ΚΑΒΒΑΔΑΣ ΑΘΑΝΑΣΙΟΣ | Νέα Δημοκρατία | ΛΕΥΚΑΔΟΣ | ΟΧΙ |
| ΚΑΙΡΙΔΗΣ ΔΗΜΗΤΡΙΟΣ | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΚΑΚΛΑΜΑΝΗΣ ΝΙΚΗΤΑΣ | Νέα Δημοκρατία | Α΄ ΑΘΗΝΩΝ | ΟΧΙ |
| ΚΑΛΑΜΑΤΙΑΝΟΣ ΔΙΟΝΥΣΙΟΣ-ΧΑΡΑΛΑΜΠΟΣ | ΣΥΡΙΖΑ | ΗΛΕΙΑΣ | ΟΧΙ |
| ΚΑΛΑΦΑΤΗΣ ΣΤΑΥΡΟΣ | Νέα Δημοκρατία | Α΄ ΘΕΣΣΑΛΟΝΙΚΗΣ | ΟΧΙ |
| ΚΑΛΛΙΑΝΟΣ ΙΩΑΝΝΗΣ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΚΑΛΟΓΙΑΝΝΗΣ ΣΤΑΥΡΟΣ | Νέα Δημοκρατία | ΙΩΑΝΝΙΝΩΝ | ΟΧΙ |
| ΚΑΜΙΝΗΣ ΓΕΩΡΓΙΟΣ | Κίνημα Αλλαγής | ΕΠΙΚΡΑΤΕΙΑΣ | ΟΧΙ |
| ΚΑΠΠΑΤΟΣ ΠΑΝΑΓΗΣ | Νέα Δημοκρατία | ΚΕΦΑΛΛΗΝΙΑΣ | ΟΧΙ |
| ΚΑΡΑΓΚΟΥΝΗΣ ΚΩΝΣΤΑΝΤΙΝΟΣ | Νέα Δημοκρατία | ΑΙΤΩΛΟΑΚΑΡΝΑΝΙΑΣ | ΟΧΙ |
| ΚΑΡΑΘΑΝΑΣΟΠΟΥΛΟΣ ΝΙΚΟΛΑΟΣ | Κ.Κ.Ε. | ΑΧΑΪΑΣ | ΟΧΙ |
| ΚΑΡΑΜΑΝΛΗ ΑΝΝΑ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΚΑΡΑΜΑΝΛΗΣ ΚΩΝΣΤΑΝΤΙΝΟΣ τ ΑΛΕΞ. | Νέα Δημοκρατία | Α΄ ΘΕΣΣΑΛΟΝΙΚΗΣ | ΟΧΙ |
| ΚΑΡΑΜΑΝΛΗΣ ΚΩΝΣΤΑΝΤΙΝΟΣ τ ΑΧΙΛ. | Νέα Δημοκρατία | ΣΕΡΡΩΝ | ΟΧΙ |
| ΚΑΡΑΣΜΑΝΗΣ ΓΕΩΡΓΙΟΣ | Νέα Δημοκρατία | ΠΕΛΛΗΣ | ΟΧΙ |
| ΚΑΣΙΜΑΤΗ ΕΙΡΗΝΗ(ΝΙΝΑ) | ΣΥΡΙΖΑ | Β΄ ΠΕΙΡΑΙΩΣ | ΟΧΙ |
| ΚΑΤΡΙΝΗΣ ΜΙΧΑΗΛ | Κίνημα Αλλαγής | ΗΛΕΙΑΣ | ΟΧΙ |
| ΚΑΤΡΟΥΓΚΑΛΟΣ ΓΕΩΡΓΙΟΣ | ΣΥΡΙΖΑ | Β1΄ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΚΑΤΣΑΝΙΩΤΗΣ ΑΝΔΡΕΑΣ | Νέα Δημοκρατία | ΑΧΑΪΑΣ | ΟΧΙ |
| ΚΑΤΣΑΦΑΔΟΣ ΚΩΝΣΤΑΝΤΙΝΟΣ | Νέα Δημοκρατία | Α΄ ΠΕΙΡΑΙΩΣ | ΟΧΙ |
| ΚΑΤΣΗΣ ΜΑΡΙΟΣ | ΣΥΡΙΖΑ | ΘΕΣΠΡΩΤΙΑΣ | ΟΧΙ |
| ΚΑΦΑΝΤΑΡΗ ΧΑΡΟΥΛΑ(ΧΑΡΑ) | ΣΥΡΙΖΑ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΚΕΓΚΕΡΟΓΛΟΥ ΒΑΣΙΛΕΙΟΣ | Κίνημα Αλλαγής | ΗΡΑΚΛΕΙΟΥ | ΟΧΙ |
| ΚΕΔΙΚΟΓΛΟΥ ΣΥΜΕΩΝ(ΣΙΜΟΣ) | Νέα Δημοκρατία | ΕΥΒΟΙΑΣ | ΟΧΙ |
| ΚΕΛΕΤΣΗΣ ΣΤΑΥΡΟΣ | Νέα Δημοκρατία | ΕΒΡΟΥ | ΟΧΙ |
| ΚΕΛΛΑΣ ΧΡΗΣΤΟΣ | Νέα Δημοκρατία | ΛΑΡΙΣΗΣ | ΟΧΙ |
| ΚΕΡΑΜΕΩΣ ΝΙΚΗ | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΚΕΦΑΛΑ ΜΑΡΙΑ-ΑΛΕΞΑΝΔΡΑ | Νέα Δημοκρατία | ΙΩΑΝΝΙΝΩΝ | ΟΧΙ |
| ΚΕΦΑΛΙΔΟΥ ΧΑΡΟΥΛΑ(ΧΑΡΑ) | Κίνημα Αλλαγής | ΔΡΑΜΑΣ | ΝΑΙ |
| ΚΕΦΑΛΟΓΙΑΝΝΗΣ ΙΩΑΝΝΗΣ | Νέα Δημοκρατία | ΡΕΘΥΜΝΗΣ | ΟΧΙ |
| ΚΙΚΙΛΙΑΣ ΒΑΣΙΛΕΙΟΣ | Νέα Δημοκρατία | Α΄ ΑΘΗΝΩΝ | ΟΧΙ |
| ΚΟΚΚΑΛΗΣ ΒΑΣΙΛΕΙΟΣ | ΣΥΡΙΖΑ | ΛΑΡΙΣΗΣ | ΟΧΙ |
| ΚΟΛΛΙΑΣ ΚΩΝΣΤΑΝΤΙΝΟΣ | Νέα Δημοκρατία | ΚΟΡΙΝΘΙΑΣ | ΟΧΙ |
| ΚΟΜΝΗΝΑΚΑ ΜΑΡΙΑ | Κ.Κ.Ε. | ΛΕΣΒΟΥ | ΟΧΙ |
| ΚΟΝΣΟΛΑΣ ΕΜΜΑΝΟΥΗΛ(ΜΑΝΟΣ) | Νέα Δημοκρατία | ΔΩΔΕΚΑΝΗΣΟΥ | ΟΧΙ |
| ΚΟΝΤΟΓΕΩΡΓΟΣ ΚΩΝΣΤΑΝΤΙΝΟΣ | Νέα Δημοκρατία | ΕΥΡΥΤΑΝΙΑΣ | ΟΧΙ |
| ΚΟΤΡΩΝΙΑΣ ΓΕΩΡΓΙΟΣ | Νέα Δημοκρατία | ΦΘΙΩΤΙΔΟΣ | ΟΧΙ |
| ΚΟΥΒΕΛΑΣ ΔΗΜΗΤΡΙΟΣ | Νέα Δημοκρατία | Α΄ ΘΕΣΣΑΛΟΝΙΚΗΣ | ΟΧΙ |
| ΚΟΥΜΟΥΤΣΑΚΟΣ ΓΕΩΡΓΙΟΣ | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΚΟΥΤΣΟΥΜΠΑΣ ΑΝΔΡΕΑΣ | Νέα Δημοκρατία | ΒΟΙΩΤΙΑΣ | ΟΧΙ |
| ΚΡΗΤΙΚΟΣ ΝΕΟΚΛΗΣ | Νέα Δημοκρατία | ΛΑΚΩΝΙΑΣ | ΟΧΙ |
| ΚΥΡΑΝΑΚΗΣ ΚΩΝΣΤΑΝΤΙΝΟΣ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΚΩΝΣΤΑΝΤΙΝΟΠΟΥΛΟΣ ΟΔΥΣΣΕΑΣ | Κίνημα Αλλαγής | ΑΡΚΑΔΙΑΣ | ΟΧΙ |
| ΚΩΝΣΤΑΝΤΟΠΟΥΛΟΣ ΔΗΜΗΤΡΙΟΣ | Κίνημα Αλλαγής | ΑΙΤΩΛΟΑΚΑΡΝΑΝΙΑΣ | ΟΧΙ |
| ΚΩΤΣΗΡΑΣ ΓΕΩΡΓΙΟΣ | Νέα Δημοκρατία | Β΄ ΔΥΤΙΚΗΣ ΑΤΤΙΚΗΣ | ΟΧΙ |
| ΚΩΤΣΟΣ ΓΕΩΡΓΙΟΣ | Νέα Δημοκρατία | ΚΑΡΔΙΤΣΗΣ | ΟΧΙ |
| ΛΑΖΑΡΙΔΗΣ ΜΑΚΑΡΙΟΣ | Νέα Δημοκρατία | ΚΑΒΑΛΑΣ | ΟΧΙ |
| ΛΑΠΠΑΣ ΣΠΥΡΙΔΩΝΑΣ | ΣΥΡΙΖΑ | ΚΑΡΔΙΤΣΗΣ | ΟΧΙ |
| ΛΕΟΝΤΑΡΙΔΗΣ ΘΕΟΦΙΛΟΣ | Νέα Δημοκρατία | ΣΕΡΡΩΝ | ΟΧΙ |
| ΛΙΑΚΟΣ ΕΥΑΓΓΕΛΟΣ | Νέα Δημοκρατία | Β΄ ΔΥΤΙΚΗΣ ΑΤΤΙΚΗΣ | ΟΧΙ |
| ΛΙΑΚΟΥΛΗ ΕΥΑΓΓΕΛΙΑ | Κίνημα Αλλαγής | ΛΑΡΙΣΗΣ | ΟΧΙ |
| ΛΙΒΑΝΟΣ ΣΠΥΡΙΔΩΝ-ΠΑΝΑΓΙΩΤΗΣ(ΣΠΗΛΙΟΣ) | Νέα Δημοκρατία | ΑΙΤΩΛΟΑΚΑΡΝΑΝΙΑΣ | ΟΧΙ |
| ΛΙΟΥΠΗΣ ΑΘΑΝΑΣΙΟΣ | Νέα Δημοκρατία | ΜΑΓΝΗΣΙΑΣ | ΟΧΙ |
| ΛΙΟΥΤΑΣ ΑΘΑΝΑΣΙΟΣ | Νέα Δημοκρατία | ΤΡΙΚΑΛΩΝ | ΟΧΙ |
| ΛΟΒΕΡΔΟΣ ΙΩΑΝΝΗΣ-ΜΙΧΑΗΛ(ΓΙΑΝΝΗΣ) | Νέα Δημοκρατία | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΛΟΓΙΑΔΗΣ ΓΕΩΡΓΙΟΣ | ΜέΡΑ25 | ΗΡΑΚΛΕΙΟΥ | ΟΧΙ |
| ΜΑΚΡΗ ΖΩΗ(ΖΕΤΤΑ) | Νέα Δημοκρατία | ΜΑΓΝΗΣΙΑΣ | ΟΧΙ |
| ΜΑΛΑΜΑ ΚΥΡΙΑΚΗ | ΣΥΡΙΖΑ | ΧΑΛΚΙΔΙΚΗΣ | ΟΧΙ |
| ΜΑΜΟΥΛΑΚΗΣ ΧΑΡΑΛΑΜΠΟΣ(ΧΑΡΗΣ) | ΣΥΡΙΖΑ | ΗΡΑΚΛΕΙΟΥ | ΟΧΙ |
| ΜΑΝΤΑΣ ΠΕΡΙΚΛΗΣ | Νέα Δημοκρατία | ΜΕΣΣΗΝΙΑΣ | ΟΧΙ |
| ΜΑΡΑΒΕΓΙΑΣ ΚΩΝΣΤΑΝΤΙΝΟΣ | Νέα Δημοκρατία | ΜΑΓΝΗΣΙΑΣ | ΟΧΙ |
| ΜΑΡΚΟΠΟΥΛΟΣ ΔΗΜΗΤΡΙΟΣ | Νέα Δημοκρατία | Β΄ ΠΕΙΡΑΙΩΣ | ΟΧΙ |
| ΜΑΡΚΟΥ ΚΩΝΣΤΑΝΤΙΝΟΣ | ΣΥΡΙΖΑ | ΑΧΑΪΑΣ | ΟΧΙ |
| ΜΑΡΤΙΝΟΥ ΓΕΩΡΓΙΑ | Νέα Δημοκρατία | Α΄ ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΜΕΪΚΟΠΟΥΛΟΣ ΑΛΕΞΑΝΔΡΟΣ | ΣΥΡΙΖΑ | ΜΑΓΝΗΣΙΑΣ | ΟΧΙ |
| ΜΕΛΑΣ ΙΩΑΝΝΗΣ | Νέα Δημοκρατία | Α΄ ΠΕΙΡΑΙΩΣ | ΟΧΙ |
| ΜΗΤΣΟΤΑΚΗΣ ΚΥΡΙΑΚΟΣ | Νέα Δημοκρατία | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΜΙΧΑΗΛΙΔΗΣ ΑΝΔΡΕΑΣ | ΣΥΡΙΖΑ | ΧΙΟΥ | ΟΧΙ |
| ΜΟΝΟΓΥΙΟΥ ΑΙΚΑΤΕΡΙΝΗ | Νέα Δημοκρατία | ΚΥΚΛΑΔΩΝ | ΟΧΙ |
| ΜΟΥΖΑΛΑΣ ΙΩΑΝΝΗΣ | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΜΟΥΛΚΙΩΤΗΣ ΓΕΩΡΓΙΟΣ | Κίνημα Αλλαγής | ΒΟΙΩΤΙΑΣ | ΟΧΙ |
| ΜΠΑΚΑΔΗΜΑ ΦΩΤΕΙΝΗ | ΜέΡΑ25 | Β΄ ΠΕΙΡΑΙΩΣ | ΟΧΙ |
| ΜΠΑΚΟΓΙΑΝΝΗ ΘΕΟΔΩΡΑ(ΝΤΟΡΑ) | Νέα Δημοκρατία | ΧΑΝΙΩΝ | ΟΧΙ |
| ΜΠΑΛΑΦΑΣ ΙΩΑΝΝΗΣ | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΜΠΑΡΑΛΙΑΚΟΣ ΞΕΝΟΦΩΝ(ΦΩΝΤΑΣ) | Νέα Δημοκρατία | ΠΙΕΡΙΑΣ | ΟΧΙ |
| ΜΠΑΡΑΝ ΜΠΟΥΡΧΑΝ | Κίνημα Αλλαγής | ΞΑΝΘΗΣ | ΟΧΙ |
| ΜΠΑΡΤΖΩΚΑΣ ΑΝΑΣΤΑΣΙΟΣ | Νέα Δημοκρατία | ΗΜΑΘΙΑΣ | ΟΧΙ |
| ΜΠΙΑΓΚΗΣ ΔΗΜΗΤΡΙΟΣ | Κίνημα Αλλαγής | ΚΕΡΚΥΡΑΣ | ΟΧΙ |
| ΜΠΙΖΙΟΥ ΣΤΕΡΓΙΑΝΗ(ΣΤΕΛΛΑ) | Νέα Δημοκρατία | ΛΑΡΙΣΗΣ | ΟΧΙ |
| ΜΠΛΟΥΧΟΣ ΚΩΝΣΤΑΝΤΙΝΟΣ | Νέα Δημοκρατία | ΔΡΑΜΑΣ | ΟΧΙ |
| ΜΠΟΓΔΑΝΟΣ ΚΩΝΣΤΑΝΤΙΝΟΣ | ΑΝΕΞ. | Α΄ ΑΘΗΝΩΝ | ΟΧΙ |
| ΜΠΟΥΓΑΣ ΙΩΑΝΝΗΣ | Νέα Δημοκρατία | ΦΩΚΙΔΟΣ | ΟΧΙ |
| ΜΠΟΥΚΩΡΟΣ ΧΡΗΣΤΟΣ | Νέα Δημοκρατία | ΜΑΓΝΗΣΙΑΣ | ΟΧΙ |
| ΜΠΟΥΜΠΑΣ ΚΩΝΣΤΑΝΤΙΝΟΣ | ΕΛΛΗΝΙΚΗ ΛΥΣΗ | ΣΕΡΡΩΝ | ΝΑΙ |
| ΜΠΟΥΡΑΣ ΑΘΑΝΑΣΙΟΣ | Νέα Δημοκρατία | Β΄ΔΥΤΙΚΗΣ ΑΤΤΙΚΗΣ | ΟΧΙ |
| ΜΠΟΥΡΝΟΥΣ ΙΩΑΝΝΗΣ | ΣΥΡΙΖΑ | ΛΕΣΒΟΥ | ΟΧΙ |
| ΜΠΟΥΤΣΙΚΑΚΗΣ ΧΡΙΣΤΟΦΟΡΟΣ-ΕΜΜΑΝΟΥΗΛ | Νέα Δημοκρατία | Α΄ ΠΕΙΡΑΙΩΣ | ΟΧΙ |
| ΜΥΛΩΝΑΚΗΣ ΑΝΤΩΝΙΟΣ | ΕΛΛΗΝΙΚΗ ΛΥΣΗ | Α΄ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΜΩΡΑΪΤΗΣ ΑΘΑΝΑΣΙΟΣ(ΘΑΝΟΣ) | ΣΥΡΙΖΑ | ΑΙΤΩΛΟΑΚΑΡΝΑΝΙΑΣ | ΟΧΙ |
| ΝΙΚΟΛΑΚΟΠΟΥΛΟΣ ΑΝΔΡΕΑΣ | Νέα Δημοκρατία | ΗΛΕΙΑΣ | ΟΧΙ |
| ΝΟΤΟΠΟΥΛΟΥ ΑΙΚΑΤΕΡΙΝΗ(ΚΑΤΕΡΙΝΑ) | ΣΥΡΙΖΑ | Α΄ ΘΕΣΣΑΛΟΝΙΚΗΣ | ΟΧΙ |
| ΞΑΝΘΟΠΟΥΛΟΣ ΘΕΟΦΙΛΟΣ | ΣΥΡΙΖΑ | ΔΡΑΜΑΣ | ΟΧΙ |
| ΞΑΝΘΟΣ ΑΝΔΡΕΑΣ | ΣΥΡΙΖΑ | ΡΕΘΥΜΝΗΣ | ΟΧΙ |
| ΞΕΝΟΓΙΑΝΝΑΚΟΠΟΥΛΟΥ ΜΑΡΙΑ-ΕΛΙΖΑ(ΜΑΡΙΛΙΖΑ) | ΣΥΡΙΖΑ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΟΙΚΟΝΟΜΟΥ ΒΑΣΙΛΕΙΟΣ | Νέα Δημοκρατία | Α΄ ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΟΙΚΟΝΟΜΟΥ ΙΩΑΝΝΗΣ | Νέα Δημοκρατία | ΦΘΙΩΤΙΔΟΣ | ΟΧΙ |
| ΠΑΝΑΓΙΩΤΟΠΟΥΛΟΣ ΝΙΚΟΛΑΟΣ | Νέα Δημοκρατία | ΚΑΒΑΛΑΣ | ΟΧΙ |
| ΠΑΝΑΣ ΑΠΟΣΤΟΛΟΣ | Κίνημα Αλλαγής | ΧΑΛΚΙΔΙΚΗΣ | ΟΧΙ |
| ΠΑΠΑΔΗΜΗΤΡΙΟΥ ΧΑΡΑΛΑΜΠΟΣ(ΜΠΑΜΠΗΣ) | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΠΑΠΑΔΟΠΟΥΛΟΣ ΑΘΑΝΑΣΙΟΣ | ΣΥΡΙΖΑ | ΤΡΙΚΑΛΩΝ | ΟΧΙ |
| ΠΑΠΑΔΟΠΟΥΛΟΣ ΜΙΧΑΗΛ(ΜΙΧΑΛΗΣ) | Νέα Δημοκρατία | ΚΟΖΑΝΗΣ | ΟΧΙ |
| ΠΑΠΑΗΛΙΟΥ ΓΕΩΡΓΙΟΣ | ΣΥΡΙΖΑ | ΑΡΚΑΔΙΑΣ | ΟΧΙ |
| ΠΑΠΑΝΑΤΣΙΟΥ ΑΙΚΑΤΕΡΙΝΗ | ΣΥΡΙΖΑ | ΜΑΓΝΗΣΙΑΣ | ΟΧΙ |
| ΠΑΠΠΑΣ ΝΙΚΟΛΑΟΣ | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΠΕΡΚΑ ΘΕΟΠΙΣΤΗ(ΠΕΤΗ) | ΣΥΡΙΖΑ | ΦΛΩΡΙΝΗΣ | ΟΧΙ |
| ΠΙΚΡΑΜΜΕΝΟΣ ΠΑΝΑΓΙΩΤΗΣ | Νέα Δημοκρατία | ΕΠΙΚΡΑΤΕΙΑΣ | ΟΧΙ |
| ΠΙΠΙΛΗ ΦΩΤΕΙΝΗ | Νέα Δημοκρατία | Α΄ ΑΘΗΝΩΝ | ΟΧΙ |
| ΠΛΕΥΡΗΣ ΑΘΑΝΑΣΙΟΣ(ΘΑΝΟΣ) | Νέα Δημοκρατία | Α΄ ΑΘΗΝΩΝ | ΟΧΙ |
| ΠΝΕΥΜΑΤΙΚΟΣ ΣΠΥΡΙΔΩΝΑΣ | Νέα Δημοκρατία | ΕΥΒΟΙΑΣ | ΟΧΙ |
| ΠΟΛΑΚΗΣ ΠΑΥΛΟΣ | ΣΥΡΙΖΑ | ΧΑΝΙΩΝ | ΟΧΙ |
| ΠΟΥΛΟΥ ΠΑΝΑΓΙΟΥ(ΓΙΩΤΑ) | ΣΥΡΙΖΑ | ΒΟΙΩΤΙΑΣ | ΟΧΙ |
| ΡΑΓΚΟΥΣΗΣ ΙΩΑΝΝΗΣ | ΣΥΡΙΖΑ | Β΄ ΠΕΙΡΑΙΩΣ | ΟΧΙ |
| ΡΑΠΤΗ ΕΛΕΝΗ | Νέα Δημοκρατία | Α' ΘΕΣΣΑΛΟΝΙΚΗΣ | ΟΧΙ |
| ΡΑΠΤΗ ΖΩΗ | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΡΟΥΣΟΠΟΥΛΟΣ ΘΕΟΔΩΡΟΣ(ΘΟΔΩΡΟΣ) | Νέα Δημοκρατία | Β1΄ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΣΑΜΑΡΑΣ ΑΝΤΩΝΙΟΣ | Νέα Δημοκρατία | ΜΕΣΣΗΝΙΑΣ | ΟΧΙ |
| ΣΑΝΤΟΡΙΝΙΟΣ ΝΕΚΤΑΡΙΟΣ | ΣΥΡΙΖΑ | ΔΩΔΕΚΑΝΗΣΟΥ | ΟΧΙ |
| ΣΑΡΑΚΙΩΤΗΣ ΙΩΑΝΝΗΣ | ΣΥΡΙΖΑ | ΦΘΙΩΤΙΔΟΣ | ΟΧΙ |
| ΣΕΝΕΤΑΚΗΣ ΜΑΞΙΜΟΣ | Νέα Δημοκρατία | ΗΡΑΚΛΕΙΟΥ | ΟΧΙ |
| ΣΙΜΟΠΟΥΛΟΣ ΕΥΣΤΡΑΤΙΟΣ(ΣΤΡΑΤΟΣ) | Νέα Δημοκρατία | Α' ΘΕΣΣΑΛΟΝΙΚΗΣ | ΟΧΙ |
| ΣΚΑΝΔΑΛΙΔΗΣ ΚΩΝΣΤΑΝΤΙΝΟΣ | Κίνημα Αλλαγής | Α΄ ΑΘΗΝΩΝ | ΟΧΙ |
| ΣΚΟΝΔΡΑ ΑΣΗΜΙΝΑ | Νέα Δημοκρατία | ΚΑΡΔΙΤΣΗΣ | ΟΧΙ |
| ΣΚΟΥΡΛΕΤΗΣ ΠΑΝΑΓΙΩΤΗΣ(ΠΑΝΟΣ) | ΣΥΡΙΖΑ | ΕΠΙΚΡΑΤΕΙΑΣ | ΟΧΙ |
| ΣΚΟΥΡΟΛΙΑΚΟΣ ΠΑΝΑΓΙΩΤΗΣ(ΠΑΝΟΣ) | ΣΥΡΙΖΑ | Α΄ ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΣΚΟΥΦΑ ΕΛΙΣΣΑΒΕΤ(ΜΠΕΤΤΥ) | ΣΥΡΙΖΑ | ΠΙΕΡΙΑΣ | ΟΧΙ |
| ΣΚΡΕΚΑΣ ΚΩΝΣΤΑΝΤΙΝΟΣ | Νέα Δημοκρατία | ΤΡΙΚΑΛΩΝ | ΟΧΙ |
| ΣΚΥΛΑΚΑΚΗΣ ΘΕΟΔΩΡΟΣ | Νέα Δημοκρατία | ΕΠΙΚΡΑΤΕΙΑΣ | ΟΧΙ |
| ΣΠΑΝΑΚΗΣ ΒΑΣΙΛΕΙΟΣ-ΠΕΤΡΟΣ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΣΠΙΡΤΖΗΣ ΧΡΗΣΤΟΣ | ΣΥΡΙΖΑ | Α΄ ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΣΤΑΪΚΟΥΡΑΣ ΧΡΗΣΤΟΣ | Νέα Δημοκρατία | ΦΘΙΩΤΙΔΟΣ | ΟΧΙ |
| ΣΤΑΜΕΝΙΤΗΣ ΔΙΟΝΥΣΙΟΣ | Νέα Δημοκρατία | ΠΕΛΛΗΣ | ΟΧΙ |
| ΣΤΥΛΙΑΝΙΔΗΣ ΕΥΡΙΠΙΔΗΣ | Νέα Δημοκρατία | ΡΟΔΟΠΗΣ | ΟΧΙ |
| ΣΤΥΛΙΟΣ ΓΕΩΡΓΙΟΣ | Νέα Δημοκρατία | ΑΡΤΗΣ | ΟΧΙ |
| ΣΥΝΤΥΧΑΚΗΣ ΕΜΜΑΝΟΥΗΛ | Κ.Κ.Ε. | ΗΡΑΚΛΕΙΟΥ | ΟΧΙ |
| ΣΥΡΙΓΟΣ ΕΥΑΓΓΕΛΟΣ(ΑΓΓΕΛΟΣ) | Νέα Δημοκρατία | Α΄ ΑΘΗΝΩΝ | ΟΧΙ |
| ΣΥΡΜΑΛΕΝΙΟΣ ΝΙΚΟΛΑΟΣ | ΣΥΡΙΖΑ | ΚΥΚΛΑΔΩΝ | ΟΧΙ |
| ΤΑΓΑΡΑΣ ΝΙΚΟΛΑΟΣ | Νέα Δημοκρατία | ΚΟΡΙΝΘΙΑΣ | ΟΧΙ |
| ΤΑΡΑΝΤΙΛΗΣ ΧΡΗΣΤΟΣ | Νέα Δημοκρατία | ΕΠΙΚΡΑΤΕΙΑΣ | ΟΧΙ |
| ΤΑΣΟΥΛΑΣ ΚΩΝΣΤΑΝΤΙΝΟΣ | Νέα Δημοκρατία | ΙΩΑΝΝΙΝΩΝ | ΟΧΙ |
| ΤΖΑΒΑΡΑΣ ΚΩΝΣΤΑΝΤΙΝΟΣ | Νέα Δημοκρατία | ΗΛΕΙΑΣ | ΟΧΙ |
| ΤΖΑΚΡΗ ΘΕΟΔΩΡΑ | ΣΥΡΙΖΑ | ΠΕΛΛΗΣ | ΟΧΙ |
| ΤΖΑΝΑΚΟΠΟΥΛΟΣ ΔΗΜΗΤΡΙΟΣ | ΣΥΡΙΖΑ | Α΄ ΑΘΗΝΩΝ | ΟΧΙ |
| ΤΖΟΥΦΗ ΜΕΡΟΠΗ | ΣΥΡΙΖΑ | ΙΩΑΝΝΙΝΩΝ | ΟΧΙ |
| ΤΟΛΚΑΣ ΑΓΓΕΛΟΣ | ΣΥΡΙΖΑ | ΗΜΑΘΙΑΣ | ΟΧΙ |
| ΤΡΑΓΑΚΗΣ ΙΩΑΝΝΗΣ | Νέα Δημοκρατία | Β΄ ΠΕΙΡΑΙΩΣ | ΟΧΙ |
| ΤΡΙΑΝΤΑΦΥΛΛΙΔΗΣ ΑΛΕΞΑΝΔΡΟΣ(ΑΛΕΚΟΣ) | ΣΥΡΙΖΑ | Α΄ ΘΕΣΣΑΛΟΝΙΚΗΣ | ΟΧΙ |
| ΤΣΑΒΔΑΡΙΔΗΣ ΛΑΖΑΡΟΣ | Νέα Δημοκρατία | ΗΜΑΘΙΑΣ | ΟΧΙ |
| ΤΣΑΚΑΛΩΤΟΣ ΕΥΚΛΕΙΔΗΣ | ΣΥΡΙΖΑ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΤΣΙΑΡΑΣ ΚΩΝΣΤΑΝΤΙΝΟΣ | Νέα Δημοκρατία | ΚΑΡΔΙΤΣΗΣ | ΟΧΙ |
| ΤΣΙΓΚΡΗΣ ΑΓΓΕΛΟΣ | Νέα Δημοκρατία | ΑΧΑΪΑΣ | ΟΧΙ |
| ΤΣΙΛΙΓΓΙΡΗΣ ΣΠΥΡΙΔΩΝ(ΣΠΥΡΟΣ) | Νέα Δημοκρατία | ΞΑΝΘΗΣ | ΟΧΙ |
| ΤΣΙΠΡΑΣ ΑΛΕΞΙΟΣ | ΣΥΡΙΖΑ | ΑΧΑΪΑΣ | ΟΧΙ |
| ΤΣΙΠΡΑΣ ΓΕΩΡΓΙΟΣ | ΣΥΡΙΖΑ | Β΄ ΔΥΤΙΚΗΣ ΑΤΤΙΚΗΣ | ΟΧΙ |
| ΥΨΗΛΑΝΤΗΣ ΒΑΣΙΛΕΙΟΣ-ΝΙΚΟΛΑΟΣ | Νέα Δημοκρατία | ΔΩΔΕΚΑΝΗΣΟΥ | - |
| ΦΑΜΕΛΛΟΣ ΣΩΚΡΑΤΗΣ | ΣΥΡΙΖΑ | Β΄ ΘΕΣΣΑΛΟΝΙΚΗΣ | ΟΧΙ |
| ΦΙΛΗΣ ΝΙΚΟΛΑΟΣ | ΣΥΡΙΖΑ | Α΄ ΑΘΗΝΩΝ | ΟΧΙ |
| ΦΛΑΜΠΟΥΡΑΡΗΣ ΑΛΕΞΑΝΔΡΟΣ | ΣΥΡΙΖΑ | ΕΠΙΚΡΑΤΕΙΑΣ | ΟΧΙ |
| ΦΟΡΤΩΜΑΣ ΦΙΛΙΠΠΟΣ | Νέα Δημοκρατία | ΚΥΚΛΑΔΩΝ | ΟΧΙ |
| ΦΡΑΓΓΙΔΗΣ ΓΕΩΡΓΙΟΣ | Κίνημα Αλλαγής | ΚΙΛΚΙΣ | ΟΧΙ |
| ΦΩΤΗΛΑΣ ΙΑΣΩΝ | Νέα Δημοκρατία | ΑΧΑΪΑΣ | ΟΧΙ |
| ΦΩΤΙΟΥ ΘΕΑΝΩ | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΧΑΡΙΤΟΥ ΔΗΜΗΤΡΙΟΣ(ΤΑΚΗΣ) | ΣΥΡΙΖΑ | ΡΟΔΟΠΗΣ | ΟΧΙ |
| ΧΑΡΙΤΣΗΣ ΑΛΕΞΑΝΔΡΟΣ(ΑΛΕΞΗΣ) | ΣΥΡΙΖΑ | ΜΕΣΣΗΝΙΑΣ | ΟΧΙ |
| ΧΑΤΖΗΒΑΣΙΛΕΙΟΥ ΑΝΑΣΤΑΣΙΟΣ(ΤΑΣΟΣ) | Νέα Δημοκρατία | ΣΕΡΡΩΝ | ΟΧΙ |
| ΧΑΤΖΗΓΙΑΝΝΑΚΗΣ ΜΙΛΤΙΑΔΗΣ | ΣΥΡΙΖΑ | ΕΥΒΟΙΑΣ | ΟΧΙ |
| ΧΑΤΖΗΔΑΚΗΣ ΔΙΟΝΥΣΙΟΣ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΧΑΤΖΗΔΑΚΗΣ ΚΩΝΣΤΑΝΤΙΝΟΣ(ΚΩΣΤΗΣ) | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΧΕΙΜΑΡΑΣ ΘΕΜΙΣΤΟΚΛΗΣ(ΘΕΜΗΣ) | Νέα Δημοκρατία | ΦΘΙΩΤΙΔΟΣ | ΟΧΙ |
| ΧΗΤΑΣ ΚΩΝΣΤΑΝΤΙΝΟΣ | ΕΛΛΗΝΙΚΗ ΛΥΣΗ | Β΄ ΘΕΣΣΑΛΟΝΙΚΗΣ | ΝΑΙ |
| ΧΙΟΝΙΔΗΣ ΣΑΒΒΑΣ | Νέα Δημοκρατία | ΠΙΕΡΙΑΣ | ΟΧΙ |
| ΧΡΗΣΤΙΔΟΥ ΡΑΛΛΙΑ | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΨΥΧΟΓΙΟΣ ΓΕΩΡΓΙΟΣ | ΣΥΡΙΖΑ | ΚΟΡΙΝΘΙΑΣ | ΟΧΙ |
| **Πράξη: Για τις φερόμενες ως τελεσθείσες αξιόποινες πράξεις της παρακώλυσης συγκοινωνιών και της παράνομης βίας από κοινού κατά συρροή (άρθρ. 26, 27, 45, 51, 53, 57, 79, 94 παρ. 1, 292 παρ. 1, 330 παρ. 1 ΠΚ).     (ΣΥΝΟΛΙΚΑ ΨΗΦΟΙ: NAI:99, OXI:148, ΠΡΝ:0)** |  |  |  |
| ΑΒΔΕΛΑΣ ΑΠΟΣΤΟΛΟΣ | ΕΛΛΗΝΙΚΗ ΛΥΣΗ | Α΄ ΘΕΣΣΑΛΟΝΙΚΗΣ | ΟΧΙ |
| ΑΒΡΑΜΑΚΗΣ ΕΛΕΥΘΕΡΙΟΣ | ΣΥΡΙΖΑ | ΣΕΡΡΩΝ | ΝΑΙ |
| ΑΓΑΘΟΠΟΥΛΟΥ ΕΙΡΗΝΗ-ΕΛΕΝΗ | ΣΥΡΙΖΑ | ΚΙΛΚΙΣ | ΝΑΙ |
| ΑΔΑΜΟΥ ΚΩΝΣΤΑΝΤΙΝΑ | ΑΝΕΞ. | Β΄ ΘΕΣΣΑΛΟΝΙΚΗΣ | ΟΧΙ |
| ΑΘΑΝΑΣΙΟΥ ΑΘΑΝΑΣΙΟΣ(ΝΑΣΟΣ) | ΣΥΡΙΖΑ | Α΄ ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΑΘΑΝΑΣΙΟΥ ΜΑΡΙΑ | ΕΛΛΗΝΙΚΗ ΛΥΣΗ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΑΘΑΝΑΣΙΟΥ ΧΑΡΑΛΑΜΠΟΣ | Νέα Δημοκρατία | ΛΕΣΒΟΥ | ΟΧΙ |
| ΑΚΤΥΠΗΣ ΔΙΟΝΥΣΙΟΣ | Νέα Δημοκρατία | ΖΑΚΥΝΘΟΥ | ΟΧΙ |
| ΑΛΕΞΙΑΔΗΣ ΤΡΥΦΩΝ | ΣΥΡΙΖΑ | Β΄ ΠΕΙΡΑΙΩΣ | ΝΑΙ |
| ΑΛΕΞΟΠΟΥΛΟΥ ΑΝΑΣΤΑΣΙΑ-ΑΙΚΑΤΕΡΙΝΗ | ΕΛΛΗΝΙΚΗ ΛΥΣΗ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΑΛΕΞΟΠΟΥΛΟΥ ΧΡΙΣΤΙΝΑ | Νέα Δημοκρατία | ΑΧΑΪΑΣ | ΟΧΙ |
| ΑΜΑΝΑΤΙΔΗΣ ΙΩΑΝΝΗΣ | ΣΥΡΙΖΑ | Α΄ ΘΕΣΣΑΛΟΝΙΚΗΣ | ΝΑΙ |
| ΑΜΥΡΑΣ ΓΙΩΡΓΟΣ | Νέα Δημοκρατία | ΙΩΑΝΝΙΝΩΝ | ΟΧΙ |
| ΑΝΑΓΝΩΣΤΟΠΟΥΛΟΥ ΑΘΑΝΑΣΙΑ(ΣΙΑ) | ΣΥΡΙΖΑ | ΑΧΑΪΑΣ | ΝΑΙ |
| ΑΝΔΡΙΑΝΟΣ ΙΩΑΝΝΗΣ | Νέα Δημοκρατία | ΑΡΓΟΛΙΔΟΣ | ΝΑΙ |
| ΑΝΤΩΝΙΑΔΗΣ ΙΩΑΝΝΗΣ | Νέα Δημοκρατία | ΦΛΩΡΙΝΗΣ | ΟΧΙ |
| ΑΝΤΩΝΙΟΥ ΑΝΤΩΝΙΑ(ΤΟΝΙΑ) | Κίνημα Αλλαγής | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΑΠΟΣΤΟΛΟΥ ΕΥΑΓΓΕΛΟΣ | ΣΥΡΙΖΑ | ΕΥΒΟΙΑΣ | ΝΑΙ |
| ΑΡΑΜΠΑΤΖΗ ΦΩΤΕΙΝΗ | Νέα Δημοκρατία | ΣΕΡΡΩΝ | ΟΧΙ |
| ΑΡΑΧΩΒΙΤΗΣ ΣΤΑΥΡΟΣ | ΣΥΡΙΖΑ | ΛΑΚΩΝΙΑΣ | ΝΑΙ |
| ΑΣΗΜΑΚΟΠΟΥΛΟΥ ΣΟΦΙΑ-ΧΑΪΔΩ | ΕΛΛΗΝΙΚΗ ΛΥΣΗ | Β΄ ΠΕΙΡΑΙΩΣ | ΟΧΙ |
| ΑΥΓΕΝΑΚΗΣ ΕΛΕΥΘΕΡΙΟΣ | Νέα Δημοκρατία | ΗΡΑΚΛΕΙΟΥ | ΟΧΙ |
| ΑΥΓΕΡΗ ΘΕΟΔΩΡΑ(ΔΩΡΑ) | ΣΥΡΙΖΑ | Β΄ θΕΣΣΑΛΟΝΙΚΗΣ | ΝΑΙ |
| ΑΥΛΩΝΙΤΗΣ ΑΛΕΞΑΝΔΡΟΣ-ΧΡΗΣΤΟΣ | ΣΥΡΙΖΑ | ΚΕΡΚΥΡΑ | ΝΑΙ |
| ΑΧΜΕΤ ΙΛΧΑΝ | Κίνημα Αλλαγής | ΡΟΔΟΠΗΣ | ΟΧΙ |
| ΑΧΤΣΙΟΓΛΟΥ ΕΥΤΥΧΙΑ | ΣΥΡΙΖΑ | ΕΠΙΚΡΑΤΕΙΑΣ | ΝΑΙ |
| ΒΑΓΕΝΑ-ΚΗΛΑΗΔΟΝΗ ΑΝΝΑ | ΣΥΡΙΖΑ | ΛΑΡΙΣΗΣ | ΝΑΙ |
| ΒΑΓΕΝΑΣ ΔΗΜΗΤΡΙΟΣ | ΕΛΛΗΝΙΚΗ ΛΥΣΗ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΒΑΡΒΙΤΣΙΩΤΗΣ ΜΙΛΤΙΑΔΗΣ | Νέα Δημοκρατία | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΒΑΡΔΑΚΗΣ ΣΩΚΡΑΤΗΣ | ΣΥΡΙΖΑ | ΗΡΑΚΛΕΙΟΥ | ΝΑΙ |
| ΒΑΡΕΜΕΝΟΣ ΓΕΩΡΓΙΟΣ | ΣΥΡΙΖΑ | ΑΙΤΩΛΟΑΚΑΡΝΑΝΙΑΣ | ΝΑΙ |
| ΒΑΣΙΛΕΙΑΔΗΣ ΒΑΣΙΛΕΙΟΣ(ΛΑΚΗΣ) | Νέα Δημοκρατία | ΠΕΛΛΗΣ | ΝΑΙ |
| ΒΑΣΙΛΙΚΟΣ ΒΑΣΙΛΕΙΟΣ(ΒΑΣΙΛΗΣ) | ΣΥΡΙΖΑ | ΕΠΙΚΡΑΤΕΙΑΣ | ΝΑΙ |
| ΒΕΡΝΑΡΔΑΚΗΣ ΧΡΙΣΤΟΦΟΡΟΣ | ΣΥΡΙΖΑ | Α΄ ΑΘΗΝΩΝ | ΝΑΙ |
| ΒΕΣΥΡΟΠΟΥΛΟΣ ΑΠΟΣΤΟΛΟΣ | Νέα Δημοκρατία | ΗΜΑΘΙΑΣ | ΟΧΙ |
| ΒΕΤΤΑ ΚΑΛΛΙΟΠΗ | ΣΥΡΙΖΑ | ΚΟΖΑΝΗΣ | ΝΑΙ |
| ΒΙΛΙΑΡΔΟΣ ΒΑΣΙΛΕΙΟΣ | ΕΛΛΗΝΙΚΗ ΛΥΣΗ | ΕΠΚΡΑΤΕΙΑΣ | ΟΧΙ |
| ΒΙΤΣΑΣ ΔΗΜΗΤΡΙΟΣ | ΣΥΡΙΖΑ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΒΛΑΣΗΣ ΚΩΝΣΤΑΝΤΙΝΟΣ | Νέα Δημοκρατία | ΑΡΚΑΔΙΑΣ | ΟΧΙ |
| ΒΛΑΧΟΣ ΓΕΩΡΓΙΟΣ | Νέα Δημοκρατία | Α΄ ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΒΟΛΟΥΔΑΚΗΣ ΜΑΝΟΥΣΟΣ-ΚΩΝΣΤΑΝΤΙΝΟΣ | Νέα Δημοκρατία | ΧΑΝΙΩΝ | ΟΧΙ |
| ΒΟΡΙΔΗΣ ΜΑΥΡΟΥΔΗΣ(ΜΑΚΗΣ) | Νέα Δημοκρατία | Α΄ ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΒΟΥΛΤΕΨΗ ΣΟΦΙΑ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΒΟΥΤΣΗΣ ΝΙΚΟΛΑΟΣ | ΣΥΡΙΖΑ | Α΄ ΑΘΗΝΩΝ | ΝΑΙ |
| ΒΡΟΥΤΣΗΣ ΙΩΑΝΝΗΣ | Νέα Δημοκρατία | ΚΥΚΛΑΔΩΝ | ΟΧΙ |
| ΒΡΥΖΙΔΟΥ ΠΑΡΑΣΚΕΥΗ | Νέα Δημοκρατία | ΚΟΖΑΝΗΣ | ΝΑΙ |
| ΓΕΡΑΠΕΤΡΙΤΗΣ ΓΕΩΡΓΙΟΣ | Νέα Δημοκρατία | ΕΠΙΚΡΑΤΕΙΑΣ | ΟΧΙ |
| ΓΕΡΟΒΑΣΙΛΗ ΟΛΓΑ | ΣΥΡΙΖΑ | ΑΡΤΗΣ | ΝΑΙ |
| ΓΕΩΡΓΑΝΤΑΣ ΓΕΩΡΓΙΟΣ | Νέα Δημοκρατία | ΚΙΛΙΚΙΣ | ΟΧΙ |
| ΓΕΩΡΓΙΑΔΗΣ ΣΠΥΡΙΔΩΝ-ΑΔΩΝΙΣ | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΓΙΑΝΝΑΚΗΣ ΣΤΕΡΓΙΟΣ | Νέα Δημοκρατία | ΠΡΕΒΕΖΗΣ | ΟΧΙ |
| ΓΙΑΝΝΑΚΟΠΟΥΛΟΥ ΚΩΝΣΤΑΝΤΙΝΑ(ΝΑΝΤΙΑ) | Κίνημα Αλλαγής | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΓΙΑΝΝΟΥΛΗΣ ΧΡΗΣΤΟΣ | ΣΥΡΙΖΑ | Α΄ ΘΕΣΣΑΛΟΝΙΚΗΣ | ΝΑΙ |
| ΓΚΑΡΑ ΑΝΑΣΤΑΣΙΑ(ΝΑΤΑΣΑ) | ΣΥΡΙΖΑ | ΕΒΡΟΥ | ΝΑΙ |
| ΓΚΙΚΑΣ ΣΤΕΦΑΝΟΣ | Νέα Δημοκρατία | ΚΕΡΚΥΡΑΣ | ΟΧΙ |
| ΓΚΙΟΛΑΣ ΙΩΑΝΝΗΣ | ΣΥΡΙΖΑ | ΑΡΓΟΛΙΔΟΣ | ΝΑΙ |
| ΓΚΟΚΑΣ ΧΡΗΣΤΟΣ | Κίνημα Αλλαγής | ΑΡΤΗΣ | ΟΧΙ |
| ΔΑΒΑΚΗΣ ΑΘΑΝΑΣΙΟΣ | Νέα Δημοκρατία | ΛΑΚΩΝΙΑΣ | ΟΧΙ |
| ΔΕΝΔΙΑΣ ΝΙΚΟΛΑΟΣ-ΓΕΩΡΓΙΟΣ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΔΕΡΜΕΝΤΖΟΠΟΥΛΟΣ ΧΡΗΣΤΟΣ | Νέα Δημοκρατία | ΕΒΡΟΥ | ΟΧΙ |
| ΔΗΜΑΣ ΧΡΙΣΤΟΣ | Νέα Δημοκρατία | ΚΟΡΙΝΘΙΑΣ | ΝΑΙ |
| ΔΗΜΟΣΧΑΚΗΣ ΑΝΑΣΤΑΣΙΟΣ | Νέα Δημοκρατία | ΕΒΡΟΥ | ΟΧΙ |
| ΔΙΓΑΛΑΚΗΣ ΒΑΣΙΛΕΙΟΣ | Νέα Δημοκρατία | ΧΑΝΙΩΝ | ΟΧΙ |
| ΔΟΥΝΙΑ ΠΑΝΑΓΙΩΤΑ(ΝΟΝΗ) | Νέα Δημοκρατία | Α΄ ΠΕΙΡΑΙΩΣ | ΟΧΙ |
| ΔΡΑΓΑΣΑΚΗΣ ΙΩΑΝΝΗΣ | ΣΥΡΙΖΑ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΔΡΙΤΣΑΣ ΘΕΟΔΩΡΟΣ | ΣΥΡΙΖΑ | Α΄ ΠΕΙΡΑΙΩΣ | ΝΑΙ |
| ΕΛΕΥΘΕΡΙΑΔΟΥ ΣΟΥΛΤΑΝΑ | ΣΥΡΙΖΑ | ΚΑΒΑΛΑΣ | ΝΑΙ |
| ΕΥΘΥΜΙΟΥ ΑΝΝΑ | Νέα Δημοκρατία | Α΄ ΘΕΣΣΑΛΟΝΙΚΗΣ | ΟΧΙ |
| ΖΑΧΑΡΙΑΔΗΣ ΚΩΝΣΤΑΝΤΙΝΟΣ | ΣΥΡΙΖΑ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΖΕΪΜΠΕΚ ΧΟΥΣΕΪΝ | ΣΥΡΙΖΑ | ΞΑΝΘΗΣ | ΝΑΙ |
| ΖΕΜΠΙΛΗΣ ΑΘΑΝΑΣΙΟΣ | Νέα Δημοκρατία | ΕΥΒΟΙΑΣ | ΟΧΙ |
| ΖΟΥΡΑΡΗΣ ΚΩΝΣΤΑΝΤΙΝΟΣ | ΣΥΡΙΖΑ | Α΄ ΘΕΣΣΑΛΟΝΙΚΗΣ | ΝΑΙ |
| ΗΓΟΥΜΕΝΙΔΗΣ ΝΙΚΟΛΑΟΣ | ΣΥΡΙΖΑ | ΗΡΑΚΛΕΙΟΥ | ΝΑΙ |
| ΘΕΟΔΩΡΙΚΑΚΟΣ ΠΑΝΑΓΙΩΤΗΣ(ΤΑΚΗΣ) | Νέα Δημοκρατία | ΕΠΙΚΡΑΤΕΙΑΣ | ΟΧΙ |
| ΘΕΟΧΑΡΗΣ ΘΕΟΧΑΡΗΣ(ΧΑΡΗΣ) | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΘΡΑΨΑΝΙΩΤΗΣ ΕΜΜΑΝΟΥΗΛ | ΣΥΡΙΖΑ | ΛΑΣΙΘΙΟΥ | ΝΑΙ |
| ΙΑΤΡΙΔΗ ΤΣΑΜΠΙΚΑ(ΜΙΚΑ) | Νέα Δημοκρατία | ΔΩΔΕΚΑΝΗΣΟΥ | ΟΧΙ |
| ΚΑΒΒΑΔΑΣ ΑΘΑΝΑΣΙΟΣ | Νέα Δημοκρατία | ΛΕΥΚΑΔΟΣ | ΟΧΙ |
| ΚΑΙΡΙΔΗΣ ΔΗΜΗΤΡΙΟΣ | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΚΑΚΛΑΜΑΝΗΣ ΝΙΚΗΤΑΣ | Νέα Δημοκρατία | Α΄ ΑΘΗΝΩΝ | ΟΧΙ |
| ΚΑΛΑΜΑΤΙΑΝΟΣ ΔΙΟΝΥΣΙΟΣ-ΧΑΡΑΛΑΜΠΟΣ | ΣΥΡΙΖΑ | ΗΛΕΙΑΣ | ΝΑΙ |
| ΚΑΛΑΦΑΤΗΣ ΣΤΑΥΡΟΣ | Νέα Δημοκρατία | Α΄ ΘΕΣΣΑΛΟΝΙΚΗΣ | ΟΧΙ |
| ΚΑΛΛΙΑΝΟΣ ΙΩΑΝΝΗΣ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΚΑΛΟΓΙΑΝΝΗΣ ΣΤΑΥΡΟΣ | Νέα Δημοκρατία | ΙΩΑΝΝΙΝΩΝ | ΟΧΙ |
| ΚΑΜΙΝΗΣ ΓΕΩΡΓΙΟΣ | Κίνημα Αλλαγής | ΕΠΙΚΡΑΤΕΙΑΣ | ΟΧΙ |
| ΚΑΠΠΑΤΟΣ ΠΑΝΑΓΗΣ | Νέα Δημοκρατία | ΚΕΦΑΛΛΗΝΙΑΣ | ΟΧΙ |
| ΚΑΡΑΓΚΟΥΝΗΣ ΚΩΝΣΤΑΝΤΙΝΟΣ | Νέα Δημοκρατία | ΑΙΤΩΛΟΑΚΑΡΝΑΝΙΑΣ | ΟΧΙ |
| ΚΑΡΑΘΑΝΑΣΟΠΟΥΛΟΣ ΝΙΚΟΛΑΟΣ | Κ.Κ.Ε. | ΑΧΑΪΑΣ | ΟΧΙ |
| ΚΑΡΑΜΑΝΛΗ ΑΝΝΑ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΚΑΡΑΜΑΝΛΗΣ ΚΩΝΣΤΑΝΤΙΝΟΣ τ ΑΛΕΞ. | Νέα Δημοκρατία | Α΄ ΘΕΣΣΑΛΟΝΙΚΗΣ | ΟΧΙ |
| ΚΑΡΑΜΑΝΛΗΣ ΚΩΝΣΤΑΝΤΙΝΟΣ τ ΑΧΙΛ. | Νέα Δημοκρατία | ΣΕΡΡΩΝ | ΟΧΙ |
| ΚΑΡΑΣΜΑΝΗΣ ΓΕΩΡΓΙΟΣ | Νέα Δημοκρατία | ΠΕΛΛΗΣ | ΟΧΙ |
| ΚΑΣΙΜΑΤΗ ΕΙΡΗΝΗ(ΝΙΝΑ) | ΣΥΡΙΖΑ | Β΄ ΠΕΙΡΑΙΩΣ | ΝΑΙ |
| ΚΑΤΡΙΝΗΣ ΜΙΧΑΗΛ | Κίνημα Αλλαγής | ΗΛΕΙΑΣ | ΟΧΙ |
| ΚΑΤΡΟΥΓΚΑΛΟΣ ΓΕΩΡΓΙΟΣ | ΣΥΡΙΖΑ | Β1΄ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΚΑΤΣΑΝΙΩΤΗΣ ΑΝΔΡΕΑΣ | Νέα Δημοκρατία | ΑΧΑΪΑΣ | ΟΧΙ |
| ΚΑΤΣΑΦΑΔΟΣ ΚΩΝΣΤΑΝΤΙΝΟΣ | Νέα Δημοκρατία | Α΄ ΠΕΙΡΑΙΩΣ | ΝΑΙ |
| ΚΑΤΣΗΣ ΜΑΡΙΟΣ | ΣΥΡΙΖΑ | ΘΕΣΠΡΩΤΙΑΣ | ΝΑΙ |
| ΚΑΦΑΝΤΑΡΗ ΧΑΡΟΥΛΑ(ΧΑΡΑ) | ΣΥΡΙΖΑ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΚΕΓΚΕΡΟΓΛΟΥ ΒΑΣΙΛΕΙΟΣ | Κίνημα Αλλαγής | ΗΡΑΚΛΕΙΟΥ | ΟΧΙ |
| ΚΕΔΙΚΟΓΛΟΥ ΣΥΜΕΩΝ(ΣΙΜΟΣ) | Νέα Δημοκρατία | ΕΥΒΟΙΑΣ | ΝΑΙ |
| ΚΕΛΕΤΣΗΣ ΣΤΑΥΡΟΣ | Νέα Δημοκρατία | ΕΒΡΟΥ | ΟΧΙ |
| ΚΕΛΛΑΣ ΧΡΗΣΤΟΣ | Νέα Δημοκρατία | ΛΑΡΙΣΗΣ | ΟΧΙ |
| ΚΕΡΑΜΕΩΣ ΝΙΚΗ | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΚΕΦΑΛΑ ΜΑΡΙΑ-ΑΛΕΞΑΝΔΡΑ | Νέα Δημοκρατία | ΙΩΑΝΝΙΝΩΝ | ΝΑΙ |
| ΚΕΦΑΛΙΔΟΥ ΧΑΡΟΥΛΑ(ΧΑΡΑ) | Κίνημα Αλλαγής | ΔΡΑΜΑΣ | ΝΑΙ |
| ΚΕΦΑΛΟΓΙΑΝΝΗΣ ΙΩΑΝΝΗΣ | Νέα Δημοκρατία | ΡΕΘΥΜΝΗΣ | ΟΧΙ |
| ΚΙΚΙΛΙΑΣ ΒΑΣΙΛΕΙΟΣ | Νέα Δημοκρατία | Α΄ ΑΘΗΝΩΝ | ΟΧΙ |
| ΚΟΚΚΑΛΗΣ ΒΑΣΙΛΕΙΟΣ | ΣΥΡΙΖΑ | ΛΑΡΙΣΗΣ | ΝΑΙ |
| ΚΟΛΛΙΑΣ ΚΩΝΣΤΑΝΤΙΝΟΣ | Νέα Δημοκρατία | ΚΟΡΙΝΘΙΑΣ | ΟΧΙ |
| ΚΟΜΝΗΝΑΚΑ ΜΑΡΙΑ | Κ.Κ.Ε. | ΛΕΣΒΟΥ | ΟΧΙ |
| ΚΟΝΣΟΛΑΣ ΕΜΜΑΝΟΥΗΛ(ΜΑΝΟΣ) | Νέα Δημοκρατία | ΔΩΔΕΚΑΝΗΣΟΥ | ΟΧΙ |
| ΚΟΝΤΟΓΕΩΡΓΟΣ ΚΩΝΣΤΑΝΤΙΝΟΣ | Νέα Δημοκρατία | ΕΥΡΥΤΑΝΙΑΣ | ΟΧΙ |
| ΚΟΤΡΩΝΙΑΣ ΓΕΩΡΓΙΟΣ | Νέα Δημοκρατία | ΦΘΙΩΤΙΔΟΣ | ΟΧΙ |
| ΚΟΥΒΕΛΑΣ ΔΗΜΗΤΡΙΟΣ | Νέα Δημοκρατία | Α΄ ΘΕΣΣΑΛΟΝΙΚΗΣ | ΟΧΙ |
| ΚΟΥΜΟΥΤΣΑΚΟΣ ΓΕΩΡΓΙΟΣ | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΚΟΥΤΣΟΥΜΠΑΣ ΑΝΔΡΕΑΣ | Νέα Δημοκρατία | ΒΟΙΩΤΙΑΣ | ΟΧΙ |
| ΚΡΗΤΙΚΟΣ ΝΕΟΚΛΗΣ | Νέα Δημοκρατία | ΛΑΚΩΝΙΑΣ | ΟΧΙ |
| ΚΥΡΑΝΑΚΗΣ ΚΩΝΣΤΑΝΤΙΝΟΣ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΚΩΝΣΤΑΝΤΙΝΟΠΟΥΛΟΣ ΟΔΥΣΣΕΑΣ | Κίνημα Αλλαγής | ΑΡΚΑΔΙΑΣ | ΟΧΙ |
| ΚΩΝΣΤΑΝΤΟΠΟΥΛΟΣ ΔΗΜΗΤΡΙΟΣ | Κίνημα Αλλαγής | ΑΙΤΩΛΟΑΚΑΡΝΑΝΙΑΣ | ΟΧΙ |
| ΚΩΤΣΗΡΑΣ ΓΕΩΡΓΙΟΣ | Νέα Δημοκρατία | Β΄ ΔΥΤΙΚΗΣ ΑΤΤΙΚΗΣ | ΟΧΙ |
| ΚΩΤΣΟΣ ΓΕΩΡΓΙΟΣ | Νέα Δημοκρατία | ΚΑΡΔΙΤΣΗΣ | ΟΧΙ |
| ΛΑΖΑΡΙΔΗΣ ΜΑΚΑΡΙΟΣ | Νέα Δημοκρατία | ΚΑΒΑΛΑΣ | ΟΧΙ |
| ΛΑΠΠΑΣ ΣΠΥΡΙΔΩΝΑΣ | ΣΥΡΙΖΑ | ΚΑΡΔΙΤΣΗΣ | ΝΑΙ |
| ΛΕΟΝΤΑΡΙΔΗΣ ΘΕΟΦΙΛΟΣ | Νέα Δημοκρατία | ΣΕΡΡΩΝ | ΟΧΙ |
| ΛΙΑΚΟΣ ΕΥΑΓΓΕΛΟΣ | Νέα Δημοκρατία | Β΄ ΔΥΤΙΚΗΣ ΑΤΤΙΚΗΣ | ΟΧΙ |
| ΛΙΑΚΟΥΛΗ ΕΥΑΓΓΕΛΙΑ | Κίνημα Αλλαγής | ΛΑΡΙΣΗΣ | ΟΧΙ |
| ΛΙΒΑΝΟΣ ΣΠΥΡΙΔΩΝ-ΠΑΝΑΓΙΩΤΗΣ(ΣΠΗΛΙΟΣ) | Νέα Δημοκρατία | ΑΙΤΩΛΟΑΚΑΡΝΑΝΙΑΣ | ΟΧΙ |
| ΛΙΟΥΠΗΣ ΑΘΑΝΑΣΙΟΣ | Νέα Δημοκρατία | ΜΑΓΝΗΣΙΑΣ | ΟΧΙ |
| ΛΙΟΥΤΑΣ ΑΘΑΝΑΣΙΟΣ | Νέα Δημοκρατία | ΤΡΙΚΑΛΩΝ | ΟΧΙ |
| ΛΟΒΕΡΔΟΣ ΙΩΑΝΝΗΣ-ΜΙΧΑΗΛ(ΓΙΑΝΝΗΣ) | Νέα Δημοκρατία | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΛΟΓΙΑΔΗΣ ΓΕΩΡΓΙΟΣ | ΜέΡΑ25 | ΗΡΑΚΛΕΙΟΥ | ΟΧΙ |
| ΜΑΚΡΗ ΖΩΗ(ΖΕΤΤΑ) | Νέα Δημοκρατία | ΜΑΓΝΗΣΙΑΣ | ΟΧΙ |
| ΜΑΛΑΜΑ ΚΥΡΙΑΚΗ | ΣΥΡΙΖΑ | ΧΑΛΚΙΔΙΚΗΣ | ΝΑΙ |
| ΜΑΜΟΥΛΑΚΗΣ ΧΑΡΑΛΑΜΠΟΣ(ΧΑΡΗΣ) | ΣΥΡΙΖΑ | ΗΡΑΚΛΕΙΟΥ | ΝΑΙ |
| ΜΑΝΤΑΣ ΠΕΡΙΚΛΗΣ | Νέα Δημοκρατία | ΜΕΣΣΗΝΙΑΣ | ΟΧΙ |
| ΜΑΡΑΒΕΓΙΑΣ ΚΩΝΣΤΑΝΤΙΝΟΣ | Νέα Δημοκρατία | ΜΑΓΝΗΣΙΑΣ | ΟΧΙ |
| ΜΑΡΚΟΠΟΥΛΟΣ ΔΗΜΗΤΡΙΟΣ | Νέα Δημοκρατία | Β΄ ΠΕΙΡΑΙΩΣ | ΝΑΙ |
| ΜΑΡΚΟΥ ΚΩΝΣΤΑΝΤΙΝΟΣ | ΣΥΡΙΖΑ | ΑΧΑΪΑΣ | ΝΑΙ |
| ΜΑΡΤΙΝΟΥ ΓΕΩΡΓΙΑ | Νέα Δημοκρατία | Α΄ ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΜΕΪΚΟΠΟΥΛΟΣ ΑΛΕΞΑΝΔΡΟΣ | ΣΥΡΙΖΑ | ΜΑΓΝΗΣΙΑΣ | ΝΑΙ |
| ΜΕΛΑΣ ΙΩΑΝΝΗΣ | Νέα Δημοκρατία | Α΄ ΠΕΙΡΑΙΩΣ | ΟΧΙ |
| ΜΗΤΣΟΤΑΚΗΣ ΚΥΡΙΑΚΟΣ | Νέα Δημοκρατία | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΜΙΧΑΗΛΙΔΗΣ ΑΝΔΡΕΑΣ | ΣΥΡΙΖΑ | ΧΙΟΥ | - |
| ΜΟΝΟΓΥΙΟΥ ΑΙΚΑΤΕΡΙΝΗ | Νέα Δημοκρατία | ΚΥΚΛΑΔΩΝ | ΟΧΙ |
| ΜΟΥΖΑΛΑΣ ΙΩΑΝΝΗΣ | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΜΟΥΛΚΙΩΤΗΣ ΓΕΩΡΓΙΟΣ | Κίνημα Αλλαγής | ΒΟΙΩΤΙΑΣ | ΟΧΙ |
| ΜΠΑΚΑΔΗΜΑ ΦΩΤΕΙΝΗ | ΜέΡΑ25 | Β΄ ΠΕΙΡΑΙΩΣ | ΟΧΙ |
| ΜΠΑΚΟΓΙΑΝΝΗ ΘΕΟΔΩΡΑ(ΝΤΟΡΑ) | Νέα Δημοκρατία | ΧΑΝΙΩΝ | ΟΧΙ |
| ΜΠΑΛΑΦΑΣ ΙΩΑΝΝΗΣ | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΜΠΑΡΑΛΙΑΚΟΣ ΞΕΝΟΦΩΝ(ΦΩΝΤΑΣ) | Νέα Δημοκρατία | ΠΙΕΡΙΑΣ | ΟΧΙ |
| ΜΠΑΡΑΝ ΜΠΟΥΡΧΑΝ | Κίνημα Αλλαγής | ΞΑΝΘΗΣ | ΟΧΙ |
| ΜΠΑΡΤΖΩΚΑΣ ΑΝΑΣΤΑΣΙΟΣ | Νέα Δημοκρατία | ΗΜΑΘΙΑΣ | ΟΧΙ |
| ΜΠΙΑΓΚΗΣ ΔΗΜΗΤΡΙΟΣ | Κίνημα Αλλαγής | ΚΕΡΚΥΡΑΣ | ΟΧΙ |
| ΜΠΙΖΙΟΥ ΣΤΕΡΓΙΑΝΗ(ΣΤΕΛΛΑ) | Νέα Δημοκρατία | ΛΑΡΙΣΗΣ | ΟΧΙ |
| ΜΠΛΟΥΧΟΣ ΚΩΝΣΤΑΝΤΙΝΟΣ | Νέα Δημοκρατία | ΔΡΑΜΑΣ | ΟΧΙ |
| ΜΠΟΓΔΑΝΟΣ ΚΩΝΣΤΑΝΤΙΝΟΣ | ΑΝΕΞ. | Α΄ ΑΘΗΝΩΝ | ΟΧΙ |
| ΜΠΟΥΓΑΣ ΙΩΑΝΝΗΣ | Νέα Δημοκρατία | ΦΩΚΙΔΟΣ | ΝΑΙ |
| ΜΠΟΥΚΩΡΟΣ ΧΡΗΣΤΟΣ | Νέα Δημοκρατία | ΜΑΓΝΗΣΙΑΣ | ΝΑΙ |
| ΜΠΟΥΜΠΑΣ ΚΩΝΣΤΑΝΤΙΝΟΣ | ΕΛΛΗΝΙΚΗ ΛΥΣΗ | ΣΕΡΡΩΝ | ΟΧΙ |
| ΜΠΟΥΡΑΣ ΑΘΑΝΑΣΙΟΣ | Νέα Δημοκρατία | Β΄ΔΥΤΙΚΗΣ ΑΤΤΙΚΗΣ | ΟΧΙ |
| ΜΠΟΥΡΝΟΥΣ ΙΩΑΝΝΗΣ | ΣΥΡΙΖΑ | ΛΕΣΒΟΥ | ΝΑΙ |
| ΜΠΟΥΤΣΙΚΑΚΗΣ ΧΡΙΣΤΟΦΟΡΟΣ-ΕΜΜΑΝΟΥΗΛ | Νέα Δημοκρατία | Α΄ ΠΕΙΡΑΙΩΣ | ΟΧΙ |
| ΜΥΛΩΝΑΚΗΣ ΑΝΤΩΝΙΟΣ | ΕΛΛΗΝΙΚΗ ΛΥΣΗ | Α΄ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΜΩΡΑΪΤΗΣ ΑΘΑΝΑΣΙΟΣ(ΘΑΝΟΣ) | ΣΥΡΙΖΑ | ΑΙΤΩΛΟΑΚΑΡΝΑΝΙΑΣ | ΝΑΙ |
| ΝΙΚΟΛΑΚΟΠΟΥΛΟΣ ΑΝΔΡΕΑΣ | Νέα Δημοκρατία | ΗΛΕΙΑΣ | ΟΧΙ |
| ΝΟΤΟΠΟΥΛΟΥ ΑΙΚΑΤΕΡΙΝΗ(ΚΑΤΕΡΙΝΑ) | ΣΥΡΙΖΑ | Α΄ ΘΕΣΣΑΛΟΝΙΚΗΣ | ΝΑΙ |
| ΞΑΝΘΟΠΟΥΛΟΣ ΘΕΟΦΙΛΟΣ | ΣΥΡΙΖΑ | ΔΡΑΜΑΣ | ΝΑΙ |
| ΞΑΝΘΟΣ ΑΝΔΡΕΑΣ | ΣΥΡΙΖΑ | ΡΕΘΥΜΝΗΣ | ΝΑΙ |
| ΞΕΝΟΓΙΑΝΝΑΚΟΠΟΥΛΟΥ ΜΑΡΙΑ-ΕΛΙΖΑ(ΜΑΡΙΛΙΖΑ) | ΣΥΡΙΖΑ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΟΙΚΟΝΟΜΟΥ ΒΑΣΙΛΕΙΟΣ | Νέα Δημοκρατία | Α΄ ΑΝΑΤΟΛΙΚΗΣ ΑΤΤΙΚΗΣ | - |
| ΟΙΚΟΝΟΜΟΥ ΙΩΑΝΝΗΣ | Νέα Δημοκρατία | ΦΘΙΩΤΙΔΟΣ | ΟΧΙ |
| ΠΑΝΑΓΙΩΤΟΠΟΥΛΟΣ ΝΙΚΟΛΑΟΣ | Νέα Δημοκρατία | ΚΑΒΑΛΑΣ | ΟΧΙ |
| ΠΑΝΑΣ ΑΠΟΣΤΟΛΟΣ | Κίνημα Αλλαγής | ΧΑΛΚΙΔΙΚΗΣ | ΟΧΙ |
| ΠΑΠΑΔΗΜΗΤΡΙΟΥ ΧΑΡΑΛΑΜΠΟΣ(ΜΠΑΜΠΗΣ) | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΠΑΠΑΔΟΠΟΥΛΟΣ ΑΘΑΝΑΣΙΟΣ | ΣΥΡΙΖΑ | ΤΡΙΚΑΛΩΝ | ΝΑΙ |
| ΠΑΠΑΔΟΠΟΥΛΟΣ ΜΙΧΑΗΛ(ΜΙΧΑΛΗΣ) | Νέα Δημοκρατία | ΚΟΖΑΝΗΣ | ΟΧΙ |
| ΠΑΠΑΗΛΙΟΥ ΓΕΩΡΓΙΟΣ | ΣΥΡΙΖΑ | ΑΡΚΑΔΙΑΣ | ΝΑΙ |
| ΠΑΠΑΝΑΤΣΙΟΥ ΑΙΚΑΤΕΡΙΝΗ | ΣΥΡΙΖΑ | ΜΑΓΝΗΣΙΑΣ | ΝΑΙ |
| ΠΑΠΠΑΣ ΝΙΚΟΛΑΟΣ | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΠΕΡΚΑ ΘΕΟΠΙΣΤΗ(ΠΕΤΗ) | ΣΥΡΙΖΑ | ΦΛΩΡΙΝΗΣ | ΝΑΙ |
| ΠΙΚΡΑΜΜΕΝΟΣ ΠΑΝΑΓΙΩΤΗΣ | Νέα Δημοκρατία | ΕΠΙΚΡΑΤΕΙΑΣ | ΟΧΙ |
| ΠΙΠΙΛΗ ΦΩΤΕΙΝΗ | Νέα Δημοκρατία | Α΄ ΑΘΗΝΩΝ | ΝΑΙ |
| ΠΛΕΥΡΗΣ ΑΘΑΝΑΣΙΟΣ(ΘΑΝΟΣ) | Νέα Δημοκρατία | Α΄ ΑΘΗΝΩΝ | ΟΧΙ |
| ΠΝΕΥΜΑΤΙΚΟΣ ΣΠΥΡΙΔΩΝΑΣ | Νέα Δημοκρατία | ΕΥΒΟΙΑΣ | ΟΧΙ |
| ΠΟΛΑΚΗΣ ΠΑΥΛΟΣ | ΣΥΡΙΖΑ | ΧΑΝΙΩΝ | ΟΧΙ |
| ΠΟΥΛΟΥ ΠΑΝΑΓΙΟΥ(ΓΙΩΤΑ) | ΣΥΡΙΖΑ | ΒΟΙΩΤΙΑΣ | ΝΑΙ |
| ΡΑΓΚΟΥΣΗΣ ΙΩΑΝΝΗΣ | ΣΥΡΙΖΑ | Β΄ ΠΕΙΡΑΙΩΣ | ΝΑΙ |
| ΡΑΠΤΗ ΕΛΕΝΗ | Νέα Δημοκρατία | Α' ΘΕΣΣΑΛΟΝΙΚΗΣ | ΟΧΙ |
| ΡΑΠΤΗ ΖΩΗ | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΡΟΥΣΟΠΟΥΛΟΣ ΘΕΟΔΩΡΟΣ(ΘΟΔΩΡΟΣ) | Νέα Δημοκρατία | Β1΄ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΣΑΜΑΡΑΣ ΑΝΤΩΝΙΟΣ | Νέα Δημοκρατία | ΜΕΣΣΗΝΙΑΣ | ΟΧΙ |
| ΣΑΝΤΟΡΙΝΙΟΣ ΝΕΚΤΑΡΙΟΣ | ΣΥΡΙΖΑ | ΔΩΔΕΚΑΝΗΣΟΥ | ΝΑΙ |
| ΣΑΡΑΚΙΩΤΗΣ ΙΩΑΝΝΗΣ | ΣΥΡΙΖΑ | ΦΘΙΩΤΙΔΟΣ | ΝΑΙ |
| ΣΕΝΕΤΑΚΗΣ ΜΑΞΙΜΟΣ | Νέα Δημοκρατία | ΗΡΑΚΛΕΙΟΥ | ΝΑΙ |
| ΣΙΜΟΠΟΥΛΟΣ ΕΥΣΤΡΑΤΙΟΣ(ΣΤΡΑΤΟΣ) | Νέα Δημοκρατία | Α' ΘΕΣΣΑΛΟΝΙΚΗΣ | ΟΧΙ |
| ΣΚΑΝΔΑΛΙΔΗΣ ΚΩΝΣΤΑΝΤΙΝΟΣ | Κίνημα Αλλαγής | Α΄ ΑΘΗΝΩΝ | ΟΧΙ |
| ΣΚΟΝΔΡΑ ΑΣΗΜΙΝΑ | Νέα Δημοκρατία | ΚΑΡΔΙΤΣΗΣ | ΟΧΙ |
| ΣΚΟΥΡΛΕΤΗΣ ΠΑΝΑΓΙΩΤΗΣ(ΠΑΝΟΣ) | ΣΥΡΙΖΑ | ΕΠΙΚΡΑΤΕΙΑΣ | ΝΑΙ |
| ΣΚΟΥΡΟΛΙΑΚΟΣ ΠΑΝΑΓΙΩΤΗΣ(ΠΑΝΟΣ) | ΣΥΡΙΖΑ | Α΄ ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΣΚΟΥΦΑ ΕΛΙΣΣΑΒΕΤ(ΜΠΕΤΤΥ) | ΣΥΡΙΖΑ | ΠΙΕΡΙΑΣ | ΝΑΙ |
| ΣΚΡΕΚΑΣ ΚΩΝΣΤΑΝΤΙΝΟΣ | Νέα Δημοκρατία | ΤΡΙΚΑΛΩΝ | ΟΧΙ |
| ΣΚΥΛΑΚΑΚΗΣ ΘΕΟΔΩΡΟΣ | Νέα Δημοκρατία | ΕΠΙΚΡΑΤΕΙΑΣ | ΝΑΙ |
| ΣΠΑΝΑΚΗΣ ΒΑΣΙΛΕΙΟΣ-ΠΕΤΡΟΣ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΣΠΙΡΤΖΗΣ ΧΡΗΣΤΟΣ | ΣΥΡΙΖΑ | Α΄ ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΣΤΑΪΚΟΥΡΑΣ ΧΡΗΣΤΟΣ | Νέα Δημοκρατία | ΦΘΙΩΤΙΔΟΣ | ΟΧΙ |
| ΣΤΑΜΕΝΙΤΗΣ ΔΙΟΝΥΣΙΟΣ | Νέα Δημοκρατία | ΠΕΛΛΗΣ | ΟΧΙ |
| ΣΤΥΛΙΑΝΙΔΗΣ ΕΥΡΙΠΙΔΗΣ | Νέα Δημοκρατία | ΡΟΔΟΠΗΣ | ΟΧΙ |
| ΣΤΥΛΙΟΣ ΓΕΩΡΓΙΟΣ | Νέα Δημοκρατία | ΑΡΤΗΣ | ΝΑΙ |
| ΣΥΝΤΥΧΑΚΗΣ ΕΜΜΑΝΟΥΗΛ | Κ.Κ.Ε. | ΗΡΑΚΛΕΙΟΥ | ΟΧΙ |
| ΣΥΡΙΓΟΣ ΕΥΑΓΓΕΛΟΣ(ΑΓΓΕΛΟΣ) | Νέα Δημοκρατία | Α΄ ΑΘΗΝΩΝ | ΟΧΙ |
| ΣΥΡΜΑΛΕΝΙΟΣ ΝΙΚΟΛΑΟΣ | ΣΥΡΙΖΑ | ΚΥΚΛΑΔΩΝ | ΝΑΙ |
| ΤΑΓΑΡΑΣ ΝΙΚΟΛΑΟΣ | Νέα Δημοκρατία | ΚΟΡΙΝΘΙΑΣ | ΟΧΙ |
| ΤΑΡΑΝΤΙΛΗΣ ΧΡΗΣΤΟΣ | Νέα Δημοκρατία | ΕΠΙΚΡΑΤΕΙΑΣ | ΟΧΙ |
| ΤΑΣΟΥΛΑΣ ΚΩΝΣΤΑΝΤΙΝΟΣ | Νέα Δημοκρατία | ΙΩΑΝΝΙΝΩΝ | ΟΧΙ |
| ΤΖΑΒΑΡΑΣ ΚΩΝΣΤΑΝΤΙΝΟΣ | Νέα Δημοκρατία | ΗΛΕΙΑΣ | ΟΧΙ |
| ΤΖΑΚΡΗ ΘΕΟΔΩΡΑ | ΣΥΡΙΖΑ | ΠΕΛΛΗΣ | ΝΑΙ |
| ΤΖΑΝΑΚΟΠΟΥΛΟΣ ΔΗΜΗΤΡΙΟΣ | ΣΥΡΙΖΑ | Α΄ ΑΘΗΝΩΝ | ΝΑΙ |
| ΤΖΟΥΦΗ ΜΕΡΟΠΗ | ΣΥΡΙΖΑ | ΙΩΑΝΝΙΝΩΝ | ΝΑΙ |
| ΤΟΛΚΑΣ ΑΓΓΕΛΟΣ | ΣΥΡΙΖΑ | ΗΜΑΘΙΑΣ | ΝΑΙ |
| ΤΡΑΓΑΚΗΣ ΙΩΑΝΝΗΣ | Νέα Δημοκρατία | Β΄ ΠΕΙΡΑΙΩΣ | ΟΧΙ |
| ΤΡΙΑΝΤΑΦΥΛΛΙΔΗΣ ΑΛΕΞΑΝΔΡΟΣ(ΑΛΕΚΟΣ) | ΣΥΡΙΖΑ | Α΄ ΘΕΣΣΑΛΟΝΙΚΗΣ | ΝΑΙ |
| ΤΣΑΒΔΑΡΙΔΗΣ ΛΑΖΑΡΟΣ | Νέα Δημοκρατία | ΗΜΑΘΙΑΣ | ΟΧΙ |
| ΤΣΑΚΑΛΩΤΟΣ ΕΥΚΛΕΙΔΗΣ | ΣΥΡΙΖΑ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΤΣΙΑΡΑΣ ΚΩΝΣΤΑΝΤΙΝΟΣ | Νέα Δημοκρατία | ΚΑΡΔΙΤΣΗΣ | ΟΧΙ |
| ΤΣΙΓΚΡΗΣ ΑΓΓΕΛΟΣ | Νέα Δημοκρατία | ΑΧΑΪΑΣ | ΟΧΙ |
| ΤΣΙΛΙΓΓΙΡΗΣ ΣΠΥΡΙΔΩΝ(ΣΠΥΡΟΣ) | Νέα Δημοκρατία | ΞΑΝΘΗΣ | ΟΧΙ |
| ΤΣΙΠΡΑΣ ΑΛΕΞΙΟΣ | ΣΥΡΙΖΑ | ΑΧΑΪΑΣ | ΝΑΙ |
| ΤΣΙΠΡΑΣ ΓΕΩΡΓΙΟΣ | ΣΥΡΙΖΑ | Β΄ ΔΥΤΙΚΗΣ ΑΤΤΙΚΗΣ | ΝΑΙ |
| ΥΨΗΛΑΝΤΗΣ ΒΑΣΙΛΕΙΟΣ-ΝΙΚΟΛΑΟΣ | Νέα Δημοκρατία | ΔΩΔΕΚΑΝΗΣΟΥ | ΝΑΙ |
| ΦΑΜΕΛΛΟΣ ΣΩΚΡΑΤΗΣ | ΣΥΡΙΖΑ | Β΄ ΘΕΣΣΑΛΟΝΙΚΗΣ | ΝΑΙ |
| ΦΙΛΗΣ ΝΙΚΟΛΑΟΣ | ΣΥΡΙΖΑ | Α΄ ΑΘΗΝΩΝ | ΟΧΙ |
| ΦΛΑΜΠΟΥΡΑΡΗΣ ΑΛΕΞΑΝΔΡΟΣ | ΣΥΡΙΖΑ | ΕΠΙΚΡΑΤΕΙΑΣ | ΝΑΙ |
| ΦΟΡΤΩΜΑΣ ΦΙΛΙΠΠΟΣ | Νέα Δημοκρατία | ΚΥΚΛΑΔΩΝ | ΟΧΙ |
| ΦΡΑΓΓΙΔΗΣ ΓΕΩΡΓΙΟΣ | Κίνημα Αλλαγής | ΚΙΛΚΙΣ | ΟΧΙ |
| ΦΩΤΗΛΑΣ ΙΑΣΩΝ | Νέα Δημοκρατία | ΑΧΑΪΑΣ | ΟΧΙ |
| ΦΩΤΙΟΥ ΘΕΑΝΩ | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΧΑΡΙΤΟΥ ΔΗΜΗΤΡΙΟΣ(ΤΑΚΗΣ) | ΣΥΡΙΖΑ | ΡΟΔΟΠΗΣ | ΝΑΙ |
| ΧΑΡΙΤΣΗΣ ΑΛΕΞΑΝΔΡΟΣ(ΑΛΕΞΗΣ) | ΣΥΡΙΖΑ | ΜΕΣΣΗΝΙΑΣ | ΝΑΙ |
| ΧΑΤΖΗΒΑΣΙΛΕΙΟΥ ΑΝΑΣΤΑΣΙΟΣ(ΤΑΣΟΣ) | Νέα Δημοκρατία | ΣΕΡΡΩΝ | ΟΧΙ |
| ΧΑΤΖΗΓΙΑΝΝΑΚΗΣ ΜΙΛΤΙΑΔΗΣ | ΣΥΡΙΖΑ | ΕΥΒΟΙΑΣ | ΝΑΙ |
| ΧΑΤΖΗΔΑΚΗΣ ΔΙΟΝΥΣΙΟΣ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΧΑΤΖΗΔΑΚΗΣ ΚΩΝΣΤΑΝΤΙΝΟΣ(ΚΩΣΤΗΣ) | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΧΕΙΜΑΡΑΣ ΘΕΜΙΣΤΟΚΛΗΣ(ΘΕΜΗΣ) | Νέα Δημοκρατία | ΦΘΙΩΤΙΔΟΣ | ΝΑΙ |
| ΧΗΤΑΣ ΚΩΝΣΤΑΝΤΙΝΟΣ | ΕΛΛΗΝΙΚΗ ΛΥΣΗ | Β΄ ΘΕΣΣΑΛΟΝΙΚΗΣ | ΟΧΙ |
| ΧΙΟΝΙΔΗΣ ΣΑΒΒΑΣ | Νέα Δημοκρατία | ΠΙΕΡΙΑΣ | ΟΧΙ |
| ΧΡΗΣΤΙΔΟΥ ΡΑΛΛΙΑ | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΨΥΧΟΓΙΟΣ ΓΕΩΡΓΙΟΣ | ΣΥΡΙΖΑ | ΚΟΡΙΝΘΙΑΣ | ΝΑΙ |

|  |  |  |  |
| --- | --- | --- | --- |
|  | Άρσεις Ασυλίας |  |  |
|  |  |  |  |
| Ονοματεπώνυμο - Εμπλεκόμενοι | Πράξη για την οποία ζητείται η άρση της ασυλίας | Αποτελέσματα |  |
| ΧΡΗΣΤΙΔΟΥ ΡΑΛΛΙΑ | Για τα αδικήματα της ψευδούς καταμήνυσης, της ψευδούς κατάθεσης, της συκοφαντικής δυσφήμισης κατ’ εξακολούθηση μέσω του διαδικτύου, καθώς και της εξύβρισης. | ΝΑΙ | 10 |
|  |  | OXI | 238 |
|  |  | ΠΡΝ | 0 |
|  |  | ΣΥΝ | 248 |
| ΜΙΧΑΗΛΙΔΗΣ ΑΝΔΡΕΑΣ | Για τις φερόμενες ως τελεσθείσες αξιόποινες πράξεις της παρακώλυσης συγκοινωνιών και της παράνομης βίας από κοινού κατά συρροή (άρθρ. 26, 27, 45, 51, 53, 57, 79, 94 παρ. 1, 292 παρ. 1, 330 παρ. 1 ΠΚ). | ΝΑΙ | 99 |
|  |  | OXI | 148 |
|  |  | ΠΡΝ | 0 |
|  |  | ΣΥΝ | 247 |
|  |  |  |  |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, συνεχίζουμε τώρα επί του σχεδίου νόμου του Υπουργείου Ανάπτυξης και Επενδύσεων, με πρώτο ομιλητή τον κ. Ιωάννη Ανδριανό από τη Νέα Δημοκρατία.

Κύριε συνάδελφε, έχετε τον λόγο.

**ΙΩΑΝΝΗΣ ΑΝΔΡΙΑΝΟΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, επιτρέψτε μου πριν εισέλθω στο καθ’ εαυτό ζήτημα της σημερινής συνεδρίασης να αναφερθώ στην ιστορική χθεσινή ομιλία του Πρωθυπουργού κ. Κυριάκου Μητσοτάκη στο Κογκρέσο.

Πολλοί υποστηρίζουν ότι η πολιτική είναι απλώς και μόνο ζήτημα μιας ψυχρής στάθμισης συμφερόντων. Βεβαίως, τα συμφέροντα του κάθε κράτους παίζουν πολύ σημαντικό, μπορώ να πω, τον πρωτεύοντα ρόλο, αλλά στη βάση των κοινών συμφερόντων, βρίσκεται η κοινή αντίληψη για τις αξίες που διέπουν και σηματοδοτούν την ατομική και συλλογική ζωή.

Μακροπρόθεσμα, το συλλογικό «εμείς» είναι αυτό που προσδιορίζει τις σχέσεις και τις προτεραιότητες μεταξύ των λαών και των εθνών. Με την ομιλία του ο Πρωθυπουργός ανέδειξε εμφαντικά αυτήν ακριβώς τη διάσταση. Μια εταιρική και συμμαχική σχέση δεν έχει βάθος αν δεν θεμελιώνεται επάνω σε μια ισχυρή συναντίληψη των θεμελιωδών αξιών.

Ο καιροσκοπισμός, ο ιστορικός αναθεωρητισμός, η διαρκής προσπάθεια εκβιασμού παραχωρήσεων, ακόμη και σε ζητήματα αρχής και δικαίου, εν τέλει υπονομεύουν την εμπιστοσύνη πάνω στην οποία σφυρηλατούνται οι ειλικρινείς και αποτελεσματικές συμμαχίες και εδώ η αντίστιξη είναι ηχηρή. Από τη μια πλευρά, η ξεκάθαρη θέση της Ελλάδας ως θεματοφύλακας της φιλελεύθερης δημοκρατίας των δυτικών αξιών που γεννήθηκαν σε αυτόν τον τόπο του Διεθνούς Δικαίου. Από την άλλη, ο καιροσκοπισμός της Τουρκίας που απειλεί να μπλοκάρει την είσοδο της Σουηδίας και της Φινλανδίας στο ΝΑΤΟ, κατηγορώντας τη Σουηδία και την Φινλανδία ότι υποθάλπουν την τρομοκρατία. Η Τουρκία που με τον έναν ή τον άλλον τρόπο αμφισβητεί τα σύνορα με όλους ουσιαστικά τους γείτονές της, που συνεχίζει την κατοχή στο βόρειο τμήμα της Κύπρου. Κάποιοι, μη βρίσκοντας τι άλλο να πουν για την άκρως επιτυχημένη επίσκεψη του Πρωθυπουργού στις Ηνωμένες Πολιτείες της Αμερικής, έσπευσαν να πουν ότι η επίκληση των κοινών δημοκρατικών και φιλελεύθερων αξιών δεν έχει πρακτικό αντίκρισμα. Όσοι το υποστηρίζουν αυτό, μάλλον δεν βλέπουν τι συμβαίνει γύρω μας. Ολόκληρος ο δυτικός κόσμος στρέφεται σ’ αυτές τις αξίες, σ’ αυτά τα ιδανικά, για να νοηματοδοτήσει εκ νέου την ταυτότητα και την πορεία του. Σε μια ιστορική καμπή που φέρνει νέους ανταγωνισμούς και συγκρούσεις, την ώρα που η φιλελεύθερη δημοκρατία αμφισβητείται τόσο έξωθεν από αυταρχικά καθεστώτα όσο και στο εσωτερικό από τις σειρήνες του λαϊκισμού και του ολοκληρωτισμού, ολοένα και περισσότερο η Δύση συνειδητοποιεί πλέον ότι η πολιτική χωρίς αξίες, χωρίς προσανατολισμό, χωρίς όραμα για το τι συνιστά μια καλή και εύτακτη πολιτεία, δεν μπορεί να υπάρξει.

Σε αυτήν την κρίσιμη, λοιπόν, συγκυρία, η Ελλάδα διά του Έλληνα Πρωθυπουργού διατρανώνει την προσήλωσή της στις ελληνικές και ταυτόχρονα δυτικές αξίες. Και είναι ιδιαίτερα σημαντικό πως αυτό το μήνυμα ότι ο κοινός αξιακός βηματισμός πλέον θα γίνεται ολοένα και περισσότερο αναγκαία προϋπόθεση για εταιρικές και συμμαχικές διεθνείς σχέσεις, βρίσκει ενθουσιώδη υποδοχή και αναγνώριση και στο Αμερικανικό Κογκρέσο.

Κυρίες και κύριοι συνάδελφοι, και αυτό το νομοσχέδιο -για να μπούμε στη σημερινή συζήτηση- αυτήν την ανάγκη και την ισχύ της αξιακής συναντίληψης αναδεικνύει, ενσωματώνοντας την ευρωπαϊκή οδηγία για την προστασία των καταναλωτών στο Εθνικό μας Δίκαιο. Εναρμονιζόμενες οι χώρες-μέλη της Ευρωπαϊκής Ένωσης σε αυτό το κρίσιμο πεδίο, κατοχυρώνουμε αποτελεσματικότερα τα δικαιώματα των πολιτών, μειώνοντας δραστικά την ανασφάλεια και την αβεβαιότητα.

Οι προβλέψεις για τις προσφορές προϊόντων για τις διαδικτυακές αγορές και τις ψηφιακές υπηρεσίες για το δικαίωμα υπαναχώρησης του αγοραστή για την προστασία από παραπλανητικές ή επιθετικές πρακτικές για την προστασία των ανηλίκων καταναλωτών, είναι ζητήματα που έχουν σαφή αναφορά στην καθημερινότητα όλων μας και ταυτόχρονα, είναι ζητήματα που σήμερα περισσότερο από ποτέ δεν θα μπορούσαν να ρυθμιστούν αποτελεσματικά από αυτόνομες νομοθετικές πρωτοβουλίες των επιμέρους κρατών, αρκεί κανείς να αναλογιστεί την πραγματικότητα των ψηφιακών αγορών για να το συνειδητοποιήσουμε αυτό.

Στους τρεις, λοιπόν, μεγάλους στόχους που προσδιόρισε ο Κωνσταντίνος Καραμανλής για την έναρξη της Ελλάδας στην τότε ΕΟΚ, δηλαδή την κατοχύρωση της εδαφικής μας ακεραιότητας, την εμπέδωση των δημοκρατικών θεσμών, την οικονομική ανάπτυξη, μπορούμε πλέον να προσθέσουμε και την αποτελεσματικότητα στην αντιμετώπιση και τη ρύθμιση αναγκών, ζητημάτων και προβλημάτων που πλέον υπερβαίνουν το εθνικό επίπεδο. Βεβαίως, η Ευρωπαϊκή Ένωση χρειάζεται μια βαθιά μεταρρύθμιση για την αντιμετώπιση των δύο μεγάλων ελλειμμάτων της αντιπροσωπευτικότητας και της αποτελεσματικότητας. Βεβαίως, ο ευρωατλαντικός χώρος χρειάζεται έναν θαρραλέο αναστοχασμό προκειμένου η Δύση να βρει ξανά τον βηματισμό της. Όμως, η Ελλάδα είναι Ευρώπη, είναι Δύση και με υπερηφάνεια και αυτοπεποίθηση ως προνομιακοί θεματοφύλακες των ευρωπαϊκών και δυτικών αξιών, ως παράγοντας ειρήνης, δικαίου και σταθερότητας στην ευρύτερη γειτονιά μας συμμετέχουμε δυναμικά σε αυτή τη συλλογική αναγεννητική προσπάθεια. Είτε πρόκειται για τις αμυντικές συμμαχίες που ενοχλούν όσους επιβουλεύονται τα δίκαιά μας είτε για πρωτοβουλίες, όπως οι κοινές ρυθμιστικές προσπάθειες για την ολοένα και αποτελεσματικότερη προστασία των καταναλωτών και των παραγωγών, εμείς ξέρουμε ποιοι είναι οι φίλοι, οι εταίροι, οι σύμμαχοί μας και ιδιαίτερα σήμερα σε μια εποχή ανακατατάξεων και αβεβαιότητας, η ακλόνητη θεμελίωση της ταυτότητας και της πορείας μας στις δημοκρατικές και φιλελεύθερες αξίες και τα ιδανικά που υπογράμμισε στη χθεσινή του ομιλία στο Κογκρέσο και ο Πρωθυπουργός, ο Κυριάκος Μητσοτάκης, δεν είναι απλώς και μόνο ένα ισχυρό πλεονέκτημα έναντι της πρακτικής του μεγάλου «παζαριού» σε εισαγωγικά ή εκτός εισαγωγικών. Είναι πολύ περισσότερο αδήριτη ανάγκη.

Γι’ αυτό, λοιπόν, ερχόμαστε σήμερα και συζητάμε ένα σημαντικό νομοσχέδιο, το οποίο είναι μια ευρωπαϊκή οδηγία και πρόκειται να ενσωματωθεί στο Εθνικό μας Δίκαιο για την προστασία των καταναλωτών. Είναι ένα σημαντικό νομοσχέδιο, ένα σημαντικό βήμα και πρέπει όλοι να το στηρίξουμε και όλοι να το ψηφίσουμε, όπως βεβαίως και τις τροπολογίες που παρουσίασε πριν από λίγο η Υφυπουργός, η κ. Ζαχαράκη, για τον τουρισμό. Τουρισμός για όλους. Είναι σημαντικές πρωτοβουλίες που θα στηρίξουν τον τουρισμό σε ολόκληρη τη χώρα και βεβαίως η επέκταση, όπως είπε στην παρουσίαση της τροπολογίας, για την μετεκπαίδευση του προσωπικού στον τουριστικό τομέα.

Πιστεύω, λοιπόν, ότι είναι ένα σημαντικό νομοσχέδιο που πρέπει όλες οι πλευρές του Κοινοβουλίου να το στηρίξουν και να το ψηφίσουν.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Και εμείς ευχαριστούμε τον κύριο συνάδελφο.

Τον λόγο τώρα έχει ο κ. Βασίλης Κόκκαλης από τον ΣΥΡΙΖΑ και αμέσως μετά ο κ. Δημήτρης Μαρκόπουλος από τη Νέα Δημοκρατία.

**ΒΑΣΙΛΕΙΟΣ ΚΟΚΚΑΛΗΣ:** Κυρίες και κύριοι συνάδελφοι, νομοσχέδιο για την προστασία του καταναλωτή έγραφε μια ιστοσελίδα, η οποία προβάλλει και αγαπά το έργο σας, το έργο της Κυβέρνησης.

Πραγματικά, μοιάζει με ανέκδοτο. Μοιάζει με ανέκδοτο και πώς μπορεί να χαρακτηρίσει κάποιος τη λέξη «προστασία του καταναλωτή» σήμερα που χιλιάδες νοικοκυριά υποφέρουν από το ηλεκτρικό ρεύμα. Τη στιγμή που χιλιάδες νοικοκυριά δεν μπορούν να πληρώσουν τα καύσιμα, τη στιγμή που χιλιάδες νοικοκυριά δεν μπορούν να ανταπεξέλθουν σε βασικά βιοτικά είδη, την ίδια στιγμή κάποιοι αισχροκερδούν.

Πώς αλλιώς μπορεί να χαρακτηριστεί το νομοσχέδιο για την προστασία του καταναλωτή, αν όχι εμπαιγμός;

Κατ’ αρχάς, να πούμε ότι πρόκειται για ευρωπαϊκή οδηγία, η ψήφιση της οποίας είναι επιβεβλημένη, αλλά ανεπίκαιρη. Είναι ανεπίκαιρη, κυρίες και κύριοι συνάδελφοι, λόγω των εγκληματικών παραλήψεων αυτής της Κυβέρνησης.

Κάνετε λόγο για αθέμιτες εμπορικές πρακτικές, για παραπλανητικές πρακτικές. Πρώτη αθέμιτη εμπορική πρακτική. Ρήτρα αναπροσαρμογής. Επεβλήθη μονομερώς, όπερ σημαίνει ότι δεν ρωτήθηκε το συμβαλλόμενο μέρος. Δεύτερον, επεβλήθη χωρίς αιτιολογία και τρίτον, χωρίς να έχει το στοιχείο της αναλογικότητας για τα νοικοκυριά.

Αναφορικά με τη ρήτρα αναπροσαρμογής, εσείς λέτε ότι θα δώσετε μέχρι και 600 ευρώ στα νοικοκυριά. Αμφιβάλλουμε. Επαναλαμβάνω, είπατε μέχρι 600 ευρώ για τη ρήτρα αναπροσαρμογής. Αυτό τι σημαίνει; Μια παραδοχή ότι πιθανότατα αυτή η ρήτρα είναι αθέμιτη εμπορική πρακτική. Η ερώτηση είναι η εξής: Σε αυτό το νομοσχέδιο, που λέτε ότι προστατεύει τον καταναλωτή, περιλαμβάνεται κάποια διάταξη για αυτή την αθέμιτη εμπορική πρακτική; Όχι.

Εμπορική αθέμιτη πρακτική νούμερο δυο. Μονομερείς καταγγελίες των συμβολαίων από τους παρόχους ηλεκτρικής ενέργειας. Περιλαμβάνει το νομοσχέδιο κάποια διάταξη που να προστατεύει τον καταναλωτή και δεν την έχουμε διαβάσει, δεν την γνωρίζουμε; Όχι, βέβαια.

Τι είπε ο πρόεδρος της ΡΑΕ πριν από λίγες ημέρες από εδώ, από τη Βουλή; Είπε ότι είναι βροχή στην πλατφόρμα της Ρυθμιστικής Αρχής Ενέργειας τα παράπονα των καταναλωτών για το ρεύμα. Για αμφισβήτηση χρεώσεων υπάρχουν χίλια διακόσια τριάντα τέσσερα αιτήματα, κυρίες και κύριοι συνάδελφοι. Για τη ρήτρα αναπροσαρμογής υπάρχουν πεντακόσια εξήντα αιτήματα και για τους όρους σύμβασης εξακόσια τριάντα επτά αιτήματα. Τι κάνει η ΡΑΕ; Η Ρυθμιστική Αρχή Ενέργειας τι κάνει; Τον τροχονόμο. Μεταβιβάζει τα αιτήματα στους παρόχους. Και μετά μιλάτε για προστασία του καταναλωτή;

Θα έρθω σε λίγο και στις διατάξεις που αφορούν στην υπαναχώρηση σε περίπτωση ελλαττωματικού προϊόντος.

Είναι δυνατόν να μιλάμε για προστασία καταναλωτή; Ακούστε τι άλλο λέει ο πρόεδρος της αρχής. Είπε ότι εκτός από την επιβολή κυρώσεων, προχωρά και στη διαδικασία υποχρέωσής τους για επιστροφή χρημάτων, εάν διαπιστωθεί ότι οι προμηθευτές παραβαίνουν τον Κώδικα Προμήθειας Ηλεκτρικής Ενέργειας. Ποιος διαπιστώνει σ’ αυτήν τη διαδικασία, η οποία ισχύει σήμερα, ότι μία εταιρεία πάροχος ενέργειας είναι παραβάτης; Η ΡΑΕ όχι, διότι είναι τροχονόμος. Δηλαδή, θα το διαπιστώσει ο πάροχος και θα πει, ναι, συγγνώμη, έκανα λάθος, έλα αγαπητέ καταναλωτή να σου δώσω τα λεφτά πίσω; Για αυτή την προστασία καταναλωτή μιλάμε ή για το 1520 στο Υπουργείο Ανάπτυξης; Και το λέω, επειδή έχω θητεύσει στο καταναλωτικό κίνημα δώδεκα χρόνια. Λειτουργεί το 1520; Μέχρι το μεσημέρι. Ένας καταναλωτής, ο οποίος αγοράζει ένα νοθευμένο τρόφιμο Σάββατο απόγευμα, πού θα πάρει τηλέφωνο; Πείτε μου. Σε ποια υπηρεσία; Και λέτε για προστασία καταναλωτή; Όχι, βέβαια!

Τρίτη αθέμιτη εμπορική πρακτική που απουσιάζει από αυτό το νομοσχέδιο. Παύση εκπροσώπησης. Ψηφίστηκε τον Σεπτέμβριο του 2019. Ισχύει κατά κόρον για αγροτικά τιμολόγια. Σε κάποιον ο οποίος χρωστά σε έναν πάροχο, του επιβάλλεται ως ποινή η παύση εκπροσώπησης. Τι σημαίνει αυτό; Χρωστάει 6.000 ευρώ. Δεν μπορεί να κάνει ρύθμιση, κύριε Γιαννούλη. Δεν μπορεί να μπει στις είκοσι τέσσερις ή στις τριάντα έξι δόσεις, να πληρώσει ένα 10%. Αυτό είναι αθέμιτη εμπορική πρακτική; Παρά μόνο τι υποχρεώνεται να κάνει; Να πληρώσει όλο το ποσό στον πάροχο και μετά να συμβληθεί με άλλον. Αυτό το θεωρείτε νόμιμη εμπορική πρακτική; Γιατί δεν συμπεριλαμβάνεται σε αυτό το νομοσχέδιο, από τη στιγμή που λέτε για προστασία του καταναλωτή;

Κυρίες και κύριοι συνάδελφοι, είπα ότι η οδηγία είναι επιβεβλημένη ως προς την ψήφιση, αλλά ανεπίκαιρη, γιατί οι ανάγκες των καταναλωτών έχουν αλλάξει. Στατιστικά οι διατάξεις της οδηγίας αφορούν χρηματικές διαφορές από 10 ευρώ έως 400, δηλαδή είναι για παπούτσια, ρούχα, ηλεκτρικές συσκευές. Ποιος καταναλωτής θα πάει στα δικαστήρια; Κανείς. Άρα, τι περιμένει; Μια ισχυρή παρέμβαση μιας αρχής, για να βρει το δίκιο του. Το 1520 στο Υπουργείο Ανάπτυξης λειτουργεί έτσι; Όχι. Άρα, για ποια προστασία καταναλωτή μιλάμε;

Οι ανάγκες των καταναλωτών έχουν αλλάξει. Αφορούν ρεύμα, καύσιμα τρόφιμα. Εκεί χρειάζονται παρεμβάσεις.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κλείνω, κύριε Πρόεδρε.

Η τελευταία αθέμιτη εμπορική πρακτική είναι η διακοπή της ηλεκτροδότησης σε αυτούς που έχουν ανάγκη. Οφείλει κάποιος ρεύμα. Ο νόμος τι λέει; Πρέπει πρώτα να αξιώσω την απαίτησή μου δικαστικά και αν δεν το πετύχω, τότε αυτό είναι το τελευταίο μέτρο, δηλαδή η διακοπή ηλεκτροδότησης. Αυτό περιλαμβάνεται; Όχι.

Θέλω να πω δύο κουβέντες για τις ενώσεις καταναλωτών. Στηρίξτε τις δραστήριες και ενεργές ενώσεις καταναλωτών. Υπάρχουν ενώσεις καταναλωτών που λειτουργούν είκοσι τέσσερις ώρες το εικοσιτετράωρο, κυρίες και κύριοι συνάδελφοι, κύριοι της Κυβέρνησης. Μην είστε μόνο λόγια, μόνο επικεφαλίδες, μόνο τίτλους για προστασία του καταναλωτή. Έχουν αλλάξει ραγδαία οι ανάγκες των καταναλωτών. Ρεύμα, καύσιμα, τρόφιμα. Εκεί θέλει το νοικοκυριό παρεμβάσεις, όχι μόνο στις μειώσεις των τιμών, αλλά και στην ουσιαστική προστασία, κάτι το οποίο, εκτός του ότι δεν κάνετε, αν και είχατε τη δυνατότητα να κάνετε από αυτή την ευρωπαϊκή οδηγία, δεν θέλετε και δεν έχετε σκοπό να νομοθετήσετε για μια ουσιαστική προστασία των καταναλωτών-συμπολιτών από την ακρίβεια που τους ταλανίζει.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ.

Τον λόγο θα πάρει τώρα ο κ. Δημήτριος Μαρκόπουλος από τη Νέα Δημοκρατία. Αμέσως μετά ακολουθεί ο κ. Χρήστος Κέλλας από τη Νέα Δημοκρατία.

Κύριε Μαρκόπουλε, έχετε τον λόγο.

**ΔΗΜΗΤΡΙΟΣ ΜΑΡΚΟΠΟΥΛΟΣ:** Ευχαριστώ, κύριε Πρόεδρε.

Αγαπητοί συνάδελφοι, είναι ξεκάθαρο ότι πρόκειται για ένα πάρα πολύ επίκαιρο νομοσχέδιο, καθώς βρίσκεται στο επίκεντρο εκείνος που υποφέρει περισσότερο από τις σύνθετες γεωπολιτικές και διεθνείς εξελίξεις, ο καταναλωτής.

Είναι, λοιπόν, κρίσιμη η συγκυρία και να πούμε και τα πράγματα ως έχουν. Μιλάμε όλοι για την ενέργεια. Έχουμε έναν τοπικό πόλεμο μεταξύ Ρωσίας και Ουκρανίας. Όμως, πρέπει να αντιμετωπίζουμε τα πράγματα στον πυρήνα τους. Έχουμε και έναν παγκόσμιο πόλεμο -έμμεσο;- άμεσο, εγώ πλέον θεωρώ, σε ό,τι αφορά τις πρώτες ύλες. Όποιος δεν το βλέπει αυτό, νομίζω ότι δεν καταλαβαίνει ούτε πού πατά ούτε πού βρίσκεται.

Εδώ, λοιπόν, έχουμε να κάνουμε με την ενσωμάτωση μιας ευρωπαϊκής οδηγίας, η οποία θα ευεργετήσει τους καταναλωτές σε πολλαπλά επίπεδα. Δεν βρίσκω τον λόγο της διαφωνίας. Δεν βρίσκω ακόμα, γιατί ένα τέτοιο θέμα μπορεί να μας οδηγήσει σε αντιπαράθεση. Μιλάμε για φραγμό που θα μπει σε καταχρηστικούς όρους, για έλεγχο των συμβάσεων με τους προμηθευτές. Μπαίνουν κριτήρια, μπαίνουν ποινές. Η χώρα μας πάει πιο ευρωπαϊκά. Υπάρχει ρύθμιση προσφορών και εκπτώσεων. Και να πω και κάτι; Μπαίνει λίγο έως πολύ και ένα φρένο σε αυτό που λέμε «fake εκπτώσεις». Πρέπει να γνωρίζει ο καταναλωτής τελικά, εάν η έκπτωση η οποία φτάνει στο ράφι του σε ένα προϊόν που είναι επιλογή του να αγοράσει, εάν είναι πραγματική και όχι ψεύτικη. Μπαίνει τέλος στο κούφιο μάρκετινγκ. Παρακολουθούμε κάποιους, οι οποίοι ουσιαστικά εξαπατούν. Αυτό οδηγείται σε ένα τέλος.

Γινόμαστε, λοιπόν, ένα κράτος οργανωμένο μέσα από ένα νομοσχέδιο το οποίο έχει αυτόν ακριβώς τον προσανατολισμό. Ο πολίτης-καταναλωτής –γιατί, πάνω απ’ όλα, να το τονίζουμε, είμαστε πολίτες και μετά είμαστε καταναλωτές- οχυρώνεται. Είναι, λοιπόν, μία ενσωμάτωση οδηγίας.

Άκουσα τον κ. Μαμουλάκη στη χθεσινή του τοποθέτηση στην αρμόδια επιτροπή να κάνει λόγο για το ιστορικό ρεκόρ εικοσιπενταετίας στον πληθωρισμό στη χώρα μας και το γεγονός ότι είναι διψήφιος.

Πού ζείτε; Μήπως ζείτε σε άλλον πλανήτη; Χώρες σαν τη Γερμανία, σαν την Ιταλία, σαν την Ισπανία τις οποίες επικαλείστε συχνά, δεν έχουν πληθωριστικές πιέσεις; Δεν έχουν έκρηξη πληθωρισμού; Δηλαδή, δεν κατάλαβα, αν είχαμε μια κυβέρνηση Αλέξη Τσίπρα τα πράγματα όλα θα ήταν εντελώς διαφορετικά; Δεν θα είχαμε διψήφιο πληθωρισμό. Δεν θα είχαμε καν πληθωρισμό. Δεν θα υπήρχε κανένα πρόβλημα με την ενεργειακή ακρίβεια που έχει προκύψει σε όλο τον πλανήτη. Η Ελλάδα στα μυαλά των εκπροσώπων του ΣΥΡΙΖΑ θα ήταν μια όαση σε μία έρημο όπου όλοι θα πλήρωναν στην Ευρώπη, όλοι θα είχαν πρόβλημα με την ενέργεια σε όλο τον πλανήτη και η Ελλάδα, επειδή θα είχε πρωθυπουργό τον Αλέξη Τσίπρα θα είχε λύσει όλα τα προβλήματα.

Προφανώς αυτά δεν στέκουν σε καμμία σοβαρή ανάλυση, δεν στέκουν σε καμμία λογική. Δεν υπήρχε περίπτωση να κάνει ο ΣΥΡΙΖΑ κάτι διαφορετικό από αυτό που κάνουν όλες οι ευρωπαϊκές κυβερνήσεις. Και δεν υπήρχε περίπτωση η Ελλάδα και μία κυβέρνηση ΣΥΡΙΖΑ -δεν ξέρω αν θα είχατε και τους ακροδεξιούς ΑΝΕΛ, τους είχατε στην πρώτη σας- θα μπορούσε να αποτρέψει τις πληθωριστικές πιέσεις που –επαναλαμβάνω- έχουν όλες οι χώρες.

Θα το ξαναπώ: Ζούμε έναν τοπικό πόλεμο Ουκρανίας - Ρωσίας, Ρωσίας - Ουκρανίας. Ζούμε, όμως, και έναν παγκόσμιο πόλεμο των πρώτων υλών. Τι δεν καταλαβαίνετε; Έχουμε μία Κυβέρνηση που έκανε παρεμβάσεις 42 δισεκατομμυρίων ευρώ για την πανδημία. Μία Κυβέρνηση η οποία έκανε παρεμβάσεις στο ρεύμα πρόσφατα 4,2 δισεκατομμύρια ευρώ στο πρώτο διάστημα, άλλα 3,6 δισεκατομμύρια στο επόμενο διάστημα. Έχουμε μια Κυβέρνηση όπου έκανε παρεμβάσεις στα χαμηλά εισοδήματα και στα καύσιμα, παντού, οριζόντιες παρεμβάσεις για να βοηθηθούν τα χαμηλά εισοδήματα.

Εσείς εξακολουθείτε το μόνιμο τροπάριο σας: Τάζετε τα πάντα στους πάντες. Τη μαγική συνταγή μόνο ο ΣΥΡΙΖΑ την έχει σε όλη την Ευρώπη. Ξέρετε αυτό προέρχεται από τα βάθη μιας μερίδας συμπολιτών μας, αυτό το ελληναρίστικο, το πονηρό, το ότι «εμείς θα το βρούμε, οι άλλοι δεν το ξέρουν». Η υπόλοιπη Ευρώπη και ο υπόλοιπος πλανήτης έχουν πληθωριστικές πιέσεις και μόνο ο ΣΥΡΙΖΑ θα έδινε τη λύση.

Μας προτείνατε, για παράδειγμα, για τα καύσιμα, για να μιλήσουμε για την ακρίβεια. Για τον ειδικό φόρο κατανάλωσης ξιφουλκείτε καθημερινά στα τηλεοπτικά πάνελ, εδώ στη Βουλή κ.λπ.. Ο κ. Σταθάκης δεν ήταν που στο δικό σας ανατιμητικό ρεύμα το 2018 στα καύσιμα είχε πει ότι δεν μπορεί να υπάρξει τέτοιου είδους παρέμβαση γιατί θα υπήρχε δημοσιονομικό πρόβλημα; Το ξεχνάτε αυτό. Θέλετε να μιλήσουμε για το ρεύμα; Και εκεί κρύβετε την αλήθεια και αλλοιώνεται τη στατιστική.

Μιλάτε εσείς; Άκουσα πριν και τον κ. Κόκκαλη. Κατά δήλωσή του ο πρόεδρος της ΡΑΕ είπε -και δεν τον ακούσατε, γιατί εμείς ήμασταν στην Επιτροπή Θεσμών και Διαφάνειας την προηγούμενη εβδομάδα- ότι εσείς κάνατε την εισαγωγή της χώρας στο χρηματιστήριο της ενέργειας. Εσείς οι τόσο ευαίσθητοι, που εμείς είμαστε σκληροί και εσείς δεν θα το κάνατε, τι κάνατε για τη ρήτρα αναπροσαρμογής; Τεσσεράμισι χρόνια το κατάπιατε αυτό το θέμα. Η Κυβέρνηση Μητσοτάκη έρχεται να κάνει παρέμβαση.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ**)

Εσείς μιλάτε για τη ΔΕΗ που τη διαλύσατε με τον ανεκδιήγητο Παναγιωτάκη και τη σύζυγό του μέσα στη ΔΕΗ να λύνει και να δένει στο ποιος θα τοποθετείται και τι θα κάνει και τη χρεοκοπήσατε. Ξέρετε τι απάντησε σε ό,τι αφορά τη ΡΑΕ ο πρόεδρος της; Ξέρετε ποιο θα ήταν το σκηνικό μιας χρεοκοπημένης ΔΕΗ μέσα σε μια τέτοια ενεργειακή πίεση; Εφιαλτικό! Και τον εφιάλτη τον φέρατε εσείς καταχρεώνοντας τη ΔΕΗ με ζημιές 900 εκατομμύρια ευρώ και μιλάτε τώρα;

Θέλω να πω, επειδή συζητήθηκε πριν για να κλείσω σιγά-σιγά, ότι το νομοσχέδιο έχει και ρυθμίσεις κι έγινε μια συζήτηση και για τις λαϊκές αγορές. Θα πρέπει από το Βήμα της Βουλής να πούμε και πέντε καλά λόγια για τους ανθρώπους, τους προμηθευτές, τους παραγωγούς, τους εμπόρους στις λαϊκές αγορές που έχουν κάνει τόση μεγάλη προσπάθεια, έχουν βάλει πολύ μεγάλη πλάτη για να κρατήσουν τις τιμές.

Τέλος, θέλω να ολοκληρώσω και εγώ λέγοντας πως χθες ζήσαμε ως Έλληνες μια πραγματικά πρωτόγνωρη εθνική επιτυχία. Η Ελλάδα είναι παρούσα. Δεν είναι η Ελλάδα την οποία εσείς είχατε παρουσιάσει. Είναι μια Ελλάδα που στέκεται στο διεθνές περιβάλλον και κερδίζει. Είναι μια Ελλάδα με αυτοπεποίθηση. Και είναι αδιανόητο σε μία τέτοια ημέρα εθνικής επιτυχίας και ανάτασης να ακούμε ότι η Ελλάδα κακώς θωρακίζεται. Προφανώς είναι το δόγμα του συναδέλφου σας του κ. Γιώργου Τσίπρα ότι «Δεν είναι αυτοσκοπός η άμυνα της χώρας». Είναι αδιανόητο να το ακούμε από εκπροσώπους της Αξιωματικής Αντιπολίτευσης, όχι ενός αριστερίστικου κόμματος του 2% και του 3%.

Άκουγα το πρωί τον κ. Σκουρλέτη στον «ΣΚΑΪ» να λέει ότι «Εξοπλίζετε τη χώρα και ο κόσμος πεινάει κ.λπ.». Θα σας το ξαναπώ: Σε ποιον πλανήτη ζείτε; Δεν καταλαβαίνετε τι γίνεται; Μία χώρα που πέρυσι τέτοιες μέρες είχε ειρήνη, η Ουκρανία, αυτή τη στιγμή δοκιμάζεται κι έχουμε χιλιάδες νεκρούς. Έχουμε μια Τουρκία επιθετική και εσείς εξακολουθείτε και υπηρετείτε το δόγμα «Η άμυνα της χώρας δεν είναι αυτοσκοπός»;

Σας καλώ να αναστοχαστείτε. Σας καλώ να σκεφτείτε πατριωτικά. Και σας καλώ πραγματικά να επανέλθετε σε αυτό που λέμε εικοστός πρώτος αιώνας, στην πραγματικότητα.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε για τη συνέπεια στον χρόνο.

Αφού ταυτοποιηθεί το Βήμα υγειονομικά, επειδή είστε και ιατρός, τον λόγο έχει ο κ. Χρήστος Κέλλας Βουλευτής της Νέας Δημοκρατίας από τη Λάρισα.

**ΧΡΗΣΤΟΣ ΚΕΛΛΑΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, η ελληνική Κυβέρνηση εργάζεται εντατικά για τη βιώσιμη ανάπτυξη της χώρας προχωρώντας σε μεταρρυθμίσεις και υλοποιώντας νομοθετήματα τα οποία συμβάλλουν στην ενσωμάτωση του Ενωσιακού Δικαίου για την προστασία των καταναλωτών. Συγχρόνως, εργάζεται με όραμα και αδιάλειπτα για την ενίσχυση της εθνικής μας ασφάλειας και για την αναβάθμιση της θέσης της πατρίδας μας στον κόσμο.

Πριν προχωρήσω στην ουσία του νομοσχεδίου, θα ήθελα να πω δυο λόγια για το ταξίδι του Πρωθυπουργού στις Ηνωμένες Πολιτείες της Αμερικής. Ο Κυριάκος Μητσοτάκης πραγματοποίησε χθες μια ιστορική ομιλία στο Αμερικανικό Κογκρέσο και κατέστη ο πρώτος Έλληνας Πρωθυπουργός που μίλησε στα δύο Σώματα της Αμερικανικής Εθνικής Αντιπροσωπείας. Θερμά συγχαρητήρια, όχι μόνο γιατί μίλησε στη νομοθετική έδρα μιας υπερδύναμης, όπως είναι οι Ηνωμένες Πολιτείες, αλλά γιατί τα όσα είπε βρήκαν θερμή ανταπόκριση από τους Αμερικανούς Γερουσιαστές και Βουλευτές και καταχειροκροτήθηκε κατά τη διάρκεια της ομιλίας του -όπως είπε και ο ίδιος χαρακτηριστικά- τόσο που δεν έχει χειροκροτηθεί ούτε στην ελληνική Βουλή.

Το ταξίδι αυτό του Πρωθυπουργού είναι εξαιρετικά πολύτιμο γιατί κατέδειξε πως ο Έλληνας ηγέτης και κατ’ επέκταση η Ελλάδα μας χαίρει εκτίμησης και από την πολιτική ηγεσία του πιο ισχυρού συμμάχου μας, στέλνοντας μηνύματα προς κάθε κατεύθυνση. Η ενίσχυση του ηγετικού ρόλου της Ελλάδας στη διαπεριφέρεια των Βαλκανίων, της Ανατολικής Μεσογείου και της Βορείου Αφρικής είναι αδιαμφισβήτητη, ενώ η αμυντική συνεργασία Αθηνών και Ουάσινγκτον εισφέρει στη διεθνή σταθερότητα και ασφάλεια.

Πολλά συγχαρητήρια, λοιπόν, στον Πρωθυπουργό και σε όλους όσοι συμμετείχαν στην οργάνωση της τόσο επιτυχημένης αυτής επίσκεψης στην αμερικανική πρωτεύουσα.

Σε ό,τι αφορά τώρα στο νομοσχέδιο, κατ’ αρχάς, η ενσωμάτωση του δικαίου της Ευρωπαϊκής Επιτροπής στο Εθνικό Δίκαιο συνιστά υποχρέωσή μας και γίνεται εν προκειμένω αποτελεσματικά και με βάση την αρχή της καλής νομοθέτησης. Γι’ αυτό οι συνάδελφοι και οι εισηγητές του ΣΥΡΙΖΑ και του ΠΑΣΟΚ ανέφεραν στις τοποθετήσεις τους σε συνεδριάσεις της επιτροπής πως σε γενικές γραμμές το νομοσχέδιο κινείται στη σωστή κατεύθυνση.

Στην εποχή μας το ηλεκτρονικό εμπόριο, αγαπητοί συνάδελφοι, αυξάνεται διαρκώς και ειδικά την περίοδο της πανδημίας κέρδισε σημαντικό έδαφος, γι’ αυτό και η Ευρωπαϊκή Επιτροπή έκρινε πως οι ευρωπαίοι καταναλωτές πρέπει να προστατευθούν περισσότερο.

Οι ρυθμίσεις που προβλέπονται στην παρούσα κοινοτική οδηγία συμβάλλουν στην καταπολέμηση αθέμιτων πρακτικών όπως οι παραπλανητικές προσφορές, η διπλή ποιότητα προϊόντων ανά τόπο κυκλοφορίας, η υπερπροβολή προϊόντων σε μηχανές αναζήτησης μέσω διαφημίσεων και οι κατευθυνόμενες αξιολογήσεις προϊόντων και υπηρεσιών.

Η αντιμετώπιση αντιανταγωνιστικών πρακτικών συμβάλει πάντα στην ενίσχυση της ανταγωνιστικότητας και στη στήριξη της λειτουργίας των μικρομεσαίων επιχειρήσεων. Αυτό έχει σημασία να τονιστεί δεδομένου ότι κάποιοι συνάδελφοι υποστήριξαν πως η Κυβέρνηση δεν στηρίζει τους μικρομεσαίους με το παρόν νομοσχέδιο. Κάτι τέτοιο προφανώς και δεν ισχύει, καθώς η οδηγία που συζητάμε σήμερα αποτελεί νομική πράξη της Ευρωπαϊκής Ένωσης η οποία έχει συστήσει την πολιτική ανταγωνισμού και στηρίζει πάνω σε αυτήν τη λειτουργία της ευρωπαϊκής οικονομίας.

Πέρα από τη σφαίρα του Ενωσιακού Δικαίου, στο επίπεδο των εθνικών δράσεων, αν ανατρέξει κανείς στα μέτρα τα οποία έχουν ληφθεί τα τελευταία τρία χρόνια για την αντιμετώπιση των συνεπειών της πανδημίας θα συνειδητοποιήσει ότι η Κυβέρνηση Μητσοτάκη στήριξε τους πληττόμενους κλάδους όσο λίγες κυβερνήσεις στην Ευρώπη και ανά τον κόσμο.

Συγκεκριμένα για την περίοδο 2020 - 2022, προκειμένου να αντιμετωπιστούν οι οικονομικές επιπτώσεις της υγειονομικής κρίσης, ελήφθησαν μέτρα ύψους 43,5 δισεκατομμυρίων ευρώ τα οποία συνιστούν ως ποσοστό του ΑΕΠ το τρίτο μεγαλύτερο πακέτο στήριξης στην Ευρώπη και το τέταρτο στον κόσμο. Στο πλαίσιο αυτό λειτούργησαν προγράμματα όπως η επιστρεπτέα προκαταβολή, τα προγράμματα κάλυψης παγίων δαπανών «ΣΥΝΕΡΓΑΣΙΑ» και «ΓΕΦΥΡΑ» ενώ δόθηκε η δυνατότητα αναστολής εργασιών και ενισχύθηκαν στοχευμένα πληττόμενοι κλάδοι από το πρόγραμμα δημοσίων επενδύσεων. Και επειδή μιλάμε για ηλεκτρονικό εμπόριο οφείλουμε να υπενθυμίζουμε σε όσους δεν το θυμούνται πως επί Υπουργίας Άδωνι Γεωργιάδη και Νίκου Παπαθανάση το Υπουργείο Ανάπτυξης έφερε το πρόγραμμα «e-Λιανικό» ώστε να αποκτήσουν e-shop οι μικρές επιχειρήσεις με συγχρηματοδότηση από το ΕΣΠΑ.

Και βέβαια από το ξεκίνημα ακόμα της θητείας της η Κυβέρνηση Μητσοτάκη προχώρησε σε γενναίες μειώσεις φορολογίας, ασφαλιστικών εισφορών, αλλά και ΕΝΦΙΑ. Παράλληλα με μεγάλες μεταρρυθμίσεις, όπως το ψηφιακό κράτος και σκληρή δουλειά από τα αρμόδια Υπουργεία κατορθώσαμε και αυξήσαμε θεαματικά την πρωτογενή και τη δευτερογενή μας παραγωγή και τις εξαγωγές. Η χώρα μας έφτασε στην κορυφή της επενδυτικότητας μεταξύ των κρατών μελών της Ευρωπαϊκής Ένωσης και προσελκύσαμε στρατηγικούς επενδυτές και από το εξωτερικό.

Αντιπαρέρχομαι τις αιτιάσεις όσων επιχειρούν να αποδώσουν την ενεργειακή κρίση και τον πληθωρισμό στην Κυβέρνηση. Η ενεργειακή κρίση και ο πληθωρισμός, αγαπητοί συνάδελφοι, δεν ξέρετε ότι είναι φαινόμενα τα οποία προκλήθηκαν από την ύφεση και την αυξημένη ζήτηση προϊόντων που διαδέχτηκαν την πανδημία και επιτάθηκαν από τον πόλεμο στην Ουκρανία και ότι είναι παγκόσμιο φαινόμενο; Μόνον η Ελλάδα έχει πληθωρισμό; Είναι διαφορετικά στη Γερμανία; Αλλιώς στην Ιταλία; Διαφορετικά στη Γαλλία; Αλλιώς στην Αμερική;

Όπως πάρα πολύ καλά γνωρίζετε, αντιμετωπίζουμε την ενεργειακή κρίση με το νέο εθνικό πρόγραμμα στήριξης. Στεκόμαστε στο πλευρό του κάθε πολίτη. Πρώτον, με την επιστροφή χρημάτων στους λογαριασμούς. Δεύτερον, με την αποσύνδεση των αυξήσεων φυσικού αερίου από τους λογαριασμούς ρεύματος και την αναστολή της ρήτρας αναπροσαρμογής. Τρίτον, με τα προγράμματα εξοικονομώ για κατοικίες και επιχειρήσεις. Και τέταρτον με τη φορολόγηση κατά 90% των υπερκερδών των εταιρειών παραγωγής ρεύματος. Είμαστε με πράξεις δίπλα σε όσους πλήττονται και θα συνεχίσουμε να το στηρίζουμε έως ότου αφήσουμε πίσω μας αυτή τη δύσκολη κατάσταση.

Κλείνοντας, επειδή από την Ελάσσονα Αντιπολίτευση υποστήριξαν ότι το νομοσχέδιο περιλαμβάνει μεν διατάξεις καταπολέμησης αθέμιτων πρακτικών αλλά δεν γίνονται έλεγχοι, θα ήθελα να τους θυμίσω τον ν.4712/2020. Πρόκειται για τον νόμο με τον οποίον συστήθηκε η Διυπηρεσιακή Μονάδα Ελέγχου της Αγοράς, ΔΙΜΕΑ και προάχθηκαν η εύρυθμη λειτουργία της αγοράς, η προστασία των καταναλωτών και η αντιμετώπιση του παράνομου εμπορίου προϊόντων σε όλες του τις διαστάσεις. Το νομοσχέδιο ψηφίστηκε τον Ιούλιο του 2020 και μέσα σε λιγότερο από δύο χρόνια η ΔΙΜΕΑ όχι απλά λειτούργησε αλλά σάρωσε κυριολεκτικά την αγορά με ελέγχους κτυπώντας το παράνομο εμπόριο και τις απομιμήσεις προϊόντων. Επιβλήθηκαν ιδιαίτερα αυστηρά πρόστιμα, αγαπητοί συνάδελφοι. Η αγορά λειτουργεί καλύτερα από ποτέ. Και βέβαια η ΔΙΜΕΑ συνέβαλε καθοριστικά στον έλεγχο της αγοράς την περίοδο της πανδημίας.

Ως εκ τούτου, αγαπητοί συνάδελφοι της Αντιπολίτευσης, μην προσπαθείτε να δημιουργήσετε εντυπώσεις στο προεκλογικό σας κοινό. Έχετε απέναντί σας μια κυβέρνηση που τιμά τον λόγο της απέναντι στον ελληνικό λαό και κάνει τις δεσμεύσεις της πράξεις με συνεχή δουλειά, επιμονή και πίστη στις δυνατότητες του έθνους και του ελληνικού κράτους. Ασφαλώς και υπερψηφίζουμε το νομοσχέδιο και χαιρετίζουμε το έργο του Υπουργείου Ανάπτυξης και Επενδύσεων.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Οι Βουλευτές κ. Κωνσταντίνος Κόλλιας, Βουλευτής της Νέας Δημοκρατίας και η κ. Κυριακή Μάλαμα, Βουλευτής του ΣΥΡΙΖΑ - Προοδευτική Συμμαχία, ζητούν άδεια ολιγοήμερης απουσίας στο εξωτερικό. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Συνεπώς, η Βουλή ενέκρινε τη ζητηθείσα άδεια.

Τον λόγο έχει η κ. Ελένη Ράπτη, Βουλευτής της Νέας Δημοκρατίας.

**ΕΛΕΝΗ ΡΑΠΤΗ:** Σας ευχαριστώ, πολύ κύριε Πρόεδρε.

Κύριε Υπουργέ, κυρίες και κύριοι συνάδελφοι, το σχέδιο νόμου που συζητάμε σήμερα αφορά στην προσαρμογή της ελληνικής νομοθεσίας στην ευρωπαϊκή οδηγία 2019/2161 και σε ένα νέο πλαίσιο που εκσυγχρονίζει τους κανόνες για την προστασία των καταναλωτών. Η προστασία του καταναλωτή είναι μια δυναμική διαδικασία που προκύπτει από τις διαρκώς μεταβαλλόμενες συνθήκες της αγοράς. Και μάλιστα οι πρόσφατες κρίσεις, υγειονομική και ενεργειακή, έρχονται να επιβεβαιώσουν εμφατικά.

Ο έλεγχος καταλληλότητας που έκανε η Ευρωπαϊκή Ένωση ανέδειξε κενά στην προστασία των καταναλωτών και ενεργοποίησε, όπως αναμενόταν, νομοθετικές διαδικασίες και αλλαγές σε ζητήματα που έχουν να κάνουν με αθέμιτες εμπορικές πρακτικές επιχειρήσεων, καταχρηστικές ρήτρες συμβάσεων που συνάπτονται με καταναλωτές, δικαιώματα καταναλωτών και άλλα, ενώ οδηγεί και την αναμόρφωση με τρόπο δίκαιο του πλαισίου προστίμων που επιβάλλονται με έμφαση στις περιπτώσεις εκτεταμένων παραβάσεων της νομοθεσίας για την προστασία των καταναλωτών.

Η αναμόρφωση του Εθνικού μας Δικαίου στο μήκος της συνολικότερης ενωσιακής αντίληψης έχει σαν βάση την ενίσχυση μιας δίκαιης και διαφανούς σχέσης επιχειρήσεων και καταναλωτών. Είναι και οι δύο συντελεστές της οικονομικής ευημερίας μας και μας ενδιαφέρει η ορθή λειτουργία της αγοράς που θα παράγει το μέγιστο αποτέλεσμα. Σ’ αυτό ακριβώς το πλαίσιο, αντιμετωπίζουμε νομοθετικά τα συχνότερα εμφανιζόμενα προβλήματα, όπως προστασία καταναλωτή από παραπλανητικούς ισχυρισμούς εμπόρου στην περίπτωση ανακοίνωσης περί μείωσης των τιμών, ενίσχυση της διαφάνειας για τους καταναλωτές στις επιγραμμικές on line αγορές, θέσπιση κανόνων για την προστασία των νόμιμων συμφερόντων των καταναλωτών, όσον αφορά ορισμένες παραπλανητικές πρακτικές μάρκετινγκ ή πώλησης, πρόβλεψη για την επιβολή κυρώσεων σε εκτεταμένες παραβάσεις ή εκτεταμένες παραβάσεις με ενωσιακή διάσταση. Στόχος μας, όπως και της οδηγίας, είναι οι αποτελεσματικές, αναλογικές και αποτρεπτικές κυρώσεις και για εκτεταμένες διασυνοριακές παραβάσεις. Επέκταση της προστασίας των καταναλωτών όσον αφορά στις ψηφιακές υπηρεσίες. Εισαγωγή πρόσθετων υποχρεώσεων ενημέρωσης των καταναλωτών για την κατάταξη προσφορών στο διαδίκτυο. Έκδοση κωδίκων δεοντολογίας για την προστασία της ψυχικής υγείας των ανηλίκων καταναλωτών από τις πρακτικές επιχειρήσεων που διαθέτουν δωρεάν ή έναντι αμοιβής τη χρήση ηλεκτρονικών παιχνιδιών και λοιπών ψηφιακών εφαρμογών στους καταναλωτές σε χώρους όπου έχουν πρόσβαση και ανήλικοι καθώς και η επιβολή κυρώσεων σε περίπτωση παράβασης των διατάξεών τους. Πρόκειται για το άρθρο 25.

Η συγκεκριμένη διάταξη θεωρώ ότι είναι πάρα πολύ σημαντική διότι αποτελεί υλοποίηση πολιτικής του εθνικού σχεδίου δράσης για την προστασία των παιδιών από τη σεξουαλική κακοποίηση και εκμετάλλευση που αφορά στην αποτελεσματικότερη προστασία της ψυχικής υγείας των ανηλίκων καταναλωτών κατά την ενασχόλησή τους με ηλεκτρονικά προϊόντα ψυχαγωγίας που ενδεχομένως τους εκθέτουν σε κίνδυνο σεξουαλικής θυματοποίησης ή εκμετάλλευσης. Ευχαριστώ θερμά τόσο τον κ. Γεωργιάδη όσο και τον κ. Παπαθανάση για την αμέριστη συμπαράστασή του στον αγώνα για την προστασία των παιδιών.

Κυρίες και κύριοι συνάδελφοι, η αγορά επιζητεί πάντοτε μια ισορροπία για να λειτουργήσει με το μέγιστο δυνατό αποτέλεσμα για την οικονομία και την ικανοποίηση των καταναλωτών. Αθέμιτες εμπορικές πρακτικές, παραπλανητικές προσφορές, αδιαφάνεια είναι συμπεριφορές που διαταράσσουν αυτή την ισορροπία και δημιουργούν έλλειψη εμπιστοσύνης. Επιχειρήσεις και καταναλωτές έχουν κοινό συμφέρον από δίκαιους και διαφανείς κανόνες και είναι βέβαιο πως υιοθετούν πολιτικές που απομονώνουν όσους αποκλίνουν από τον σεβασμό σε αυτή τη σχέση.

Η προστασία του καταναλωτή είναι κομβική για τη λειτουργία της εσωτερικής αγοράς, για το εμπόριο, για την ανάπτυξη των επιχειρήσεων και συνολικά της οικονομίας. Η ευαισθησία της Ευρωπαϊκής Ένωσης αλλά και της χώρας μας τόσο σε επίπεδο συνολικής φιλοσοφίας όσο και επιμέρους πολιτικών είναι μεγάλη.

Με τον νέο νόμο ισχυροποιείται το πλαίσιο προστασίας των καταναλωτών ακόμη περισσότερο και αντιμετωπίζονται διαπιστωμένες πρακτικές σε εθνικό και ενωσιακό επίπεδο, που δημιουργούν προβλήματα στην αγορά. Είναι εξαιρετικά σημαντικό, με δεδομένο και τον διασυνοριακό χαρακτήρα των συναλλαγών τόσο λόγω του τουρισμού όσο κυρίως λόγω της θεαματικής αύξησης του ηλεκτρονικού εμπορίου, που οφείλουμε ένα ακόμη μεγαλύτερο επίπεδο προστασίας που λαμβάνει υπ’ όψιν τις νέες συνθήκες της αγοράς. Ο καταναλωτής και η προστασία του βρίσκεται υψηλά στην ατζέντα της Κυβέρνησης και σκοπεύουμε να διορθώνουμε νομοθετικά και παρεμβατικά οποιαδήποτε στρέβλωση θίγει τα δικαιώματά του. Θέλουμε υγιείς επιχειρήσεις και ικανοποιημένους καταναλωτές. Αυτή είναι η κατεύθυνση των πολιτικών μας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ την κ. Ράπτη.

Τον λόγο έχει ο κ. Αποστόλου από τον ΣΥΡΙΖΑ - Προοδευτική Συμμαχία ο οποίος έχει ζητήσει και μια μικρή ανοχή από τον προηγούμενο Προεδρεύοντα η οποία έχει μεταφερθεί σε μένα.

**ΕΥΑΓΓΕΛΟΣ ΑΠΟΣΤΟΛΟΥ:** Ευχαριστώ, κύριε Πρόεδρε, για τον λόγο και βέβαια, για την ανοχή που μου προσφέρετε.

Κυρίες και κύριοι συνάδελφοι, θα σταθώ κυρίως στην ενσωμάτωση του κανονισμού Omnibus -αυτό αφορά τη συγκεκριμένη οδηγία βασικά-, στην ελληνική νομοθεσία. Ένας κανονισμός που ασφαλώς δεν ήλθε έτσι ξαφνικά, αλλά αποτέλεσε την πρόταση της Ευρωπαϊκής Επιτροπής στα πλαίσια της αναθεώρησης του πολυετούς δημοσιονομικού πλαισίου. Στην τελική διαμόρφωσή της συμμετείχαμε ως κυβέρνηση ΣΥΡΙΖΑ σε όλη τη διαδικασία. Προσωπικά έδωσα ιδιαίτερο βάρος ως Υπουργός, γιατί αφορούσε τον αγροτικό χώρο βασικά. Μάλιστα μετά από πίεση, όχι μόνο δική μας αλλά και άλλων χωρών, ασχολήθηκε διεξοδικά τόσο η Ειδική Επιτροπή Γεωργίας όσο και το Συμβούλιο Υπουργών Γεωργίας και Αλιείας. Θα σταθώ σε μερικές παρεμβάσεις, που επιμείναμε να τις εφαρμόσουμε πριν κυρωθούν από το δικό μας Κοινοβούλιο με πιο σημαντική αυτή που μας ταλάνισε από την πρώτη ημέρα ανάληψης διακυβέρνησης.

Ένα από τα σημαντικότερα προβλήματα που παραλάβαμε στο Υπουργείο ήταν οι δημοσιονομικές διορθώσεις, πρόστιμα δηλαδή ύψους 1,3 δισεκατομμυρίων ευρώ που μας είχαν υποβληθεί τα προηγούμενα χρόνια εξαιτίας της κακής διαχείρισης που κάνατε, κύριοι της Νέας Δημοκρατίας και του ΠΑΣΟΚ στις ενισχύσεις και ιδιαίτερα των βοσκοτόπων.

Τι κάναμε για να αντιμετωπίσουμε το πρόβλημα; Θεσμοθετήσαμε με τον ν.4351/2015 για τις βοσκήσιμες γαίες τον χαρακτηρισμό ως βοσκοτόπων και τις δασικές εκείνες εκτάσεις που έχουν χαμηλή ξυλώδη βλάστηση και βόσκονται. Οξύτατη ήταν η αντίδραση τότε ιδιαίτερα της Νέας Δημοκρατίας σε αυτήν τη ρύθμιση. Καταθέτω το σχετικό απόσπασμα της πρότασής μας, καθώς και την επιστολή αποδοχής της πρότασης του Επιτρόπου Γεωργίας του κ. Χόγκαν στην οποία συμφώνησε και η Ειδική Επιτροπή Γεωργίας.

(Στο σημείο αυτό ο Βουλευτής κ. Ευάγγελος Αποστόλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κύριε Υπουργέ, μπορείτε να τα δώσετε στον Υπουργό Γεωργίας.

Έτσι πετύχαμε έναν σημαντικό στόχο: Να πείσουμε την Ευρωπαϊκή Επιτροπή να διευρύνει ανάλογα και τον ορισμό των βοσκοτόπων στον κανονισμό Omnibus, εξασφαλίζοντας με αυτό να γίνουν επιλέξιμες προς ενίσχυση αρκετές βοσκήσιμες γαίες. Ο ορισμός του μόνιμου βοσκότοπου, όπως δόθηκε στον κανονισμό Omnibus ενσωματώθηκε τότε και στην εθνική μας νομοθεσία για την εφαρμογή στην κατανομή των άμεσων ενισχύσεων και είχαμε τα πρώτα αποτελέσματα.

Πρώτον, αυξήσαμε τις επιλέξιμες για την κτηνοτροφία βοσκήσιμες εκτάσεις, πράγμα που μας απέφερε την επιστροφή 445 εκατομμυρίων ευρώ από τα πρόστιμα που μας είχαν επιβληθεί από τους ελέγχους της Ευρωπαϊκής Επιτροπής στα έτη 2009 και 2012, γιατί κάνατε τότε εικονικές μετακινήσεις του ζωικού πληθυσμού. Ανάλογο αποτέλεσμα θα υπάρξει μελλοντικά και για τα υπόλοιπα πρόστιμα.

Και δεύτερον, ενισχύσαμε τις θέσεις μας στην αντιμετώπιση της απειλής για πλήρη εξωτερική σύγκριση των ενισχύσεων, αφού η αύξηση στις βοσκήσιμες εκτάσεις θα συμβάλει στη μείωση της εικονικά -το τονίζω, εικονικά- υψηλής ανά εκτάριο ενίσχυσης που φαίνεται να απολαμβάνει η χώρα μας. Τι μένει τώρα να υλοποιηθεί; Να συνταχθούν επιτέλους τα οριστικά διαχειριστικά σχέδια βόσκησης, γιατί αυτά θα τεκμαίρουν τη χρήση των βοσκήσιμων εκτάσεων. Μόνο τότε θα αξιοποιηθούν σωστά αυτές οι εκτάσεις και ταυτόχρονα θα δοθεί τέλος στα πρόστιμα που απειλούν τον ζωτικότερο τομέα της αγροτικής δραστηριότητας, την κτηνοτροφία.

Κυρίες και κύριοι συνάδελφοι, η ποιοτική υπόσταση των τροφίμων της χώρας μας έχει δεχθεί και θα συνεχίσει να δέχεται επιθέσεις παραπλάνησης και σφετερισμού που έχουν αφετηρία τις διεθνείς συμφωνίες της Ευρωπαϊκής Ένωσης με τρίτες χώρες, αλλά και εντός της Ένωσης. Αυτό αποτελεί μεγάλο πρόβλημα.

Χαρακτηριστικές περιπτώσεις είναι η προσπάθεια δύο χωρών, μία με μέλος της Ένωσης στην Τσεχία και η άλλη με τρίτη χώρα την Ιαπωνία, να προσεταιριστούν το ελληνικό γιαούρτι. Φτάσαμε μέχρι προσφυγή στα τσέχικα δικαστήρια. Η παρέμβαση των δύο επιτρόπων, γεωργίας και υγείας, παράλληλα με τις δικές μας πιέσεις ανάγκασαν την Τσεχία να αποσύρει τη στάση της. Τα πράγματα φαίνεται να είναι πιο δύσκολα επί της δικής σας διακυβέρνησης με την Ιαπωνία. Επί έναν χρόνο το 2019 δεν ξέρατε ότι ο πρέσβης μας στην Ιαπωνία είχε ήδη υπογράψει και είχε παραχωρήσει τη χρήση του ονόματος «ελληνικό γιαούρτι», χωρίς να έχει συνεννοηθεί με κανέναν. Έτσι τουλάχιστον φάνηκε. Και οι ανατροπές με την Ιαπωνία δεν είναι εύκολες, κύριε Υπουργέ. Πόσω μάλλον όταν τεράστιες ποσότητες τέτοιου γιαουρτιού φεύγουν από την Ιαπωνία για να πάνε στις Ηνωμένες Πολιτείες της Αμερικής. Αυτό συμβαίνει σήμερα. Έχετε ήδη δεσμευτεί για ένορκη διοικητική εξέταση. Πού βρίσκεται τελικά η υπόθεση;

Εκεί όμως, που πραγματικά εγκληματήσατε ήταν η συμπεριφορά σας με την προστασία της φέτας. Στην αρχική φάση με την καταρχήν συμφωνία του Οκτωβρίου του 2014, όταν ο τότε Προεδρεύων της Ευρωπαϊκής Επιτροπής και Πρωθυπουργός της Ελλάδας κ. Σαμαράς αποδέχθηκε το πρωτόκολλο 3 για την πλήρη προστασία των γεωγραφικών ενδείξεων, πλην -το τονίζω το «πλην»- τριών προϊόντων της Ελλάδας τη φέτα, την ελιά Καλαμάτας και τη ρετσίνα. Και ολοκληρώσατε το ξεπούλημα, παραδίδοντας τη χρήση του όρου «φέτα» εις το διηνεκές με την πρόσφατη κύρωση συμφωνίας με τη Νότια Αφρική, μια συμφωνία που κύρωσε η ελληνική Βουλή με διαδικασίες εξπρές και εν κρυπτώ τόσο από το δικό σας Υπουργείο, κύριε Υπουργέ όσο και από το Υπουργείο Αγροτικής Ανάπτυξης και Τροφίμων και μάλιστα, χωρίς να επείγει, στις 12 Φεβρουαρίου του 2021, παρ’ ότι εμείς είχαμε διασφαλίσει δήλωση της Ευρωπαϊκής Επιτροπής για την αναθεώρηση σε πέντε χρόνια προς την κατεύθυνση -το τονίζω- της απαγόρευσης της χρήσης του συγκεκριμένου όρου.

Καταθέτω ανακοίνωση της επιτροπής και το πρακτικό της συμφωνίας για την δήλωση, την οποία ξέρετε ο τότε εκπρόσωπος τύπου της Κομισιόν και σημερινός επίτροπος κ. Σχοινάς χαρακτήρισε ως μια άνευ προηγουμένου επιτυχία.

(Στο σημείο αυτό ο Βουλευτής κ. Ευάγγελος Αποστόλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κυρίες και κύριοι συνάδελφοι, είχαμε στα χέρια μας μια δέσμευση μέρος της συμφωνίας που μας έδινε το δικαίωμα ακόμη και να μην προχωρήσουμε στην κύρωση αν δεν είχαν ολοκληρωθεί οι παράμετροι της συμφωνίας. Δυστυχώς η Κυβέρνηση δεν έκανε τίποτα για να υλοποιηθεί. Αντίθετα με την κύρωση όχι μόνο απεμπόλησε το δικαίωμα μας που απορρέει από τη συμφωνία, αλλά παρέδωσε και την ένδειξη «φέτα» στους σφετεριστές της.

Τι κάνουμε τώρα; Περιμένουμε στη συμφωνία CETA για τον Καναδά μήπως τυχόν και μπορέσετε και ταυτόχρονα πείσετε όλους αυτούς που σας πιέζουν και προχωράτε στην κύρωση συμφωνιών, οι οποίες καταστρέφουν ειδικά τα ζωικά προϊόντα, ειδικά την αιγοπροβατοτροφία της χώρας μας.

Κυρίες και κύριοι συνάδελφοι, κλείνω με μια διαπίστωση. Κάθε φορά που προβαίνουμε στην προσαρμογή της ελληνικής νομοθεσίας σε οδηγία για την προστασία των καταναλωτών ή των αγροτών μου έρχεται στο μυαλό να αναζητήσω τι έγιναν οι προηγούμενες ρυθμίσεις. Κανένας δεν νομίζω να γνωρίζει την τύχη τους.

Και αναφέρομαι, για παράδειγμα, σε δύο ρυθμίσεις που εμείς θεσμοθετήσαμε στο καθεστώς πληρωμής των αγροτών εντός τριάντα ή εξήντα ημερών και στην υποχρεωτική αναγραφή της προέλευσης του γάλακτος και του κρέατος στα ζωικά προϊόντα με σκοπό τη διαφάνεια της αγοράς και την αποφυγή παραπλάνησης του καταναλωτή.

Θεωρώ πολύ χρήσιμο κάποια στιγμή, κύριοι Υπουργοί, να ενημερωθούμε για την αποτελεσματικότητα και την χρησιμότητα αυτών των μέτρων, γιατί κυρίες και κύριοι συνάδελφοι, είναι εντελώς ανώφελο το να θεσπίζεις μέτρα τα οποία δεν μπορείς να εφαρμόσεις. Περιμένουμε, λοιπόν, τουλάχιστον όσον αφορά τη συμφωνία CETA με τον Καναδά να μην διαπράξετε σε βάρος της ζωικής παραγωγής ανάλογο έγκλημα με αυτό που διαπράξατε στη συμφωνία με τη Νότια Αφρική.

Σας ευχαριστώ, κύριε Πρόεδρε, και για τον χρόνο που μου δώσατε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Παρακαλώ να τακτοποιηθεί το Βήμα προκειμένου τον λόγο να πάρει ο Αναπληρωτής Υπουργός Ανάπτυξης και Επενδύσεων, ο κ. Νίκος Παπαθανάσης.

Ορίστε, κύριε Υπουργέ, έχετε τον λόγο.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Ανάπτυξης και Επενδύσεων):** Ευχαριστώ πολύ, κύριε Πρόεδρε.

Κυρίες και κύριοι Βουλευτές, συζητάμε και καλείστε να ψηφίσετε σήμερα το σχέδιο νόμου του Υπουργείου Ανάπτυξης και Επενδύσεων με θέμα την προσαρμογή της ελληνικής νομοθεσίας προς την οδηγία 2019/2161 με θέμα την καλύτερη επιβολή και τον εκσυγχρονισμό των κανόνων της Ένωσης για την προστασία των καταναλωτών και άλλες διατάξεις.

Δεν θα μπορούσα, όμως, να ξεκινήσω την ομιλία μου χωρίς να αναφερθώ στη χθεσινή ομιλία του Πρωθυπουργού μας στη Μικτή Επιτροπή του Κογκρέσου, εκεί, κυρίες και κύριοι, που παρουσίασε την Ελλάδα που αξίζουμε, την Ελλάδα των αξιών, την Ελλάδα της δύναμης, την Ελλάδα της δημοκρατίας.

Ξεκινώντας, λοιπόν, θα ήθελα να συγχαρώ τον εισηγητή, τον κ. Βασιλειάδη για την εξαιρετική δουλειά που έκανε στην ανάλυση του σχεδίου νόμου, καθώς επίσης και τον Γενικό Γραμματέα, τον κ. Αναγνωστόπουλο και το επιτελείο για την καταπληκτική δουλειά και την ολοκλήρωση της εναρμόνισης αυτής της οδηγίας.

Το σχέδιο νόμου είναι επίκαιρο όσο ποτέ, κυρίες και κύριοι. Και πριν αναφερθώ στα νέα θέματα, τα οποία εισάγει στο Ελληνικό Δίκαιο, θα ήθελα να αναφερθώ σε κάποια σημαντικά ζητήματα, τα οποία έχουν απασχολήσει την ελληνική πολιτεία και που είναι πολύ επίκαιρα, καθότι περνάμε μια εποχή ακρίβειας και ενεργειακής κρίσης.

Θα πρέπει, λοιπόν, να αναφερθώ σε ζητήματα τα οποία δεν υπήρχαν κατά την διακυβέρνηση του ΣΥΡΙΖΑ και έχει μεγάλη σημασία να δούμε το τι αποτέλεσμα έφεραν τελικά και πόσο ενδιαφέρον έχει να στηρίζουμε και να βρισκόμαστε δίπλα στον καταναλωτή και στον συμπολίτη μας.

Να θυμίσω, λοιπόν, στα αξιότιμα μέλη της Κοινοβουλευτικής Ομάδας του ΣΥΡΙΖΑ ότι ουδέποτε ορίσατε την έννοια της κερδοσκοπίας. Η Νέα Δημοκρατία και η Κυβέρνηση αυτή για πρώτη φορά έφερε στην έννομη τάξη την έννοια της κερδοσκοπίας. Και αυτό έγινε αμέσως με την έναρξη της πανδημίας και έτσι μπορέσαμε να έχουμε έναν μηχανισμό που μπορεί να ελέγχει και να επιβάλλει πρόστιμα, καθώς επίσης να προβαίνει και σε άλλες δράσεις, όπως είναι οι κατασχέσεις που είδαμε κατά την έναρξη που πολλά από τα αντισηπτικά, τα οποία κατασχέθηκαν, κατέληξαν στο στρατό και από εκεί και πέρα στα νοσοκομεία.

Ένα δεύτερο θέμα που δεν είχατε αντιμετωπίσει ποτέ, κύριοι της Αντιπολίτευσης, ήταν η καταγραφή των αποθεμάτων. Ποτέ δεν γνωρίζατε τι υφίσταται στην ελληνική αγορά για να μπορέσετε να ελέγξετε αν δημιουργείται τεχνητή έλλειψη. Και εδώ θα πρέπει να πούμε ότι για πρώτη φορά υπάρχει αυτός ο μηχανισμός και μπορεί να γνωρίζουμε αυτήν τη στιγμή στην πατρίδα μας τι και πόσα προϊόντα υπάρχουν, έτσι ώστε να ελέγξουμε αν προσπαθεί κάποια εταιρεία να δημιουργήσει μια τεχνητή έλλειψη από ένα προϊόν.

Ένα τρίτο είναι ότι ουδέποτε προσδιορίσατε την έννοια της δημοσιοποίησης των ονομάτων, αυτών δηλαδή που κερδοσκοπούν ή που κατ’ ουσίαν παίζουν στις πλάτες των καταναλωτών. Και στο σημερινό σχέδιο νόμου που καλείστε να ψηφίσετε υπάρχει τέτοια διάταξη.

Πιο σημαντικό, όμως, από όλα, κύριοι της Αντιπολίτευσης, είναι ότι ουδέποτε είχατε την έννοια του ελεγκτικού μηχανισμού, γιατί ουδέποτε είχατε δημιουργήσει έναν ουσιαστικό μηχανισμό στο Υπουργείο Ανάπτυξης για να ελέγχετε την αγορά. Και σας καλώ να πάτε και να βρείτε τα στατιστικά στοιχεία πριν την έναρξη της διακυβέρνησης, γιατί δεν πρόκειται να βρείτε τίποτε, είναι μηδέν, και να ελέγξετε τι έχει συμβεί από τη διακυβέρνηση της Νέας Δημοκρατίας μέχρι σήμερα όπου τα στοιχεία είναι δημόσια και μπορείτε να τα βρείτε ανά πάσα στιγμή.

Και επίσης πολύ εύκολα αναζητώντας το πώς λειτουργεί σήμερα η Διϋπηρεσιακή Μονάδα Ελέγχου της Αγοράς μπορείτε να δείτε ότι τουλάχιστον ενενήντα άτομα με υλικοτεχνικές υπηρεσίες και στήριξη μπορούν να επιχειρούν σε όλη την Ελλάδα και ταυτόχρονα τα εκατομμύρια που προκύπτουν από το Ταμείο Ανάκαμψης, δεκαεξίμισι εκατομμύρια που έχουν δοθεί, προκειμένου να ενισχυθεί η λειτουργία της ΔΙΜΕΑ.

Έτσι, λοιπόν, το συγκεκριμένο σχέδιο νόμου ενισχύει τη δικαιοσύνη και τη διαφάνεια στις συναλλαγές, προστατεύει τα συμφέροντα των καταναλωτών και αποκλείει παραπλανητικές πρακτικές marketing και πώλησης. Αναφέρθηκα σε εσάς, κύριε εισηγητά. Επιπλέον, επιβάλλει πρόσθετες υποχρεώσεις στις επιγραμματικές αγορές, τις λεγόμενες online. Επεκτείνει την προστασία των καταναλωτών και στις ψηφιακές υπηρεσίες, καθώς επίσης αυστηροποιεί τις κυρώσεις.

Θα προσπαθήσω να είμαι σύντομος. Πρώτα από όλα το σχέδιο νόμου προστατεύει τους καταναλωτές από τεχνητά διογκωμένες τιμές, διότι προβλέπει ότι πρέπει να αναφέρεται συγκεκριμένα η προηγούμενη τιμή της αγοράς του προϊόντος και δεν μπορεί να είναι χαμηλότερη από αυτήν που προκύπτει από τις τελευταίες τριάντα ημέρες. Πρώτα, λοιπόν, προστασία για τεχνητά διογκωμένες τιμές.

Δεύτερον, προστασία από τις πλασματικές εκπτώσεις. Σε περίπτωση, λοιπόν, που υπάρχουν πλασματικές εκπτώσεις υπάρχουν σοβαρές κυρώσεις.

Τρίτον, υποχρεώνει τις εταιρείες να προσφέρουν επαρκή πληροφόρηση, έτσι ώστε να γνωρίζει ο κάθε καταναλωτής τις υπηρεσίες και τα αγαθά τα οποία θα παραλάβει και θα αγοράσει.

Τέταρτον, -και αναφέρομαι μόνο στα μεγάλα και σημαντικά ζητήματα που προσθέτει αυτό το σχέδιο νόμου στην έννομη τάξη- προστατεύει τους καταναλωτές από την ψευδή αξιολόγηση.

Όλοι γνωρίζουμε ότι κάποιες επιγραμματικές πλατφόρμες προσφέρουν ψευδείς αξιολογήσεις, προκειμένου να προωθήσουν ορισμένα προϊόντα. Εδώ, λοιπόν, έρχεται η υλικοτεχνική δυνατότητα της ΔΙΜΕΑ -που δεν υπήρχε πριν- να μπορεί να ελέγχει αυτές τις ψευδείς αξιολογήσεις.

Πέμπτον, δίνει ισχυρά δικαιώματα στους καταναλωτές σε περίπτωση αθέμιτης πρακτικής. Παρέχει στον καταναλωτή το δικαίωμα, σε περιπτώσεις αθέμιτων εμπορικών πρακτικών, να ζητήσει πέραν της δικαστικής παύσης, τη μείωση της τιμής.

Έκτον, προσδιορίζει τον μηχανισμό κατάταξης της βάσης. Είναι πολύ σημαντικό, διότι ανάλογα με την κατάταξη τα προϊόντα τυγχάνουν και κάποιας προτίμησης από τους καταναλωτές.

Έβδομον, υποχρεώνει τις επιγραμματικές αυτές υπηρεσίες να ενημερώνουν πλήρως το καταναλωτικό κοινό για το τι προσφέρουν και επίσης με υπενθύμιση, παραδείγματος χάριν, της νόμιμης εγγύησης.

Όγδοον, -και πολύ σημαντικό- επεκτείνουν την περίοδο υπαναχώρησης από δεκαπέντε σε τριάντα ημέρες. Αυτό προσφέρει τη δυνατότητα στους καταναλωτές, σε περίπτωση που αλλάξουν γνώμη, να μπορέσουν να επιστρέψουν τα προϊόντα τους.

Ένατον, καθορίζονται οι υποχρεώσεις του προμηθευτή και του καταναλωτή σε περίπτωση υπαναχώρησης του τελευταίου. Υπάρχει και αυτό το γεγονός, κάτι το οποίο δεν προέβλεπε η έννομη τάξη.

Και, τέλος, πολύ σημαντικό, κυρίες και κύριοι, είναι ότι αυξάνεται το ύψος των επιβαλλόμενων προστίμων, σε περίπτωση παραβατικής συμπεριφοράς, αλλά ταυτόχρονα υποχρεούται το Υπουργείο να αναρτήσει στην ιστοσελίδα του Υπουργείου πρόστιμα άνω των 50.000 ευρώ.

Όλα αυτά τα σημαντικά θέματα τα οποία εισάγει κατ’ ουσίαν το σχέδιο νόμου είναι υπέρ της προστασίας του καταναλωτή. Και σήμερα, στην εποχή που ζούμε, η Κυβέρνηση και το Υπουργείο Ανάπτυξης επιθυμεί να προστατεύσει με κάθε τρόπο τον καταναλωτή. Και το κάνουμε με εκατοντάδες ελέγχους καθημερινά, επιχειρούμε σε όλη την επικράτεια. Αυτή τη στιγμή που μιλάμε η ΔΙΜΕΑ βρίσκεται σε νησιά και ελέγχει πρατήρια καυσίμων. Επιχειρεί, επίσης, σε εφοδιαστική αλυσίδα και σε σουπερμάρκετ. Άλλωστε, από τα δημοσιοποιημένα πρόστιμα μπορεί εύκολα κάποιος να δει ότι έχουν επιβληθεί εκατοντάδες χιλιάδες ευρώ σε συγκεκριμένα σουπερμάρκετ, σύνολο, λοιπόν, άνω των τριών εκατομμυρίων.

Και εδώ θα πρέπει να πούμε ότι ο Υπουργός, με την παρουσία του παντού και ιδιαίτερα τελευταία και στα διυλιστήρια, δίνει το μήνυμα ότι δεν θα ανεχτούμε τίποτε. Όποιος επιχειρήσει εν μέσω αυτής της κρίσης να λειτουργήσει παραβατικά, να κερδοσκοπήσει ή να ακολουθήσει μια εναρμονισμένη πρακτική, θα μας βρει μπροστά του.

Σας καλώ, λοιπόν, να ψηφίσετε το σχέδιο νόμου.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κύριο Υπουργό.

Και συνεχίζουμε τον κατάλογο με τον Βουλευτή της Νέας Δημοκρατίας τον κ. Διονύσιο Σταμενίτη.

Ορίστε, κύριε Σταμενίτη, έχετε τον λόγο.

**ΔΙΟΝΥΣΙΟΣ ΣΤΑΜΕΝΙΤΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, σήμερα συζητάμε το σχέδιο νόμου του Υπουργείου Ανάπτυξης και Επενδύσεων, το οποίο αφορά στην προσαρμογή της ελληνικής νομοθεσίας προς το ευρωπαϊκό νομοθετικό πλαίσιο για την καλύτερη επιβολή και τον εκσυγχρονισμό των κανόνων της Ένωσης, που έχουν ως βασικό στόχο την προστασία των καταναλωτών.

Ειδικότερα, μεταξύ άλλων, στο υπό συζήτηση σχέδιο νόμου προβλέπεται η αυστηροποίηση του πλαισίου των επιβαλλόμενων κυρώσεων για τις περιπτώσεις που δεν υπάρχει συμμόρφωση των εμπόρων στις υποχρεώσεις, που αφορούν εκπτώσεις, προσφορές κι αλλά και τη μη νόμιμη λειτουργία τις Κυριακές, αποσαφηνίζεται το πλαίσιο σύμφωνα με το οποίο η εμπορική πρακτική θεωρείται ως παραπλανητική, δίνοντας τη δυνατότητα στον καταναλωτή σε αυτές τις περιπτώσεις να ζητήσει μείωση της τιμής ή να καταγγείλει τη σύμβαση. Εισάγεται ένα πλέγμα νέων ορισμών, που αφορούν την ψηφιακή υπηρεσία, την επίγραμμη αγορά, τον πάροχο επίγραμμης αγοράς, τη συμβατότητα, τις δυνατότητες λειτουργίας και τη διαλειτουργικότητα. Εισάγεται, επίσης, υποχρέωση ενημέρωσης για τον προμηθευτή, όσον αφορά τις συμβάσεις που συνάπτονται σε επίγραμμες αγορές ως προς την ενημέρωση του καταναλωτή. Αυξάνεται η περίοδος του δικαιώματος υπαναχώρησης από δεκατέσσερις σε τριάντα μέρες για τις συμβάσεις που έχουν συναφθεί, ενώ ακόμα καθορίζονται οι υποχρεώσεις του προμηθευτή και του καταναλωτή σε περίπτωση υπαναχώρησης του τελευταίου από τις εξ αποστάσεως ή εκτός εμπορικού καταστήματος συμβάσεις.

Πρόκειται, λοιπόν, κυρίες και κύριοι συνάδελφοι, όπως μπορεί κάποιος να διαπιστώσει, για ρυθμίσεις που φιλοδοξούν να διασφαλίσουν ένα δίκαιο πλαίσιο στις σχέσεις ανάμεσα στις επιχειρήσεις και στους καταναλωτές, που διασφαλίζει διαφανείς πρακτικές, συνεισφέρει στην ορθή λειτουργία της αγοράς και παράλληλα ενισχύει την οικονομική δραστηριότητα.

Επιπρόσθετα, στο σχέδιο νόμου περιλαμβάνονται και διατάξεις που ρυθμίζουν ζητήματα που σχετίζονται με την προστασία της ψυχικής υγείας των ανηλίκων καταναλωτών, απέναντι σε πρακτικές επιχειρήσεων που διαθέτουν δωρεάν ή έναντι αμοιβής τη χρήση ηλεκτρονικών παιχνιδιών και λοιπών ψηφιακών εφαρμογών στους καταναλωτές, σε χώρους που έχουν πρόσβαση και ανήλικοι. Ρυθμίζεται ακόμα και το ζήτημα της εγκατάστασης και λειτουργίας μικρών μεταποιητικών μονάδων εντός Αγίου Όρους, καθώς ορίζεται ως αρμόδια αρχή το Υπουργείου Ανάπτυξης και Επενδύσεων. Και νομίζω ότι τις όποιες ενστάσεις ακούσαμε για το θέμα αυτό από την Αντιπολίτευση, τις απέκρουσε με την αναλυτική του επεξήγηση των διατάξεων και του περιεχομένου των ρυθμίσεων ο Υπουργός κ. Γεωργιάδης κατά τη διάρκεια των συνεδριάσεων της επιτροπής τις προηγούμενες ημέρες.

Υπάρχουν ακόμα διατάξεις με τις οποίες διευκολύνεται η λειτουργία των δευτεροβάθμιων συνδικαλιστικών οργάνων των πωλητών λαϊκών αγορών, ενώ αποσαφηνίζονται ζητήματα που οφείλονται στις ερμηνευτικές δυσκολίες του υφιστάμενου ρυθμιστικού πλαισίου ως προς την αρμοδιότητα των περιφερειών για την έκδοση, τη χορήγηση, τη μεταβίβαση και την ανανέωση αδειών παραγωγών και επαγγελματιών πωλητών σε λαϊκές αγορές.

Με λίγα λόγια, συζητάμε ένα σχέδιο νόμου που ενσωματώνει μια ευρωπαϊκή οδηγία, τακτοποιώντας μια υποχρέωση της χώρας μας και από την άλλη διευθετεί πρακτικά ζητήματα, στα οποία μόλις αναφέρθηκα. Και νομίζω ότι η κοινή λογική λέει ότι θα πρέπει αυτό το σχέδιο νόμου να ψηφιστεί με ευρεία πλειοψηφία.

Αγαπητές κι αγαπητοί συνάδελφοι, το σημερινό σχέδιο νόμου συζητείται στον απόηχο της ιστορικής επίσκεψης του Έλληνα Πρωθυπουργού Κυριάκου Μητσοτάκη στις Ηνωμένες Πολιτείες της Αμερικής, της συνάντησής του με τον Πρόεδρο Μπάιντεν και της ομιλίας του στο Αμερικανικό Κογκρέσο, μιας υψηλής σημασίας επίσκεψης και σε ουσία και σε συμβολισμούς, η οποία ήδη χαρακτηρίζεται από τους αναλυτές ως η πιο πετυχημένη επίσκεψη Έλληνα Πρωθυπουργού στις ΗΠΑ.

Μέσα στα άλλα θετικά που συνεπάγεται για την Ελλάδα αυτή η εξέλιξη, έχει και έντονο ενδιαφέρον για τον τομέα των επενδύσεων στη χώρα μας με τα μηνύματα που έρχονται να είναι ιδιαίτερα αισιόδοξα. Για πρώτη φορά στην ιστορία των σχέσεων των δύο χωρών, έχουμε τη δημιουργία ενός ευνοϊκού κλίματος, που εμφανίζει την αμερικανική πλευρά να αντιμετωπίζει τη χώρα μας ως μια ελκυστική αγορά για επενδύσεις. Όλοι αντιλαμβανόμαστε τη σημασία που έχει η προσέλκυση αμερικανικών κεφαλαίων για την ανάπτυξη της οικονομίας μας, αλλά και τα μηνύματα που στέλνει παγκοσμίως αναφορικά με την ουσιαστική μεταστροφή της Ελλάδας σε μια σύγχρονη και ισχυρή χώρα.

Όλα αυτά, βέβαια, δεν συμβαίνουν ως μαγείας ή απλώς επειδή πράγματι οι σχέσεις των δύο χωρών βρίσκονται σήμερα στο καλύτερό τους επίπεδο, αλλά κυρίως επειδή η δουλειά που γίνεται από την Κυβέρνηση και από την ηγεσία του Υπουργείου Ανάπτυξης και Επενδύσεων αποδίδει, έχει δώσει σημαντικά αποτελέσματα και αναβαθμίζει σταθερά το επενδυτικό περιβάλλον της χώρας μας.

Τα τρία τελευταία χρόνια, μέσα από μια σειρά δράσεων και παρεμβάσεων, έχουμε επιτύχει να βελτιώσουμε το επενδυτικό περιβάλλον και να δημιουργήσουμε μια ανταγωνιστική οικονομία, που ήδη παίρνει ψήφο εμπιστοσύνης από ξένες επενδύσεις σημαντικών κολοσσών, όπως είναι η «PFIZER», η «MICROSOFT» στη Θεσσαλονίκη, η «AMAZON WEB SERVICES» και η «JP MORGAN» και πολλές άλλες.

Τη θετική εικόνα και τα επιτυχημένα αποτελέσματα τα διαπιστώνουμε άλλωστε και από τα στοιχεία και τις προβλέψεις της Ευρωπαϊκής Επιτροπής που επιβεβαιώνουν την αξιοσημείωτη ανθεκτικότητα που παρουσιάζει η ελληνική οικονομία και αναγνωρίζουν την αποτελεσματικότητα της οικονομικής πολιτικής της ελληνικής Κυβέρνησης, ενώ όσον αφορά τις επενδύσεις για την τριετία 2021 - 2023, η Ελλάδα είναι πρωταθλήτρια στην Ευρώπη στις επενδύσεις με διψήφια μάλιστα άνοδο των επενδύσεων για το 2022.

Η χώρα μας, κυρίες και κύριοι συνάδελφοι, παρά τις αναμενόμενες απώλειες που υφίσταται λόγω της ενεργειακής κρίσης, εκτιμάται ότι θα παρουσιάσει σημαντικό ρυθμό ανάπτυξης υψηλότερο από τον ευρωπαϊκό μέσο όρο τόσο για το 2022 όσο και για το 2023, όλα αποτελέσματα που συνδέονται το ένα με το άλλο και έχουν προκύψει εξαιτίας της πιστής εφαρμογής του προγράμματος της Κυβέρνησης της Νέας Δημοκρατίας και του Κυριάκου Μητσοτάκη.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε για τη συνέπεια στον χρόνο.

Το λόγο τώρα έχει, αφού τακτοποιηθεί υγειονομικά το Βήμα, ο Βουλευτής της Νέας Δημοκρατίας κ. Γιώργος Κωτσός.

**ΓΕΩΡΓΙΟΣ ΚΩΤΣΟΣ:** Ευχαριστώ πολύ, κύριε Πρόεδρε.

Αγαπητή συνάδελφε και αγαπητοί συνάδελφοι, δεν μπορώ παρά να εκφράσω την υπερηφάνεια που ένιωσα ως Έλληνας, ως μέλος της Κυβέρνησης της Νέας Δημοκρατίας, από την παρουσία του Πρωθυπουργού μας στις Ηνωμένες Πολιτείες Αμερική, όπου κατέδειξε πως η Ελλάδα είναι μια ισχυρή χώρα, αξιόπιστος εταίρος, ελκυστικός πόλος επένδυσης, αλλά πάνω απ’ όλα μια δημοκρατική χώρα, που ξέρει σε ποια πλευρά της ιστορίας βρίσκεται και κυρίως ξέρει να τιμά τους συμμάχους και τους φίλους της.

Αυτή την Ελλάδα θέλουμε, αγαπητές και αγαπητοί συνάδελφοι. Αυτή την Ελλάδα οραματιζόμαστε. Αυτή την Ελλάδα χτίζουμε. Αυτή την Ελλάδα υποστηρίζουμε και χαιρόμαστε που γίνεται αποδεκτή και από τους Αμερικανούς Γερουσιαστές, Βουλευτές, υψηλόβαθμα στελέχη, αναγνωρίζοντας το κύρος και την αξιοπιστία της χώρας μας.

Και, ξέρετε, όλα αυτά είναι ιδιαίτερης σημασίας, ειδικά αυτή την περίοδο, μια εξαιρετικά ταραγμένη περίοδο, μια ευάλωτη, ευαίσθητη περίοδο με τη γεωπολιτική κρίση να μαίνεται στα ανατολικά της Ευρώπη, με τον πόλεμο ανάμεσα στη Ρωσία και την Ουκρανία να έχει δημιουργήσει δεδομένα, αλλά και ταυτόχρονα να έχει δημιουργήσει και μια σειρά από προβλήματα που επηρεάζουν και τη δική μας χώρα και όχι μόνο τη δική μας χώρα, θα έλεγα, το σύνολο του κόσμου: αστάθεια, αβεβαιότητα, ενεργειακή κρίση, ακρίβεια, που καλούμαστε να τα αντιμετωπίσουμε καθημερινά.

Και το ερώτημά μας είναι: Η Κυβέρνησή μας, η Νέα Δημοκρατία, ο Πρωθυπουργός, ο Υπουργός που έχουμε σήμερα εδώ κοντά μας, σε όλη αυτή την εισαγόμενη κρίση έχουν μείνει απαθείς; Δεν έχουν αντιδράσει με τον καλύτερο δυνατό τρόπο;

Και θα εξηγήσω με δύο λόγια τι εννοώ μέσα από σοβαρή μείωση φόρων. Πρόσφατα, αυτές τις ημέρες, αν θέλετε, οι συμπολίτες μας παίρνουν τα εκκαθαριστικά του ΕΝΦΙΑ και βλέπουν 34% μείωση, που εν τοις πράγμασι σημαίνει αύξηση του διαθέσιμου εισοδήματός τους. Βλέπουν φορολογικές ελαφρύνσεις σε πάρα πολλά επίπεδα, αύξηση του κατώτατου μισθού κοντά στο 10%. Αν μη τι άλλο, όλα αυτά συνηγορούν σε αύξηση του διαθέσιμου εισοδήματος των συμπολιτών μας, αλλά και ταυτόχρονα πέρα από αυτό μια σειρά από μέτρα που ενισχύουν κυρίως τις ευάλωτες, κυρίως τις ευαίσθητες κοινωνικές ομάδες που το έχουν περισσότερο ανάγκη από καθένα.

Ξέρετε η ενεργειακή κρίση, η τεράστια, η αλματώδης αύξηση τόσο στο φυσικό αέριο, που συνεπάγεται αύξηση στο ηλεκτρικό ρεύμα, η αύξηση στα ορυκτά καύσιμα συνεπάγεται και αύξηση σε μια σειρά από καταναλωτικά προϊόντα και επιβάλλεται -και το κάνει η Κυβέρνησή μας- να είμαστε κοντά στον πολίτη που δοκιμάζεται, στον πολίτη που προβληματίζεται, στον πολίτη που νιώθει την ακρίβεια στην τσέπη του και ερχόμαστε να τον ενισχύσουμε διαρκώς με μέτρα ελάφρυνσης φόρων, αύξησης μισθού και ενίσχυσης μέσα από συγκεκριμένα χρηματοδοτικά εργαλεία, ούτως ώστε να μπορέσουν πραγματικά να αντεπεξέλθουν οι συμπολίτες μας, με τους καλύτερους δυνατούς όρους, απέναντι σε αυτή την κρίση που μαστίζει όχι μόνο τη χώρα μας αλλά το σύνολο του πλανήτη.

Και ερχόμαστε, βεβαίως, και με το παρόν σχέδιο νόμου που συζητούμε σήμερα, να αξιοποιήσουμε τη νομοθεσία την ελληνική, αλλά και την ευρωπαϊκή και να την προσαρμόσουμε ανάλογα, ούτως ώστε να μπει ένα φρένο σε καταχρηστικούς όρους συναλλαγών σε μια προσπάθεια να συγκρατήσουμε τιμές, αλλά κυρίως να προστατέψουμε τα δικαιώματα των καταναλωτών.

Ποιες είναι οι βασικές επιδιώξεις του νομοσχεδίου που συζητούμε σήμερα; Κατ’ αρχάς η ενίσχυση της διαφάνειας μεταξύ των επιχειρήσεων και των καταναλωτών, να γνωρίζουν δηλαδή οι καταναλωτές ποια είναι η χαμηλότερη τιμή μέσα από την οποία μπορούν να προμηθευτούν ένα προϊόν και ταυτόχρονα να είναι σε θέση να αναγνώσουν εάν αυτός που τους το πουλά χρησιμοποιεί τεχνητά μέσα, προκειμένου να διογκώσει τις τιμές.

Ένα άλλο σημείο εξαιρετικής αξίας είναι και το γεγονός ότι πλέον θα υπάρχει η δυνατότητα να αναγνωρίζεται ένα προϊόν με το ίδιο brand name, με την ίδια ονομασία στο αν έχει τα ίδια συστατικά παντού ή αν είναι διαφορετικής φύσης, διαφορετικής ποιότητας ως προς τη σύνθεσή του, που σαν στόχο θα έχει την παραπλάνηση του πολίτη, την παραπλάνηση του καταναλωτή.

Επίσης, στοχεύουμε στο να αντιμετωπίσουμε την έλλειψη διαφάνειας στις συναλλαγές μεταξύ καταναλωτών και προμηθευτών κυρίως μέσω των ψηφιακών συναλλαγών. Και ξέρετε όσο περνά ο καιρός και εξελίσσονται οι νέες τεχνολογίες, ένα μεγάλο κομμάτι του εμπορίου γίνεται πλέον μέσα από το διαδίκτυο και πραγματικά εκεί θα πρέπει να προστατεύσουμε τον καταναλωτή, αλλά και να του δώσουμε όλες εκείνες τις δυνατότητες να έχει τις απαιτούμενες πληροφορίες, προκειμένου να αγοράσει το καλύτερο προϊόν στη χαμηλότερη δυνατή τιμή.

Και εδώ να σημειώσω μία πρόβλεψη, αλλά και μία πρακτική που έχει εφαρμόσει ο Υπουργός μας -αλλά και το Υπουργείο- που έχει να κάνει με τη δημοσιοποίηση των κυρώσεων των επιχειρήσεων που δεν προσαρμόζονται πάνω στις επιταγές που επιβάλλει η νομοθεσία. Αν μη τι άλλο, συνιστά διαφάνεια, αλλά κυρίως συνιστά τόλμη στο να δημοσιοποιούνται οι επιχειρήσεις που παραβαίνουν τον νόμο και που δημιουργούν τεχνητά προβλήματα στην αγορά.

Αγαπητές και αγαπητοί φίλοι, είναι αλήθεια ότι βιώνουμε μία εξαιρετικά δύσκολη περίοδο, μια δύσκολη περίοδο που απαιτεί από όλους μας συστράτευση, αλλά και ταυτόχρονα κοινή αντιμετώπιση των προβλημάτων που δημιουργούνται είτε στην αγορά είτε στους καταναλωτές.

Θα έλεγα μάλιστα ότι δεν προσφέρεται αυτή εδώ η περίοδος για μικροψυχία και μίζερη θεώρηση των πραγμάτων και ίσα ίσα επιβάλλεται συστράτευση όλων των πολιτικών δυνάμεων, προκειμένου να φανούμε χρήσιμοι και αποτελεσματικοί στην προστασία της κοινωνίας. Και η δέσμευση της Κυβέρνησής μας ποια είναι; Ότι όσο θα διαρκεί αυτή η κρίση, εμείς θα είμαστε διαρκώς στο πλευρό, πλάι στον πολίτη, να τον στηρίζουμε, να τον ενισχύουμε και να τον υποστηρίζουμε, προκειμένου να αντεπεξέλθει σε αυτή την κρίση με τους καλύτερους δυνατούς όρους.

Γι’ αυτούς τους λόγους, αγαπητές και αγαπητοί συνάδελφοι, σας καλώ να υπερψηφίσετε το σημερινό νομοσχέδιο.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Καλώ τώρα στο Βήμα, αφού τακτοποιηθεί υγειονομικά, τη Βουλευτή του ΣΥΡΙΖΑ - Προοδευτική Συμμαχία κ. Αναστασία Γκαρά.

Ορίστε, κυρία Γκαρά, έχετε τον λόγο.

**ΑΝΑΣΤΑΣΙΑ ΓΚΑΡΑ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, συζητάμε σήμερα ένα σχέδιο νόμου για την προστασία των καταναλωτών με ενσωμάτωση ευρωπαϊκής οδηγίας. Ωστόσο, προφανώς, δεν νομοθετούμε εν κενώ χρόνου, καθώς νοικοκυριά, επιχειρήσεις, αγρότες, εργαζόμενοι, συνταξιούχοι σε όλη τη χώρα, με ευθύνη αυτής της Κυβέρνησης, της Κυβέρνησης Μητσοτάκη, οδηγούνται καθημερινά σε ρευματοτοκοπές, σε λουκέτα, σε ανέχεια, σε χρεοκοπία, αφού αντιμετωπίζουμε όλοι και όλες ένα τεράστιο κύμα ακρίβειας.

Η χώρα κατέγραψε πολύ πρόσφατα διψήφιο νούμερο στον πληθωρισμό, στο 10,2%, για τον μήνα Απρίλιο. Για πρώτη φορά μετά από είκοσι οκτώ χρόνια καταγράφουμε τέτοιο νούμερο στον πληθωρισμό, με την Κυβέρνηση να αποδεικνύεται εννιά μήνες τώρα επιταχυντής και πολλαπλασιαστής αυτής της κρίσης και της ακρίβειας, αντί, ως όφειλε, να προστατέψει τους πολίτες, να προστατέψει τους καταναλωτές, αλλά να προστατέψει και τις επιχειρήσεις.

Η στάση αυτής της Κυβέρνησης, η αδράνεια αυτής της Κυβέρνησης, ειδικά σε ό,τι αφορά το θέμα της ενέργειας, του ρεύματος, των καυσίμων είναι ενδεικτική του γιατί είναι μία επικίνδυνη Κυβέρνηση για τα συμφέροντα του λαού και των πολιτών.

Ξεπουλήσατε τη ΔΕΗ εν μέσω ενεργειακής κρίσης. Πανηγυρίζατε μάλιστα τότε πως με τον τρόπο αυτό, με την ιδιωτικοποίηση, θα μειωθούν οι τιμές του ρεύματος. Στη συνέχεια, καθησυχάζατε τους πολίτες πως δήθεν οι αυξήσεις στο ρεύμα θα είναι ελάχιστες, θα είναι για προσωρινό διάστημα και αυτές θα καλυφθούν από το δημόσιο ταμείο. Όταν, όμως, τελικά έφτασαν οι λογαριασμοί να ξεπερνούν έναν μέσο μισθό ή μία μέση σύνταξη, αποδείχθηκε το παιχνίδι αισχροκέρδειας που στήθηκε στις πλάτες του ελληνικού λαού από αυτή την Κυβέρνηση. Αποδείχθηκε πως συνειδητά εξαπατήσατε τον ελληνικό λαό, εξυπηρετώντας συγκεκριμένα οικονομικά συμφέροντα και «γαλάζια» golden boys, τα οποία βάλατε στις κατάλληλες θέσεις για να συντηρούν το παιχνίδι αισχροκέρδειας.

Ακόμη και για τα υπερκέρδη των ιδιωτών παρόχων στην αρχή μας λέγατε ότι αυτά δεν υπάρχουν και ότι είναι στη φαντασία μας. Στη συνέχεια, αφού δεν μπορούσατε άλλο να τα κρύψετε, χρειάστηκαν να περάσουν πάρα πολλοί μήνες έτσι ώστε να παρουσιάσετε μειωμένα αυτά τα νούμερα.

Να θυμάστε, όμως, πως ό,τι και αν κάνετε, ό,τι και αν λέτε, όσο και αν σας προστατεύουν τα πληρωμένα μέσα μαζικής ενημέρωσης, στο τέλος της ημέρας ο ελληνικός λαός θα σας στείλει πίσω τον «λογαριασμό» και θα τον στείλει και φουσκωμένο αυτόν τον λογαριασμό, τον λογαριασμό αποδοκιμασίας της σημερινής πολιτικής σας. Και αυτή η μέρα δεν αργεί πολύ.

Ήδη, πριν τρεις μέρες, στις 15 Μαΐου, πήρατε μία πρώτη γεύση από αυτό το νέο ποτάμι αποδοκιμασίας της πολιτική σας. Ένα ποτάμι ελπίδας, ένα ποτάμι που στέλνει μήνυμα πολιτικής αλλαγής, το οποίο γιγαντώνεται καθημερινά σε όλη τη χώρα.

Ο εμπαιγμός, η κοροϊδία, τα ψέματα της Νέας Δημοκρατίας προεκλογικά, αλλά και μετεκλογικά έχουν πλέον αποκαλυφθεί στον ελληνικό λαό. Οι πολίτες ζουν την πραγματικότητα, ζουν την ακρίβεια, ζουν και τον εμπαιγμό, όμως, στο πετσί τους. Και δεν έχουν καμμία αμφιβολία για τα συμφέροντα τα οποία εξυπηρετείτε. Και σίγουρα δεν είναι τα συμφέροντα του ελληνικού λαού.

Συνεπώς, αποτελεί, κύριε Υπουργέ, δομική αντίφαση να έρχεστε σήμερα εδώ και να παριστάνετε δήθεν τους προστάτες των καταναλωτών. Είστε η επιτομή της αισχροκέρδειας, η επιτομή της διαπλοκής, των απευθείας αναθέσεων, της σπατάλης δημόσιου χρήματος.

Κυρίες και κύριοι συνάδελφοι, το παρόν σχέδιο νόμου πηγάζει από την ασφυκτική πίεση την οποία δέχεται τον τελευταίο καιρό η Κυβέρνηση προκειμένου να παρουσιάσει στην κοινωνία ότι παίρνει μέτρα για την αισχροκέρδεια. Αυτό μαρτυρούν άλλωστε και οι χθεσινές τηλεοπτικές επισκέψεις του κυρίου Υπουργού, αλλά και οι επισκέψεις στα διυλιστήρια, όπου μιλούσε και για τον έλεγχο της αισχροκέρδειας.

Ας μη γελιόμαστε όμως. Η πάταξη της αισχροκέρδειας, η προστασία των καταναλωτών δεν γίνεται με επικοινωνιακούς όρους. Η ανάγκη να μπουν όρια σε ένα κατακερματισμένο, αλλά σταθερά αναπτυσσόμενο πεδίο στη χώρα μας, όπως το ηλεκτρονικό εμπόριο, το οποίο και λόγω της πανδημίας έχει αναπτυχθεί και έχει σημειώσει αλματώδη βήματα, είναι υπαρκτή.

Γι’ αυτό και έχουμε υπερψηφίσει και εμείς και έχουμε υποστηρίξει ανάλογες ενσωματώσεις ευρωπαϊκών οδηγιών που κινούνται προς αυτή την κατεύθυνση του να μπει τάξη και να προστατευτούν οι καταναλωτές από φαινόμενα είτε παραπλάνησης είτε αισχροκέρδειας. Η επέκταση της διαφάνειας στις ηλεκτρονικές πλατφόρμες, η αυστηροποίηση των προστίμων σε περίπτωση παραπλανητικών πρακτικών, η προστασία των καταναλωτών από ψεύτικες τιμές και κατά την περίοδο των εκπτώσεων, η προστασία των προσωπικών δεδομένων κατά τη διάρκεια των ηλεκτρονικών συναλλαγών, όλα αυτά και άλλα πάρα πολλά είναι ζητήματα στα οποία κανείς σε καμμία περίπτωση δεν μπορεί να διαφωνήσει.

Το κρίσιμο ερώτημα βέβαια το οποίο τίθεται είναι αν θα εφαρμοστούν όλα αυτά τα μέτρα τα οποία νομοθετούνται, αν θα υπάρξουν οι έλεγχοι, αν θα αυξηθούν και θα ενταθούν οι έλεγχοι και η επιβολή των μέτρων, των προστίμων και αν θα εφαρμοστούν και μέσω ποιου μηχανισμού και από ποιους θα εφαρμοστούν.

Για ακόμη μία φορά, όμως, σε ένα ακόμη νομοσχέδιο του Υπουργείου Ανάπτυξης έχετε ξεχάσει να πάρετε μέτρα και να νομοθετήσετε για τις μικρομεσαίες επιχειρήσεις, τις μικρές επιχειρήσεις και στο κέντρο της χώρας, αλλά και στην περιφέρεια, τη ραχοκοκαλιά, όπως λέμε, της εγχώριας οικονομίας, που αυτή τη στιγμή χειμάζονται κυριολεκτικά από την κρίση και την ακρίβεια.

Οι έμποροι και οι εργαζόμενοι νιώθουν πραγματικά ξεχασμένοι από αυτή την Κυβέρνηση. Δεν έχετε κάνει το παραμικρό, κύριε Υπουργέ, ούτε για την προστασία τους, ούτε για την ενίσχυση των μικρών και μικρομεσαίων επιχειρήσεων, έστω στο επίπεδο των κινήτρων για την ψηφιακή αναβάθμιση και τον εκσυγχρονισμό των υπηρεσιών τους.

Στην περιοχή του Έβρου, κύριε Υπουργέ, θα μου επιτρέψετε να σας πω ότι η αγορά στενάζει. Και στενάζει πολλές φορές δυσανάλογα με άλλες περιοχές. Τα καταστήματα κλείνουν το ένα μετά το άλλο ή δυσκολεύονται να εξυπηρετήσουν τις υποχρεώσεις τους, διότι δεν είναι μόνο η ακρίβεια ή ότι το ηλεκτρονικό εμπόριο και την περίοδο της πανδημίας έχει ενταθεί, προκαλώντας αρνητικές επιπτώσεις σε εγχώριες επιχειρήσεις. Οι επιχειρήσεις σε ακριτικές περιοχές αντιμετωπίζουν και την εκροή χρημάτων στις γειτονικές μη ανταγωνιστικές αγορές της Τουρκίας και της Βουλγαρίας. Από καύσιμα, τρόφιμα, είδη πρώτης ανάγκης έως αγροτικά εφόδια και υπηρεσίες.

Και γι’ αυτό το φαινόμενο, που είναι σε έξαρση τους τελευταίους μήνες κυρίως σε ό,τι αφορά την αγορά καυσίμων, δεν έχετε πάρει κανένα μέτρο, δεν έχετε δείξει καν ενδιαφέρον, δεν έχετε ακούσει τις προτάσεις που υπάρχουν από τις τοπικές κοινωνίες και από τους εκπροσώπους των τοπικών παραγόντων, τους εκπροσώπους των παραγωγικών φορέων.

Και γι’ αυτό σας καλούμε ακόμη και σήμερα να ανοίξετε τη συζήτηση, να συζητήσετε και με τους εκπροσώπους των τοπικών κοινωνιών, τους εκπροσώπους των επιχειρήσεων, τους εκπροσώπους των πολιτών, τους επιστήμονες, προκειμένου να ληφθούν άμεσα μέτρα για τον περιορισμό αυτού του φαινομένου και για τη στήριξη των τοπικών επιχειρήσεων στην περιφέρεια.

Κλείνοντας, είναι δύσκολο, κυρίες και κύριοι συνάδελφοι, για τη σημερινή Κυβέρνηση να παριστάνει πλέον τον τιμητή των ελεγκτικών μηχανισμών και τον προστάτη των καταναλωτών, των επιχειρήσεων και του εμπορίου. Έχουμε δει στην πράξη τα μέτρα τα οποία δεν έχουν λάβει. Η κοινωνία γνωρίζει καλά πως από τη σημερινή Κυβέρνηση το μόνο το οποίο μπορεί να περιμένει κάποιος είναι η εξυπηρέτηση πολύ συγκεκριμένων συμφερόντων: Διορισμός golden boys εκτός ΑΣΕΠ και εκτός κριτηρίων, άσχετα αν υποστηρίζουν την αξιοκρατία στα λόγια, και «γαλάζια λεφτόδεντρα» που βολεύουν «ημετέρους».

Εμείς, από τη δική μας πλευρά, θα είμαστε καθημερινά εδώ για να αποκαλύπτουμε τα δικά σας σκάνδαλα, να αναδεικνύουμε τα προβλήματα τα οποία έχουν οι τοπικές κοινωνίες και οι συμπολίτες μας και να προτείνουμε μέτρα και διατάξεις για την προστασία των καταναλωτών, την προστασία των νοικοκυριών, των εργαζομένων, των συνταξιούχων, των μικρομεσαίων, που σήμερα δοκιμάζονται σκληρά από τις καταστροφικές πολιτικές της Κυβέρνησης Μητσοτάκη.

Και σας καλούμε -το επαναλαμβάνω- να πάρετε άμεσα μέτρα προστασίας της κοινωνίας, να αφουγκραστείτε τα προβλήματα και να απαντήσετε στις πραγματικές ανάγκες των συμπολιτών μας.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Τον λόγο τώρα έχει ο Βουλευτής του ΣΥΡΙΖΑ - Προοδευτική Συμμαχία, ο κ. Γιαννούλης.

**ΧΡΗΣΤΟΣ ΓΙΑΝΝΟΥΛΗΣ:** Ευχαριστώ πάρα πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, καταλαβαίνω την αγωνία των συναδέλφων της Συμπολίτευσης να δώσουν διαπιστευτήρια για ένα-δύο λεπτά προφανώς στην κεντρική οδηγία να αποθεωθεί η πραγματικά σημαντική χθεσινή παρουσία του Έλληνα Πρωθυπουργού στο Αμερικανικό Κογκρέσο. Κάποιοι, μένοντας ή ξεφεύγοντας από τη «γραμμή», -δεν ξέρω, θα το αξιολογήσουν οι πολίτες- προχωρούν και σε υπερβολές, ακόμα και σε συγκρίσεις ή ζύγισμα του μεγέθους του πατριωτισμού όλων όσων συμμετέχουν σε αυτή την Αίθουσα, αλλά συνολικά και των Ελλήνων. Μην το κάνετε αυτό, σας αδικεί και δεν σας τιμά.

Επειδή, κύριε Υπουργέ, σας παρατηρώ εδώ και ώρα να είστε απορροφημένος στην περιήγηση στο διαδίκτυο ή κάποιες υπηρεσιακές ανάγκες, θέλω να σας ρωτήσω -καλωσορίζοντας την ψήφιση και την ενσωμάτωση της ευρωπαϊκής οδηγίας που είναι το επίμαχο νομοσχέδιο και το οποίο η Αντιπολίτευση ως Αντιπολίτευση ευθύνης θα υπερψηφίσει- αν στην περιήγησή σας στο διαδίκτυο έχετε παρακολουθήσει έναν διάλογο για το ότι εδώ και δεκατέσσερις περίπου ημέρες η ελληνική Κυβέρνηση διά του Υπουργού Δικαιοσύνης ή του Γενικού Γραμματέα αρνείται να εμφανιστεί ενώπιον του Ευρωπαϊκού Κοινοβουλίου. Και δεν έχω δει να έχει έρθει προς ψήφιση η εναρμόνιση με την ευρωπαϊκή οδηγία για την προστασία των μαρτύρων δημοσίου συμφέροντος. Αναρωτιέμαι γιατί. Δεν απευθύνω σε εσάς την ερώτηση προσωπικά. Δεν έχει σχέση με το χαρτοφυλάκιό σας. Απλά, αναρωτιέμαι μεγαλόφωνα για τα «δύο μέτρα και δύο σταθμά».

Επίσης, περιηγούμενος στο διαδίκτυο ίσως παρατηρήσατε μια συγκλονιστική αποκάλυψη για την ευρύτερη υπόθεση ελευθερία του Τύπου, συμβάλλει και στην προστασία των καταναλωτών, σε ερώτημα που τέθηκε και στον Έλληνα Πρωθυπουργό στην Ουάσιγκτον. Δεν την έθεσε συντάκτης της «ΑΥΓΗΣ» ή του «ΚΟΚΚΙΝΟΥ». Ακαδημαϊκός που συζητούσε με τον Έλληνα Πρωθυπουργό τον ρώτησε γιατί κατρακυλήσαμε στην εκατοστή όγδοη θέση στην ελευθερία του Τύπου.

Μήπως πήρε το μάτι σας σήμερα μία προσπάθεια του κ. Γεραπετρίτη να ζητήσει από τον κ. Γιαννόπουλο -τον γνωρίζω πολύ καλά τον Κώστα Γιαννόπουλο- επικεφαλής του «Χαμόγελου του Παιδιού», να έχει το θράσος να του ζητήσει να σταματήσει τη δημοσιότητα για το ίδρυμα που έχει περιθάλψει και περιθάλπει χιλιάδες παιδιά; Και δεν ντρέπεστε! Ο Υπουργός Επικρατείας να ζητάει από τον επικεφαλής, έναν πατέρα που έχασε το παιδί του κι αφιέρωσε τη ζωή του στην πρόνοια και στην ελπίδα. Το μόνο που τον ενδιαφέρει να αποφύγει τη δημοσιότητα; Και ρωτώ ευθέως: Υπήρξε από το Μέγαρο Μαξίμου οδηγία τόσες μέρες προς την ΕΡΤ να αποκρύψει το θέμα «Χαμόγελο του Παιδιού»; Την απάντηση την ξέρω, απλά τη θέτω.

Σήμερα, επίσης, ψέγετε, κύριε Γεωργιάδη, την «Εφημερίδα Των Συντακτών» για έναν υπέρτιτλο που κάνει λόγο για τουρκική αξιοπιστία. Έχετε να πείτε μια κουβέντα για το ανεκδιήγητο παιδαρέλι που έχετε διευθυντή του Γραφείου Τύπου που είχε το θράσος να παρομοιάζει την ομιλία του κ. Τσίπρα ως εκπροσώπηση της τουρκικής επιχειρηματολογίας; Και τον κρατάτε ακόμα στη θέση του;

Άλλα νέα από το διαδίκτυο που φαίνεται σας απορροφά πολύ σε αυτή τη συζήτηση. Το Ευρωπαϊκό Κοινοβούλιο την έκθεση των «Δημοσιογράφων χωρίς Σύνορα», που απαξίωνε ο κ. Οικονόμου, ο Κυβερνητικός Εκπρόσωπος, την αποδέχτηκε, τη συζήτησε, θέτει ερωτήματα. Το Ευρωπαϊκό Κοινοβούλιο ξαναλέω, όχι η κεντρική επιτροπή του ΣΥΡΙΖΑ, που προκύπτει από τα εκατόν εβδομήντα δύο χιλιάδες μέλη που τόση αγωνία είχατε τόσες εβδομάδες αριθμητικά πόσα θα είναι. Είναι η ίδια έκθεση που μας κατατάσσει στην εκατοστή όγδοη θέση και θέτει και άλλα ζητήματα. Υπάρχει κι αυτό στο διαδίκτυο.

Υπάρχουν, όμως, και μια σειρά από άλλα ζητήματα. Θέλω να σας συγχαρώ. Χθες, για παράδειγμα, επικεφαλής κλιμακίου επισκεφθήκατε δύο διυλιστήρια και μπράβο σας. Άρα έχετε τεχνογνωσία, προσλαμβάνουσες παραστάσεις και την ικανότητα, πέρα από την με βεβαιότητα αναμενόμενη αντι-ΣΥΡΙΖΑ υστερία που θα περιλάβει ίσως το μεγαλύτερο μέρος της ομιλίας σας, με αποχρώσεις και γεύσεις και μιας ταξικής αντιπαράθεσης και μιας ιδεολογικής χίμαιρας που σας κυνηγά. Μπορείτε να μας εξηγήσει γιατί οι βενζινοπώλες και σήμερα, παρά τις μακρόθεν οδηγίες σας στον τηλεοπτικό σταθμό «ΣΚΑΪ» με μηνύματα στους αγαπητούς συναδέλφους, γιατί κάθε μέρα ανεβαίνει η τιμή στα διυλιστήρια τρία με τέσσερα λεπτά και φτάνει αυτή η πραγματικά εφιαλτική κατάσταση στους καταναλωτές, με την τιμή της βενζίνης να αποτελεί ίσως και είδος που θα πρέπει να βρουν θυρίδες οι Έλληνες για να τις αποθηκεύουν; Έχω αυτή την απορία. Ήσασταν αυτοπροσώπως παρών στους ελέγχους. Αποτέλεσμα υπήρξε; Θα υπάρχει;

Γίνεται μία συζήτηση πραγματικά προσβλητική για όλους τους Έλληνες πολίτες που δυσκολεύονται να βγάλουν τον μήνα, μόνο για την προσέγγιση του αριθμού των αισχροκερδών. Θέλω να σας ρωτήσω ειλικρινά όμως, επειδή πολλές φορές λέτε ότι είστε άνθρωπος της αγοράς, άνθρωπος της πιάτσας, ότι έχετε δουλέψει στη ζωή σας, ότι έχετε κολλήσει ένσημα, λύση στην εξίσωση παίρνω 800 ευρώ, πρέπει να πληρώσω λογαριασμούς 1.500, υπάρχει; Δίνει κάποια λύση η αγορά σε αυτό;

Σε ποιον αριθμό θέλετε να καταλήξουμε; Στα 500 εκατομμύρια; Στα 600 εκατομμύρια; Στα 200 εκατομμύρια; Η πολιτική ανοχή, η πολιτική υποβοήθηση να βγουν αυτά τα χρήματα μέσα σε αυτές τις συνθήκες των τελευταίων τριών ετών της αδράνειας και αναποτελεσματικής διακυβέρνησής σας είναι πρόκληση. Όπως και τα «χαλάλι του». Χαλάλι στον Στάση 360 χιλιάρικα, χαλάλι το ένα, χαλάλι το άλλο, χαλάλι το παράλλο! Βρίσκεται ο Έλληνας πολίτης σε αδιέξοδο, όσο κι αν προσπαθείτε να το φτιασιδώσετε με πολιτικές χίμαιρες, με παρελκυστικά επιχειρήματα, με μία τακτική που μας γυρνάει πολλά χρόνια πίσω.

Και όλα αυτά, ξέρετε, δεν τα λέμε απλά για λόγους κομματικού εγωισμού. Γιατί έχετε δώσει δείγματα γραφής από την πρώτη μέρα ανάληψης των καθηκόντων σας. Η πολιτική ανοχή και η υποβοήθηση στον πολλαπλασιασμό των κερδών κάποιων πολιτικών φίλων και χορηγών σας δεν περιορίζεται στην ενέργεια και στα καύσιμα. Μήπως ξεχνάτε τον σαδισμό -συνοδεύει και τον Πρωθυπουργό στις Ηνωμένες Πολιτείες- Κεραμέως; Μετά το περσινό τσεκούρι των σαράντα χιλιάδων εισακτέων, άλλοι δέκα φέτος; Γιατί μισείτε τόσο τους νέους ανθρώπους;

(Στο σημείο αυτό κτυπάει το κουδούνι λήξης του χρόνου ομιλίας του κυρίου Βουλευτή)

Την ανοχή σας για λίγα δευτερόλεπτα, κύριε Πρόεδρε.

Πραγματικά, θέλω να κλείσω απευθύνοντας αγωνιώδες ερώτημα, ειλικρινές ερώτημα: Γιατί μισείτε τόσο τους νέους; Επειδή επιμένουν να γνωρίζουν την ιστορία του τόπου τους; Επειδή ονειρεύονται; Επειδή έχουν ελπίδα; Επειδή θέλουν να δουν προοπτική χωρίς να είναι γόνοι πολιτικών οικογενειών ή γόνοι τζακιών και δεν έχουν τη δυνατότητα τελειώνοντας το λύκειο να φύγουν στο εξωτερικό για σπουδές; Γιατί μισείτε τόσο τους νέους ανθρώπους; Εξηγήστε το ή αποδείξτε το! Σαράντα χιλιάδες πέρυσι και δέκα χιλιάδες φέτος, αποδόμηση των ελληνικών πανεπιστημίων, επικοινωνιακές προπαγάνδας για να το νομιμοποιήσετε κοινωνικά και πολιτικά -γιατί γνωρίζω για το Συμβούλιο της Επικρατείας- την πανεπιστημιακή αστυνομία. Έλεος!

Βάλτε ένα τέλος. Ούτως η άλλως, το τέλος της Κυβέρνησής σας πλησιάζει. Μην αφήσετε ρημαγμένη για μία ακόμη φορά την Ελλάδα με την αναχώρησή σας.

Ευχαριστώ πάρα πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα θα πάρει η Κοινοβουλευτική Εκπρόσωπος του ΠΑΣΟΚ - Κινήματος Αλλαγής, αμέσως μετά η κ. Τζάκρη και στη συνέχεια, για να το ακούν και οι Κοινοβουλευτικοί Εκπρόσωποι, που θα πάρει τον λόγο ο Υπουργός Ανάπτυξης και Επενδύσεων, ο κ. Γεωργιάδης και στη συνέχεια οι Κοινοβουλευτικοί Εκπρόσωποι. Ήδη ζήτησε τον λόγο ο κ. Ζαχαριάδης.

Ορίστε, κυρία Γιαννακοπούλου, έχετε τον λόγο.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, μπορεί αυτές τις μέρες να κυριαρχεί -και λογικά θα έλεγα- στην ειδησεογραφία το θέμα της επίσκεψης του Έλληνα Πρωθυπουργού στις ΗΠΑ, η ομιλία του στο Κογκρέσο και υπάρχει ήδη μια συζήτηση για τον απολογισμό αυτής της επίσκεψης.

Όμως, πιστέψτε με, στους ανθρώπους ιδιαίτερα των λαϊκών γειτονιών σαν του Δυτικού Τομέα, στον οποίο έχω την τιμή να εκλέγομαι, το πρώτο θέμα συζήτησης, το πρώτο ζήτημα είναι η αγωνία των πολιτών, η αγωνία του κόσμου να στηρίξει το προσωπικό, το οικογενειακό τους εισόδημα, μέσα σε συνθήκες κυριολεκτικά απόλυτης οικονομικής ασφυξίας, σχεδόν οικονομικής καταστροφής, χωρίς αυτό να αποτελεί σε καμμία περίπτωση υπερβολή, κύριε Υπουργέ.

Ανακοινώθηκαν τις προάλλες, πριν από λίγες μέρες τα μέτρα της Κυβέρνησης, τα μέτρα που είπατε, για τα τιμολόγια ενέργειας. Έχουν κατατεθεί οι διαφορετικές απόψεις των κομμάτων και εμείς, ως ΠΑΣΟΚ - Κίνημα Αλλαγής, καταθέσαμε τροπολογία με ολοκληρωμένο τρόπο αντιμετώπισης αυτού του ζητήματος, που συνεχίζετε να αρνείστε να μην καταλαβαίνετε ότι μόνο με αυτόν τον τρόπο μπορεί πραγματικά να ανακουφιστούν τα νοικοκυριά, οι μικρομεσαίες επιχειρήσεις, οι αγρότες και βεβαίως, εν πολλοίς, όλα θα κριθούν σύντομα.

Κυρίες και κύριοι συνάδελφοι, όλα αυτά και η αποτελεσματικότητα των μέτρων, που και η Κυβέρνηση είπε ότι πήρε θα κριθεί από το ύψος των λογαριασμών οι οποίοι θα έρθουν το επόμενο χρονικό διάστημα. Ωστόσο, υπάρχει ένα συνολικό πρόβλημα με την ακρίβεια και στα καταναλωτικά προϊόντα και με τη βενζίνη, όπου οι τιμές έχουν κυριολεκτικά εκτοξευθεί. Η πίεση στα νοικοκυριά υφίσταται και είναι ανυπόφορη.

Πολλοί, η συντριπτική πλειοψηφία των Ελλήνων πολιτών, κύριε Υπουργέ, νιώθουν απροστάτευτοι και αδικημένοι. Η Κυβέρνηση δεν μειώνει τον φόρο καυσίμων. Η αισχροκέρδεια στη λιανική οργιάζει και υπάρχει ένα διπλό πάρα πολύ σοβαρό πρόβλημα. Από τη μία, έχουμε χιλιάδες ανθρώπους να δυσκολεύονται, να δεινοπαθούν και από την άλλη, φαίνεται ότι κάποιοι συσσωρεύουν πλούτο μέσα σε αυτές τις συνθήκες, κρυμμένοι, αλλά αξιοποιώντας την κρίση, όπως βεβαίως συμβαίνει και σε κάθε κρίση.

Είναι αυτό που λέμε στο χωριό μου και φαντάζομαι ότι το ξέρετε, κύριε Υπουργέ, ότι «ο λύκος στην αναμπουμπούλα χαίρεται». Αυτή είναι η αλήθεια και η πραγματικότητα.

Μπροστά στα μάτια μας, λοιπόν, αυξάνονται οι ανισότητες και αυτό γίνεται κάθε μέρα ολοένα και πιο αισθητό. Από τη μία, υπάρχουν οι πολλοί που δεν τα βγάζουν πέρα και από την άλλη, έχουμε φαινόμενα συσσώρευσης πλούτου, συχνά με αθέμιτες πρακτικές.

Ας πάρουμε το παράδειγμα των καυσίμων, κύριε Υπουργέ. Τι ακριβώς συμβαίνει; Τι ακριβώς συμβαίνει στην αλυσίδα αύξηση στις τιμές των πρώτων υλών - χρέωση από τα διυλιστήρια - χρέωση από τους μεταφορείς και βενζινάδικα; Τι γίνεται εκεί πέρα; Οφείλουμε να το ψάξουμε μέχρι τέλους, όπως μιλήσαμε για υπερκέρδη των εταιρειών ενέργειας, που τελικά, μετά από τεράστια πίεση της Αντιπολίτευσης, δέχτηκε να φορολογήσει η Κυβέρνηση. Βεβαίως, περιμένουμε να δούμε τελικά πόσα είναι.

Πόσα είναι αυτά, κύριε Γεωργιάδη; Περιμένουμε να δούμε τι θα κάνετε με αυτό, αλλά αντιστοίχως και με τον ίδιο τρόπο να δούμε και ποιες εταιρείες πετρελαιοειδών ή και κρίσιμα για τη ζωή των πολιτών εταιρικά συμφέροντα συγκεντρώνουν υπερκέρδη. Να δούμε τι θα πράξουμε και με όλα αυτά.

Να δούμε την όλη εικόνα, κοντολογίς, κύριε Υπουργέ. Λειτουργούν οι κανόνες στοιχειώδους ανταγωνισμού και σε αυτούς τους χώρους; Είδαμε τη χθεσινή σας επίσκεψη στα διυλιστήρια και, βεβαίως, καλά κάνατε και πήγατε. Μπορείτε να μας ενημερώσετε εδώ πέρα, από το Βήμα της Βουλής των Ελλήνων, τελικά ποιο ήταν το αποτέλεσμα, ποια είναι τα συμπεράσματα τα οποία βγάλατε από αυτό, προκειμένου να καταλάβουμε;

Και το λέω καλοπροαίρετα, κύριε Υπουργέ. Τελικά, αυτό ήταν μια κίνηση επικοινωνιακού χαρακτήρα ή ήταν μια κίνηση με ουσιαστικά αποτελέσματα, τα οποία περιμένουμε να δούμε; Ποια θα είναι τα συμπεράσματα; Να μας ενημερώσετε, γιατί αυτό είναι η ουσία.

Αυτά, λοιπόν, οφείλει η Κυβέρνηση να ελέγξει και σε αυτή ακριβώς την κατεύθυνση έχετε υποχρέωση να πάρετε μέτρα και να αυξηθούν οι έλεγχοι και να επιβληθούν πρόστιμα. Όμως, όπως φαίνεται, χρειάζεται και μια ακόμα μεγαλύτερη και πιο ολιστική προσέγγιση.

Χρειάζονται να γίνουν ακόμα περισσότερα προς αυτή την κατεύθυνση, διότι επαναλαμβάνω μόνο έτσι, μόνο με αυτόν τον τρόπο μπορούν να καταπολεμηθούν οι τεράστιες ανισότητες που όξυνε ακόμα περισσότερο αυτή η κρίση την οποία ζούμε.

Χρειάζεται ένα ολοκληρωμένο, λοιπόν, πλαίσιο μείωσης του ειδικού φόρου κατανάλωσης, όπως λέμε, μείωσης του ΦΠΑ στα βασικά καταναλωτικά αγαθά από το 13% στο 6%, κάτι που σας ζητούν όλα τα επιμελητήρια, κύριε Υπουργέ. Γιατί δεν το κάνετε; Αυτό ζητούν όλοι οι αρμόδιοι φορείς.

Επίσης, ένα πλαίσιο στήριξης των εισοδημάτων -έγινε η αύξηση του κατώτατου μισθού, κάτι που εμείς σας λέμε εδώ και επτά, οκτώ μήνες- γιατί με 10,2% πληθωρισμό, κύριε Υπουργέ, όλη αυτή η αύξηση που έγινε τον Μάιο, ενώ το πρόβλημα υπάρχει από τον Σεπτέμβρη, πολύ απλά έχει ήδη εξαϋλωθεί.

Ακόμα, χρειάζεται ένα ολοκληρωμένο πλαίσιο στήριξης των συντάξεων με αποκορύφωμα τους διαρκείς ουσιαστικούς και αποτελεσματικούς ελέγχους.

Και έρχομαι στο σημερινό προς συζήτηση νομοσχέδιο, το οποίο περιλαμβάνει την ενσωμάτωση και την προσαρμογή της ελληνικής νομοθεσίας σε οδηγία του Ευρωπαϊκού Κοινοβουλίου και του Συμβουλίου, αναφορικά με την καλύτερη επιβολή και τον εκσυγχρονισμό της Ένωσης για την προστασία των καταναλωτών.

Η ενσωμάτωση αυτής της οδηγίας στην εγχώρια έννομη τάξη συνιστά, βεβαίως, όπως όλοι γνωρίζουμε, μια εθνική υποχρέωση μη διαπραγματεύσιμη. Συνεπώς ορθά έρχεται προς συζήτηση, ορθώς τη φέρνετε. Όμως, το ερώτημα είναι πώς και πότε. Και εξηγούμαι. Η ενσωμάτωση της κοινοτικής οδηγίας 2019/2161, όπως ορίζεται, θα πρέπει να αποτελέσει μέρος του εσωτερικού δικαίου των κρατών μελών μέχρι τις 28 Μαΐου του 2022. Είναι παγιωμένη πλέον τακτική της Κυβέρνησής σας η καθυστέρηση στην όποια νομοθέτηση, αλλά τουλάχιστον έστω και την τελευταία στιγμή φαίνεται να προλαβαίνετε τη συγκεκριμένη περίπτωση με αυτό το συγκεκριμένο νομοσχέδιο.

Αντίθετα, όμως, άλλες σημαντικές οδηγίες, όπως η οδηγία 770/2019 και η 771/2019, ενώ θα έπρεπε να είχαν ενσωματωθεί έως την 1η Ιουλίου του 2021 και να αρχίσουν να εφαρμόζονται από την 1η Ιανουαρίου του 2022, εντούτοις για άγνωστο λόγο ακόμα αγνοούνται. Γιατί; Γιατί δεν το κάνετε;

Πάμε, λοιπόν, τώρα ξανά πίσω στο υπό συζήτηση σχέδιο νόμου, όπου επιχειρείται η τροποποίηση των εθνικών διατάξεων που προστατεύουν τα οικονομικά συμφέροντα των καταναλωτών, με τις περισσότερες δε μεταβολές να παρατηρούνται στις διατάξεις για τις αθέμιτες εμπορικές πρακτικές και για τα δικαιώματα των καταναλωτών.

Οι αθέμιτες εμπορικές πρακτικές και τα πολυπαθή δικαιώματα των καταναλωτών είναι θέματα για τα οποία γίνεται πολύς λόγος το τελευταίο χρονικό διάστημα και απασχολούν έντονα την ελληνική κοινωνία. Άλλωστε, την εποχή της ακρίβειας με την προοδευτική αύξηση των τιμών της ενέργειας, των τροφίμων, των καυσίμων, με τον καλπάζοντα πληθωρισμό, με την ταυτόχρονη συρρίκνωση του όποιου οικογενειακού εισοδήματος και τη μείωση της αγοραστικής δύναμης του καθένα μας, η αποτελεσματική προστασία του καταναλωτή από αντιεπαγγελματικές και κερδοσκοπικές εμπορικές πρακτικές θα έπρεπε να αποτελεί το βασικό μέλημα της κάθε κυβέρνησης. Η εποχή κρίσης που διανύουμε, λοιπόν, απαιτεί τη λήψη σοβαρών μέτρων.

Συνεπώς οποιοδήποτε λογικό μέτρο κινείται προς αυτή την κατεύθυνση δεν μπορεί παρά να μας βρει ως ΠΑΣΟΚ - Κίνημα Αλλαγής θετικούς, όπως άλλωστε θετικά διακατεχόμαστε και απέναντι στην ενσωμάτωση της οδηγίας. Όμως, αυτό το οποίο είπε και ο ειδικός αγορητής μας, ο κ. Πάνας, είναι ότι αυτή η ενσωμάτωση δεν είναι απροβλημάτιστη.

Στα πλαίσια, λοιπόν, αυτά ενώ κατ’ αρχάς συμφωνούμε βεβαίως με την αυστηροποίηση των επιβαλλόμενων κυρώσεων στους εμπόρους σε περίπτωση μη συμμόρφωσης στις υποχρεώσεις τους όσον αφορά τις εκπτώσεις στις προσφορές και τη μη νόμιμη λειτουργία τις Κυριακές, εντούτοις τα τιθέμενα κατώτατα όρια είναι δυσανάλογα υψηλά για τις μικρές επιχειρήσεις καθιστώντας την εν λόγω αυστηροποίηση υπέρμετρα και αποκλειστικά τιμωρητική και όχι αποτρεπτική, όπως θα έπρεπε να είναι κατά κύριο λόγο. Διότι, κατά τη γνώμη μας, η νομοθέτηση θα έπρεπε κυρίως να στοχεύει στην ύπαρξη ενός αποτελεσματικού ελεγκτικού μηχανισμού και γενικότερα στην πρόληψη.

Εσείς μας λέτε ότι γίνονται έλεγχοι. Εμείς έχουμε εκφράσει τις επιφυλάξεις μας. Το ερώτημα, λοιπόν, είναι ότι, όπως μας λέτε ότι κάνετε ελέγχους, πόσο επαρκείς, πόσο αποτελεσματικοί και πόσο αποτρεπτικοί είναι οι έλεγχοι που μας λέτε ότι κάνετε. Ποιο είναι το αποτέλεσμα; Εκεί πρέπει να εστιάσουμε, γιατί εξαιτίας της απουσίας των ελέγχων, κύριε Υπουργέ, φτάσαμε στη δυσφήμιση της χώρας μας και της βαριάς βιομηχανίας της χώρας μας, του τουρισμού, με το γνωστό πλέον γεγονός της καβουροσαλάτας στη Μύκονο, όπου και η αθέμιτη αυτή πρακτική έγινε θέμα συζήτησης σε όλο τον κόσμο. Τώρα θα μπει το όποιο πρόστιμο. Καλώς. Όμως, δυστυχώς, για εμάς η ζημιά έχει ήδη γίνει, γιατί πολύ απλά ο κρατικός μηχανισμός διά της απουσίας του επέτρεψε στον «χ» ιδιοκτήτη να πράττει κατά το δοκούν επί τόσο καιρό, μη ελέγχοντάς τον. Επομένως, έλεγχοι, πρόστιμα, τιμωρία και όχι το αντίστροφο. Πρόληψη.

Παρακάτω, προβληματισμό μάς έχει προκαλέσει, κάτι που επίσης είπε ο κ. Πάνας, η απαλοιφή της διάταξης του κοινωνικού διαλόγου με τις τροποποιήσεις της παραγράφου 7 του άρθρου 3, όπου προβλέπεται ότι ο εκάστοτε Υπουργός Ανάπτυξης και Επενδύσεων μπορεί να εκδίδει τον Κώδικα Δεοντολογίας για τις προσφορές και τις προωθητικές ενέργειες ως υπουργική απόφαση, χωρίς όμως να προχωράει σε διάλογο με τους φορείς της αγοράς.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Σε μισό λεπτό κλείνω, κύριε Πρόεδρε.

Λάθος, λοιπόν, κύριε Υπουργέ, η διαγραφή του κοινωνικού διαλόγου από την έκδοση της υπουργικής απόφασης και ζητούμε να παραμείνει. Ιδανικά δε προτείνουμε τη σύσταση μιας ειδικής επιτροπής διαλόγου για όλα τα θέματα των μειωμένων τιμών και για τα προβλήματα τα οποία κατά καιρούς προκύπτουν και για τη συναινετική επίλυσή τους από την απαρτιζόμενη από μέλη όλων των εμπλεκόμενων φορέων.

Κλείνοντας, η παράταξή μας, το ΠΑΣΟΚ, επιζητά μια υγιή αγορά με κανόνες λειτουργίας που θα λαμβάνουν σοβαρά υπ’ όψιν το συμφέρον του καταναλωτή, γιατί το αδύναμο μέρος στην περίπτωση αυτή, το οποίο και οφείλουμε να προστατεύσουμε, είναι ο πολίτης, είναι ο αγοραστής, είναι ο καταναλωτής. Οι όποιοι κανόνες, όμως, όπως και οι εκάστοτε οδηγίες, όπως η σημερινή, θα πρέπει να εφαρμόζονται κυρίως στην πράξη, κύριε Υπουργέ, μη αρκούμενοι και απλά και μόνο σε μία ρηματική διατύπωση εντός ενός νομοσχεδίου.

Το κατά πόσο, λοιπόν, η σημερινή Κυβέρνηση θα επιτύχει την ουσιαστική και έμπρακτη εφαρμογή των νομοθετημάτων της μένει να το δούμε στην πράξη. Πολιτική βούληση έχετε; Αυτό είναι το θέμα. Και αν ναι, αποδείξτε το.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Τον λόγο έχει τώρα η Βουλευτής του ΣΥΡΙΖΑ - Προοδευτική Συμμαχία κ. Θεοδώρα Τζάκρη και αμέσως μετά ο Υπουργός Ανάπτυξης και Επενδύσεων κ. Άδωνις Γεωργιάδης.

Ορίστε, κυρία Τζάκρη, έχετε τον λόγο.

**ΘΕΟΔΩΡΑ ΤΖΑΚΡΗ:** Κυρίες και κύριοι Βουλευτές, συζητούμε σήμερα ένα νομοσχέδιο υποχρεωτικό κατά μία έννοια, εφόσον ενσωματώνει και τροποποιεί Ενωσιακό Δίκαιο που έχει σχέση με τον εκσυγχρονισμό και την καλύτερη επιβολή των κανόνων της Ένωσης, σχετικά με την προστασία του καταναλωτή. Αυτό γίνεται για να θωρακιστεί και για να ρυθμιστεί καλύτερα η εσωτερική αγορά του λιανεμπορίου, λαμβάνοντας βέβαια υπ’ όψιν και την αλματώδη αύξηση του ηλεκτρονικού εμπορίου, το οποίο μεγάλωσε δυσανάλογα, θα έλεγα, τα δύο αυτά χρόνια της πανδημίας και της εφαρμογής κανόνων περιορισμού της οικονομικής και κοινωνικής ζωής των πολιτών.

Κοιτάξτε, όμως, το παράδοξο που συμβαίνει εν τω μέσω της οικονομικής συγκυρίας που βιώνουμε σήμερα. Από τη μία παίρνουμε μέτρα για την προστασία των καταναλωτών και από την άλλη έχουμε αφήσει τον καταναλωτή έρμαιο, θα έλεγα, ενός κόστους ζωής που συνεχώς αυξάνεται.

Ο πληθωρισμός σκαρφάλωσε στο 10,2% τον Απρίλιο και ροκανίζει ανελέητα τα μικρά και μεσαία εισοδήματα ή μάλλον, όπως θα έλεγα καλύτερα, ό,τι έχει μείνει από αυτά. Για πολλά νοικοκυριά και για πολλές μικρομεσαίες επιχειρήσεις η κατάσταση είναι ήδη τραγική. Με τον μέσο όρο του πληθωρισμού στην Ευρωπαϊκή Ένωση να κυμαίνεται στο 7%, είναι σαφές ότι ο σημερινός πληθωρισμός είναι αποτέλεσμα της κυβερνητικής αδράνειας και όχι μόνο αποτέλεσμα των εξωτερικών πιέσεων που ασκούνται στην οικονομία, όπως θέλει να μας πείσει ο κύριος Υπουργός.

Είναι ένας πληθωρισμός ο οποίος έχει ενσωματώσει τις μεγάλες ανατιμήσεις στο ηλεκτρικό ρεύμα, στα καύσιμα και στα είδη διατροφής.

Στο μείζον ζήτημα της ηλεκτρικής ενέργειας, η εφαρμογή της ρήτρας αναπροσαρμογής από τον Αύγουστο του 2021 στη χώρα μας, με τον τρόπο που πραγματοποιήθηκε, κατέληξε στη δημιουργία μιας de facto ρήτρας πολλαπλασιασμού της τιμής του ρεύματος, που μεταφέρει καταχρηστικά το σύνολο των διακυμάνσεων των τιμών στους καταναλωτές, με σοβαρές παρατυπίες, με αδιαφάνεια και με παραβάσεις στη χρησιμοποίησή της.

Ο μέσος καταναλωτής, ο οποίος παθαίνει ηλεκτροσόκ, κύριε Υπουργέ, από τους λογαριασμούς του ρεύματος που λαμβάνει από τον περασμένο Αύγουστο, παρακολουθεί ανυπεράσπιστος την ανηλεή επίθεση που δέχεται στα πενιχρά εισοδήματά του από μια οργανωμένη και καλά συντονισμένη επιχείρηση σύγχυσης, συσκότισης και παραπληροφόρησης. Κοιτάξτε να δείτε τι συμβαίνει. Η Κυβέρνηση τα ρίχνει στη ΡΑΕ, η ΡΑΕ μάς δείχνει τη ΔΕΗ και η ΔΕΗ μάς δείχνει τους ιδιώτες παρόχους και όλοι μαζί γλεντάνε με τα χρήματα των ελληνικών νοικοκυριών.

Εννέα μήνες μετά, ήρθε επιτέλους το περιβόητο πόρισμα της ΡΑΕ, που υπολόγισε τα ουρανοκατέβατα υπερκέρδη των εταιρειών ηλεκτροπαραγωγής στα 927 εκατομμύρια, χρησιμοποιώντας τη μεθοδολογία που συγκρίνει το μεικτό περιθώριο κέρδους των μονάδων παραγωγής κατά την περίοδο Οκτωβρίου του 2021 - Μαρτίου του 2022 με το αντίστοιχο έναν χρόνο πριν. Όμως, μ’ αυτή την προσέγγιση μειώνονται τα πραγματικά υπερκέρδη και επιπλέον δεν έχουν υπολογιστεί τα ουρανοκατέβατα κέρδη των ΑΠΕ, τα υπερκέρδη της εμπορίας φυσικού αερίου και ό,τι άλλο.

Ο προϋπολογισμός, κύριε Υπουργέ, πρέπει να επαναληφθεί στη βάση του πραγματικού κόστους των μονάδων, σε σύγκριση με τις τιμές που προσέφεραν στη χονδρεμπορική.

Τι βλέπουμε, δηλαδή, κυρίες και κύριοι Βουλευτές; Βλέπουμε μια συντεταγμένη προσπάθεια που, αντί να έχει στόχο την προστασία των καταναλωτών, των πολιτών δηλαδή, έχει στόχο την προστασία των κερδών των τεσσάρων αυτών εταιρειών παραγωγών ηλεκτρικού ρεύματος. Και βέβαια, είδαμε για μια ακόμη φορά την απόφαση του Πρωθυπουργού, παρά την αγανάκτηση της κοινωνίας, να επιδοτηθούν και πάλι με τα χρήματα των φορολογουμένων αυτές οι τέσσερις εταιρείες, για να μη χάσουν οι κερδοσκόποι ούτε ένα ευρώ και να μην καταργεί αυτή τη ληστρική ρήτρα αναπροσαρμογής, αλλά να κάνει λόγο για έμμεση και προσωρινή αναστολή, με τον καθορισμό κάποιου τύπου πλαφόν. Τι σημαίνουν οι φράσεις «έμμεση και προσωρινή αναστολή» και «κάποιου τύπου πλαφόν»;

Βλέπουμε, μάλιστα, την εφαρμογή της όχι άμεσα, αλλά από τον Ιούλιο, και μπορούμε να καταλάβουμε τον λόγο για τον οποίο δεν εφαρμόζεται άμεσα. Είναι χαρακτηριστικό, αν θέλετε, το γεγονός αυτό και ενδεικτικό για το πώς αντιλαμβάνεται η Κυβέρνηση την προστασία των καταναλωτών. Οι λιανικές τιμές στα καύσιμα καλπάζουν, με την τιμή της αμόλυβδης να καταγράφει νέο ρεκόρ στα 2,66 ευρώ στην Πάτμο, σύμφωνα με το Παρατηρητήριο Τιμών ήδη τις προηγούμενες ημέρες. Αυτό σημαίνει ότι ήδη έχει ξεκινήσει ένα νέο ράλι αύξησης των τιμών στα καύσιμα, συμπαρασύροντας φυσικά και τις τιμές στα βασικά καταναλωτικά αγαθά, και είμαστε τέταρτοι μεταξύ τριάντα μιας ευρωπαϊκών χωρών στο λίτρο αμόλυβδης. Ακριβότερες από εμάς είναι μόνο η Νορβηγία, η Δανία και η Φινλανδία, χώρες που, όπως αντιλαμβανόμαστε όλοι, διαθέτουν πολύ μεγαλύτερες εισοδηματικές δυνατότητες.

Η Κυβέρνηση, λοιπόν, με τις τελευταίες κινήσεις, με τα 5 ευρώ στη βενζίνη και τα 10 ευρώ στο ρεύμα, πιστεύει ότι το μάζεψε το θέμα της ακρίβειας και ότι βρίσκεται στον σωστό δρόμο. Έχουμε, άλλωστε, συνηθίσει τρία χρόνια τώρα την Κυβέρνηση Μητσοτάκη να πετάει συνέχεια την μπάλα στην εξέδρα, παρουσιάζοντας πάντα μια δικαιολογία για τις απανωτές ήττες που έχει υποστεί και η Κυβέρνησή του και η χώρα συνεπαγόμενα.

Προφανώς όλες οι πολιτικές πρωτοβουλίες του Πρωθυπουργού υποδεικνύονται από συγκεκριμένα συμφέροντα στην ενέργεια, στο λιανεμπόριο και παντού, τα οποία όχι μόνο τού υποδεικνύουν τις πολιτικές, αλλά τον προστατεύουν κιόλας, προσπαθώντας να μειώσουν τις συνέπειες που επιφέρουν οι πολιτικές του στην Κυβέρνησή του και στο κόμμα του. Άλλωστε είναι προφανές ότι υπάρχει ένα βουνό συμφερόντων πίσω από τον κ. Μητσοτάκη που προσπαθεί να τον κρατήσει με νύχια και με δόντια στην εξουσία.

Όμως, ούτε η ακρίβεια κρύβεται πλέον ούτε η έλλειψη δημόσιας ασφάλειας ίσως μπορεί να ωραιοποιηθεί -μην ξεχνάτε ότι η δημόσια ασφάλεια ήταν προνομιακός χώρος για την Κυβέρνηση Μητσοτάκη- ούτε η έλλειψη επενδύσεων. Να σας θυμίσω ότι το Ελληνικό έχει γίνει το συντομότερο ανέκδοτο της Κυβέρνησης Μητσοτάκη.

Κύριε Υπουργέ, κάποια δεύτερη σκέψη για τη μείωση, επιτέλους, του ειδικού φόρου κατανάλωσης υπάρχει; Είναι από τους υψηλότερους της Ευρωπαϊκής Ένωσης και πολλοί καταναλωτές ξοδεύουν πλέον περισσότερα για λιγότερα καύσιμα και πολλές επιχειρήσεις για λιγότερο έργο. Κάποια δεύτερη σκέψη για τη μείωση του ΦΠΑ σε είδη πρώτης ανάγκης υπάρχει;

Είναι ξεκάθαρο, κύριοι της Κυβέρνησης, πόσο πολύ σάς ενδιαφέρει η προστασία των καταναλωτών και αυτό το έχουν αντιληφθεί και οι ίδιοι οι καταναλωτές. Το έχουν καταλάβει από την πενιχρή αύξηση του βασικού μισθού, που τόσο πολύ διαφημίσατε το προηγούμενο διάστημα, και τελικά αυτή που δώσατε ούτε που θα την καταλάβει ο πολίτης, γιατί πριν ακόμη την πάρει, αυτή θα έχει εξανεμιστεί.

Αγαπητοί συνάδελφοι, το πρόβλημα που έχουμε τελικά στην Ελλάδα είναι ότι δεν βρίσκουμε δημοσιονομικό χώρο για να κάνουμε κάτι άλλο, κάτι πιο αποτελεσματικό, κάτι πιο ουσιαστικό. Και ξέρετε γιατί; Διότι δεν θέλετε, γιατί αυτός ο δημοσιονομικός χώρος πρέπει να χρησιμοποιηθεί για να ενισχυθούν οι λίγοι εκλεκτοί φίλοι της Κυβέρνησης. Χαρακτηριστικό της πολιτικής σας είναι να υπηρετείτε συγκεκριμένα συμφέροντα.

Η ευαισθησία σας για την προστασία των καταναλωτών -των πολλών, δηλαδή- εξαντλείται μόνο στην ενσωμάτωση κοινοτικών οδηγιών. Μας λέτε συνεχώς για τα 43 δισεκατομμύρια που δώσατε κατά τη διάρκεια της πανδημίας.

Ωραία, λοιπόν! Φέρτε μας έναν κατάλογο, για να δούμε πόσα και ποιοι τα πήραν. Φέρτε μας έναν κατάλογο, για να μας πείτε ποιοι και πόσοι πήραν τα επτά δισεκατομμύρια των απευθείας αναθέσεων. Να μας πείτε ποιοι, πόσα και κυρίως γιατί τα πήραν, διότι και χρήματα σπαταλώνται και αποτελέσματα δεν υπάρχουν. Και είστε υπόλογοι γι’ αυτή την αναποτελεσματική διαχείριση του δημοσίου χρήματος.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Τον λόγο θα πάρει τώρα ο Υπουργός Ανάπτυξης και Επενδύσεων κ. Γεωργιάδης και αμέσως μετά έχει ζητήσει τον λόγο ο Κοινοβουλευτικός Εκπρόσωπος του ΣΥΡΙΖΑ - Προοδευτική Συμμαχία κ. Ζαχαριάδης.

Στη συνέχεια, εκτός των άλλων Κοινοβουλευτικών Εκπροσώπων, έχουν μείνει τρεις ακόμη συνάδελφοι, ο κ. Σπανάκης, ο κ. Κεφαλογιάννης και ο κ. Κωνσταντόπουλος.

Ορίστε, κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ευχαριστώ πολύ, κύριε Πρόεδρε.

Πρώτον, θα ήθελα να καταθέσω τις νομοτεχνικές βελτιώσεις, για να περαστούν στο νομοσχέδιο.

(Στο σημείο αυτό ο Υπουργός Ανάπτυξης και Επενδύσεων κ. Σπυρίδων - Άδωνις Γεωργιάδης καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 251-252)

ΑΛΛΑΓΗ ΣΕΛΙΔΑΣ

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Δεύτερον, πρέπει να ανακοινώσουμε τις τροπολογίες που γίνονται δεκτές:

Δεκτή γίνεται η τροπολογία με γενικό αριθμό 1807 και ειδικό αριθμό 129.

Δεκτή γίνεται η βουλευτική τροπολογία του κ. Γιάννη Κεφαλογιάννη με γενικό αριθμό 1313 και ειδικό αριθμό 131, σε σχέση με την προθεσμία υποβολής αντιρρήσεων για τους δασικούς χάρτες των Διευθύνσεων Δασών Κρήτης.

Γίνεται δεκτή, κύριε Κεφαλογιάννη, η τροπολογία σας.

Δεκτή γίνεται η τροπολογία με γενικό αριθμό 1309 και ειδικό αριθμό 130.

Δεκτή, τέλος, γίνεται η τροπολογία με γενικό αριθμό 1308 και ειδικό αριθμό 129.

Αυτά τα λέω για τα Πρακτικά, προκειμένου να υπάρξει σωστή ενσωμάτωση των άρθρων από τις τροπολογίες στο σώμα του νομοσχεδίου.

Κυρίες και κύριοι συνάδελφοι, οι στιγμές που ζούμε είναι προφανώς δύσκολες για τους πολίτες -κανείς δεν αμφιβάλλει γι’ αυτό- και αυτό που πρέπει να κάνουμε ως μέλη του Σώματος του Κοινοβουλίου είναι να καταλάβουμε γιατί είναι δύσκολες, ποιος ευθύνεται γι’ αυτό, ποια είναι τα μέτρα που μπορούν να ληφθούν και αν η Κυβέρνηση αυτή μάχεται για τους πολίτες, κάνει αυτό που μπορεί να γίνει και δεν υπόσχεται πράγματα που δεν μπορούν να γίνουν.

Ξεκινάμε με τα καύσιμα, το οποίο είναι και το μεγάλο ζήτημα αυτής της εποχής που νομίζω ότι πλήττει πάρα πολύ. Αρκετοί συνάδελφοι μίλησαν γι’ αυτό το θέμα. Άκουσα και την κ. Γιαννακοπούλου -στην οποία έχω και μεγάλη συμπάθεια και πολιτική και προσωπική, δεν έχω κανέναν λόγο να το κρύψω-, που με πολύ διαπρύσιο ύφος είπε: «Πήγατε στα διυλιστήρια, καλά κάνατε και πήγατε, αλλά τι θα πει αυτό; Τι αποτέλεσμα έχει;».

Σωστό το ερώτημα. Καταλαβαίνω ότι όλοι φαντάζεστε ότι αυτό έχει μία διαδικασία. Εμείς πράγματι πήγαμε χθες και κάναμε, ας το πούμε, έφοδο στα «ΕΛΛΗΝΙΚΑ ΠΕΤΡΕΛΑΙΑ» και στη «MOTOR OIL», με επικεφαλής εμένα, με τον Γενικό Γραμματέα που είναι εκεί, τον κ. Αναγνωστόπουλο, τον Διοικητή της ΔΙΜΕΑ και το κλιμάκιο ελέγχου.

Είχαμε μία ενδελεχή συζήτηση για το πώς τιμολογούν τα καύσιμα και το ένα διυλιστήριο και το άλλο διυλιστήριο και τους παραδώσαμε την επίσημη επιστολή της υπηρεσίας, όπως γίνεται πάντα στον έλεγχο, και τους δώσαμε τη σχετική προθεσμία, για να μας δώσουν επισήμως τα σχετικά στοιχεία, τα τιμολόγια αγοράς, τον τρόπο που τιμολογούν, τα τιμολόγια πώλησης και όλα αυτά τα στοιχεία που είναι απαραίτητα για να μπορεί να γίνει ο σχετικός έλεγχος.

Το τι θα βγάλει ο έλεγχος, κυρία Γιαννακοπούλου, εγώ δεν το ξέρω. Τον έλεγχο τον κάνει η υπηρεσία και ο έλεγχος δεν γίνεται «πήγαμε το πρωί, βγαίνει πόρισμα το μεσημέρι», ιδιαίτερα στα διυλιστήρια, όπου πρέπει να ελεγχθεί, όπως καταλαβαίνετε, ένας τεράστιος όγκος στοιχείων.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Θα περιμένουμε να δούμε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Όταν βγει το αποτέλεσμα του ελέγχου, μην έχετε καμμία αμφιβολία ότι θα ανακοινωθεί το αποτέλεσμα αυτό και, αν πρέπει να μπει πρόστιμο, θα μπει πρόστιμο.

Ο λόγος όμως που κάναμε δημοσιοποίηση της σχετικής χθεσινής μας πρωτοβουλίας είναι γιατί θέλουμε να στείλουμε ένα σαφές μήνυμα σε όλη την αγορά.

Εμείς έχουμε θεσπίσει μια αγορανομική διάταξη για τα καύσιμα, που λέει ότι το περιθώριο του κέρδους στον κύκλο των καυσίμων, με το οποίο κάποιος πουλάει σήμερα, δεν μπορεί να είναι μεγαλύτερο από το περιθώριο του κέρδους που είχε την 1η Σεπτεμβρίου του 2021.

Ξεκινήσαμε τη νέα φάση ελέγχων, την πιο εντατική -έλεγχοι γίνονται όλο αυτό το διάστημα και θα έρθω σε αυτό αμέσως μετά-, από τα διυλιστήρια, γιατί θέλαμε να είναι σαφές ότι όταν μιλάμε για αγορανομική διάταξη που αφορά στα καύσιμα αφορά το σύνολο του κύκλου των καυσίμων, από την πιο μεγάλη επιχείρηση, που είναι τα διυλιστήρια, μέχρι την πιο μικρή, που μπορεί να είναι ένα μεμονωμένο πρατήριο.

Επίσης, χθες ξεκίνησε έλεγχος στα τριάντα πρώτα πρατήρια της χώρας με τις υψηλότερες τιμές, στα οποία επίσης η υπηρεσία πήγε και παρέδωσε τα σχετικά έγγραφα για την αποστολή των στοιχείων και, όπως έχω ενημερωθεί, το πιθανότερο την Παρασκευή θα ανακοινώσουμε και τα πρώτα πρόστιμα σε πρατήρια καυσίμων που είχαν παραβιάσει το περιθώριο κέρδους το οποίο έχουμε θεσπίσει. Οι έλεγχοι έχουν αρχίσει αρκετές εβδομάδες πριν και τώρα έχει καταλήξει η υπηρεσία στην επιβολή των σχετικών προστίμων.

Άρα και αγορανομική διάταξη για το περιθώριο του κέρδους έχουμε βάλει και υπηρεσία για να κάνει τους ελέγχους έχουμε φτιάξει και οι έλεγχοι γίνονται και πρόστιμα καταλογίζονται και επιπλέον πρόστιμα θα καταλογιστούν. Αυτά είναι που μπορεί να κάνει το κράτος και η Γενική Γραμματεία Εμπορίου και Καταναλωτή και το Υπουργείο Ανάπτυξης και τα κάνουμε όλα. Τα κάνουμε δε με τη μεγαλύτερη αυστηρότητα συγκριτικά με ό,τι έχει γίνει ποτέ στο παρελθόν και τολμώ να πω και με τη μεγαλύτερη επιμέλεια. Έχω προκαλέσει πολλές φορές αν μπορεί κάποιος από εσάς, από το ΠΑΣΟΚ ή από τον ΣΥΡΙΖΑ, να μου φέρει από τη Γενική Γραμματεία Καταναλωτή στοιχεία από τις περιόδους που εσείς κυβερνήσατε και να έχετε κάνει περισσότερους ελέγχους ή να έχετε βάλει περισσότερα πρόστιμα. Φυσικά σε αυτό δεν απαντάτε ποτέ.

Εμείς, όμως, οι πολιτικοί κρινόμαστε όχι από το πόσο ωραία τα λέμε στο Βήμα της Βουλής, αλλά από το τι κάνουμε όταν έχουμε την εξουσία. Επαίρομαι, λοιπόν, ότι η παρούσα πολιτική ηγεσία του Υπουργείου Ανάπτυξης και Επενδύσεων έχει κάνει τα περισσότερα για την πάταξη της αισχροκέρδειας από οποιονδήποτε προκάτοχό μου, με στοιχεία, με πρόστιμα και με δεδομένα.

Αυτό σημαίνει πως δεν θα αυξάνονται οι τιμές στα καύσιμα; «Όχι», είναι η απάντηση. Η αισχροκέρδεια σε ορισμένα πρατήρια είναι ένα κομμάτι της τιμής στα καύσιμα και θα δούμε αν είναι και σε ποιον βαθμό στα διυλιστήρια. Δεν είναι, όμως, ο κύριος λόγος για τον οποίο αυξάνονται οι τιμές των καυσίμων. Γιατί αυξάνονται οι τιμές των καυσίμων;

Επειδή είμαστε Βουλευτές και δεν μπορούμε να λέμε πράγματα γενικώς στον αέρα εδώ σε αυτή την Αίθουσα, θα καταθέσω απλώς για το Σώμα, αν και είναι γνωστά σε όλους σας, δύο σχετικούς πίνακες. Ο ένας πίνακας έχει να κάνει με την τιμή των υγρών καυσίμων από τις 18-5-2021 μέχρι τις 18-5-2022, σε έναν χρόνο δηλαδή. Δείτε πού ήταν πριν από έναν χρόνο οι τιμές των καυσίμων και πού είναι τώρα. Και στον δεύτερο πίνακα αποτυπώνεται η διακύμανση του ευρώ αυτόν τον έναν χρόνο.

(Στο σημείο αυτό ο Υπουργός Ανάπτυξης και Επενδύσεων κ. Σπυρίδων - Άδωνις Γεωργιάδης καταθέτει για τα Πρακτικά τους προαναφερθέντες πίνακες, οι οποίοι βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και θα το πω πιο απλά, για να το καταλάβουν όσοι υποκρίνονται ότι δεν το καταλαβαίνουν. Όταν το 2011 είχαμε την τιμή-ρεκόρ στο αργό, που δεν την έχουμε ξεπέρασε ακόμη ευτυχώς, τα 147 δολάρια το βαρέλι, η αναλογία ευρώ - δολαρίου ήταν 1,50, τα 147 δολάρια, δηλαδή, ήταν 80 ευρώ. Σήμερα, που η αναλογία ευρώ - δολαρίου είναι 1,05, τα 114 δολάρια είναι 113 περίπου ευρώ. Άρα σήμερα έχουμε την υψηλότερη τιμή αργού πετρελαίου σε ευρώ που είχαμε ποτέ στην ιστορία μας. Είναι τόσο απλό. Αν αυτό δεν το καταλάβουμε, δεν θα βγάλουμε άκρη.

Εάν σε αυτό συνυπολογίσετε κάτι που και εγώ δεν το ήξερα και έπρεπε να ασχοληθώ για να το μάθω, ότι ναι μεν εμείς ως Ελλάδα δεν εισαγάγαμε μεγάλες ποσότητες αργού πετρελαίου από τη Ρωσία, άρα δεν έχουμε μεγάλο πρόβλημα ως προς το αργό από τα προβλήματα και τα εμπάργκο στο ρωσικό πετρέλαιο, αλλά η περιοχή της Μεσογείου έκανε πολύ μεγάλες εισαγωγές βενζίνης από τα ρωσικά διυλιστήρια. Ως αποτέλεσμα αυτού ένα μεγάλο κομμάτι της προσφερόμενης βενζίνης από τα ρωσικά διυλιστήρια λείπει από την αγορά της Μεσογείου και αυτός είναι ένας ακόμα λόγος που ωθεί την τιμή της βενζίνης υψηλότερα αυτή την περίοδο.

Άρα, συγκεφαλαιώνοντας, στο ερώτημα αν θα έχουμε αυξήσεις στις τιμές, η απάντηση είναι «δυστυχώς, ναι». Όσο ο πόλεμος συνεχίζεται και όσο τα μέτρα συνεχίζονται, οι τιμές στα καύσιμα δυστυχώς θα ανεβαίνουν. Αυτό είναι διάφορο των μέτρων που μπορεί να λάβει η ελληνική Κυβέρνηση και κυρίως το Υπουργείο Ανάπτυξης και Επενδύσεων. Έχει να κάνει με τον πόλεμο. Αφορά μόνο σε μας; Όχι. Αφορά το σύνολο της Ευρώπης.

Σήμερα η Κομισιόν ανακοίνωσε ένα μέτρο ύψους 300 δισεκατομμυρίων ευρώ ακριβώς για την αντιμετώπιση της ενεργειακής κρίσης. Γιατί το κάνει -χωρίς να κρίνω αν είναι καλό ή κακό, αυτό είναι άλλη συζήτηση- αυτό η Κομισιόν σήμερα; Το κάνει γιατί η κρίση δεν είναι ελληνική, είναι παγκόσμια, είναι πανευρωπαϊκή. Άρα το να έρχεστε συνεχώς στη Βουλή και να δείχνετε την Κυβέρνηση Μητσοτάκη ως την υπεύθυνη -δεν το λέω για το ΠΑΣΟΚ, το λέω για τον ΣΥΡΙΖΑ-, «η ακρίβεια Μητσοτάκη» και «η ακρίβεια Μητσοτάκη» κ.λπ., είναι άδικο σίγουρα, αλλά είναι και εκτός πραγματικότητας.

Εδώ υπάρχει και μια δεύτερη συζήτηση, που έχει κάποιο ενδιαφέρον. Τι πρέπει να κάνουμε τώρα; Η μία πρόταση, την οποία έχει υιοθετήσει η Κυβέρνηση Μητσοτάκη, είναι να πάρουμε ένα μεγάλο κομμάτι από τα έσοδα που αυξάνονται λόγω του μεγαλύτερου φόρου -ο φόρος είναι αναλογικός στην τιμή, άρα αυξάνει η τιμή, αυξάνει και σε ευρώ ο φόρος- και αυτό το επιπλέον έσοδο να το μοιράσουμε όχι ισομερώς, οριζόντια δηλαδή, αλλά κατευθυνόμενα στους έχοντες έως 30.000 ευρώ εισόδημα. Δηλαδή τι λέει η Κυβέρνηση Μητσοτάκη; Επειδή έχω περιορισμένους πόρους, δεν πάω να τους διαθέσω οριζόντια, άρα ο καταναλώνων περισσότερη βενζίνη να πάρει και το μεγαλύτερο μερίδιο από αυτά τα λιγοστά χρήματα που έχουμε, αλλά το πάω στοχευμένα σε εκείνο το κομμάτι της κοινωνίας που πραγματικά έχει ανάγκη.

Και ακούω από το πρωί εκ νέου τον ΣΥΡΙΖΑ και τώρα και το ΠΑΣΟΚ να μας ψέγουν γι’ αυτό και να ζητάνε οριζόντια μείωση του φόρου. Εδώ, κυρίες και κύριοι, η επιστήμη σηκώνει τα χέρια ψηλά! Εγώ εκλέγομαι στη βόρεια Αθήνα, όπως και ο κ. Ζαχαριάδης. Κατά τεκμήριο στη βόρεια Αθήνα υπάρχουν περιοχές που έχουν αυτοκίνητα μεγάλου κυβισμού, καταναλώνουν περισσότερα καύσιμα και άρα θα τους ήταν περισσότερο ευχάριστο να μειωθεί οριζόντια ο φόρος. Υποτίθεται όμως ότι η Αριστερά στην Ελλάδα ή και στον κόσμο δεν εκπροσωπεί τους πλουσίους, αλλά τους αδύναμους. Υποτίθεται, δηλαδή, ότι θα έπρεπε εγώ να εισηγούμαι την οριζόντια μείωση του φόρου, για να είναι ευχαριστημένοι περισσότερο και οι δικοί μου ψηφοφόροι, και εσείς να ζητάτε περισσότερα χρήματα και στήριξη για τους αδύναμους. Εδώ ζούμε το ακριβώς ανάποδο: Εσείς ζητάτε να πάρουν τη μερίδα του λέοντος οι πλούσιοι και να χάσουν λεφτά οι φτωχοί. Και αυτό το λέτε στο όνομα του σοσιαλισμού και της Αριστεράς. Έλα, Χριστέ και Παναγία!

Ξαναλέω, λοιπόν, μήπως και καταφέρουμε και συνεννοηθούμε: Η χώρα έχει δημοσιονομικά περιθώρια σφιχτά. Αν είχαμε άπειρα χρήματα, θα έπρεπε να μειώσουμε οριζόντια όλους τους φόρους. Άπειρα χρήματα το ξέρετε και οι δύο ότι δεν έχουμε. Από τα λιγοστά χρήματα που έχουμε τώρα πού πρέπει να πάμε τα περισσότερα; Τα περισσότερα στους πλούσιους ή στους μεσαίους και στους φτωχούς; Εσείς λέτε τα περισσότερα στους πλούσιους -αυτό σημαίνει οριζόντια μείωση του φόρου- και εμείς λέμε τα περισσότερα στους μεσαίους και στους φτωχούς. Είναι τόσο απλό. Γι’ αυτό δεν έχει γίνει οριζόντια μείωση του φόρου και έχει γίνει επιδότηση στην κατανάλωση με βάση το εισόδημα. Νομίζω ότι αυτή είναι η σωστή πολιτική, πέραν της προσπάθειας κάποιου να κερδίσει ψήφους.

Όσον αφορά αυτά που ακούω συνέχεια για τον πληθωρισμό και για την «ακρίβεια Μητσοτάκη», αν και τα ξέρετε, θα τα καταθέσω και θα τα δείξω, απλώς και μόνο μήπως καταφέρουμε και συνεννοηθούμε σε αυτή τη Βουλή ανθρώπινα και πολιτισμένα.

Σημερινό -σήμερα έγινε η ανακοίνωση- δημοσίευμα: «Ηνωμένο Βασίλειο: Πληθωρισμός-σοκ 9% στη Βρετανία τον Απρίλιο, στο υψηλότερο ετήσιο επίπεδο του πληθωρισμού από το 1982». Ρεκόρ σαράντα ετών. Εδώ μας λέγατε για ρεκόρ πληθωρισμού είκοσι οκτώ ετών για το οποίο φταίει ο Μητσοτάκης.

«DEUTSCHE WELLE» πριν από λίγες ημέρες: «Γερμανία: Ρεκόρ δεκαετίας για τον πληθωρισμό». «EFSYN»: «Ρεκόρ σαράντα ενός ετών ο πληθωρισμός στις Ηνωμένες Πολιτείες της Αμερικής». «Βέλγιο: Αρνητικό ρεκόρ ο πληθωρισμός μετά από σαράντα χρόνια».

(Στο σημείο αυτό ο Υπουργός Ανάπτυξης και Επενδύσεων κ. Σπυρίδων - Άδωνις Γεωργιάδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Με συγχωρείτε, κυρίες και κύριοι συνάδελφοι, όλα αυτά που συμβαίνουν στον πλανήτη γη είναι «ακρίβεια Μητσοτάκη»; Τώρα αυτά τα λέμε στα σοβαρά μεταξύ μας; Δεν έχετε καταλάβει σε ποια εποχή ζούμε; Ζούμε στο μεγαλύτερο ιστορικό φαινόμενο που έχει ζήσει η ανθρωπότητα από τον Β΄ Παγκόσμιο Πόλεμο.

Και η δική μου αγωνία ως ιστορικού είναι μία: Μήπως ζούμε και δεν το έχουμε καταλάβει σε πιο μεγάλο ιστορικό γεγονός από τον Β΄ Παγκόσμιο Πόλεμο, γιατί σήμερα δεν το ξέρουμε αυτό. Αυτό που ξέρουμε μετά βεβαιότητας είναι πως ζούμε στο μεγαλύτερο ιστορικό γεγονός από τον Β΄ Παγκόσμιο Πόλεμο.

Το μεγαλύτερο ιστορικό γεγονός από τον Β΄ Παγκόσμιο Πόλεμο η ελληνική Αντιπολίτευση, Αξιωματική και Ελάσσονα, το αντιμετωπίζει ως «ακρίβεια Μητσοτάκη»; Είμαστε τώρα στα καλά μας, αντί να καθίσουμε πολιτισμένοι άνθρωποι να σκεφτούμε πώς μπορούμε να βοηθήσουμε τους συμπολίτες στα αλήθεια σε αυτές δύσκολες ώρες που περνάει ο πλανήτης και η Ευρώπη;

Για όσους έχουν πράγματι τη διάθεση να κάνουμε μια ιδεολογική συζήτηση, αυτό που λέγαμε πριν είναι ιδεολογικό θέμα, άλλο αν εσείς προδίδετε τις ιδέες της Αριστεράς και του σοσιαλισμού που εκπροσωπείτε. Το κάνατε το όνομα πάλι ΠΑΣΟΚ και γυρνάτε και μας λέτε «οριζόντια μείωση φόρου να κερδίσουν οι πλούσιοι». Το όνομα σας μάρανε!

Άρα ερχόμαστε επί της ουσίας τώρα. Μπορούμε να καθίσουμε να μιλήσουμε καλόπιστα για μέτρα που είναι στον πραγματικό κόσμο και που μπορούν να εφαρμοστούν; Διότι ακούω από το πρωί «να μειώσουμε τους φόρους», «να αυξήσουμε τις επιδοτήσεις», δηλαδή να μειώσουμε τα έσοδα και να αυξήσουμε τις δαπάνες του κράτους.

Μα, συγγνώμη, εμείς σε αυτή τη Βουλή, η δική μας γενιά, που έζησε τη χρεοκοπία του 2010, δεν έμαθε τίποτα από τη χρεοκοπία του 2010; Δηλαδή εμείς, η δική μας γενιά, δεν ξέρουμε σήμερα ότι, αν το κράτος αυξάνει απλώς τις δαπάνες του και μειώνει τα έσοδά του, θα έρθει η μέρα που το κράτος θα πέσει; Και δεν ξέρουμε σήμερα ότι, αν το κράτος πέσει, παίρνει μαζί του και όλους εμάς αναπόφευκτα; Δεν το ζήσαμε ο καθένας στο πετσί του; Τι θέλετε; Έρχεστε σοβαροί άνθρωποι εδώ, Βουλευτές του ελληνικού Κοινοβουλίου, και εισηγείστε να ξαναπέσει η Ελλάδα στον γκρεμό; Σοβαρά; Εν μέσω πολέμου και κρίσης;

Όποιος έχει το αξίωμα του Βουλευτού και σηκώνεται και εισηγείται ένα μέτρο θα πρέπει να το λέει κοστολογημένα, πόσα λεφτά κοστίζει και από πού θα πρέπει να βρούμε αυτά τα λεφτά. Μόνο έτσι μπορεί να γίνει σοβαρή συζήτηση, όχι «το λένε τα επιμελητήρια», που άκουσα προηγουμένως. Τα επιμελητήρια καλώς το λένε. Δεν κυβερνούν τα επιμελητήρια. Εγώ έχω άριστη σχέση με τα επιμελητήρια και πολύ καλό δεσμό με τα επιμελητήρια. Αλλά η δουλειά των επιμελητηρίων είναι να ζητάνε, δεν είναι να κυβερνάνε. Εμείς εδώ όλοι μας είμαστε κυβερνήτες αυτής της χώρας. Τι λέμε; Τινάξτε την μπάνκα στον αέρα, για να κερδίσετε εσείς ψήφους;

Άρα τι κάνει αυτή η Κυβέρνηση; Αυτή η Κυβέρνηση αντιμετωπίζει τον πληθωρισμό. Πώς τον αντιμετωπίζει τώρα; Στο μέτρο του εφικτού, επαναλαμβάνω, με μέτρα που αυξάνουν το διαθέσιμο εισόδημα των συμπολιτών μας. Ποια είναι αυτά τα συγκεκριμένα μέτρα που έχουν ήδη ληφθεί ως αντιστάθμισμα της πληθωριστικής κρίσης; Είναι η αύξηση του βασικού μισθού, η μείωση του ΕΝΦΙΑ, η μείωση των ασφαλιστικών εισφορών, η μείωση του φόρου εισοδήματος, η κατάργηση της εισφοράς αλληλεγγύης.

Όλα αυτά είναι μέτρα που αθροιζόμενα αφαιρούν οικονομικό βάρος από τους συμπολίτες μας, το όποιο βάρος που αφαιρείται μπορεί ένα μέρος του να καλύψει -δεν λέω όλο, γιατί, επαναλαμβάνω, ο πληθωρισμός είναι πολύ μεγάλος- και να ανακουφίσει την πληθωριστική πίεση. Όποιος έχει να εισηγηθεί και άλλα μέτρα, αλλά κοστολογημένα, πολύ ευχαρίστως.

Άκουσα πριν τη φίλτατη κ. Γιαννακοπούλου να λέει «μειώστε οριζόντια τον φόρο στα καύσιμα, φτιάξτε το νέο ΕΚΑΣ», δηλαδή αφαιρέστε μερικές εκατοντάδες εκατομμύρια από τη μία, προσθέστε μερικές εκατοντάδες εκατομμύρια από την άλλη. Και αυτό το ΠΑΣΟΚ, που έχει ζήσει το 2010 τι συνέβη, το θεωρεί και καλή ιδέα.

Κύριοι συνάδελφοι, έχετε ζήσει εσείς ως Κοινοβουλευτική Ομάδα του ΠΑΣΟΚ -η κ. Γιαννακοπούλου νομίζω ναι, εσείς οι δύο όχι, κύριε Πάνα, ως νεότεροι συνάδελφοι- τι θα πει να βρεθεί η χώρα στον αέρα. Πότε είναι η χώρα στον αέρα; Όταν οι κυβερνήτες είναι άφρονες και ακολουθούνται από τα ένστικτα των δημοσκοπήσεων και των επιμελητηρίων. Δεν είναι αυτή η δουλειά μας εδώ. Η δουλειά μας εδώ είναι να κρατάμε γερά το τιμόνι σε αυτή τη μεγάλη κρίση. Αυτή η Κυβέρνηση το κάνει.

Γι’ αυτό και επιβραβεύει ο λαός τον Κυριάκο Μητσοτάκη σε όλες τις δημοσκοπήσεις όλων των εταιρειών. Γι’ αυτό τού έδωσε τόσο στις εθνικές εκλογές και θα του δώσει και του χρόνου. Διότι ο λαός βλέπει ότι έχει έναν Πρωθυπουργό σοβαρό.

Υπάρχει κρίση ακρίβειας; «Τεράστια», είναι η απάντηση. Ευθύνεται η Κυβέρνηση γι’ αυτό; «Όχι», όπως σας απέδειξα, «αφού είναι παγκόσμια», είναι η απάντηση. Παίρνει μέτρα για να το αντιμετωπίσει; «Παίρνει όσα περισσότερα μπορεί», είναι η απάντηση. Είναι άπειρες οι δυνάμεις του κράτους μας; «Όχι, δεν είναι άπειρες», είναι η απάντηση. Είναι περιορισμένες και πρέπει να είμαστε εξαιρετικά προσεκτικοί.

Και ναι, εγώ θα ήμουν πολύ χαρούμενος αν σήμερα και Βουλευτές άλλων κομμάτων, όχι μόνο της Νέας Δημοκρατίας, εξήραν τη χθεσινή ομιλία του Πρωθυπουργού της Ελλάδος στο Κογκρέσο των Ηνωμένων Πολιτειών της Αμερικής και στη Γερουσία των Ηνωμένων Πολιτειών της Αμερικής, γιατί ήταν και τα δύο σώματα στη χθεσινή συνεδρίαση.

Με συγχωρείτε, αλλά είναι εξαιρετικό δείγμα πολιτικής μικροψυχίας. Ο Κυριάκος Μητσοτάκης χθες στην Ουάσινγκτον, στο Καπιτώλιο, δεν μίλησε ως Πρόεδρος της Νέας Δημοκρατίας, μίλησε ως Πρωθυπουργός της Ελλάδος. Μπορώ να πάω και ένα βήμα παραπάνω. Μίλησε ως ο εκπρόσωπος του απανταχού Ελληνισμού. Και ακούω σήμερα σχόλια από τον κ. Σκουρλέτη, παραδείγματος χάριν, ότι τον χειροκροτούσαν, λέει, οι Βουλευτές, γιατί τους έκανε μια διασκεδαστική ομιλία. Τι ντροπή! Τι μικροψυχία!

Μου έκανε εντύπωση ότι στο Twitter -ένα μέσο αγαπημένο σε μένα και τον κ. Ζαχαριάδη, το έχω κρατήσει γιατί ήθελα να το σχολιάσω- γράφει ο κ. Σκουρλέτης αυτό το καταπληκτικό tweet: «Απογοήτευση και αγωνία για όσα δεν ειπώθηκαν από τον Μητσοτάκη στις ΗΠΑ» και γράφει αυτά περί διασκεδαστικής ομιλίας. Το ανέβασε στις 12.21΄, έχει εξήντα επτά χιλιάδες followers. Ξέρετε πόσα like είχε πάρει σε δύο ώρες; Το λέω σε αυτούς που ξέρουν από Twitter. Είχε πάρει τρία. Από εξήντα επτά χιλιάδες followers, κατά τεκμήριο οι περισσότεροι ψηφοφόροι του ΣΥΡΙΖΑ, τρεις άνθρωποι του είπαν μπράβο που είπε αυτή την απρέπεια, δηλαδή κανένας για τα δεδομένα των social media.

Ξέρετε γιατί; Διότι ούτε οι δικοί σας δεν δέχονται αυτά που λέτε. Γιατί δεν υπάρχει Έλληνας που δεν αισθάνθηκε υπερηφάνεια γι’ αυτό που έγινε χθες. Κι άκουσα από τον κύριο της Ελληνικής Λύσης ότι δεν τόλμησε, λέει, να αναφέρει τη λέξη «Τουρκία», όταν η μισή ομιλία του κυρίου Πρωθυπουργού ήταν για τις παραβιάσεις, την εθνική κυριαρχία, τη «γαλάζια πατρίδα», για την κατοχή στην Κύπρο.

Καταθέτω απλώς για τα Πρακτικά από το πιο γνωστό site των Ηνωμένων Πολιτειών, το thehill.com, πώς εξέλαβαν οι Αμερικάνοι την ομιλία του Πρωθυπουργού: «Greek leader warns Congress against weapons sales to Turkey». Πάρτε, για την Τουρκία, όπως την κατάλαβαν όλοι, εκτός από την Ελληνική Λύση και μερικούς εδώ στην Αριστερά, από τη χθεσινή ομιλία του Πρωθυπουργού στο Κογκρέσο.

(Στο σημείο αυτό ο Υπουργός Ανάπτυξης και Επενδύσεων κ. Σπυρίδων - Άδωνις Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τι ωραία θα ήταν να ξεκινάγαμε σήμερα όλα τα κόμματα την ομιλία μας με ένα «εύγε» στον Κυριάκο Μητσοτάκη, τον Πρωθυπουργό της Ελλάδος για την εθνική χθεσινή επιτυχία!

Δεν είχατε, όμως, ούτε αυτή τη μεγαλοσύνη μέσα σας, λες και μίλησε ένας περαστικός χθες στο Κογκρέσο, στο κοινοβούλιο της μεγαλύτερης δημοκρατίας του κόσμου και της υπερδύναμης.

Για να καταλάβει ο κόσμος πόσο μικρόψυχοι είστε για όλο αυτό το ταξίδι, θα κάνω μια προσομοίωση. Σκεφτείτε, κυρίες και κύριοι συνάδελφοι, με τη φαντασία σας να ήμασταν στην Ελλάδα και να είχε πάει ο Πρόεδρος της Τουρκίας, Ρετζέπ Ταγίπ Ερντογάν, στην Ουάσινγκτον, να τον υποδεχόταν ο Πρόεδρος της Αμερικής με γραβάτα με την ημισέληνο και την τούρκικη σημαία, να του έκανε πλάκα με το όνομά του και να το παραφράζει στα τουρκικά και την επόμενη μέρα στο Κογκρέσο των Ηνωμένων Πολιτειών έντεκα φορές όλοι οι Βουλευτές και Γερουσιαστές να χειροκροτούν όρθιοι τον Ερντογάν, όταν έλεγε ότι πρέπει να έχουμε δύο κράτη στην Κύπρο και να αναγνωρίσετε την τουρκική δημοκρατία της βόρειας Κύπρου και να χειροκροτούν από κάτω οι Βουλευτές. Τι θα λέγαμε στην Ελλάδα σήμερα; Τι θα λέγατε εσείς;

Ξέρετε τι θα λέγατε; «Να, ο Ερντογάν!», «Επιτυχία ο Ερντογάν», «Έσκισε ο Ερντογάν». Αυτά θα λέγατε. Τώρα που τα έκανε ο Μητσοτάκης για την Ελλάδα μας, ένας σας δεν είχε μία κουβέντα να πει, παρά μόνο ο Σκουρλέτης αυτή την απίστευτη απρέπεια, ότι έκανε, λέει, διασκεδαστική ομιλία. Τώρα να χάνω χρόνο για τον Σκουρλέτη σήμερα πάει πολύ.

Άρα, λοιπόν, έχει μεγάλη σημασία να ξεφύγετε, και εσείς και εσείς, από τα όρια της μικροψυχίας. Η πολιτική δεν θέλει μικροψυχία. Η πολιτική θέλει μεγαλοσύνη. Και η μεγαλοσύνη που δείχνεις επιστρέφεται στην πολιτική από τον λαό, γιατί ο λαός την αναγνωρίζει και τη βλέπει.

Δεν θα χάνατε, κύριε Πάνα, εάν βγαίνατε μεγαλόψυχος για τη χθεσινή ομιλία του Πρωθυπουργού. Θα κερδίζατε σε ψήφους! Διότι πάνω απ’ όλα είμαστε Έλληνες. Δεν είστε πρώτα ΠΑΣΟΚ και μετά Έλληνας. Είστε πρώτα Έλληνας και μετά ΠΑΣΟΚ, όπως εγώ είμαι πρώτα Έλληνας και μετά Νέα Δημοκρατία.

Εγώ όταν είχε πάει ο Τσίπρας στην Αμερική -μπορείτε να δείτε τον λογαριασμό μου στο Twitter- ως Πρωθυπουργός της Ελλάδας και είχε δει τον Πρόεδρο Τραμπ, πανηγύριζα στα social media για την παρουσία του Τσίπρα στην Ουάσινγκτον. Και ξέρετε ποια είναι τα αισθήματά μου για τον Τσίπρα και ποια είναι η πολιτική μου εκτίμηση. Άλλο το ένα, άλλο το άλλο όμως.

Εκεί είναι ο Πρωθυπουργός της Ελλάδος, που δέχθηκε αυτή την πρωτοφανή τιμή η χώρα μας να είναι εκεί ο Πρωθυπουργός και να τον χειροκροτάνε τρία λεπτά όρθιοι όλοι οι Βουλευτές και οι Γερουσιαστές της Αμερικανικής Συμπολιτείας και σήμερα να έχουν αναρτήσει οι μισοί από αυτούς -τα έχω κάνει όλα retweet στο Twitter μου- στα social media διθυράμβους: «Η καλύτερη ομιλία που έχω ακούσει στο Αμερικανικό Κογκρέσο!». Η Νάνσι Πελόζι είπε: «Από την εποχή του Χάβελ έχουμε να ακούσουμε τόσο ωραία ομιλία στην Αμερική.». Και μόνο στην Ελλάδα δεν το καταλάβατε οι της Αντιπολίτευσης, αντί να αισθανθείτε λίγη εθνική υπερηφάνεια γι’ αυτό που έγινε χθες.

Και δεν είναι μόνο η υπερηφάνεια και το συναίσθημα εδώ, εδώ είναι και το εθνικό συμφέρον. Διότι, κυρίες και κύριοι, αν ανησυχείτε πράγματι για την πώληση των F-16 στην Τουρκία, ποιοι Βουλευτές θα ψηφίσουν για το αν πρέπει να δοθούν τα F-16 στην Τουρκία ή όχι; Μήπως αυτοί που χειροκροτούσαν εχθές, Χρήστο; Αυτοί θα ψηφίσουν! Αυτοί που έκαναν τις αναρτήσεις στα social media υπέρ του Μητσοτάκη και της Ελλάδας θα ψηφίσουν αύριο, όταν τους χρειαστούμε, ο Μενέντεζ που έχει κάνει ανακοίνωση θα ψηφίσει, που έχει κάνει διθυράμβους, όπως διάβαζα σήμερα επίσης, στα social media για τον Μητσοτάκη.

Και επειδή ακούω και το άλλο επιχείρημα: «Και πού μας βοηθάνε αυτές οι καλές σχέσεις;». Πρώτα απ’ όλα, πιστεύω έχει ωριμάσει πια η δημοκρατία μας και σε αυτό έχει συμβάλει θετικά και ο Τσίπρας και ο ΣΥΡΙΖΑ. Και αυτό εγώ το πιστώνω στην Αριστερά. Ήταν σημαντικό το ότι κυβέρνησε ο ΣΥΡΙΖΑ για τις ελληνοαμερικανικές σχέσεις. Ξέρετε γιατί; Διότι όταν ο λαός είδε αυτούς που έκαναν καριέρα στα πεζοδρόμια και την πορεία κατά της Αμερικής και στα λαϊκά δικαστήρια κατά του Κλίντον και τα υπόλοιπα ότι μόλις έγιναν Πρωθυπουργοί και Υπουργοί τρέχανε στη Ουάσινγκτον και υπογράφανε αγορά των Viper και αμυντικές συμφωνίες με τις Ηνωμένες Πολιτείες, κατάλαβε και ο πιο ανόητος ότι ο αντιαμερικανισμός μάλλον είναι λάθος. Και έτσι, όταν εξήλθε πια ο Τσίπρας από την εξουσία, ευτυχώς η ελληνική κοινή γνώμη έγινε απόλυτα φιλοαμερικανική και απόλυτα φιλοϊσραηλινή. Είναι ένα κέρδος της εποχής ΣΥΡΙΖΑ. Μπράβο σας γι’ αυτό!

Εγώ δεν σας κρύβω πως, όταν ερχόσασταν στην εξουσία, φοβόμουν ότι θα τα τινάξετε όλα στον αέρα. Δεν το κάνατε στην εξωτερική πολιτική ως προς αυτό το θέμα. Προσπαθήσατε το πρώτο εξάμηνο, εκείνη την εποχή της ανοησίας, φάγατε ό,τι φάγατε από ξύλο, συνήλθατε, γίνατε κανονικοί και πήγατε μετά και στραφήκατε υπέρ της Δύσης. Δηλαδή το πρώτο εξάμηνο, αν θυμάστε, κάτι πήγατε να μπλοκάρετε, τις κυρώσεις κατά της Ρωσίας, πηγαίνατε στο Ιράν εκεί, κάτι τέτοια. Εντάξει, πέρασαν αυτά τα γεγονότα, μετά πήγατε και στην Ουάσινγκτον, τα βρήκατε και με τον Τραμπ, κάνατε και τις συμφωνίες, πήρατε και τα Viper, όλα αυτά καλά. Και εμείς σας χειροκροτήσαμε και τα υπερψηφίσαμε στη Βουλή και σας είπαμε μπράβο που τα κάνατε. Γιατί; Εγώ ήμουν ο Τομεάρχης Άμυνας, Χρήστο, που ψήφισα τα Viper.

**ΧΡΗΣΤΟΣ ΜΠΟΥΚΩΡΟΣ:** Οι ίδιοι δεν τα ψήφισαν όταν έγιναν Αντιπολίτευση.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ξέρετε γιατί; Διότι η Ελλάδα είναι πάνω απ’ όλα. Τι σημασία έχει αν το κατάφερνε ο Τσίπρας; Τι θα έχει η Ελλάδα έχει σημασία.

Το ίδιο περίμενα και από εσάς για τον Μητσοτάκη. Το ταξίδι αυτών των δύο, τριών ημερών στην Αμερική ήταν ένα εξαιρετικά επιτυχημένο ταξίδι. Και στην καθημερινή ζωή των πολιτών όλες αυτές οι αμερικανικές επενδύσεις που έγιναν τα τελευταία τρία χρόνια θα ερχόντουσαν, εάν δεν είχαμε αυτές τις εξαιρετικά καλές σχέσεις με τις Ηνωμένες Πολιτείες; Θα ερχόταν εδώ πέρα η «DELOITTE», η «PFIZER», η «MICROSOFT», η «META-FACEBOOK», η «GOOGLE»; Όλοι αυτοί γιατί έρχονται; Διότι έχουμε τόσο καλή σχέση με τις Ηνωμένες Πολιτείες, ένας από τους λόγους. Φυσικά κάνουμε κι αυτά που πρέπει ως χώρα. Αλλά δεν θα έρχονταν σε μια εχθρική χώρα ποτέ.

Και επειδή λέτε: «Τι κάνει η Κυβέρνηση;». Για να δούμε τι μας είπε η ΕΛΣΤΑΤ μόλις σήμερα. Το διαβάζω κι αυτό, γιατί μάλλον σας ξέφυγε.

**ΧΡΗΣΤΟΣ ΜΠΟΥΚΩΡΟΣ:** Θα το τουϊτάρουμε τώρα αυτό.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Το έχω τουϊτάρει ήδη. Είμαι πιο γρήγορος κι από τη σκιά μου σε αυτό.

«Στο 12,2% η ανεργία τον Μάρτιο του 2022 έναντι 16,8% τον Μάρτιο του 2021.». Προσέξτε, τεσσερισήμισι μονάδες κάτω η ανεργία από Μάρτιο σε Μάρτιο. Στις γυναίκες, κυρία Γιαννακοπούλου, στo 15,8% η ανεργία από 22,5% πέρσι. Ούτε γι’ αυτό δεν έχετε να πείτε μια καλή κουβέντα; Η ανεργία τεσσερισήμισι μονάδες κάτω. Η ανεργία στην Ελλάδα σήμερα είναι στο χαμηλότερό της επίπεδο εδώ και δεκατέσσερα χρόνια. Έχουμε πάει σε εποχή προ μνημονίου, πρώτου, προ Καστελλόριζου. Και αυτό σάς διέφυγε; Και το έχουμε καταφέρει εν μέσω πανδημίας κι εν μέσω πολέμου, με παγκόσμια ύφεση. Και αυτό το ξεχάσατε; Τίποτα δεν κάνουμε; Μηδέν όλα; Και πώς πέφτει η ανεργία, μόνη της πέφτει; Εκατόν πενήντα οκτώ χιλιάδες περισσότερες θέσεις εργασίας από Μάρτιο σε Μάρτιο.

**ΧΡΗΣΤΟΣ ΜΠΟΥΚΩΡΟΣ:** Είναι επικοινωνιακό τρικ!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Επικοινωνιακό τρικ που βγαίνουν οι ξενοδόχοι και λένε ότι δεν βρίσκουν εργαζομένους;

Δεν τους έχετε δει που βγαίνουν στα κανάλια και λένε: «Φέρτε μας εργαζομένους, τους προσλαμβάνουμε όλους.»;

Είμαι τελείως βέβαιος ότι η μηδενιστική αντιπολίτευση βλάπτει αυτόν που την κάνει. Γίνονται όλα καλά; Προφανώς γίνονται και λάθη. Μπορούν να γίνουν κι άλλα πράγματα; Μπορούν.

Το σημερινό μας νομοσχέδιο είναι ένα βήμα μπρος, είναι ένα βήμα που βοηθάει τον καταναλωτή να έχει περισσότερα δικαιώματα και να μπορεί να αντιμετωπίσει και μέσα από αυτή την κρίση της αγοράς και του πληθωρισμού περισσότερο τα προβλήματα που έχει μπροστά του.

Είναι πανάκεια; Όχι. Έχουμε ανήφορο μπροστά μας; Θέλω να είμαι ειλικρινής, κύριοι συνάδελφοι: Όσο κρατάει ο πόλεμος, μπροστά μας έχουμε ανήφορο. Μα θα ήταν και παράλογο να γίνεται πόλεμος δίπλα μας και να ’ναι τα πράγματα εύκολα. Τότε θα θέλαμε όλοι να έχουμε πολέμους. Ο πόλεμος είναι κακό πράγμα, γιατί φέρνει φτώχεια, δυστυχία, ύφεση. Αυτό είναι ο πόλεμος, πλην φυσικά της καταστροφής της Ουκρανίας και των ανθρώπων που έχουν εκεί τα πραγματικά ανθρώπινα δράματα.

Αλλά δεν μπορείτε να τα μηδενίζετε όλα. Δεν μπορείτε να κάνετε ότι δεν βλέπετε τι συμβαίνει γύρω σας και όλα μηδέν και για τίποτα δεν έχετε να πείτε μια καλή κουβέντα.

Και κλείνω με δύο ερωτήματα τα οποία μού ετέθησαν. Για τις ενδιάμεσες εκπτώσεις θέλω να είμαι απολύτως ξεκάθαρος: Θα καταργήσουμε τις ενδιάμεσες εκπτώσεις. Θα το κάναμε ήδη σε αυτό το νομοσχέδιο. Ο μόνος λόγος που δεν το κάναμε είναι επειδή τώρα είμαστε στην περίοδο των ενδιάμεσων εκπτώσεων, φοβηθήκαμε ότι αν το κάνουμε και γράφουν τα site και όλοι «καταργούνται οι ενδιάμεσες εκπτώσεις», θα δημιουργηθεί στην αγορά κάποιου είδους παρεξήγηση και ανωμαλία, και εμείς δεν θέλουμε να προκαλούμε προβλήματα στην αγορά. Οι ενδιάμεσες εκπτώσεις, όμως, θα καταργηθούν αμέσως μετά, μες στον Ιούνιο θα φέρω σχετική τροπολογία.

Βεβαίως, ταυτόχρονα με την κατάργηση των ενδιάμεσων εκπτώσεων, θα αρθεί και το όριο του 50%, που είναι το ανώτατο επιτρεπόμενο από τον νόμο όριο για να κάνουν προσφορές στα εμπορεύματά τους οι έμποροι. Άρα θα μπορούν να κάνουν οι έμποροι όσες προσφορές θέλουν για όσα προϊόντα θέλουν καθ’ όλη τη διάρκεια του χρόνου. Αυτό θα είναι δικό τους θέμα. Και οι ενδιάμεσες εκπτώσεις θα καταργηθούν, για να μην υπάρχει η σύγχυση και η ανωμαλία στην αγορά που ακούσατε από τους εκπροσώπους του εμπορικού κόσμου ότι ούτε αποδίδουν επί της ουσίας, αλλά, το κυριότερο, δημιουργούν μια συνεχόμενη σύγχυση. Άρα αναμένουμε. Mόλις περάσει η περίοδος των ενδιάμεσων εκπτώσεων, αμέσως μετά, σε ένα επόμενο νομοσχέδιο, θα φέρουμε τη σχετική νομοθετική τροπολογία.

Είναι κάτι που το είχε υποσχεθεί και η προηγούμενη κυβέρνηση στην αγορά, όπως πολλά άλλα που είχατε υποσχεθεί όταν κυβερνάγατε και δεν προλάβατε, ας πω ότι δεν προλάβατε. Ε, εμείς είμαστε εδώ για να προλάβουμε και όλα αυτά που δεν προλάβατε εσείς. Και αυτό θα γίνει, όπως και πολλά άλλα που έχουμε κάνει μέχρι τώρα.

Σε κάθε περίπτωση σας ευχαριστώ για την καλή συζήτηση που έχει προηγηθεί. Το νομοσχέδιο αυτό, όπως είπα και χθες στην επιτροπή, δεν έχει σοβαρό λόγο να μην το ψηφίσει κάποιος.

Α, και για να μην το ξεχάσω, επειδή έγινε μεγάλη κουβέντα για το Άγιο Όρος. Εγώ πάλι μένω έκπληκτος με την κριτική που άκουσα, ιδιαίτερα από την Ελληνική Λύση, αλλά και από κάποιους άλλους συναδέλφους. Η διάταξη είναι απολύτως σαφής: Το Υπουργείο Ανάπτυξης και Επενδύσεων εκδίδει την άδεια λειτουργίας και πριν από αυτή την άδεια υπάρχει η σύμφωνη γνώμη της Ιεράς Κοινότητας του Αγίου Όρους και του Κέντρου Διαφύλαξης Κληρονομιάς του Αγίου Όρους. Δηλαδή, δεν κάνουμε εμείς τίποτα στο Άγιο Όρος. Αιτείται η Ιερά Κοινότητα και το ΚΕΔΑΚ κάποιου είδους διαδικασία και αυτή εμείς την αδειοδοτούμε. Εάν αυτοί δεν το αιτηθούν, εμείς δεν μπορούμε να το αδειοδοτήσουμε.

Άρα τι «μετατροπή σε οίκο εμπορίου» και άλλα που άκουσα; Δηλαδή εδώ ακούμε πια εξωφρενικά πράγματα. Το Άγιο Όρος και αυτοδιοίκητο έχει, αλλά δεν έχει υπηρεσίες αδειοδοτικές. Ερχόμαστε να καλύψουμε κάτι που δεν έχει. Εάν θέλει να κάνει κάτι το Άγιο Όρος, θα μπορεί να το κάνει. Εάν δεν θέλει, δεν θα το κάνει. Τόσο απλό.

Ευχαριστώ πάρα πολύ.

(Χειροκροτήματα από την πτέρυγα της Νέας Δημοκρατίας)

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Κύριε Πρόεδρε, μπορώ να έχω τον λόγο για δύο λεπτά για να απαντήσω;

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε, κύριε Υπουργέ.

Με την άδειά σας θα δώσω τον λόγο για δύο λεπτά στην κ. Γιαννακοπούλου, μέχρι να τακτοποιηθεί το Βήμα, και στη συνέχεια θα μιλήσει ο κ. Ζαχαριάδης και αμέσως μετά ο κ. Μπουκώρος.

Μόνο, κυρία Γιαννακοπούλου, θα σας παρακαλέσω, γιατί είδα ότι σημειώνατε πολλά, όχι καινούργια ομιλία. Έχετε τον λόγο.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Κατ’ αρχάς, δεν θα απαλλοτριώσετε εσείς, εσείς κύριε Γεωργιάδη, το δικαίωμα του ΠΑΣΟΚ και την υποχρέωσή του να ασκήσει υπεύθυνη κριτική και αντιπολίτευση στην Κυβέρνησή σας. Πιο πολύ εκτίθεστε και εκθέτετε τον πανικό σας, γιατί τα δικά μας νούμερα είναι αυτά τα οποία ανεβαίνουν, κύριε Γεωργιάδη, ενώ τα δικά σας πέφτουν. Και βλέποντας βεβαίως και τις αρνητικές δημοσκοπήσεις, τρέχετε με καθυστέρηση και υιοθετείτε πάντα εκ των υστέρων τα μέτρα που εμείς σας προτείνουμε.

Πριν από λίγους μήνες εσείς απ’ αυτό εδώ το Βήμα μάς κατηγορούσατε για λαϊκισμό, επειδή σας λέγαμε και σας προτείναμε συγκεκριμένα μέτρα. Και μετά, κάτω από τη δυσφορία και την αγανάκτηση του κόσμου, τρέξατε να τα υιοθετήσετε. Θέλετε να σας θυμίσουμε τι λέγατε για τη ρήτρα αναπροσαρμογής; Θέλετε να σας θυμίσουμε ότι λέγατε πως δεν γινόταν και τώρα ξαφνικά θυμάστε ότι μπορείτε, ναι, να την καταργήσετε; Θέλετε να σας πούμε τι λέγατε για τον κατώτατο μισθό και τελικά και αυτό τρέξατε να το κάνατε;

Σας παρακαλώ, λοιπόν. H αξιοπιστία του καθένα κρίνεται και την κρίνει ο ελληνικός λαός. Και αυτό το ύφος και το στυλ που έχετε, να μειώνετε τους πάντες και τα πάντα, να μιλάτε σαν να είστε ο μόνος γνώστης της αλήθειας, σας παρακαλώ αφήστε τα για τα τηλεοπτικά πάνελ όπου πηγαίνετε. Και αναρωτιέμαι τελικά, περισσότερο χρόνο έχετε εκεί παρά στο Υπουργείο, κύριε Γεωργιάδη. Αφήστε το, λοιπόν, αυτό και όχι για το Βήμα της Βουλής. Εμείς σας καλούμε να απαντήσετε σε συγκεκριμένα πράγματα.

Βεβαίως και κανείς δεν είπε ότι η ακρίβεια δεν είναι παγκόσμιο φαινόμενο. Να σας ρωτήσω κάτι όμως, κύριε Γεωργιάδη. Μπορείτε να μας πείτε για ποιον λόγο η τιμή στην Ελλάδα είναι από τις πιο υψηλές; Γιατί στο Λουξεμβούργο είναι 1,80 και εδώ πέρα είναι από 2,10 έως 2,40; Σε αυτό θα μας απαντήσετε; Αφήστε τις σοφιστείες. Τις σοφιστείες αλλού. Εδώ σας είπαμε συγκεκριμένα πράγματα. Γιατί στο Λουξεμβούργο, με 2.500 ευρώ κατώτατο μισθό, είναι 1,80 και εδώ, με 700 ευρώ κατώτατο μισθό, είναι 2,10 και 2,40; Θέλετε να μας πείτε γιατί αλλού η βενζίνη είναι 2,10 και αλλού 2,40; Ούτε για αυτό έχετε ευθύνη; Δεν έχετε ευθύνη για όλα όσα γίνονται; Για όλα φταίει ο πόλεμος; Για όλα φταίνε οι διεθνείς συγκυρίες; Εσείς δεν φταίτε για τίποτα; Τα κάνετε όλα καλά; Αυτό έρχεστε να μας πείτε από το Βήμα της Βουλής;

Σας παρακαλώ, λοιπόν, κάποια στιγμή πρέπει να καταλάβετε ότι χρειάζεται μία πραγματική σοβαρότητα. Ξεκαβαλήστε, λοιπόν, το καλάμι και απαντήστε στα συγκεκριμένα ερωτήματα τα οποία σάς θέτουμε. Αυτό είναι αυτό το οποίο λέμε πάντα με υπευθυνότητα και σοβαρότητα.

Και σχετικά με τις φιλοφρονήσεις που είπατε στην αρχή, σας παρακαλώ πάρα πολύ. Εδώ μιλάμε πολιτικά. Αφήστε τα όλα αυτά. Απαντήστε συγκεκριμένα στα ερωτήματα τα οποία σάς θέσαμε.

**ΠΡΟΕΔΡΕΥΩΝ (Αθανάσιος Μπούρας):** Τον λόγο έχει ο κύριος Υπουργός.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Κύριε Πρόεδρε…

**ΠΡΟΕΔΡΕΥΩΝ (Αθανάσιος Μπούρας):** Κύριε Ζαχαριάδη, ίσως εγώ έκανα το λάθος. Δεν έπρεπε να δώσω τον λόγο, γιατί η κ. Γιαννακοπούλου έθεσε ένα ερώτημα. Κύριε Υπουργέ, πρέπει να απαντήσετε.

Τον λόγο έχει ο κύριος Υπουργός.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Βεβαίως θα απαντήσω.

Το ύφος το αντιπαρέρχομαι. Μπαίνω στα ερωτήματα. Γιατί υπάρχει στο Λουξεμβούργο φθηνότερη τιμή από την Ελλάδα; «Γιατί έχει μικρότερο φόρο στα καύσιμα», είναι η απάντηση.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Μειώστε τον.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Επί ΠΑΣΟΚ ήταν πιο φθηνή η βενζίνη στην Ελλάδα απ’ ό,τι στο Λουξεμβούργο, κυρία Γιαννακοπούλου; Θα σας δώσω δέκα λεπτά να βρείτε από το Google την τιμή επί ΠΑΣΟΚ και να δείτε εάν στο Λουξεμβούργο η τιμή ήταν πιο υψηλή ή πιο χαμηλή. Προσέξτε μόνο, γιατί, εάν δεν το φέρετε εσείς, θα το φέρω εγώ, αφού σας αρέσει το ΠΑΣΟΚ, κυρία Γιαννακοπούλου, και που δεν σας αρέσει και η τηλεόραση.

Άρα, λοιπόν, κυρία Γιαννακοπούλου μου, επειδή ως ΠΑΣΟΚ -τώρα ξαναγίνατε- είχατε κυβερνήσει, επί ΠΑΣΟΚ η τιμή ήταν ακριβότερη στην Ελλάδα απ’ ό,τι στο Λουξεμβούργο. Σταματήστε επιτέλους να λέτε πάλι τα ίδια.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Μειώστε τον ειδικό φόρο κατανάλωσης. Δεν το κάνετε!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Σας το εξήγησα πάρα πολύ καλά προηγουμένως.

Δεύτερον, γιατί -λέει- κάπου έχουμε τιμή 2,10 και αλλού 2,40; Πρώτον, επί ΠΑΣΟΚ ήταν παντού η ίδια τιμή σε όλα τα πρατήρια, κυρία Γιαννακοπούλου; «Όχι», είναι η απάντηση.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Πότε ήταν επί ΠΑΣΟΚ 2,40;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Γιατί από την εποχή που σταμάτησε να είναι η βενζίνη διατιμημένο προϊόν στην Ελλάδα, τα πρατήρια έχουν διαφορετική τιμή το ένα από το άλλο και θα έπρεπε να ξέρετε ότι, παραδείγματος χάριν, σε ένα πρατήριο στην Πάτμο πάνω στην τιμή μπαίνουν και τα μεταφορικά, κυρία Γιαννακοπούλου! Άρα η τιμή στο νησί δεν μπορεί να είναι ίδια με την τιμή στο Περιστέρι, κυρία Γιαννακοπούλου!

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Θέλετε να σας πω πόσο είναι στον Ασπρόπυργο;

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Και αυτά τα ξέρετε και με ρωτάτε με ύφος ότι δήθεν δεν τα ξέρετε.

Και όσον αφορά το τελευταίο λοιπόν. Τα κάνω όλα τέλεια; Πρώτος είπα όχι. Ποιος τα κάνει όλα τέλεια; Εσείς; Η κυρία τέλεια είστε; Όχι. Κανένας μας δεν τα κάνει όλα τέλεια. Αυτό σημαίνει ότι δεν κάνουμε τίποτα, όπως μας κατηγορείτε; Δεν κάναμε την ΔΙΜΕΑ; Δεν κάνουμε ελέγχους; Δεν φτιάξαμε εργονομική διάταξη; Δεν βάζουμε πρόστιμα;

Όσον αφορά το τελευταίο για το εάν είχε κάποτε επί ΠΑΣΟΚ η βενζίνη 2,40, έδωσα δύο πίνακες με την εξέλιξη της τιμής του αργού και την εξέλιξη της ισοτιμίας ευρώ - δολαρίου. Αν δεν το ξέρετε, κυρία Γιαννακοπούλου, η σημερινή ισοτιμία ευρώ - δολαρίου είναι το χαμηλότερο ευρώ από την πρώτη ημέρα της ιδρύσεώς του. Δεν έτυχε επί ΠΑΣΟΚ να έχει αυτή την αναλογία για να μπορώ να κάνω την ανάλογη σύγκριση των τιμών.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Τον λόγο έχει ο Κοινοβουλευτικός Εκπρόσωπος του ΣΥΡΙΖΑ - Προοδευτική Συμμαχία, κ. Ζαχαριάδης.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Καλά όλα τα άλλα, κύριε Γεωργιάδη, αλλά δεν πίστευα ότι θα φτάνατε ποτέ στο σημείο να έχετε αντιπαράθεση με το ΚΙΝΑΛ για τις δημοσκοπήσεις. Ξέρετε υπάρχει μια παλιά γαλλική παροιμία. Το είπε η κ. Γιαννακοπούλου, την έλεγε και ο Μιχάλης Παπαγιαννάκης και ο Χαρίλαος Φλωράκης. «Όποιος ουρεί στην θάλασσα, το βρίσκει στο αλάτι». Τώρα ήρθε η ώρα όλα αυτά που κάνατε τόσους μήνες και τόσα χρόνια, θα τα πληρώσετε και πολιτικά και επικοινωνιακά.

Εγώ θα ξεκινήσω από το ταξίδι του Πρωθυπουργού στις Ηνωμένες Πολιτείες Αμερικής. Είναι σαφές ότι από χειροκροτήματα τα πήγαμε καλά. Αυτό το οποίο δεν γνωρίζω είναι πώς τα πήγαμε από δεσμεύσεις. Και εμείς το είπαμε από την πρώτη στιγμή. Εύχομαι και ευχόμαστε αυτό το ταξίδι να πέτυχε. Γιατί ξέρουμε ότι εάν πετύχει κάτι ο Έλληνας Πρωθυπουργός, ο όποιος Έλληνας Πρωθυπουργός, θα το βρει μπροστά του και ο επόμενος και ο μεθεπόμενος.

Εάν υπάρξει ζημιά, εάν υπάρξει υποχώρηση –θα αναφέρω δύο τα οποία έχουν συμβεί τα τελευταία χρόνια- όπως το παράνομο τουρκολιβυκό σύμφωνο, η εγκατάλειψη του EastMed ή κάτι άλλο, τότε αυτό όλοι μαζί θα το υποστούμε.

Πέτυχε λοιπόν η επίσκεψη στις Ηνωμένες Πολιτείες της Αμερικής; Αυτό θα φανεί, θα φανεί σύντομα. Πήγε εκεί ο κ. Μητσοτάκης ακολουθώντας το δόγμα του πιστού και προβλέψιμου συμμάχου, του δεδομένου, ενός συμμάχου ο οποίος απεμπολεί ακόμα και διαπραγματευτικά εργαλεία όλων των Ελλήνων Πρωθυπουργών στο παρελθόν. Πήρε δεσμεύσεις; Υπήρξε έστω ένα έμμεσο σχόλιο του Αμερικάνου Προέδρου για τις υπερπτήσεις, για τις παραβιάσεις κάτω των έξι ναυτικών μιλίων; Απ’ ότι είδα δεν υπήρξε. Έθεσε ζήτημα για τη συμμετοχή της Τουρκίας στην ενεργειακή αρχιτεκτονική; Όχι.

Έχουμε κάποια απάντηση ή κάποια δέσμευση για την πώληση πολεμικού υλικού στην Τουρκία; Όχι. Επικοινωνιακά μια χαρά!

**ΧΡΗΣΤΟΣ ΜΠΟΥΚΩΡΟΣ:** Δεν είναι εκτός F-35 η Τουρκία;

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε!

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Για τα F-16 λέμε, κύριε Μπουκώρο. Έχετε πάθει ακράτεια λόγων. Συγκρατηθείτε.

Εγώ αρνούμαι να πιστέψω ότι υπάρχει Έλληνας Πρωθυπουργός που θα χρησιμοποιούσε μια τέτοια σημαντική επίσκεψη στις ΗΠΑ για προσωπικό επικοινωνιακό, δημοσκοπικό damage control και ελπίζω να διαψευστώ.

Εμείς ξέρουμε τι δώσαμε. Δώσαμε τις βάσεις για πάντα χωρίς διαπραγμάτευση. Δώσαμε –όπως με διακόψατε προηγουμένως- άλλα 3 ή 4 δισεκατομμύρια για να αγοράσουμε F-35. Να σας ρωτήσω όμως: Η αγορά αυτών των όπλων είναι βάσει των εισηγήσεων κάποιων επιτελείων; Είναι προσωπική απόφαση του κ. Μητσοτάκη; Έχει μετρηθεί η δημοσιονομική αντοχή στο κακό σενάριο;

Πάμε στη Γαλλία: Αγοράζουμε όπλα, αγοράζουμε και όπλα εκτός σχεδιασμού. Πάμε στις Ηνωμένες Πολιτείες. Ομοίως. Δεν ξέρω ποιος είναι ο σχεδιασμός, ομολογώ δεν ξέρω. Μπορεί να είναι στον σχεδιασμό. Όταν θα πάμε στη Γερμανία, τι θα κάνουμε; Και εκεί αυτό θα κάνουμε;

Εγώ δεν λέω ότι η χώρα δεν χρειάζεται όπλα. Και ο Τσίπρας, όταν είχε πάει στις Ηνωμένες Πολιτείες, έκανε και τέτοιες συμφωνίες, βεβαίως. Πόσα όπλα, όμως, χρειαζόμαστε, με πόσο κόστος και με ποιον σχεδιασμό; Μη βάζετε τη χώρα σε ράλι εξοπλισμών. Είναι επικίνδυνο και στρατιωτικά και οικονομικά και κοινωνικά.

Η χώρα πρέπει σύντομα να επανέλθει στις ράγες μιας πολυδιάστατης ενεργητικής εξωτερικής πολιτικής, μιας πολυδιάστατης οικονομικής, εμπορικής και πολιτικής διπλωματίας. Αυτό χρειάζεται η Ελλάδα. Αυτό είναι η Ελλάδα. Αυτό ήταν πάντα η Ελλάδα. Αυτό εξυπηρετεί τα συμφέροντα της Ελλάδας. Εδώ είναι η Βουλή των Ελλήνων. Αυτούς εκπροσωπούμε. Στο όνομα αυτών μιλάμε.

Κύριε Γεωργιάδη, έρχεστε και δικαιολογείτε εσείς –εσείς! Εσείς, ο Άδωνις Γεωργιάδης! Δηλαδή, αν το έκανε οποιοσδήποτε άλλος από τους εκατόν πενήντα επτά της Πλειοψηφίας, θα έλεγα, εντάξει, ας πάει- το ότι δεν είπε ο Πρωθυπουργός τη λέξη «Τουρκία». Εάν το έκανε αυτό ο Τσίπρας, φανταστείτε τον εαυτό σας πώς θα κάνατε εδώ πάνω, θα χοροπηδάγατε πάνω στο έδρανο. Αυτά που κάνετε είναι μικρότητες. Δεν θα το κάνατε; Θα το κάνατε, κύριε Γεωργιάδη, και το ξέρετε πάρα πολύ καλά, γιατί εσείς κάνατε καριέρα με αυτά, με τα ζητήματα στο Αιγαίο, με τις επισκέψεις του Τσίπρα εκεί και όταν ήρθε εδώ. Διαβάστε, γκουγκλάρετε -που θέλετε να γκουγκλάρετε- τις ανακοινώσεις του κόμματός σας, κύριε Μπουκώρο, όταν έγινε η επίσκεψη του Ερντογάν. Για δείτε τι λέγατε.

Και θα ρωτήσω και κάτι άλλο. Τρεις μέρες στις Ηνωμένες Πολιτείες Αμερικής δεν ειπώθηκε μια κουβέντα για τα Δυτικά Βαλκάνια; Μετά τη ρωσική βαρβαρότητα και τη ρωσική εισβολή στην Ουκρανία, αυτό το μείζον θέμα της ευρύτερης γειτονιάς μας δεν συζητιέται πουθενά; Γιατί δεν μαθαίνουμε τίποτα; Δεν μας απασχολεί η τουρκική διείσδυση στα Δυτικά Βαλκάνια; Εμάς μας απασχολεί. Δεν μας απασχολεί η ρωσική επιρροή στα Δυτικά Βαλκάνια; Εμάς μας απασχολεί.

Πώς γίνεται αυτό το θέμα να είναι παντελώς εξαφανισμένο από την ατζέντα του Έλληνα Πρωθυπουργού και από τις συζητήσεις που γίνονται και από τα όσα δημοσιεύει ο Τύπος στις Ηνωμένες Πολιτείες Αμερικής; Εμείς, εν πάση περιπτώσει, όταν ήμασταν κυβέρνηση, το συζητάγαμε με μεγάλη ένταση αυτό. Ενδιέφερε τους Αμερικανούς, ενδιέφερε τους Ευρωπαίους, ενδιέφερε εμάς. Τώρα σταμάτησαν όλοι να ασχολούνται, λες και τελείωσε το θέμα. Πείτε μας, συζητήθηκε;

Στις 17-10-2017 ήταν ο κ. Τσίπρας στις Ηνωμένες Πολιτείες. Τότε υπήρξε δημοσίευμα στο iefimerida, με δήλωση της Νέας Δημοκρατίας «Το μόνο χειροπιαστό αποτέλεσμα είναι η συμφωνία υψηλού κόστους για τα F-16». Αυτή την αντιπολίτευση κάνατε και έρχεστε εδώ και λέτε ότι εμείς κάνουμε μικρότητες.

Εμείς περιμένουμε ενημέρωση. Να δούμε τι είπατε, τι κάνατε. Θα ενημερώσετε κανέναν; Θα ρωτήσετε; Βγαίνετε και δεσμεύετε τη χώρα για εξοπλισμούς για δέκα χρόνια. Ποιος σας είπε ότι θα είστε κυβέρνηση σε δέκα χρόνια; Ούτε σε έναν χρόνο δεν θα είστε κυβέρνηση, εβδομάδες μετράτε. Ποιος σας δίνει αυτό το δικαίωμα, δηλαδή να δεσμεύετε τον προϋπολογισμό της χώρας για δέκα χρόνια; Ποιοι νομίζετε ότι είστε; Κυβέρνηση είστε. Σε έναν χρόνο από τώρα έχουμε εκλογές. Πώς δεσμεύετε τη χώρα για δεκαετίες;

Δήλωση του κ. Κουμουτσάκου στις 16-11-2016: «Η κυβέρνηση δεν μπόρεσε να αξιοποιήσει την επίσκεψη Ομπάμα στην Ελλάδα». Αυτή την αντιπολίτευση κάνατε, που τότε εμείς ήμασταν σε μέγγενη και λύναμε ζητήματα για την οικονομία της χώρας.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Και μιας και εκεί τα λύσαμε και ξοδέψαμε και μερικά δισεκατομμύρια, να δούμε τώρα τι γίνεται εδώ, γιατί όταν βγαίνουμε εκτός συνόρων, τα δισεκατομμύρια είναι εύκολα, όταν ερχόμαστε εδώ είναι δύσκολα. Εγώ συμφωνώ με τα στενά δημοσιονομικά που περιέγραψε ο κ. Γεωργιάδης. Εμείς έχουμε πάρει μαθήματα από την περίοδο που κυβερνήσαμε τη χώρα.

Όμως, κύριε Γεωργιάδη, εσείς ξέρετε πάρα πολύ καλά ότι το κόστος της ιδιωτικοποίησης της επικουρικής ασφάλισης, με βάση τη μεταμνημονιακή αξιολόγηση του Νοέμβρη του 2021, είναι στο 1% του ΑΕΠ. Είναι ή δεν είναι έτσι; Να ακυρώσετε, λοιπόν, αυτή την αντιμεταρρύθμιση, να ακυρώσετε αυτή την απορρύθμιση και να δώσετε αυτά τα χρήματα για όσο διαρκεί η ενεργειακή κρίση στη μείωση του ειδικού φόρου κατανάλωσης στα καύσιμα.

Βγαίνει και λέει με ύφος ο κ. Υπουργός: «Μα και επί των κυβερνήσεων του ΣΥΡΙΖΑ και των κυβερνήσεων του κ. Παπανδρέου και του κ. Σαμαρά και όλων…». Μάλιστα. Υπήρχε τότε στην εργαλειοθήκη της Ευρωπαϊκής Επιτροπής η προτροπή «Χαμηλώστε τον ειδικό φόρο κατανάλωσης στα καύσιμα»; Όχι. Σας το λέμε τόσους μήνες. Κάντε ελέγχους, κύριε Υπουργέ. Έρχεστε τώρα που έχετε δει τη δημοσκοπική καταστροφή. Καθυστερήσατε. Υπήρξε ασυδοσία στην αγορά. Έστω κάντε το τώρα με καθυστέρηση.

Λέτε για το πρόβλημα με τις διεθνείς τιμές. Είναι υπαρκτό. Λέτε για την ισοτιμία ευρώ και δολαρίου. Και αυτό είναι, αλλά αυτό ισχύει για όλη την Ευρώπη. Δεν ισχύει μόνο για την Αθήνα, ισχύει και για το Παρίσι και για το Βερολίνο και για τη Ρώμη και για τη Λισαβόνα και για τη Μαδρίτη και για τη Λευκωσία. Παντού ισχύει αυτό. Γιατί εμείς είμαστε οι πιο ακριβοί; Γιατί εμείς είμαστε πιο ακριβοί;

Και να σας πω κάτι; Είστε αμετανόητος. Έρχεστε εδώ και μας λέτε εξευγενισμένο το επιχείρημα με τις Porsche Cayenne. Ρωτάω, λοιπόν: Το έχετε καταλάβει ότι το επιχείρημα με τις Porsche Cayenne είναι λάθος, ναι ή όχι; Διότι, τι μας είπατε, αν δεν το καταλάβατε εν τη ρύμη του λόγου; Ότι όποιος έχει εισόδημα 30.000 και 1 ευρώ, είναι ανάξιος της επιδότησης που αποφάσισε η Κυβέρνηση; Αυτό δεν μας είπατε; Αυτό δεν μας είπατε, κύριε Υπουργέ;

Σας είπα στην αρχή αυτό που έλεγε ο Φλωράκης και ο Παπαγιαννάκης «όποιος ουρεί στη θάλασσα, το βρίσκει στο αλάτι». Για πείτε μου, 30.000 και 1 ευρώ είναι μεσαία τάξη ή δεν είναι; Και αυτό για να δούμε ποιος είναι ο σοσιαλιστής και ο αριστερός, μιας και έρχεστε εδώ, στο Βήμα της Βουλής των Ελλήνων και μας κάνετε και μαθήματα ιδεολογίας.

Και βέβαια, δεν έχουμε άπειρα χρήματα. Αυτό είναι αλήθεια, αλλά αυτό ισχύει και για τα εξοπλιστικά. Αλλιώς, να μην πηγαίνει ο κ. Μητσοτάκης στα τηλεοπτικά κανάλια και να λέει ότι ο ίδιος δεν βάζει το δίλημμα: «κανόνια ή βούτυρο». Ποιος το βάζει; Εμείς δεν το βάζουμε. Βλέπετε, όμως, οι επιλογές στενεύουν, δεν είναι άπειρα τα λεφτά.

Και όταν κάνετε παραλληλισμούς με το Ηνωμένο Βασίλειο, θα πρέπει να ξέρετε, κύριε Υπουργέ -που το ξέρετε, αλλά σας αρέσει να φωτίζετε πάντα την αλήθεια, όταν λέτε την αλήθεια, από τη μια πλευρά- ότι το Ηνωμένο Βασίλειο έχει αυτή τη στιγμή τη δυνατότητα να κάνει νομισματική πολιτική. Στην Ελλάδα δεν την έχουμε αυτή τη δυνατότητα, γιατί έχουμε πάρει άλλες αποφάσεις. Οπότε χρειαζόμαστε άλλα εργαλεία και άρα μη συγκρίνετε ανόμοια πράγματα αναφορικά με την πληθωριστική πίεση και τις συναλλαγματικές πιέσεις.

Πάμε τώρα στη χρεοκοπία του 2009, κύριε Γεωργιάδη, όχι του 2010. Το 2009 είναι η χρεοκοπία. Πάτε να μας χρεοκοπήσετε μέσα σε δεκαπέντε χρόνια δύο φορές, η ίδια παράταξη. Πώς; Με τα 7 δισεκατομμύρια σε απευθείας αναθέσεις, με την αδιαφανή κατανομή των ενισχύσεων, με προκλητικές σπατάλες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ένα λεπτό θα χρειαστώ, κύριε Πρόεδρε.

Όντως, τα πράγματα είναι δύσκολα. Δεν υπάρχουν εύκολες απαντήσεις και εύκολες αποφάσεις και ο ΣΥΡΙΖΑ - Προοδευτική Συμμαχία δεν κάνει αυτή την πολιτική.

Πείτε μου, όμως, ποιος ο λόγος; Τι σήμα δίνετε στην κοινωνία όταν ο διευθύνων σύμβουλος της ΔΕΗ σήμερα παίρνει 360.000 ευρώ μισθό, ενώ επί των ημερών του Αλέξη Τσίπρα έπαιρνε 60.000 ευρώ μισθό; Ποιο είναι το σήμα; Ποιο είναι το σήμα, όταν πολλαπλασιάζετε τους διευθυντές και τους γενικούς διευθυντές στη ΔΕΗ και εκεί που επί των ημερών μας το κόστος ήταν στο 1,5 εκατομμύριο ευρώ κατ’ έτος, τώρα έχει πάει στα 5 εκατομμύρια ευρώ;

Ποιο είναι το σήμα στην κοινωνία, όταν βάζετε τετρακόσιους διευθυντές και γενικούς διευθυντές στον ΕΦΚΑ, με μισθούς 4.500 και 8.000 ευρώ για να κάνουν δουλειά που μπορούσαν να την κάνουν άριστοι αξιολογημένοι δημόσιοι υπάλληλοι με το ένα τρίτο των χρημάτων; Ποιο είναι το σήμα στην κοινωνία, όταν φροντίζετε στρατιές χιλιάδων μετακλητών που τους αυξήσατε τις αποδοχές 70% σε σχέση με τη δική μας περίοδο;

Και βεβαίως είμαστε σε διεθνή κρίση, αλλά η Κυβέρνηση συγκρίνεται με το τι συμβαίνει σε άλλες ευρωπαϊκές χώρες. Εσείς έχετε μια τεράστια απόσταση από τον ελληνικό λαό, μια τεράστια αναντιστοιχία. Έχετε μπερδέψει τη λαϊκότητα με τον λαϊκισμό. Αδυνατείτε να καταλάβετε ότι με την πολιτική σας και τη διεθνή κρίση και τις επιπτώσεις της υπάρχει ένας κόσμος που δεν μπορεί, δεν έχει, δεν αντέχει και αναζητεί σιγά σιγά άλλη διέξοδο. Και αυτό επιταχύνεται διαρκώς, διότι δεν είναι ότι δεν αντέχει γενικά, δεν αντέχει την πρόκληση, δεν αντέχει την κοροϊδία, δεν αντέχει την απάτη, δεν αντέχει τις επικοινωνιακές φιέστες. Και αυτός ο κόσμος κινητοποιείται, ψάχνει διέξοδο και διεκδικεί μία νέα ισορροπία για τη χώρα, μία νέα διέξοδο, μία νέα αρχή.

Άρα, λοιπόν, αφήστε τα τερτίπια περί δημοσκοπήσεων και προκηρύξτε εκλογές. Προκηρύξτε εκλογές, διότι όσο μένετε, κάνετε κακό στην κοινωνία, στην οικονομία και στη χώρα. Όσο ταχύτερα φύγετε, αυτό είναι δικαίωση για τη χώρα και δικαίωση για τον πολίτη, ο οποίος βρίσκεται σε αδιέξοδο. Κυβερνάτε χίλιες μέρες. Τα κάνατε όπως θα κάνατε. Αν αισθάνεστε σίγουροι για τον εαυτό σας, κάντε εκλογές και δώστε στον ελληνικό λαό τη δυνατότητα να μιλήσει. Δεν έχετε εντολή φτωχοποίησης του ελληνικού λαού. Δεν έχετε εντολή διάλυσης της ελληνικής κοινωνίας. Δεν έχετε εντολή ξεπουλήματος της δημόσιας περιουσίας. Δεν έχετε εντολή να χάνουν οι μεσαίοι και οι μικροί και η επιχειρηματικότητα το μεγαλύτερο τμήμα της αγοραστικής τους δύναμης. Φύγετε, για να μπορέσει να πάρει αέρα η χώρα.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε με τον Κοινοβουλευτικό Εκπρόσωπο της Νέας Δημοκρατίας, τον κ. Μπουκώρο, τον οποίο καλούμε στο Βήμα. Μισό λεπτό να ετοιμαστεί το Βήμα.

Ορίστε, έχετε τον λόγο.

**ΧΡΗΣΤΟΣ ΜΠΟΥΚΩΡΟΣ:** Ευχαριστώ, κύριε Πρόεδρε.

Κύριε Κοινοβουλευτικέ Εκπρόσωπε του ΣΥΡΙΖΑ, το «ολίγον επαναστάτης» θυμίζει το «ολίγον έγκυος». Να το ξέρετε αυτό. Και εν πάση περιπτώσει, όταν είσαστε κυβέρνηση, υπογράφετε τα πάντα και όταν γίνεστε αντιπολίτευση, θυμάστε την επαναστατικότητά σας και τις πορείες σας στις αμερικάνικες πρεσβείες. Δεν πείθετε, όμως, έτσι. Αυτή η τακτική είναι σαν το επιχείρημα που μας είπατε, να μη δοθούν τα χρήματα για την επικουρική ασφάλιση που για φέτος θα είναι πολύ λιγότερα από τα 50 εκατομμύρια, να μειωθεί ο ειδικός φόρος κατανάλωσης στα καύσιμα που είναι 5 δισεκατομμύρια. Αυτό είναι το βάρος των επιχειρημάτων σας. Με ένα μέτρο των 50 εκατομμυρίων θα ισοσταθμίσετε έναν φόρο ο οποίος αποδίδει στα δημόσια ταμεία 5,7 δισεκατομμύρια.

Και ξέρετε, κύριε Κοινοβουλευτικέ Εκπρόσωπε του ΣΥΡΙΖΑ, ο φόρος αυτός βρίσκεται σε αυτά τα επίπεδα από τις δικές σας ημέρες. Απλά κοστίζει και αποδίδει περισσότερο, γιατί ανεβαίνει η τιμή και ο φόρος είναι αναλογικός. Δεν μειώσατε τον ειδικό φόρο κατανάλωσης. Αντιθέτως, αυξήσετε όλους τους φόρους επί των ημερών σας.

Και λέτε: «να φύγετε, να πάρει η χώρα αέρα». Η χώρα πήρε αέρα χθες και ψήλωσε και αισθάνθηκε υπερήφανη, κύριοι συνάδελφοι του ΣΥΡΙΖΑ, γιατί ένας Έλληνας Πρωθυπουργός συμπεριφερόμενος ως εθνικός ηγέτης, πήγε στο Αμερικάνικο Κογκρέσο, το ανώτατο νομοθετικό σώμα, σε κοινή συνεδρίαση της Βουλής των Αντιπροσώπων και της Γερουσίας, εκεί που λαμβάνονται σημαντικές αποφάσεις, και είπε ότι η Ελλάδα δεν θα δεχθεί ποτέ δύο ξεχωριστά κράτη στην Κύπρο. Είπε ποιος είναι ο παράγοντας αποσταθεροποίησης στη νοτιοανατολική πτέρυγα του ΝΑΤΟ. Μίλησε για τις υπερπτήσεις. Έβαλε το ζήτημα της ενίσχυσής μας με τα F-35. Καθαρές κουβέντες, ανοικτά, όχι μισόλογα. Όχι γατάκια στο εξωτερικό και λέοντες στο εσωτερικό, για να θυμηθούμε άλλες εποχές.

Και βεβαίως ο Αμερικανός Πρόεδρος και το Αμερικάνικο Κογκρέσο -και εδώ εξαιρώ μόνο το ΚΚΕ από την κριτική μου που έχει σταθερή θέση σε αυτά τα ζητήματα- τα συμφέροντα των Ηνωμένων Πολιτειών προωθούν και βεβαίως στο πλαίσιο των συμμαχιών που έχουμε υπάρχει μια διαρκής διαπραγμάτευση. Το μείζον ερώτημα είναι ποιος Έλληνας Πρωθυπουργός αντιπροσωπεύει καλύτερα τα δικά μας εθνικά συμφέροντα και στο πλαίσιο αυτής της συμμαχίας μπορεί να προωθήσει τόσο τα συμφέροντα, όσο και τις αξίες και τις αρχές που πρεσβεύει τούτη η χώρα. Και αυτό είναι οφθαλμοφανές πλέον μετά τη χθεσινή ημέρα.

Σας έχει ανησυχήσει η αποδοχή, η απήχηση της τοποθέτησης της ομιλίας του Έλληνα Πρωθυπουργού προς την ελληνική κοινή γνώμη, γιατί, ναι, ο Έλληνας σήμερα αντιμετωπίζει ακρίβεια, αντιμετωπίζει προβλήματα και η πρώτη που τα αναγνωρίζει αυτά τα προβλήματα είναι η Κυβέρνηση και στο πλαίσιο των δυνατοτήτων που υπάρχουν επιχειρεί να αμβλύνει αυτές τις οδυνηρές επιπτώσεις, να κάνει συνεχώς μετάγγιση στον ελληνικό λαό και ιδιαίτερα στα χαμηλότερα οικονομικά στρώματα.

Αλλά ο κύριος Κοινοβουλευτικός Εκπρόσωπος του ΣΥΡΙΖΑ -με περισσότερη αξιοπρέπεια από άλλους συναδέλφους του, είναι αλήθεια- είπε «να δούμε». Έδωσε μια πίστωση χρόνου. Να δούμε ποια θα είναι τα αποτελέσματα, γιατί πολλά στελέχη του κόμματός σας αναφερόμενοι στην επίσκεψη του Πρωθυπουργού και στην ομιλία του στην Αμερική χθες, προδίκασαν τα αποτελέσματα πριν γίνουν οι επαφές και οι ομιλίες και οι όποιες συμφωνίες υπάρχουν εκεί.

Αλλά αλήθεια το λέτε, κύριε Ζαχαριάδη, ότι τα F-35 είναι μια τυχαία αγορά, όταν ο Πρωθυπουργός συνοδεύεται από τον Υπουργό Εθνικής Άμυνας που έχει κάνει μια προεργασία δύο χρόνων γι’ αυτό το θέμα, ακούγοντας τις εισηγήσεις των επιτελείων; Αλήθεια δεν γνωρίζετε ότι επί δέκα χρόνια, λόγω της οικονομικής κρίσης κυρίως, αλλά και της δικής σας, αν θέλετε, πολιτικής ότι δεν χρειάζονται εξοπλισμοί, ότι γειτονεύουμε και συνορεύουμε με το Λουξεμβούργο…

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** …(Δεν ακούστηκε)

**ΧΡΗΣΤΟΣ ΜΠΟΥΚΩΡΟΣ:** Θα σας πω τι κάνατε για εξοπλισμούς. Πήρατε τα «σαπάκια», τα PAPA-3, 500 εκατομμύρια και ακόμα δεν έχουν ετοιμαστεί, 500 εκατομμύρια αεροσκάφη μακράς επιτήρησης, που είναι ειδικά, όπως λένε οι άνθρωποι της Αεροπορίας, για τους ανοικτούς ωκεανούς και όχι για τη δική μας περιοχή. Τα πληρώσατε 500 εκατομμύρια, δεν έχουν επισκευαστεί, δεν χρησιμοποιούνται. Ήταν έτους κατασκευής 1967. Αυτά αγοράσατε εσείς. Αυτά πληρώσατε cash με 500 εκατομμύρια ευρώ.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Τα F-16 δεν τα αναβαθμίσαμε;

**ΧΡΗΣΤΟΣ ΜΠΟΥΚΩΡΟΣ:** Βεβαίως υπογράψατε και τη συμφωνία αναβάθμισης των F-16 και μας κατηγορήσατε προηγουμένως, κύριε Ζαχαριάδη, για την πολιτική μας.

Όμως, θέλω να σας θυμίσω ότι αυτή τη συμφωνία για αναβάθμιση των F-16 που συμφώνησε η κυβέρνηση ΣΥΡΙΖΑ εμείς την είχαμε ψηφίσει στο ελληνικό Κοινοβούλιο. Όταν ήρθε όμως μετά την κυβερνητική αλλαγή η κύρωση της σύμβασης για τη συμφωνία που εσείς είχατε υπογράψει για τα F-16, εσείς καταψηφίσατε την κύρωση της σύμβασης τη συμφωνίας που εσείς είχατε συνάψει. Αυτή είναι η αξιοπιστία των λόγων σας και των θέσεών σας. Αυτή είναι η αξιοπιστία των λόγων σας.

Βεβαίως και κάνει πολυδιάστατη εξωτερική πολιτική η Κυβέρνηση. Εμείς δεν αρνούμαστε, είμαστε μέλη της Ευρωπαϊκής Ένωσης και του ΝΑΤΟ. Εσείς δεν ξέρω αν έχετε αποφασίσει πού πρέπει να είστε και αν έχετε ακόμα την οδυνηρή εμπειρία της δεκαεπτάωρης διαπραγμάτευσης για να είστε μέσα ή έξω. Και επιτέλους αποφασίστε, να ξέρει και ο ελληνικός λαός ποιες είναι οι θέσεις σας.

Όσο για το τι κάνει η Ελλάδα στην εξωτερική πολιτική και στην άμυνα επί των ημερών της σημερινής Κυβέρνησης, αγαπητέ κύριε Κοινοβουλευτικέ Εκπρόσωπε, και μιλώ πάντα πολιτικά και στη βάση των όσων μας κατηγορήσατε, η ελληνική Κυβέρνηση έχει προχωρήσει σε εξοπλιστικά προγράμματα, προχωράει σε διεθνείς συμμαχίες. Βλέπετε ότι ο Υπουργός Εξωτερικών βρίσκεται παντού, σε αφρικανικές χώρες, σε αραβικές χώρες, ασιατικές χώρες, με τις οποίες ουδέποτε είχαμε αναθερμάνει τις σχέσεις μας, και η εικόνα της χώρας στο εξωτερικό βελτιώνεται συνεχώς. Και η μεγάλη βελτίωση, όσο κι αν δεν θέλετε να το παραδεχτείτε, όσο κι αν πιέζεστε να το παραδεχτείτε, όσο κι αν δεν μπορείτε να το προσπεράσετε, ήρθε από την παρουσία του τελευταίου ταξιδιού του Πρωθυπουργού στις Ηνωμένες Πολιτείες, κατά τη διάρκεια του οποίου έβαλε τα θέματα.

Δεν θυμάμαι τον κ. Τσίπρα, όταν επισκέφθηκε τις Ηνωμένες Πολιτείες, να λέει, καθαρά και ξεκάθαρα, ότι δεν θα δεχθούμε ποτέ δύο κράτη στην Κύπρο. Το είπε; Γιατί δεν έχει καταγραφεί πουθενά, με αυτόν τον ξεκάθαρο τρόπο, στο Αμερικανικό Κογκρέσο και κάτω από τα χειροκροτήματα του νομοθετικού σώματος των Ηνωμένων Πολιτειών.

Επειδή βλέπω ότι ζητάτε τον λόγο, κύριε Ζαχαριάδη, δε νομίζω ότι υπάρχει κάτι προσωπικό σε αυτά που λέω. Γίνεται πολιτική κριτική. Όπως ασκείτε κριτική, να μάθετε να ακούτε και κριτική.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Ως Κοινοβουλευτικός Εκπρόσωπος.

**ΧΡΗΣΤΟΣ ΜΠΟΥΚΩΡΟΣ:** Εξαντλήσατε, όμως, τον χρόνο.

**ΠΡΟΕΔΡΕΥΩΝ (Γεώργιος Λαμπρούλης):** Μη γίνεται διάλογος, σας παρακαλώ πολύ!

Κύριε Μπουκώρο, συνεχίστε την ομιλίας σας.

**ΧΡΗΣΤΟΣ ΜΠΟΥΚΩΡΟΣ:** Εν πάση περιπτώσει, θα επανέλθουμε, εάν χρειαστεί. Θα επανέλθουμε.

Άρα αντιλαμβάνομαι τη δυσκολία, γιατί δεν είναι κομματικό το θέμα. Ο Κυριάκος Μητσοτάκης, ο Έλληνας Πρωθυπουργός, έπεισε τις αμερικανικές αρχές και την αμερικανική κοινή γνώμη για τις ελληνικές θέσεις. Ποια ακριβώς θα είναι τα αποτελέσματα, οπωσδήποτε, θα το δείξει ο χρόνος. Το ότι ενισχύεται η θέση της χώρας, εντός της συμμαχίας και στη διεθνή σκηνή, αυτό είναι εκτίμηση πλέον πολλών -πέραν της Νέας Δημοκρατίας- και ανεξάρτητων αντικειμενικών παρατηρητών.

Να έρθουμε στα θέματα της ακρίβειας, αν και απάντησε ο Υπουργός σε πάρα πολλά πράγματα. Άκουσα και το ΠΑΣΟΚ -με ενδιαφέρον- να φωνάζει διά της Κοινοβουλευτικής Εκπροσώπου του για την ακρίβεια και όλα αυτά. Πράγματι, η ακρίβεια είναι το μεγαλύτερο πρόβλημα αυτή την ώρα και πρέπει με κάθε τρόπο να αντιμετωπιστεί και να αμβλυνθούν οι συνέπειές της. Είναι εισαγόμενη 100%.

Μιλάει δηλαδή και το ΠΑΣΟΚ - ΚΙΝΑΛ, που με την αλλαγή του νομίσματος, κύριε Υπουργέ, άφησε να εξελιχθεί το θλιβερό φαινόμενο της στρογγυλοποίησης και κοιμήθηκε η Ελληνίδα νοικοκυρά με 50 δραχμές το ματσάκι τον μαϊντανό και ξύπνησε με 50 λεπτά; Αυτό συνέβη σε όλα τα είδη πρώτης ανάγκης! Τρεις φορές πάνω η τιμή, δηλαδή, 170 δραχμές! Έκτοτε, από την εποχή εκείνη του θλιβερού φαινομένου της στρογγυλοποίησης, οι τιμές έχουν αποκτήσει άλλη βάση εκκίνησης. Μιλάνε για ακρίβεια πρωτόγνωρη και πρωτοφανή, που επί των ημερών τους τριπλασιάστηκαν σε μια βραδιά οι τιμές αγαθών πρώτης ανάγκης, που οι 50 δραχμές έγιναν 50 λεπτά και οι 100 δραχμές έγιναν 100 λεπτά κ.ο.κ.; Δηλαδή, και λίγη αυτοκριτική δεν βλάπτει!

Εύκολο είναι να προτείνεις, εύκολο να κάνεις κριτική, αλλά να μη λες ότι καταργώντας ένα μέτρο της τάξεως των 50 εκατομμυρίων ευρώ, θα αντιμετωπίσεις έναν φόρο ή θα αντικαταστήσεις έναν φόρο, ο οποίος αποδίδει στα δημόσια ταμεία 5,7 δισεκατομμύρια.

(Στο σημείο αυτό κτυπάει το προειδοποιητικό κουδούνι λήξεως του χρόνου ομιλίας του κυρίου Βουλευτή)

Θα έλεγα και κάτι άλλο. Ναι μεν υπάρχει αυτό το σοβαρό κύμα ακρίβειας που κατατρώει τα οικογενειακά εισοδήματα. Όμως, την ίδια ώρα, κύριοι της Αξιωματικής Αντιπολίτευσης, σύμφωνα με τα στοιχεία της Τράπεζας της Ελλάδος, οι καταθέσεις ύψους από 5.000 ευρώ μέχρι 50.000 ευρώ έχουν αυξηθεί κατά 7,5 δισεκατομμύρια ευρώ την τελευταία χρονιά. Αυτά με στοιχεία και στοιχεία της Τράπεζας της Ελλάδος. Οι καταθέσεις από 5.000 ευρώ έως 100.000 ευρώ είναι συνολικά 12 δισεκατομμύρια. Λέει η Τράπεζα της Ελλάδος για αύξηση των καταθέσεων και αναρωτιούνται από την Αντιπολίτευση τι και πώς και γιατί και ποιοι έχουν αυτές τις καταθέσεις. Ποιοι έχουν αυτές τις καταθέσεις; Μιλάμε για καταθέσεις από 5.000 ευρώ έως 50.000 ευρώ. Αντιλαμβανόμαστε όλοι ότι μιλάμε για τη μεσαία και τη μικρομεσαία τάξη.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ασφαλώς υπάρχουν και πολλοί άνθρωποι που δεν έχουν καμμία κατάθεση ή έχουν και χρέη. Η αύξηση του κατώτατου μισθού κατά 50 ευρώ δεν λύνει τα προβλήματα. Είναι μια αύξηση μόνιμη, όμως. Η μείωση του ΕΝΦΙΑ μεσοσταθμικά, πάνω από 35%, δεν αφορά τη μεσαία τάξη; Δεν αφορά τη μικρομεσαία τάξη; Δεν είναι μόνιμο μέτρο;

Όλοι προσδοκούμε ότι η ακρίβεια και τα καύσιμα και στην ενέργεια, όσο και αν διαρκέσει, θα είναι παροδική. Τα μέτρα αυτά, όμως, μείωσης των φόρων σε βασικούς φόρους που απομυζούσαν το οικογενειακό εισόδημα, έχουν μόνιμο χαρακτήρα και το κέρδος είναι μόνιμο για την ελληνική οικογένεια. Μειώνει αυτό την ένταση της ακρίβειας; Την αμβλύνει την ένταση της ακρίβειας. Για σκεφτείτε να είχαμε τη σημερινή ακρίβεια και να διατηρήσαμε και τους φόρους του ΣΥΡΙΖΑ και να έχουμε και κανέναν Υπουργό Οικονομικών, όπως εσείς, που να λέει: «δεν φορολογούνται αρκετά οι Έλληνες». Για σκεφτείτε ποιο θα ήταν το δείγμα.

Αντιλαμβάνομαι, κυρίες και κύριοι, ότι η Αξιωματική Αντιπολίτευση και άλλα κόμματα της Αντιπολίτευσης έχουν βρει πεδίο δόξης λαμπρό στην ενεργειακή ακρίβεια, στην ακρίβεια των καυσίμων. Όμως, όπως έχει δεσμευτεί ο ίδιος ο Πρωθυπουργός, από τους επόμενους κιόλας μήνες, από τον Ιούνιο, όλα αυτά τα ζητήματα θα αμβλυνθούν. Όσο υπάρχει δημοσιονομικός χώρος, θα αξιοποιείται για την άμβλυνση αυτών των επιπτώσεων.

Σε κάθε περίπτωση, περιμένουμε τους επόμενους μήνες, τουλάχιστον στην ενέργεια. Ας μην ξεχνάμε ότι επί ημερών ΣΥΡΙΖΑ, το αργό πετρέλαιο είχε 45 δολάρια το βαρέλι, δεν είχε 130 δολάρια και πληρώναμε την τιμή της βενζίνης τότε 1,50, 1,60, 1,70. Με 45 δολάρια το βαρέλι, όχι με 130 δολάρια το βαρέλι. Να τα θυμόμαστε όλα αυτά.

Βεβαίως, καταλαβαίνω σήμερα την πολιτική δυσκολία να διαχειριστεί η Αξιωματική Αντιπολίτευση επικοινωνιακά μια εμφάνιση του Έλληνα Πρωθυπουργού στις Ηνωμένες Πολιτείες που πραγματικά έγραψε ιστορία, που έτυχε μεγάλης αποδοχής, που έθεσε τα θέματα που απασχολούν την Ελλάδα και τον Ελληνισμό. Εν πάση περιπτώσει, το λιγότερο που μπορεί να πει κανείς είναι ότι αποκόμισε και η αμερικανική κοινή γνώμη και οι αμερικανικές αρχές και όλος ο κόσμος και κυρίως το έθνος μας το ελληνικό και οι όπου γης Έλληνες τις καλύτερες των εντυπώσεων από την ομιλία και τις γενικότερες επαφές του Έλληνα Πρωθυπουργού. Αυτό θα περάσει πολύς καιρός, για να μπορέσουν να το διαχειριστούν οι κύριοι της Αξιωματικής Αντιπολίτευσης.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Μπουκώρο.

Συνεχίζουμε με τον τελευταίο εκ του καταλόγου ομιλητή...

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Κύριε Πρόεδρε, θέλω τον λόγο για μισό λεπτό.

**ΠΡΟΕΔΡΕΥΩΝ (Γεώργιος Λαμπρούλης):** Τώρα; Ας τελειώσει ο κ. Σπανάκης και ο Καραθανασόπουλος και θα σας δώσω τον λόγο. Θα υπάρξουν και οι δευτερολογίες. Θα έχετε τον χρόνο.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Για μισό λεπτό, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Κοιτάξτε, θα πάρετε τον λόγο. Θα ζητήσει τον λόγο -και δικαίως προφανώς- και θα του τον δώσω ο κ. Μπουκώρος και θα πάμε σε αυτή…

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Κύριε Πρόεδρε, όχι. Αυτοδεσμεύομαι.

**ΠΡΟΕΔΡΕΥΩΝ (Γεώργιος Λαμπρούλης):** Να δώσουμε τον λόγο στον τελευταίο εκ του καταλόγου ομιλητή. Θα ακολουθήσει ο Κοινοβουλευτικός Εκπρόσωπος του ΚΚΕ. Μετά θα σας δώσω τον λόγο.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Προηγουμένως που ζήτησε τον λόγο η κ. Γιαννακοπούλου, τον πήρε. Τριάντα δευτερόλεπτα θέλω.

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, έχετε τον λόγο για ένα λεπτό. Δεν έχει τριάντα δευτερόλεπτα ο πίνακας.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Κύριε Μπουκώρο, τρεις υπομνήσεις και πολύ ψύχραιμα.

Το έγγραφο της μεταμνημονιακής αξιολόγησης για το κόστος της επικουρικής ασφάλισης λέει ότι είναι 1% του ΑΕΠ. Δείτε το και ανακαλέστε, όποτε κρίνετε εσείς. Αλλιώς θα το φέρω εδώ και θα σας υποχρεώσω εγώ να το κάνετε.

Δεύτερον, για το θέμα της Κύπρου, γκουγλάρετε στο κινητό σας «Τσίπρας 2017 Crans Montana». Τα έχει πει όλα και ελπίζω ότι σε αυτά δεν διαφωνούμε.

Τρίτον, μιλήσατε δεκαπέντε λεπτά. Δεν μας είπατε μία κουβέντα για το αν γνωρίζετε κάτι ή αν συζητήθηκε για τα Δυτικά Βαλκάνια στις Ηνωμένες Πολιτείες της Αμερικής. Αν ξαναπάρετε τον λόγο, μπορείτε να μας το πείτε.

Κύριε Πρόεδρε, ευχαριστώ.

**ΧΡΗΣΤΟΣ ΜΠΟΥΚΩΡΟΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Λαμπρούλης):** Είδατε τώρα, κύριε Ζαχαριάδη;

Κύριε Μπουκώρο, σας παρακαλώ. Είπα και στον κ. Ζαχαριάδη και σε εσάς. Είναι τελευταίος ομιλητής ο κ. Σπανάκης και ο Κοινοβουλευτικός Εκπρόσωπος, ο οποίος δεν έχει μιλήσει.

Έδωσε κάποιες διευκρινήσεις ο κ. Ζαχαριάδης σε κάποια ζητήματα που θίξατε εσείς. Από εκεί και πέρα…

**ΧΡΗΣΤΟΣ ΜΠΟΥΚΩΡΟΣ:** Τι διευκρινήσεις έδωσε;

**ΠΡΟΕΔΡΕΥΩΝ (Γεώργιος Λαμπρούλης):** Όπως νομίζει ο ίδιος. Δεν θα υποδείξω εγώ στον κάθε ομιλητή τι θα πει. Επέλεξε να απαντήσει σε κάποια πράγματα που είπατε.

**ΧΡΗΣΤΟΣ ΜΠΟΥΚΩΡΟΣ:** Εσείς θεωρείτε, λοιπόν, ότι η Αξιωματική Αντιπολίτευση…

**ΠΡΟΕΔΡΕΥΩΝ (Γεώργιος Λαμπρούλης):** Ωραία. Θέλετε για ένα λεπτό αυστηρά τον λόγο;

**ΧΡΗΣΤΟΣ ΜΠΟΥΚΩΡΟΣ:** Να ξεκινήσουμε από τα μεγάλα, κύριε Ζαχαριάδη, γιατί και 1% του ΑΕΠ να είναι το κόστος, για φέτος στον προϋπολογισμό έχουν εγγραφεί 38 εκατομμύρια ευρώ έναντι των 5 δισεκατομμυρίων που δίνει ο ειδικός φόρος κατανάλωσης. Αντιλαμβάνεστε ότι ούτε το 1%, που σημαίνει 2 δισεκατομμύρια, μπορεί να αντικαταστήσει τον ειδικό φόρο κατανάλωσης.

Τα σοβαρά είναι άλλα, το πώς θέτεις τα θέματα των εθνικών μας συμφερόντων. Έχει μεγάλη σημασία το αν τα θέσεις στο πλαίσιο μιας ευρύτερης ατζέντας. Κυρίως, όμως, μεγαλύτερη σημασία ξέρετε τι έχει; Το πώς γίνονται αποδεκτά όταν τα θέτει ο Έλληνας Πρωθυπουργός. Χθες το ζήτημα της Κύπρου και η εμφαντική του υπογράμμιση ότι δεν θα δεχθούμε ποτέ δύο κράτη στην Κύπρο έγιναν δεκτά με θερμά χειροκροτήματα από τα δύο αμερικανικά νομοθετικά σώματα. Έχετε να πείτε κάτι ανάλογο για τον κ. Τσίπρα;

Σε κάθε περίπτωση, κύριε Ζαχαριάδη, εμείς δεν αρνούμαστε ούτε ότι υπάρχει ακρίβεια ούτε τίποτα και λέμε ότι στο πλαίσιο των δυνατοτήτων που υπάρχουν προσπαθούμε να αμβλύνουμε αυτές τις εντυπώσεις.

Όμως, δεν μας είπατε κι εσείς κουβέντα. Ο ειδικός φόρος κατανάλωσης επί ΣΥΡΙΖΑ πόσο μειώθηκε; Μήπως αυξήθηκε; Μήπως επί ΣΥΡΙΖΑ είχαμε 45 δολάρια τιμή αργού πετρελαίου και τιμή βενζίνης 1,70; Αναλογικά πότε ήταν η μεγαλύτερη αύξηση και πότε πλήρωνε ακριβότερα τα καύσιμα ο ελληνικός λαός, κύριε Ζαχαριάδη;

**ΠΡΟΕΔΡΕΥΩΝ (Γεώργιος Λαμπρούλης):** Κύριε Μπουκώρο, ολοκληρώστε, παρακαλώ.

**ΧΡΗΣΤΟΣ ΜΠΟΥΚΩΡΟΣ:** Ολοκληρώνω, κύριε Πρόεδρε.

Όταν με 130 δολάρια το αργό πετρέλαιο πληρώνει τη βενζίνη 2,20 ή όταν με 45 δολάρια την πλήρωνε 1,70; Πείτε μας αναλογικά πότε πληρώνει ακριβότερα.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Βασίλειος-Πέτρος Σπανάκης από τη Νέα Δημοκρατία.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, η σημερινή συνεδρίαση διεξάγεται μετά από μια ιστορική παρέμβαση, ιστορική παρουσία, ιστορική ομιλία του Έλληνα Πρωθυπουργού στις Ηνωμένες Πολιτείες της Αμερικής, που μίλησε όχι μόνο ως Έλληνας Πρωθυπουργός, αλλά ως εκπρόσωπος του Ελληνισμού και αυτό πρέπει να το τονίσουμε, διότι τα όσα είδαμε και ακούσαμε έχουν πολύ μεγάλη σημασία για το μέλλον της χώρας μας, όχι μόνο σε επίπεδο γεωστρατηγικό, αλλά και σε επίπεδο οικονομικό. Αυτό θέλω να το τονίσουμε, γιατί η χώρα μας αυξάνει τον βαθμό εμπιστοσύνης προς κάθε κατεύθυνση, ώστε να είναι μια χώρα ανάπτυξης, μια χώρα για επενδύσεις.

Αυτό το λέω διότι σήμερα έρχεται ένα νομοσχέδιο του Υπουργείου Ανάπτυξης και Επενδύσεων. Δεν είναι το πρώτο νομοσχέδιο του Υπουργείου Ανάπτυξης και Επενδύσεων το οποίο καλούμαστε να συζητήσουμε και να ψηφίσουμε. Μάλιστα, το συγκεκριμένο νομοσχέδιο έχει διατάξεις που αφορούν την προστασία των καταναλωτών και είναι πάρα πολύ σημαντικό. Όταν έχουμε τέτοιες πληθωριστικές πιέσεις σε όλη την Ευρώπη, όταν έχουμε τέτοιες πληθωριστικές πιέσεις οι οποίες είναι προσωρινές, οι οποίες είναι εισαγόμενες και οι οποίες είναι κατά κύριο λόγο ενεργειακές, έρχονται η Κυβέρνηση της Νέας Δημοκρατίας, η Κυβέρνηση του Κυριάκου Μητσοτάκη και ο Υπουργός Ανάπτυξης και Επενδύσεων Άδωνις Γεωργιάδης να κάνουν μια συγκεκριμένη παρέμβαση, την οποία πρέπει να δούμε άρθρο προς άρθρο.

Επειδή, όμως, δεν θέλω να σας κουράσω, αξίζει να πούμε ότι αυτό το νομοσχέδιο έρχεται να ενισχύσει την προστασία των καταναλωτών από αθέμιτες πρακτικές και εικονικές εκπτώσεις, ενισχύει τη διαφάνεια στις συναλλαγές, επεκτείνει την προστασία των καταναλωτών και στις online αγορές. Με τις διατάξεις του νομοσχεδίου ενσωματώνονται στην ελληνική νομοθεσία για την προστασία του καταναλωτή οι βελτιώσεις που επήλθαν στους κανόνες της Ευρωπαϊκής Ένωσης μέσα από την αναθεώρηση σχετικών οδηγιών. Οι περισσότερες τροποποιήσεις αφορούν στις διατάξεις για τις αθέμιτες εμπορικές πρακτικές. Επιπλέον, προστίθενται διατάξεις αναφορικά με την αναγραφή των τιμών, οι οποίες ενισχύουν την προστασία που παρέχεται στους καταναλωτές.

Για παράδειγμα, σε κάθε ανακοίνωση περί μείωσης τιμής, υποδεικνύεται ως προγενέστερη η χαμηλότερη τιμή για διάστημα όχι μικρότερο των τελευταίων τριάντα ημερών. Οι προβλέψεις αυτές αποσκοπούν στην προστασία των καταναλωτών από παραπλανητικούς ισχυρισμούς του εμπόρου περί μείωσης των τιμών σε περίπτωση που αυτός χρησιμοποιεί τεχνητά διογκωμένες τιμές ως τιμές αναφοράς.

Επιπρόσθετα, επιτυγχάνεται η αυστηροποίηση του πλαισίου προστίμων, αλλά και η δικαιότερη αντιμετώπιση του παραβάτη, με τη διερεύνηση ύπαρξης τόσο επιβαρυντικών σε βάρος του όσο και ελαφρυντικών υπέρ του περιστάσεων. Ειδικές κυρώσεις προβλέπονται για εικονικές εκπτώσεις, προσφορές και μη νόμιμη λειτουργία της αγοράς. Το Υπουργείο Ανάπτυξης δίνει μεγάλη έμφαση στη σωστή λειτουργία της αγοράς και αυτό το αποδεικνύουμε με τους συνεχείς ελέγχους στην αγορά, την επιβολή προστίμων και την καταγραφή των αποθεμάτων που εμείς φέραμε.

Θα με ρωτήσετε τώρα: «Φτάνουν όλα αυτά όταν έχεις μια τέτοια κατάσταση στην ευρωπαϊκή και στην παγκόσμια αγορά;». Φυσικά και δεν φτάνουν, όμως εμείς τολμάμε να κάνουμε τιμές. Για παράδειγμα, προβλέπεται η δημοσιοποίηση των ονομάτων όσων παρανομούν. Είναι κάτι που το λέγατε εσείς της Αντιπολιτεύσεως και είδατε ότι η Κυβέρνησή μας με συγκεκριμένη νομοθετική ρύθμιση το έκανε πράξη. Η αξιολογούμενη ρύθμιση έχει ξεκάθαρο σκοπό την προστασία του καταναλωτή. Συνεισφέρει στην ορθή λειτουργία της αγοράς και ενισχύει τη γενική ευημερία των καταναλωτών.

Με δυο λόγια, τι επιτυγχάνεται με το νομοσχέδιο αυτό;

Πρώτον, διασφαλίζεται η προστασία των καταναλωτών από παραπλανητικούς ισχυρισμούς του εμπόρου στην περίπτωση ανακοίνωσης περί μείωσης των τιμών.

Δεύτερον, ενισχύεται η διαφάνεια για τους καταναλωτές στις online αγορές με τον καθορισμό απαιτήσεων ενημέρωσης του καταναλωτή από τον προμηθευτή.

Τρίτον, θεσπίζονται κανόνες για την προστασία των νόμιμων συμφερόντων των καταναλωτών όσον αφορά ορισμένες παραπλανητικές πρακτικές marketing ή πώλησης.

Τέταρτον, προστίθενται ενδεικτικά κριτήρια για την επιβολή κυρώσεων, καθώς και νέες προβλέψεις για την επιβολή κυρώσεων σε εκτεταμένες παραβάσεις.

Θέλω να κάνω ειδική αναφορά στο άρθρο για την ψυχική υγεία των ανήλικων καταναλωτών. Προβλέπεται η έκδοση κωδίκων δεοντολογίας για την προστασία της ψυχικής υγείας των ανήλικων καταναλωτών από τις πρακτικές επιχειρήσεων που διαθέτουν δωρεάν ή έναντι αμοιβής τη χρήση ηλεκτρονικών παιχνιδιών και λοιπών ψηφιακών εφαρμογών στους καταναλωτές σε χώρους όπου έχουν πρόσβαση και ανήλικοι, καθώς και η επιβολή κυρώσεων σε περίπτωση παράβασης των διατάξεών τους.

Σημαντικές είναι οι διατάξεις που διευκολύνουν τη λειτουργία των δευτεροβάθμιων συνδικαλιστικών οργάνων, δηλαδή των ομοσπονδιών, των πωλητών λαϊκών αγορών, όπως και οι διατάξεις για την αρμοδιότητα για την έκδοση, χορήγηση, μεταβίβαση και ανανέωση αδειών πωλητών λαϊκών αγορών.

Με το άρθρο 28 αίρονται οι ερμηνευτικές δυσκολίες του υφιστάμενου ρυθμιστικού πλαισίου του ν.4849/2021 ως προς την αρμοδιότητα των περιφερειών για την έκδοση, τη χορήγηση, τη μεταβίβαση και την ανανέωση αδειών παραγωγών και επαγγελματιών πωλητών σε λαϊκές αγορές.

Κυρίες και κύριοι συνάδελφοι, το ερώτημα είναι το εξής: Το νομοσχέδιο αυτό λύνει προβλήματα και βελτιώνει την προστασία των καταναλωτών; Ή απάντηση είναι ξεκάθαρα «ναι». Ενσωματώνει ευρωπαϊκές οδηγίες στην ελληνική νομοθεσία, κάτι που είναι και υποχρέωσή μας; Φυσικά ναι. Είναι τόσο απλά τα πράγματα. Μπορείτε να συγκρίνετε πώς λειτουργεί σήμερα η αγορά με αυτές τις συνθήκες σε σχέση με το παρελθόν.

Στο νομοσχέδιο αυτό έρχονται επίσης σημαντικές τροπολογίες που αξίζει να αναφέρουμε, όπως αυτή του Υπουργείου Τουρισμού με το πρόγραμμα «Τουρισμός για Όλους» σε μια σημαντική περίοδο.

Επιτρέψτε μου να αναφερθώ σε μια ακόμα τροπολογία του Υπουργείου Ανάπτυξης, που με το άρθρο 4 εισάγονται τροποποιήσεις στο άρθρο 5του ν.4062/2012 για τον μητροπολιτικό πόλο Ελληνικού - Αγίου Κοσμά, ένα έργο που αφορά την εκλογική μου περιφέρεια και όχι μόνο. Προβλέπεται ότι οι προεγκρίσεις οικοδομικών αδειών που απαιτούνται, έχουν τριετή διάρκεια και καθορίζεται ειδική διαδικασία για την έκδοσή τους.

Στόχος είναι να προχωρήσουν με γρηγορότερο ρυθμό οι εργασίες στο πολύτιμο και πολύ σημαντικό αυτό έργο για την ελληνική οικονομία.

Κυρίες και κύριοι συνάδελφοι, νομίζω ότι όλες οι πτέρυγες του Κοινοβουλίου πρέπει να υπερψηφίσουν, όλοι πρέπει να ψηφίσουμε αυτό το νομοσχέδιο. Δεν είναι δικαιολογία το «δεν προλάβαμε» που λένε οι συνάδελφοι του ΣΥΡΙΖΑ. Εμείς στη Νέα Δημοκρατία προλαβαίνουμε γιατί θέλουμε και γιατί γνωρίζουμε. Γι’ αυτό, λοιπόν, πρέπει να υπερψηφίσουμε και αυτό το νομοσχέδιο, το οποίο είναι μέρος της μεταρρυθμιστικής μας πολιτικής.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ολοκληρώθηκε ο κατάλογος των ομιλητών.

Θα δώσουμε τώρα τον λόγο στον Κοινοβουλευτικό Εκπρόσωπο του Κομμουνιστικού Κόμματος Ελλάδας, τον Νίκο Καραθανασόπουλο και θα ακολουθήσουν δευτερολογίες των εισηγητών και ειδικών αγορητών –όσων επιθυμούν- και θα κλείσει ο Υπουργός.

Ορίστε, κύριε συνάδελφε, έχετε τον λόγο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ πολύ, κύριε Πρόεδρε.

Κύριε Υπουργέ, το ΚΚΕ κάθε άλλο παρά μικρόψυχο είναι. Μιλήσατε για επιτυχία του Πρωθυπουργού. Εμείς θα βάλουμε και ένα ερωτηματικό, επιτυχία για ποιον; Άμα δούμε ποιος τον χειροκρότησε, ποιοι τον χειροκρότησαν, τότε μπορούμε να καταλάβουμε για ποιους ήταν επιτυχία. Και επί της ουσίας εμείς θα θυμίζουμε πάντοτε τα πραγματικά γεγονότα της ιστορίας και δεν θα είμαστε με τους αναθεωρητές. Θα θυμίζουμε, δηλαδή, ότι αυτό που εσείς αποκαλέσατε φάρο, ναό της δημοκρατίας –πώς το είπατε;- το Αμερικάνικο Κοινοβούλιο-Κογκρέσο δεν είναι τίποτε άλλο παρά το πολιτικό επικάλυμμα των εκατοντάδων ιμπεριαλιστικών επεμβάσεων όπου γης, για να προστατέψουν οι Αμερικάνοι τα ζωτικά τους συμφέροντα, όπου οι λαοί θρήνησαν εκατομμύρια νεκρούς. Δεν είναι τίποτε άλλο παρά το πολιτικό επικάλυμμα των δεκάδων πραξικοπημάτων που έκαναν οι Αμερικάνοι σε διάφορες περιοχές της γης, των εκατοντάδων χιλιάδων δολοφονιών. Γιατί αν μιλάμε για δημοκρατία, μιλάμε για τη «δημοκρατία της Coca-Cola».

Έτσι, λοιπόν, τον χειροκρότησαν οι Αμερικάνοι γερουσιαστές, πρόεδροι και αντιπρόεδροι. Γιατί; Γιατί ακριβώς ισχυροποίησε, έδωσε εγγυήσεις ο Πρωθυπουργός, έδωσε γη και ύδωρ για την ισχυροποίηση του αμερικανονατοϊκού ιμπεριαλιστικού παράγοντα και της παρουσίας του στη Νοτιοανατολική Μεσόγειο. Έδωσε εγγυήσεις για τη βαθύτερη εμπλοκή της Ελλάδας στους επικίνδυνους σχεδιασμούς, για τη συμμετοχή της Ελλάδας στον πόλεμο που διεξάγουν οι Αμερικάνοι με το ΝΑΤΟ από τη μία μεριά και οι Ρώσοι από την άλλη στο έδαφος της Ουκρανίας. Έδωσε περαιτέρω εγγυήσεις για τη μετατροπή της χώρας μας σε σημαιοφόρο των αμερικάνικων και νατοϊκών σχεδιασμών και συμφερόντων στην περιοχή, για τη μετατροπή της σε ορμητήριο. Βεβαίως, αυτό δεν είναι μόνο επίτευγμα του σημερινού Πρωθυπουργού και της Κυβέρνησης, αλλά έβαλε πολύ αποφασιστικά το χέρι της και η προηγούμενη κυβέρνηση, η κυβέρνηση των ΣΥΡΙΖΑ - ΑΝΕΛ. Έδωσε εγγυήσεις για μετατροπή, λοιπόν, σε ένα ορμητήριο αυτών των σχεδιασμών, αλλά και ταυτόχρονα και πόλο προσέλκυσης αντιποίνων από την άλλη μεριά, δηλαδή από τον ρωσικό παράγοντα, όπως πολλές φορές το έχουν δηλώσει και πολύ καθαρά.

Έδωσε εγγυήσεις ότι θα συνεχιστούν τα νέα εξοπλιστικά προγράμματα-μαμούθ με την αγορά των F-35, τα οποία είναι καθαρά επιθετικά όπλα, οπλικά συστήματα νέας γενιάς, που εντάσσονται και εξυπηρετούν τους αμερικανονατοϊκούς σχεδιασμούς και όχι την προάσπιση των εδαφικών και κυριαρχικών δικαιωμάτων της χώρας μας, γιατί εγγυήθηκε ότι θα προωθηθούν χωρίς ταλαντεύσεις οι αμερικανικοί σχεδιασμοί για την ενέργεια στον νέο ενεργειακό χάρτη που διαμορφώνεται στη χώρα μας, με τη μετατροπή της Αλεξανδρούπολης όχι μόνο σε στρατιωτικό αμερικανονατοϊκό κόμβο, αλλά και σε ενεργειακό κόμβο, για να μπορέσει να προωθηθεί στα Βαλκάνια και στην Ανατολική Ευρώπη το πανάκριβο αμερικάνικο LNG στο πλαίσιο της αντικατάστασης του ρώσικου φυσικού αερίου.

Δεν είναι αυτοί λόγοι πολύ σημαντικοί για να πανηγυρίζει και να καταχειροκροτεί το αμερικάνικο πολιτικό προσωπικό;

Και όλα αυτά, βεβαίως, ενταγμένα στο πλαίσιο της αναβάθμισης της θέσης της ελληνικής άρχουσας τάξης, για να μπορέσει να συμμετάσχει στο πλιάτσικο ενάντια στους λαούς που γίνεται στην περιοχή και στην ευρύτερη περιοχή και βεβαίως, για να ισχυροποιηθούν και να εξυπηρετηθούν τα συμφέροντα των Ελλήνων εφοπλιστών που έχουν τον μεγαλύτερο στόλο σε παγκόσμιο επίπεδο στη μεταφορά του υγροποιημένου φυσικού αερίου, του LNG.

Αυτοί, ναι, έχουν κάθε λόγο να χειροκροτούν τον Έλληνα Πρωθυπουργό.

Ο ελληνικός λαός γιατί να τον χειροκροτεί, όμως; Γιατί πρέπει να χειροκροτήσει για κάτι για το οποίο πληρώνει σήμερα ακόμη ένα πολύ βαρύ τίμημα, βαρύ τίμημα που αφορά τόσο το νέο ενεργειακό μίγμα, το οποίο θα είναι πολύ πιο ακριβό και θα διευρύνει ακόμα περισσότερο την ενεργειακή φτώχεια που τσακίζει ευρύτερα λαϊκά στρώματα -που πληρώνουν πολύ βαρύ τίμημα για τα εξοπλιστικά προγράμματα τα ήδη σημερινά που δρομολογούνται, αλλά και αυτά που θα δρομολογηθούν- και που θα πληρώσει πολύ πιο ακριβά αυτό το ταξίδι την επόμενη μέρα; Για να μη μιλήσουμε και για τους υπαρκτούς κινδύνους να οδηγηθεί στο να χύσει ακόμη και το αίμα του για να εξυπηρετηθούν αυτοί οι ιμπεριαλιστικοί σχεδιασμοί.

Βεβαίως, την Κυβέρνηση τη χειροκροτούν με τον τρόπο τους και τα υπόλοιπα αστικά κόμματα. Είδαμε την αφωνία του Κινήματος Αλλαγής - ΠΑΣΟΚ -δεν άρθρωσαν κουβέντα σήμερα!- αλλά και την τοποθέτηση του ΣΥΡΙΖΑ, ο οποίος επί της ουσίας τι ζητούσε; Ζητούσε περισσότερα ανταλλάγματα, περισσότερες δεσμεύσεις -από ποιους;- από αυτούς που δολοφονούν τους λαούς, από αυτούς που αποτελούν παράγοντα αποσταθεροποίησης συνολικά στην περιοχή, που δεν αναγνωρίζουν σύνορα. Από αυτούς δεσμεύσεις; Αν είναι δυνατόν να ζητάς δέσμευση ότι ο λύκος δεν θα επιτεθεί στο κοπάδι και να είσαι σίγουρος ότι θα τηρήσει αυτή του τη δέσμευση!

Από αυτή την άποψη, λοιπόν, εμείς το λέμε καθαρά ότι πρέπει να ανησυχεί ακόμη περισσότερο ο λαός μας μπροστά στον κίνδυνο να οξυνθεί ο ανταγωνισμός με την Τουρκία και η τουρκική επιθετικότητα, γιατί αυτό το ταξίδι του Έλληνα Πρωθυπουργού δρομολόγησε, άνοιξε ακόμη περισσότερο το έδαφος για τις επικίνδυνες διευθετήσεις στο Αιγαίο και στην Ανατολική Μεσόγειο με βάση τα αμερικανονατοϊκά συμφέροντα περί συνδιαχείρισης της περιοχής, άρα σε βάρος των κυριαρχικών δικαιωμάτων της χώρας μας.

Το ΚΚΕ, κύριε Υπουργέ, με συνέπεια όλες αυτές τις δεκαετίες της ζωής του ήταν απέναντι σε κάθε ιμπεριαλιστικό πόλο και δεν θα επιλέξει ιμπεριαλιστικό στρατόπεδο, δεν θα επιλέξει ληστή.

Και από αυτή την άποψη, θεωρεί ότι οι δεκάδες χιλιάδες οι οποίες διαδήλωσαν σε όλη την Ελλάδα την ημέρα που συζητιόταν στο ελληνικό Κοινοβούλιο η νέα ελληνοαμερικάνικη αμυντική συμφωνία θα συνεχίσουν την πάλη τους και μάλιστα, θα βγουν ακόμη πιο μαζικά, ακόμη πιο αποφασιστικά στο αντιιμπεριαλιστικό διήμερο στις 21 και 22 Μαΐου -που θα κλιμακωθεί με τη μαραθώνια πορεία ειρήνης- που διοργανώνουν σε όλη την Ελλάδα οι επιτροπές ειρήνης, εργατικά σωματεία ενάντια σε αυτή τη νέα συμφωνία για την απεμπλοκή της χώρας μας από το αμερικανονατοϊκό ιμπεριαλιστικό στρατόπεδο και τον πόλεμο απέναντι στην Ουκρανία, για το ξήλωμα των αμερικανονατοϊκών βάσεων από τη χώρα μας, για την επιστροφή όλων των ελληνικών στρατιωτικών δυνάμεων από το εξωτερικό και για να μη φύγει κανένας Έλληνας αξιωματικός και φαντάρος έξω από τα σύνορα.

Ας περάσουμε τώρα στο νομοσχέδιο που συζητάμε. Πρόκειται για μία ευρωπαϊκή οδηγία η οποία ενσωματώνεται στο ελληνικό νομικό πλαίσιο για την προστασία του καταναλωτή. Βεβαίως η έννοια «καταναλωτής» είναι μία ευρεία έννοια. Εμάς μας ενδιαφέρει η προστασία των λαϊκών στρωμάτων από διάφορες αθέμιτες πρακτικές. Όμως, επί της ουσίας αποφεύγετε να ανοίξετε ακόμη πιο πλατιά τη συζήτηση σχετικά με το αν αυτό το νομοσχέδιο και αυτά τα οποία προβλέπει μπορούν να προστατεύσουν τα λαϊκά στρώματα από την τεράστια ακρίβεια την οποία έχουν να αντιμετωπίσουν και που δεν μπορεί ένα πολύ μεγάλο κομμάτι των λαϊκών στρωμάτων να ικανοποιήσει τις βασικές του ανάγκες. Γι’ αυτή την επίθεση της ακρίβειας δεν υπάρχει τίποτα στο νομοσχέδιο, ούτε βεβαίως και θα μπορούσε να υπάρξει, γιατί και η Ευρωπαϊκή Ένωση που είναι δική της οδηγία, αλλά και η σημερινή Κυβέρνηση που το υλοποιεί έχουν βαρύτατες ευθύνες γι’ αυτό ακριβώς το νέο κύμα ακρίβειας που τσακίζει τα λαϊκά εισοδήματα.

Ευθύνες έχουν και η σημερινή Κυβέρνηση, αλλά και οι προηγούμενες, γιατί η ψευδεπίγραφη αντιπαράθεση που γίνεται ανάμεσα στην Κυβέρνηση, τον ΣΥΡΙΖΑ από την άλλη μεριά και το ΚΙΝΑΛ για το αν η Κυβέρνηση κάνει ουσιαστικούς ελέγχους για την πάταξη της αισχροκέρδειας και της κερδοσκοπίας είναι μια συζήτηση η οποία αφορά την κορυφή του παγόβουνου και όχι συνολικά το παγόβουνο της ακρίβειας. Διότι μέσα από αυτόν τον τρόπο προσπαθείτε να συγκαλύψετε τις πραγματικές ευθύνες και τους πραγματικούς υπαίτιους της ακρίβειας, που δεν είναι άλλος στον τομέα της ενέργειας, για παράδειγμα, από την ευρωενωσιακή πολιτική της απελευθέρωσης της αγοράς ηλεκτρικής ενέργειας, της απολιγνιτοποίησης και της πράσινης μετάβασης. Πρόκειται για μια επιλογή που εξυπηρετεί τα συμφέροντα του κεφαλαίου και των επιχειρηματικών ομίλων και έχει ως αποτέλεσμα την επιβολή ενός πολύ ακριβού ενεργειακού μείγματος, γιατί η ενεργειακή φτώχεια δεν είναι σημερινό φαινόμενο. Ενεργειακή φτώχεια έχουν και τα προηγούμενα χρόνια της μετάβασης και της απελευθέρωσης.

Πρόκειται, λοιπόν, για ένα πολύ ακριβό μείγμα που το πληρώνει πολύ ακριβά ο λαός, που επέβαλε νέα τέλη και νέους φόρους, με αποτέλεσμα να έχουμε έναν ακόμη παράγοντα ανόδου των τιμών, για να μπορέσει να καταστεί ο λιγνίτης πολύ πιο ακριβός άρα και ασύμφορος και να αντικατασταθεί από το εισαγόμενο φυσικό αέριο που αποτελεί το στρατηγικό καύσιμο μετάβασης που επέβαλε το Χρηματιστήριο της Ενέργειας, για να μπορέσουν, ακριβώς, να εξυπηρετηθούν τα συμφέροντα αυτών των επιχειρηματικών ομίλων που δραστηριοποιούνται στον τομέα της ενέργειας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ταυτόχρονα, είναι γεγονός ότι ο ιμπεριαλιστικός ανταγωνισμός για τον έλεγχο των ενεργειακών πηγών και των ενεργειακών διαδρομών οδήγησε σε αυτό το ράλι της ακρίβειας, ενώ το εκτόξευσε ακόμη περισσότερο και ο πόλεμος που αποτελεί το αποτέλεσμα αυτού του ανταγωνισμού, με αποτέλεσμα να οδηγήσει τις τιμές σε αυτά τα δυσθεώρητα επίπεδα.

Μάλιστα, η επόμενη μέρα θα είναι ακόμη πιο δύσκολη, ανεξαρτήτως της έκβασης του πολέμου. Και θα είναι ακόμη πιο δύσκολη, γιατί το νέο μείγμα που δρομολογεί η Ευρωπαϊκή Ένωση θα είναι ακόμη πιο ακριβό, γιατί επιταχύνει τις «πράσινες» επενδύσεις και, βεβαίως, και την αξιοποίηση του υγροποιημένου φυσικού αερίου που είναι πολύ πιο ακριβό από το αεριοποιημένο φυσικό αέριο στο όνομα της αποδέσμευσης από το ρώσικο φυσικό αέριο.

Αυτό, λοιπόν, το μείγμα θα το πληρώνει και θα συνεχίσει να το πληρώνει πολύ ακριβά ο ελληνικός λαός. Μάλιστα η μεγάλη αντίφαση την οποία και συγκαλύπτετε, είναι το γεγονός ότι η χώρα μας είναι πάρα πολύ πλούσια σε πηγές ενέργειας οι οποίες δεν αξιοποιούνται στο όνομα της παραγωγής φθηνής ενέργειας για τις ανάγκες του λαού μας. Τέτοιες ενέργειες θα μπορούσαν να σταθεροποιήσουν και να παρέχουν ασφάλεια στο ενεργειακό μείγμα και στο ενεργειακό σύστημα και ταυτόχρονα να μπορούμε και να εξαγάγουμε.

Από αυτή την άποψη, εμείς λέμε καθαρά ότι χρειάζεται άμεσα αλλαγή αυτού του μείγματος και γι’ αυτό, ακριβώς, ζητάμε την κατάργηση των τελών ρύπων και την αξιοποίηση του εγχώριου λιγνίτη, την αποδέσμευση της χώρας μας από τις κυρώσεις απέναντι στη Ρωσία και την αξιοποίηση του συνόλου των εγχώριων τίτλων μαζί με την κατάργηση των διαφόρων φόρων που επιβαρύνουν ακόμη περισσότερο τις τιμές της ενέργειας.

Και το λέω αυτό, κύριε Υπουργέ, γιατί αναφερθήκατε στην πορεία που έχει πάρει, για παράδειγμα, το πετρέλαιο σε διεθνές επίπεδο και λόγω του πολέμου. Όμως, την ίδια στιγμή που αυξάνεται η τιμή του πετρελαίου, στη χώρα μας η «ENERGEAN OIL» εξακολουθεί να μην αξιοποιεί τα κοιτάσματα του Πρίνου και να έχει πετάξει στον δρόμο τους εργαζόμενους που δούλευαν στα κοιτάσματα και στις εγκαταστάσεις της στον Πρίνο. Γιατί το κάνει αυτό; Διότι, βεβαίως, τα συμφέροντά της βρίσκονται σε άλλη λογική.

Έτσι, λοιπόν, εμείς λέμε καθαρά ότι το βασικό ζήτημα για τα προβλήματα που αντιμετωπίζει ο λαός είναι ακριβώς τι βρίσκεται στο επίκεντρο της κάθε πολιτικής, στο επίκεντρο της πολιτικής της Ευρωπαϊκής Ένωσης, της ελληνικής Κυβέρνησης, των άλλων κομμάτων, του ΣΥΡΙΖΑ, του ΠΑΣΟΚ - ΚΙΝΑΛ. Είναι το πώς η οικονομική ανάπτυξη θα εξυπηρετήσει τα κέρδη και τα συμφέροντα των επιχειρηματικών ομίλων.

Στον δικό μας προβληματισμό βρίσκεται το πώς η όποια παραγωγική ανάπτυξη θα έχει στο επίκεντρό της την ικανοποίηση των λαϊκών αναγκών. Και αυτή,, ακριβώς είναι η ειδοποιός διαφορά που βρίσκεται πίσω από κάθε πρόβλημα που αντιμετωπίζει η λαϊκή οικογένεια που βρίσκεται πίσω από το πρόβλημα. Για παράδειγμα, υπάρχει το συγκεκριμένο αναπτυξιακό μοντέλο, όπου επί της ουσίας στο δικό σας επίκεντρο μπαίνει η εξωστρέφεια της ελληνικής οικονομίας και η αξιοποίηση των συγκριτικών πλεονεκτημάτων, αλλά συγκριτικών πλεονεκτημάτων όχι για την ικανοποίηση των αναγκών του λαού -γιατί τότε θα είχαμε άλλες προτεραιότητες-, αλλά για την κερδοφορία του κεφαλαίου. Γι’ αυτό, για παράδειγμα, είναι υπερμεγέθης ο τομέας του τουρισμού, όπου αναδεικνύει όχι μόνο τον ανορθολογισμό του καπιταλιστικού συστήματος αλλά και την τεράστια σπατάλη πόρων αλλά και την τεράστια καταστροφή παραγωγικών δυνάμεων.

Αυτή, ακριβώς, η αιτία βρίσκεται και πίσω από την άλλη πλευρά των προβλημάτων, την άλλη όψη του νομίσματος των προβλημάτων που αντιμετωπίζουν τα λαϊκά στρώματα, δηλαδή πίσω από τη διαχρονική επίθεση στα εισοδήματά τους μέσα από τη διαμόρφωση ενός μηχανισμού για την αναπαραγωγή ενός πολύ φθηνού και αναλώσιμου εργατικού δυναμικού και, βεβαίως, μέσα από το τσάκισμα των λαϊκών εισοδημάτων που σχετίζεται άμεσα και με τη φοροεπιδρομή που δέχονται αλλά και με την εμπορευματοποίηση της υγείας και της παιδείας.

Αυτά είναι τα βασικά προβλήματα, τα οποία οι δικές σας πολιτικές όχι μόνο δεν τα αντιμετωπίζουν αλλά και αποτελούν παράγοντα επιδείνωσης της θέσης της λαϊκής οικογένειας. Υπάρχει, όμως, ζήτημα προστασίας του καταναλωτή; Βεβαίως και υπάρχει ζήτημα. Γιατί υπάρχει ζήτημα προστασίας; Διότι το κυνήγι του κέρδους κάνει αδυσώπητος τους επιχειρηματικούς ομίλους, όχι μόνο να παραβιάζουν τη νομοθεσία αλλά να φτάνουν και μέχρι τον πόλεμο για να μπορέσουν να αυξήσουν τα κέρδη τους.

Από αυτή την άποψη, εμείς λέμε καθαρά ότι αποτελεί πολιτική υποκρισία και της Κυβέρνησης αλλά και των άλλων κομμάτων το ενδιαφέρον τους για την προστασία του καταναλωτή, όταν με τις δικές τους πολιτικές έχουν οδηγήσει σε αυτή την κατάσταση την εργατική τάξη και τα υπόλοιπα λαϊκά στρώματα. Άρα, το καλύτερο μέσο προστασίας των δικαιωμάτων των εργαζόμενων και του λαού αποτελεί η οργάνωση της πάλης απέναντι στους πραγματικούς υπεύθυνους της εικόνας που έχουμε, της μεγάλης δηλαδή διεύρυνσης της ψαλίδας ανάμεσα στις υπαρκτές δυνατότητες και στο επίπεδο ικανοποίησης των αναγκών.

Και αυτή, ακριβώς, την ψαλίδα πρέπει ο λαός με την πάλη του να τη σπάσει και να αντιστοιχήσει τις παραγωγικές δυνατότητες με το επίπεδο ικανοποίησης των αναγκών, που σημαίνει ρήξη και ανατροπή αυτής της καπιταλιστικής βαρβαρότητας που ζούμε σήμερα.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Καραθανασόπουλο.

Συνεχίζουμε με τις δευτερολογίες των εισηγητών και των ειδικών αγορητών.

Ο κ. Πάνας ζήτησε τον λόγο.

Ορίστε, κύριε Πάνα, έχετε τον λόγο για δύο, τρία λεπτά.

**ΑΠΟΣΤΟΛΟΣ ΠΑΝΑΣ:** Κύριε Υπουργέ, με εκπλήξατε δυσάρεστα σήμερα με τον τόνο της τοποθέτησής σας, γιατί σε ένα τόσο σημαντικό νομοσχέδιο για την προστασία των καταναλωτών, όπου καταθέσαμε προτάσεις για ακόμα μια φορά και σε σχέση και με το προηγούμενο νομοσχέδιο σε ό,τι αφορά τα επιμελητήρια, θελήσατε να μας επαναφέρετε στην τάξη γιατί δεν τοποθετηθήκαμε για την επίσκεψη του Πρωθυπουργού.

Εγώ είμαι μεγαλόψυχος και θα ικανοποιήσω αυτό το οποίο θέλετε. Θα σας πω ότι, πράγματι, ήταν μια πάρα πολύ ωραία εικόνα το να βλέπουμε τον Πρωθυπουργό να τον χειροκροτούν στο Κογκρέσο. Το ζήτημα, όμως, δεν είναι η ουσία, το αποτέλεσμα αυτής της συνάντησης; Δεν πρέπει, δηλαδή, να υπάρχει μια ενημέρωση για να τοποθετηθούμε στο πιο σημαντικό όργανο που είναι το Κοινοβούλιο; Ή μετρά η επικοινωνία;

Άκουσα, επίσης, να λέτε ότι δεν σας ενδιαφέρει τι λένε τα επιμελητήρια. Ωραία! Δεν μας ενδιαφέρει τι λένε τα επιμελητήρια. Δεν μας ενδιαφέρει τι λένε οι ενώσεις καταναλωτών. Δεν μας ενδιαφέρει τι λέει η Πανελλήνια Ομοσπονδία Πρατηριούχων. Τότε, ποιος σας ενδιαφέρει; Αυτοί δεν είναι η παραγωγική βάση της χώρας στην προκειμένη περίπτωση σε συγκεκριμένα θέματα;

Ξέρετε, δεν μπορώ όταν με ρωτάει η συνάδελφος κ. Γιαννακοπούλου γιατί δεν μειώνετε τον φόρο κατανάλωσης, η απάντηση να είναι «Γιατί, το ΠΑΣΟΚ τι έκανε τότε;» Όχι. Αυτή δεν είναι απάντηση. Δεν αξίζει στον Άδωνι Γεωργιάδη η συγκεκριμένη απάντηση. Και επειδή μιλήσατε για κοστολογημένα μέτρα, έχουμε ξαναπεί ότι θεωρούμε ότι με την αύξηση των εσόδων από τον φόρο κατανάλωσης το 2021 και το πρώτο εξάμηνο του 2022 δίνεται η δυνατότητα για να καλυφθεί, το πρώτον, έως τον Ιανουάριο του 2022 μια μικρή μείωση, για να μπορέσουν να αντέξουν οι καταναλωτές. Είναι κάτι συγκεκριμένο. Εκτός αν τα συγκεκριμένα έσοδα συμφωνήσουμε ότι πηγαίνουν κάπου αλλού. Να το ξέρουμε.

Επίσης, σε ό,τι αφορά τις τροπολογίες, θέλω να πω ότι πρέπει κάποια στιγμή να τελειώσει η συγκεκριμένη πρακτική να παίρνουμε τροπολογίες έντεκα η ώρα το βράδυ και να μη δίνεται η δυνατότητα έστω να υπάρχει μία διαβούλευση σε τρεις επιτροπές τις οποίες κάνουμε. Και ξέρετε, το κλίμα είναι ιδιαίτερα θετικό. Ερχόμαστε συναινετικά σε ακόμα ένα νομοσχέδιο.

Άρα, λοιπόν, θέλω να πω ότι η σημερινή τοποθέτηση ήταν εκτός του κλίματος και της φιλοσοφίας που είχαμε ως παράταξη στο σημερινό νομοσχέδιο. Ας κρατήσουμε ότι η χώρα, πραγματικά, βρίσκεται σε μια πολύ δύσκολη στιγμή και ας δώσουμε όλοι το στίγμα της πολιτικής συναίνεσης αλλά και των κύριων πολιτικών πεπραγμένων τα οποία θέλουμε.

Ευχαριστώ πάρα πολύ.

**ΠΡΟΕΔΡΕΥΩΝ (Γεώργιος Λαμπρούλης):** Καλώς. Ευχαριστούμε τον κ. Πάνα.

Ορίστε, κύριε Μαμουλάκη, έχετε τον λόγο.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ευχαριστώ, κύριε Πρόεδρε.

Εν κατακλείδι αυτής της διαδικασίας νομοθέτησης, θα έλεγα ότι η ευρωπαϊκή οδηγία για την οποία έχουμε τοποθετηθεί εκ προοιμίου, είναι στη σωστή κατεύθυνση και όλα διαφαίνονταν μέχρι και χθες ότι θα κυλούσαν ομαλά. Η περιπέτεια της τροπολογίας του Ελληνικού, αλλά και γενικότερα η προσπάθεια νομοθέτησης σε τελείως λάθος κατεύθυνση, χωρίς να υπάρχει η κατάλληλη συζήτηση και ζύμωση και ειδικά οι διατάξεις τις οποίες συζητήσαμε και στην τοποθέτησή μας νωρίτερα, κύριε Πρόεδρε και κύριε Υπουργέ, νομίζω ότι δεν τιμούν ούτε το Υπουργείο ούτε την Κυβέρνηση γενικότερα. Θα μπορούσε κάλλιστα να συζητηθεί εφόσον είναι τόσο κομβικό. Το τονίζω, δέκατη όγδοη τροπολογία σε δυόμισι χρόνια!

Δράττομαι της ευκαιρίας να ξεκαθαρίσω και στον κόσμο ο οποίος μας βλέπει, αλλά και στο ελληνικό Κοινοβούλιο, στην Εθνική Αντιπροσωπεία, το εξής: Η δομική σας επιχειρηματολογία εδράστηκε εν όψει του Ελληνικού στο ότι υπάρχει ένα προεδρικό διάταγμα που, πράγματι, επί των ημερών μας ωρίμασε και εκπονήθηκε. Είναι ένα προεδρικό διάταγμα όμως που μιλάει και έχει ως ευαγγέλιο τις χρήσεις γης και ουχί τη δόμηση, την κάλυψή, τις αλλαγές αυθαίρετα, ακαριαία και εν κρυπτώ του ύψους των κτηρίων και πολλών άλλων αποστάσεων, εισόδους, εξόδους, κυκλοφοριακές συνδέσεις, κ.λπ.. Γίνεται μια βίαιη αλλαγή του πολεοδομικού και χωροταξικού «status quo» της περιοχής. Αυτό φωνάζουμε δυόμισι χρόνια για το Ελληνικό, διότι αν το γνώριζαν και οι άλλοι επενδυτές-ενδιαφερόμενοι, θα ήταν τελείως διαφορετική η διαδικασία. Εδώ ξεκίνησαν όλα με ένα προεδρικό διάταγμα και μετά με βροχή πολλών ετερόκλητων ή, τέλος πάντων, τροπολογιών που ανά περίπτωση άλλαζαν το πλαίσιο. Και αυτό, ξέρετε, για εμάς τους τεχνικούς έχει καθοριστική σημασία, αλλά νομίζω και για τον πολίτη που μπορεί να καταλάβει τι συμβαίνει. Δεν μπορεί να αγοράζεις κάτι με συγκεκριμένα χαρακτηριστικά και να έρχεται οποιαδήποτε κυβέρνηση και να τα πολλαπλασιάζει και να δίνει προίκα και άλλα και άλλα και άλλα και δεν έχει τέλος. Θα έρθει και δέκατη ένατη τροπολογία; Θα φτάσουμε τις εκατό; Πού θα πάει; Και να πω ότι προχωρούσε το έργο, να πεις «εντάξει, δίνουν μία ώθηση». Μα, είναι βαλτωμένο! Το μόνο που κερδίζει το «project» του Ελληνικού εν τέλει είναι να κερδίζει ο παραχωρησιούχος χωρίς να παίξει πενιά, χωρίς να κάνει το παραμικρό, χωρίς να επενδύσει ένα σεντ! Κερδίζει σε δόμηση, σε κάλυψη, σε ύψος, στα πάντα!

Αυτό, λοιπόν, είναι πραγματικά απορίας άξιο και σας το τονίζω. Μην επικαλείστε το παράδειγμα του προεδρικού διατάγματος. Το προεδρικό διάταγμα αναφέρεται σε χρήσεις γης. Ναι, βεβαίως, αυτές αποκρυσταλλώθηκαν –οικιστικές χρήσεις, κ.λπ.- αλλά η δόμηση; Η δόμηση που εκτοξεύεται καθημερινά με τροπολογίες σας πού θα φτάσει; Πού θα φτάσει;

Και κλείνω με κάτι το οποίο έχει δει το φως της δημοσιότητας και θεωρώ ότι είναι καλό να αποσαφηνιστεί και από τον κύριο Υπουργό, γιατί η γυναίκα του Καίσαρα πρέπει και να είναι και να φαίνεται τίμια. Μιλώ για ένα ζήτημα ηθικής τάξεως. Έχει αναφερθεί ότι ένα συγγενικό πρόσωπο του κυρίου Υπουργού έχει προσληφθεί προσφάτως από την εν λόγω εταιρεία. Είναι καλό να υπάρξει ένα ξεκαθάρισμα, μία διάψευση, κάτι εν πάση περιπτώσει. Φαντάζομαι ότι και ο ίδιος ο κύριος Υπουργός θα θέλει να τοποθετηθεί επ’ αυτού.

Κλείνοντας, για να γυρίσω στο νομοσχέδιο και να καταλήξουμε, κύριε Πρόεδρε, γιατί έχουμε φθάσει ήδη απόγευμα και δεν θέλω να κουράζω, θα έλεγα ότι η κοινοτική οδηγία η οποία δεν άλλαξε το σκεπτικό, είναι σε μια κατεύθυνση, αν μη τι άλλο, προστασίας του πολίτη έστω και αργά, εν έτει 2022 –πέρυσι έπρεπε να έχει έρθει- και μας βρίσκει σύμφωνους.

Τώρα, όσον αφορά τις τροπολογίες, ξεκαθαρίσαμε την άποψή μας και τη στάση μας.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κι εγώ ευχαριστώ.

Ολοκληρώθηκε ο κύκλος των δευτερολογιών των εισηγητών και των ειδικών αγορητών. Θα δώσουμε τον λόγο τώρα στον Υπουργό κ. Γεωργιάδη για να κλείσουμε τη συζήτηση επί του νομοσχεδίου.

Ορίστε, κύριε Γεωργιάδη, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Θα προσπαθήσω, κυρίες και κύριοι συνάδελφοι, να εξηγήσω λίγο ένα προς ένα και ευχαριστώ και τον κύριο συνάδελφο για την τελευταία του ερώτηση, γιατί θα ήθελα –και πάρα πολύ μάλιστα- να τοποθετηθώ. Εννοώ να τοποθετηθώ στο προσωπικό θέμα που έχει προκύψει αλλά θα το αφήσω για το τέλος.

Αγαπητέ κύριε Πάνα, από το ΠΑΣΟΚ, διαβάζω το εξής: «Για έναν πολίτη με διπλή υπηκοότητα όπως εγώ που ασχολείται με την πολιτική και στις Ηνωμένες Πολιτείες και στην Ελλάδα όλη μου τη ζωή και ως υποψήφιος Ευρωβουλευτής του ΠΑΣΟΚ, η μεγάλη εικόνα από την ομιλία του Πρωθυπουργού στην κοινή συνεδρίαση του Κογκρέσου ήταν αυτή που έπρεπε. Απέδειξε ότι είναι ένας Ευρωπαίος ηγέτης και έστειλε ξεκάθαρο μήνυμα ότι η Ελλάδα και ο ελληνικός λαός έχουν αποφασίσει να αναμετρηθούν με τα παγκόσμια θέματα που μας στοιχειώνουν, χωρίς να εγκαταλείπουμε τις αρχές της δημοκρατίας και της ισότητας, αξίες που μοιράζονται και οι δύο χώρες. Το γεγονός ότι τόσο οι ρεπουμπλικάνοι όσο και οι δημοκρατικοί χειροκρότησαν όρθιοι πολλές φορές κατά τη διάρκεια της ομιλίας του ήταν μια σπάνια διακομματική απόλαυση. Αυτή τη φορά, μόνο υπερηφάνεια». Τάδε έφη Νίκος Παπανδρέου.

Αυτό είναι που σας έλεγα προηγουμένως –δεν το ήξερα όταν μιλούσα, η ανάρτηση έγινε κατά το διάστημα που μιλούσα- ότι δηλαδή η πολιτική χρειάζεται και μια μεγαλοψυχία. Και ο Νίκος Παπανδρέου δεν είναι Νέα Δημοκρατία ούτε υποστηρικτής του Κυριάκου Μητσοτάκη προφανώς.

Είχε, όμως, το πολιτικό θάρρος να βγει και να πει την αλήθεια, ότι η χθεσινή ομιλία του Πρωθυπουργού γέμισε με υπερηφάνεια όλους τους Έλληνες. Δεν θα χάνατε αν το λέγατε και εσείς στη Βουλή σήμερα, θα κερδίζατε. Αυτό σας είπα, ότι η μεγαλοψυχία στην πολιτική επιστρέφεται. Εσείς κάντε ό,τι θέλετε. Και το αναφέρω αυτό σε αντίστιξη με τον κ. Σκουρλέτη. Θα σας διαβάσω την τοποθέτησή του. Δεν θα την διαβάσω ολόκληρη γιατί είναι μεγάλη, θα διαβάσω μόνο το τελευταίο κομμάτι. «Και έρχεται τώρα ο κ. Μητσοτάκης και λέει στους Αμερικανούς “παίξτε τον ρόλο σας”, σαν τον έπαρχο των αποικιών που πάει στην Αρχαία Ρώμη. Γιατί να είμαστε εθνικά υπερήφανοι; Για τον αστείο παραλληλισμό του Κιέβου με το Μεσολόγγι; Ή για το χειροκρότημα που ο ίδιος ο κ. Μητσοτάκης είπε ότι ήταν μεγαλύτερο από αυτό στη Βουλή των Ελλήνων, επειδή ήταν διασκεδαστικός;» αναρωτήθηκε.

Υπάρχει ο ένας τρόπος να δείτε, κυρίες και κύριοι, την ομιλία του Πρωθυπουργού και ο άλλος τρόπος. Ο ελληνικός λαός που μας βλέπει όλους και κρίνει, τοποθετείται έναντι των δύο τρόπων ποιος είναι ο σωστός. Εγώ θα σας πω με πολύ μεγάλο σεβασμό ότι θα έπρεπε να ακολουθήσετε περισσότερο τον Νίκο Παπανδρέου και λιγότερο τον Πάνο Σκουρλέτη.

Στην άλλη αναφορά, ότι το μόνο που είπα είναι ότι δεν το έκανε το ΠΑΣΟΚ και αυτό δεν είναι αντάξιο του Άδωνι Γεωργιάδη, απαντώ: Όχι, αυτό ήταν μεγάλη στρεψοδικία. Έκανα ολόκληρη ανάλυση, στην οποία δεν είχατε καμμία απάντηση ιδεολογική, γιατί η οριζόντια μείωση του φόρου ευνοεί τους πλουσίους και όχι τους μεσαίους και τους φτωχούς. Αυτή είναι ιδεολογική τοποθέτηση. Θα μου επιτρέψετε να πω για τον εαυτό μου ότι τη θεωρώ αντάξια του Άδωνι Γεωργιάδη. Μπορεί να κάνω λάθος, αλλά επιχείρημα στο γιατί κάνω λάθος δεν άκουσα.

Το λέω πάλι πιο απλά: Έχεις περιορισμένους πόρους, δεν έχεις άπειρους. Αν είχες άπειρους, θα έκανες οριζόντια μείωση. Πώς θα μοιράσεις αυτούς τους περιορισμένους πόρους όσον αφορά τα καύσιμα; Ο ένας τρόπος είναι αυτό που λέτε και οι δύο: οριζόντια. Τι θα πει αυτό; Ότι όποιος καταναλώνει περισσότερα καύσιμα, παίρνει και το μεγαλύτερο μερίδιο από αυτούς τους περιορισμένους πόρους. Κατά τεκμήριο ποιος καταναλώνει περισσότερα καύσιμα, ο έχων ή ο μη έχων; Προφανώς ο έχων, γιατί έχει περισσότερα και μεγαλύτερου κυβισμού αυτοκίνητα τα οποία και απαιτούν περισσότερα καύσιμα. Άρα η οριζόντια μείωση των φόρων στους περιορισμένους πόρους που έχουμε, κατευθύνει τη μερίδα του λέοντος των περιορισμένων πόρων στους πλουσίους. Αυτό λέτε εσείς.

Τι λέμε εμείς; Λέμε: Όχι, επειδή οι πόροι είναι περιορισμένοι δεν πρέπει να τους σπαταλήσουμε περισσότερο προς αυτούς που δεν τους έχουν απόλυτα ανάγκη, αλλά και να τους κατευθύνουμε προς εκείνους οι οποίοι τους έχουν απόλυτα ανάγκη. Θα ήταν μια συζήτηση ως αντίλογος -το είπε περίπου ο κ. Ζαχαριάδης- που θα ήταν μια συζήτηση, κανονική συζήτηση κανονικών ανθρώπων, το να πείτε «κοιτάξτε να δείτε, ναι, αλλά το όριο των 30.000 είναι μικρό, θα έπρεπε να είναι, παραδείγματος χάριν, 50.000». Αυτό θα ήταν μια συζήτηση που θα είχε κάποιο νόημα, θα ορίζαμε, δηλαδή, αυτόν που έχει πραγματικά ανάγκη.

Ή, άλλο παράδειγμα, ότι οι πολύτεκνοι θα έπρεπε να συμπεριλαμβάνονται γιατί έχουν πολλά παιδιά και μεγαλύτερου κυβισμού αυτοκίνητα και έχουν μεγαλύτερες ανάγκες. Και αυτό θα ήταν μια λογική συζήτηση. Αλλά δεν μπορείτε να προσπερνάτε το μείζον.

Η βασική πολιτική πρόταση και των δύο είναι υπέρ των πλουσίων. Η βασική μας πολιτική απόφαση υπέρ των μεσαίων και των φτωχών. Άρα ο καθένας μας επιλέγει ποιους θα εκπροσωπήσει. Εμείς είμαστε η λαϊκή παράταξη του τόπου και υπερασπιζόμαστε τη μεσαία τάξη. Αυτοί που έχουν μεγάλου κυβισμού αυτοκίνητα -δεν λέω ότι χαίρομαι που θα πληρώνουν περισσότερα- πιστεύω ότι θα αντέξουν να πληρώνουν περισσότερα. Αυτοί που έχουν, όμως, χαμηλότερου κυβισμού αυτοκίνητα και τα φέρνουν δύσκολα βόλτα πρέπει να ενισχυθούν, γιατί αυτοί περνάν πάρα πολύ δύσκολα. Άρα, οι περιορισμένοι πόροι μας πρέπει να πάνε κατά προτεραιότητα προς αυτούς. Αυτή είναι η πολιτική μας θέση. Το προσπεράσατε κατά τη γνώμη μου κακώς. Θα ήταν μια ευκαιρία να γίνει μια ιδεολογική συζήτηση. Τώρα που επανήλθε το παλιό σας όνομα θα έχει κάποιο ενδιαφέρον. Στον ΣΥΡΙΖΑ τις ιδεολογικές συζητήσεις τις προσπερνούν.

Προς τον συνάδελφο του ΚΚΕ να πω ότι οι μόνοι στην Αίθουσα που θα είχατε απόλυτο δικαίωμα να μην πείτε τίποτα καλό για τη χθεσινή ομιλία του Πρωθυπουργού, είστε εσείς. Να το ξεκαθαρίσουμε. Θα ήταν και περίεργο εσείς να πείτε «τι ωραία ομιλία έκανε στο Κογκρέσο ο Κυριάκος Μητσοτάκης», γιατί εσείς εξ ορισμού δεν θα θέλατε να είναι στο Κογκρέσο ο Κυριάκος Μητσοτάκης, ο εκάστοτε Πρωθυπουργός της Ελλάδας. Αυτό είναι αυτονόητο για σας.

Η κριτική μου ήταν περισσότερο προς τον ΣΥΡΙΖΑ υπό την έννοια ότι κυβέρνησαν, βρέθηκαν στον Λευκό Οίκο. Εάν τους είχε γίνει πρόταση να πάει ο Τσίπρας στο Κογκρέσο, θα είχε πάει σίγουρα. Δεν ξέρω πώς θα είχε μιλήσει, καλά ή άσχημα, αλλά πάντως θα είχε πάει. Αυτό είναι το μόνο βέβαιο. Η δε κριτική του κ. Ζαχαριάδη ότι συνοδεύτηκε η ομιλία με αγορά όπλων είναι, με συγχωρείτε, κριτική που απευθύνεται σε ανθρώπους που έχουν αμνησία. Όλοι θυμόμαστε σίγουρα την ανακοίνωση του προέδρου Τραμπ, με τον κ. Τσίπρα δίπλα του, στον Λευκό Οίκο, όπου είπε ο κ. Τραμπ ότι «συμφωνήσαμε με τον Πρωθυπουργό της Ελλάδας τον κ. Τσίπρα να αγοράσει η Ελλάδα την αναβαθμισμένη έκδοση των F-16». Ήταν ένα συμβόλαιο 2,5 τρισεκατομμυρίων δολαρίων. Άρα ο κ. Τσίπρας ως Πρωθυπουργός της Ελλάδας πήγε στον Λευκό Οίκο, και επιστέγασε την συνομιλία του με τον τότε πρόεδρο των ΗΠΑ με την αγορά πολεμικών αεροσκαφών.

Πώς γίνεται η αγορά πολεμικών αεροσκαφών στον Λευκό Οίκο επί Τσίπρα να είναι εθνική επιτυχία, αλλά η εξαγγελία μελλοντικής εξαγοράς, για να είμαστε ειλικρινείς, από τον Κυριάκο Μητσοτάκη για το δικό του ταξίδι στον πρόεδρο των ΗΠΑ να είναι κάτι εκτός προγραμματισμού και απαράδεκτη και πολυτελής και δεν ξέρω και εγώ τι άλλο; Αυτό στηλίτευσε. Στην Αμερική θα έρθω λίγο μετά, γιατί θέλω να κάνω αυτή την ιδεολογική συζήτηση με εσάς.

Η υποκρισία σας -κυρίως στην Αριστερά αναφέρομαι, όχι στο ΠΑΣΟΚ γι’ αυτό- είναι απίστευτη. Ακούστε τώρα γιατί είναι απίστευτη. Ο Αριστοτέλης έχει γράψει ένα καταπληκτικό σύνολο έργων που αργότερα ονομάστηκε -δεν το είπε ο Αριστοτέλης έτσι- «Το Όργανον, της Φιλοσοφίας Χειρ». Είναι αυτό που λέμε η επιστήμη της λογικής. Σε αυτό το έργο εντάσσεται και ένα βιβλίο -υπάρχουν και άλλα ακόμα- οι «Σοφιστικοί Έλεγχοι» όπου μας εξηγεί πώς μπορείς να καταλάβεις αν κάποιος λέει αλήθεια ή λέει ψέματα.

Τι λέει, λοιπόν, στους «Σοφιστικούς Ελέγχους»; Βάζετε, λέει, τα επιχειρήματα του ρήτορος με τη σειρά και αν το ένα επιχείρημα συμφωνεί με το προηγούμενο, υπάρχει, δηλαδή, ένας ενιαίος ειρμός επιχειρημάτων, τότε το πιο πιθανό είναι ο ρήτωρ να λέει την αλήθεια. Εάν όμως τα επιχειρήματα το ένα αντιστρατεύεται το άλλο, τότε ο ρήτωρ κατά πάσα πιθανότητα λέει ψέματα. Βασικός στόχος των «Σοφιστικών Ελέγχων» είναι να μάθει ο πολίτης - ήταν έγνοια του Αριστοτέλη τότε- να ξεχωρίζει τον ρήτορα που του λέει αλήθεια από τον ρήτορα που του λέει ψέματα.

Πάμε να δούμε τα επιχειρήματα της Αριστεράς, του Τσίπρα, του ΣΥΡΙΖΑ. Πήρε δέσμευση ο Κυριάκος Μητσοτάκης ότι δεν θα πάρει η Τουρκία τα F-16; Δεν πήρε. Άρα για ένα τόσο σοβαρό θέμα δεν έφερε τίποτα απτό ο κ. Μητσοτάκης. Άρα για ποια επιτυχία μιλάμε;

Θα τα βάλουμε με τη σειρά. Επιχείρημα Α΄: Ο ΣΥΡΙΖΑ αξιολογεί ως τόσο σοβαρό θέμα την πιθανή αγορά F-16 από την Τουρκία, που εγκαλεί τον Έλληνα Πρωθυπουργό ότι δεν μπόρεσε να εξασφαλίσει δημόσια ρητή δήλωση του Αμερικανού Προέδρου για την άρση της απαγόρευσης αυτού του τύπου αεροσκάφους στην Τουρκία. Επιχείρημα Β΄: Μα γιατί πάμε να πάρουμε τα F-35; Χρειαζόμαστε τα F-35; Ποιος μας είπε να τα πάρουμε; Αντέχουμε να τα πληρώσουμε;

Προσέξτε: Στην πρώτη περίπτωση, το αν θα αγοράσει η Τουρκία τα F-16 είναι μεγάλο ζήτημα, γιατί τους δίνουν μεγάλη υπεροπλία. Στη δεύτερη περίπτωση, αν η Ελλάδα αγοράσει τα F-35 είναι κάτι άχρηστο. Το ένα επιχείρημα αντιστρατεύεται το άλλο, ιδιαίτερα δε που το F-35 είναι μακράν καλύτερο αεροσκάφος από το F-16. Άρα δεν μπορείς ταυτόχρονα να θεωρείς πολύ σημαντικό θέμα την αγορά F-16 από την Τουρκία και ταυτόχρονα κακό για την Ελλάδα την αγορά F-35. Ή θα πρέπει να θεωρείς και τα δύο ασήμαντα ή και τα δύο σημαντικά. Άρα ο ρήτωρ λέει ψέματα κατά τους «Σοφιστικούς Ελέγχους» του Αριστοτέλους. Είναι όλα στη ζωή απλά.

Και έρχομαι τώρα στους φίλους του Κομμουνιστικού Κόμματος Ελλάδας. Κατ’ αρχάς υπάρχει μία ιδεολογική σύγχυση. Είπατε ότι αναφέρθηκα στη δημοκρατία, αλλά υπάρχουν οι νεκροί, οι πόλεμοι, οι δικτατορίες και διάφορα τέτοια. Μία δημοκρατία, που είπα εγώ, μπορεί να διαπράττει εγκλήματα; Προφανώς και ναι, είναι η απάντηση. Η Αρχαία Αθήνα, το πρότυπο της δημοκρατίας, έκανε, παραδείγματος χάριν, τη σφαγή των Μηλίων. Δεν ήταν δημοκρατία η Αρχαία Αθήνα; Ή μήπως δεν ήταν και ιμπεριαλιστική δύναμη; Εξαιρετικά ιμπεριαλιστική δύναμη και ταυτόχρονα και δημοκρατία. Άλλο το ένα, άλλο το άλλο.

Η δημοκρατία έχει να κάνει με την εσωτερική τάξη και τον τρόπο λήψης των αποφάσεων δηλαδή τον δημοκρατικό έλεγχο αποφάσεων. Ο ιμπεριαλισμός είναι εξωτερικής πολιτικής ζήτημα, αδιάφορο τι είδους καθεστώς τον αναλαμβάνει. Ιμπεριαλιστικά καθεστώτα υπάρχουν με καθεστώς δημοκρατικό. Ιμπεριαλιστικά καθεστώτα υπήρχαν με καθεστώτα κομμουνιστικά.

Είπατε εσείς ότι δεν υπερασπιστήκατε ποτέ κανέναν ιμπεριαλισμό. Μπα; Όταν εισέβαλε η Σοβιετική Ένωση στο Αφγανιστάν ήσασταν υπέρ ή κατά αυτής της εισβολής; Θυμάμαι πολύ καλά ότι ήσασταν εξαιρετικά υπέρ αυτής της εισβολής. Πώς γίνεται η εισβολή της Σοβιετικής Ένωσης στο Αφγανιστάν να είναι καλό πράγμα και να μην είναι ιμπεριαλισμός, αλλά η εισβολή των ΗΠΑ, να πω εγώ, στο Αφγανιστάν να είναι ιμπεριαλισμός; Δεν γίνεται. Άρα αφήστε αυτά. Αυτά είναι ντεμοντέ αναλύσεις. Η μόνη βασική διαφορά σας είναι ότι προτιμάτε ένα συγκεντρωτικό σύστημα εξουσίας, όπως είναι το κομμουνιστικό, από ένα δημοκρατικό σύστημα εξουσίας, όπως αυτό που αρέσει σε εμάς.

Κατά τη γνώμη μου κάνετε λάθος, αλλά στο δικό μας σύστημα εμείς όχι μόνο σας επιτρέπουμε να έχετε μια άλλη άποψη, σας ενθαρρύνουμε και να τη λέτε και να κάνετε και ό,τι θέλετε. Στο δικό σας σύστημα, αν εσείς κυβερνάγατε, εγώ δεν μπορώ να λέω αυτά που λέω. Αυτή είναι η μεγάλη διαφορά αλλά αυτή είναι και η μεγάλη μας δύναμη.

Όσον αφορά τι είναι οι Ηνωμένες Πολιτείες, αυτό θέλω να το πω από το Βήμα της Βουλής γιατί πρέπει να ακούγονται αυτά. Ναι, οι Ηνωμένες Πολιτείες, κυρίες και κύριοι συνάδελφοι, είναι το σπουδαιότερο κράτος στον κόσμο. Ξέρετε γιατί είναι το σπουδαιότερο κράτος στον κόσμο; Και πρέπει να μας απασχολήσει πώς αυτό το κράτος μπορούσε να γίνει τόσο σπουδαίο.

Εάν πηγαίναμε στο έτος που ανακαλύφθηκε η αμερικανική ήπειρος, οι Ισπανοί που την ανακάλυψαν με τον Χριστόφορο Κολόμβο…

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Τελευταίοι οι Ισπανοί.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Εντάξει, μην μπούμε τώρα στην κουβέντα για το ποιος ανακάλυψε την Αμερική. Ας πάρουμε την επίσημη εκδοχή τώρα να μην μπλέξουμε.

Οι Ισπανοί, οι Πορτογάλοι και οι άλλοι που πήγαν πρώτοι στην αμερικανική ήπειρο τι διάλεξαν; Όταν βρίσκεις κάτι πρώτος, διαλέγεις το καλό κομμάτι ή το κακό κομμάτι; Προφανώς το καλό κομμάτι. Τι διάλεξαν; Διάλεξαν την Κεντρική Αμερική και τη Νότια Αμερική. Γιατί διάλεξαν την Κεντρική και τη Νότια Αμερική; Διότι είχαν καλύτερο κλίμα, λιγότερο σκληρούς ιθαγενείς και μεγάλες πλουτοπαραγωγικές πηγές: ασήμια, χρυσάφια, καουτσούκ, εκτάσεις γης, τα πάντα. Και τα πήραν οι Ισπανοί και οι Πορτογάλοι. Οι Βρετανοί και οι Γάλλοι πήγαν τελευταίοι. Τι είχε μείνει γι’ αυτούς; Η Βόρεια Αμερική. Γιατί αυτή δεν την πήραν οι άλλοι; Γιατί είχε πολύ κρύο, μεγάλα δάση και πολύ σκληρούς ιθαγενείς-ινδιάνους που ήταν και πολύ σκληροί πολεμιστές. Αυτό όμως είχε απομείνει για τους Βρετανούς και τους Γάλλους και αυτό το κομμάτι πήραν.

Όλοι θα στοιχημάτιζαν ότι η αμερικανική ήπειρος θα ήταν μια ήπειρος όπου ο πλούτος θα ήταν στο κέντρο και τον νότο και η φτώχια στον βορρά. Τι έγινε μετά από τρεις αιώνες; Μετά από τρεις αιώνες ως και σήμερα πια όλοι ξέρουμε ότι είναι το ακριβώς ανάποδο. Ο πλούτος είναι στη Βόρεια Αμερική και η φτώχια στη Νότια Αμερική. Για ποιον λόγο; Τι είναι αυτό που κάνει τη διαφορά; Η διαφορά ήταν το «the English law».

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ο καπιταλισμός.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Στη Βόρεια Αμερική είχαν οργανωμένο καπιταλισμό, με ένα δημοκρατικό σύστημα με checkup balances. Η Νότια Αμερική είχε δικτατορία, δικτατορίσκους, κινήματα, επαναστάσεις, πειράματα, Τσάβες, όλα αυτά. Τι παρήγαγε αυτό ως αποτέλεσμα πολιτισμού, οικονομίας και προόδου; Το ένα σύστημα έκανε το φτωχότερο κομμάτι της ηπείρου το πλουσιότερο και το άλλο σύστημα έκανε το πλουσιότερο κομμάτι της ηπείρου το φτωχότερο.

Και τι άλλο έκανε; Ποια είναι η χώρα που δίνει σήμερα τις μεγαλύτερες ευκαιρίες που μπορεί να δώσει κάποια χώρα σε έναν πολίτη οποιουδήποτε μέρους φθάσει στο έδαφός της; Υπάρχει κανείς που να μην έχει ακούσει τη φράση «αμερικάνικο όνειρο»;

Προχθές είχα την εξαιρετική τιμή και τύχη να βρεθώ στο δείπνο που μας παρέθεσε ο Άλμπερτ Μπουρλά στη Θεσσαλονίκη. Ο Άλμπερτ Μπουρλά, όπως ξέρετε, είναι ένας συμπατριώτης μας, Έλληνας, εβραϊκού θρησκεύματος, από τη Θεσσαλονίκη. Σπούδασε στο Αριστοτέλειο Πανεπιστήμιο, ήταν οργανωμένο μέλος και της ΠΑΣΠ. Ακούσαμε τις ιστορίες των φοιτητικών του χρόνων και γελάγαμε. Και σήμερα μέρα φοιτητικών εκλογών, να ευχηθώ καλή επιτυχία στη ΔΑΠ-ΝΔΦΚ.

Και τον ρωτάγαμε πώς κατάφερε να φτάσει σε αυτή τη θέση. Ένας Έλληνας μέσης αστικής οικογένειας από το Αριστοτέλειο Πανεπιστήμιο Θεσσαλονίκης που σε είκοσι πέντε χρόνια έχει φτάσει να είναι CEO μιας από της μεγαλύτερες εταιρείες του κόσμου στις Ηνωμένες Πολιτείες της Αμερικής. Και μας μίλησε για την ημέρα που τον επέλεξαν, που τον ψήφισαν για να γίνει CEO. Και τον κάλεσαν και του είπαν «Ελάτε μέσα, κερδίσατε τη θέση, θα είστε ο επόμενος CEO της «PFIZER»». Και τον ρώτησα: «Τι τους είπες;». Τους είπα μόνο μία φράση: «Only in America». Αυτό είναι πολύ ωραίο. Αυτή είναι η Αμερική.

Αυτό το θαυμάζουμε και όποιος έχει μυαλό πρέπει να το θαυμάζει. Αυτό είναι η Αμερική. Τέλειο κράτος δεν υπάρχει και τέλειο σύστημα δεν υπάρχει. Αλλά είναι η χώρα που επιτρέπει τη μεγαλύτερη κοινωνική κινητικότητα, που έχει επιτύχει τα μεγαλύτερα άλματα στην επιστήμη, τη μακροπρόθεσμα μεγαλύτερη οικονομική πρόοδο, τη μεγαλύτερη στρατιωτική δύναμη και το πιο σταθερό πολίτευμα, με τα πάνω της και τα κάτω της, με τα καλύτερα πανεπιστήμια που μπορεί κανείς να βρει στον πλανήτη γη. Άρα, θαυμάζουμε την Αμερική.

Εσείς μπορεί να θαυμάζετε τη Σοβιετική Ένωση. Δικαίωμά σας. Με τη σοσιαλδημοκρατία μας, μπορείτε εσείς να λέτε ότι θαυμάζετε τη Σοβιετική Ένωση και το πόσο σας αρέσει κι εγώ να μπορώ να λέω ότι θαυμάζω την Αμερική.

Αυτό που έχει αλλάξει στην Ελλάδα σήμερα και κατά τη γνώμη μου είναι πολύ μεγάλο κέρδος, είναι ότι ενώ επί σειρά δεκαετιών τόσο στη Βουλή αυτή όσο και παντού, στα πανεπιστήμια, τους χώρους εργασίας, τους δρόμους, μπορείς να λες μόνο ότι θαυμάζεις τη Σοβιετική Ένωση, αλλά αν τολμήσεις να πεις ότι θαυμάζεις την Αμερική, ήσουν ο δακτυλοδεικτούμενος στο πυρ το εξώτερο, τα τελευταία χρόνια -και σε αυτό έλεγα πριν ότι συνέβαλε και ο Τσίπρας και γι’ αυτό τον ευχαριστώ- μπορώ να έρθω εδώ και να το λέω με υπερηφάνεια: Ναι, θαυμάζω τις Ηνωμένες Πολιτείες της Αμερικής και είμαι εξαιρετικά ευτυχής που είμαστε σύμμαχοι με τις Ηνωμένες Πολιτείες της Αμερικής. Γι’ αυτό και αισθάνθηκα μεγάλη υπερηφάνεια που οι βουλευτές συνάδελφοι μας της αμερικανικής συμπολιτείας χθες χειροκροτούσαν όρθιοι τον Πρωθυπουργό της Ελλάδος. Και δεν έχω κανένα σύμπλεγμα να το κρύψω.

Εκείνοι έχουν ένα μικρό πρόβλημα. Ξέρετε ποιο είναι; Όχι εσείς. Είπαμε, εσείς είστε καθαροί ιδεολογικά. Τα βρήκαμε μεταξύ μας. Το ίδιο αισθάνονται κι αυτοί με εμένα αλλά δεν μπορούν να το πουν θέλουν να το κρύψουν. Είναι κάπως ενοχικό ακόμη το σύνδρομο. Η σχέση με την Αμερική παραμένει ενοχική.

Θα κάνετε κι εσείς τη δική σας κάποτε εξομολόγηση δημόσια, θα αποκηρύξετε το παλαιό σας παρελθόν και θα έρθετε μετά βαΐων και κλάδων και δημόσια στην πραγματική πλευρά. Ποια πλευρά; Αυτή που πρώτος εξύμνησε στη Βουλή των Ελλήνων ο αείμνηστος Εθνάρχης Κωνσταντίνος Καραμανλής με το περίφημο «Ανήκομεν εις την Δύσιν».

Δύσκολη στιγμή, Χρήστο, όταν το είπε αυτό ο Καραμανλής, γιατί την ώρα που το έλεγε αυτό ο Καραμανλής και με σταθερό χέρι μάς πήγαινε στην Ευρώπη, απέξω η Ελλάδα εσείετο με το «ΕΟΚ και ΝΑΤΟ το ίδιο συνδικάτο». Αυτή ήταν η Ελλάδα εκείνης της εποχής, αλλά αυτός είπε «Ανήκομεν εις την Δύσιν».

Σήμερα τη συμφωνία με τις Ηνωμένες Πολιτείες την ψηφίζει το ΠΑΣΟΚ, το κόμμα του «ΕΟΚ και ΝΑΤΟ το ίδιο συνδικάτο» και θα ήθελε να την ψηφίσει αλλά ντρέπεται ο ΣΥΡΙΖΑ της Αριστεράς, των πορειών στο Πολυτεχνείο και του καψίματος της αμερικανικής σημαίας. Αυτή είναι η πρόοδος της ελληνικής κοινωνίας. Τώρα μείνατε μειοψηφία μόνοι σας σε μια ιδεολογική…

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, παρακαλώ να τελειώνετε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Άρα αυτή είναι η ουσία.

Δύο λόγια για το Ελληνικό και κλείνω.

Τα είπε πολύ καλά ο Χρήστος. Θέλω κι εγώ να το εξηγήσω λίγο περισσότερο. Δεν μπορεί ο ΣΥΡΙΖΑ να μιλήσει ξανά για εξοπλισμούς. Δεν γίνεται! Όπως και η ΔΕΗ έτσι και οι εξοπλισμοί. Εν μέσω της μεγαλύτερης οικονομικής κρίσης των αρχών του 2015 και με τα capital control μπροστά μας, δώσατε 500 εκατομμύρια συμβόλαιο τα οποία και πληρώσατε τότε –τότε 500 εκατομμύρια ήταν αδιανόητο ποσό για την Ελλάδα- στη «LOCKHEED MARTIN» για τα P-3Β, ως δήθεν επείγουσα ανάγκη το 2015 που ήταν Υπουργός Άμυνας ο Πάνος Καμμένος. Σήμερα έχουμε 2022 και πετάει ένα, γιατί δεν μπορεί να τα φτιάξει κανένας. Και μάλιστα αμερικανική εταιρεία.

Όταν το έχεις κάνει αυτό το 2015 –άσε τα Viper και τα F-16, τα αφήνω όλα, πάω εκεί- με μία απλή συναίσθηση κινδύνου, λες «άστο, αυτό το αφήνω, δεν θα ξαναμιλάω γι’ αυτά τα θέματα». Διότι όλη σας η φρασεολογία πριν κυβερνήσετε «βούτυρο αντί κανόνια» και διάφορα τέτοια έχουν πάει περίπατο με τα PaPa-3

Και πάμε τώρα στο Ελληνικό για να κλείσουμε. Κατ’ αρχάς, «βαλτωμένο» έργο το Ελληνικό; Κύριε συνάδελφε, είστε σοβαρός άνθρωπος. Βαλτωμένο; Σήμερα στις 7 η ώρα έχουμε τα εγκαίνια του καινούργιου τμήματος του Experience Park. Τα Χριστούγεννα πήγε δύο εκατομμύρια λαός. Το πρώτο κτήριο που είναι για τα ΑΜΕΑ θεμελιώθηκε πριν από δύο βδομάδες. Ο διαγωνισμός για τα συνοδά έργα βγήκε και τον κέρδισε η εταιρεία «AVAX». Τα κτήρια όλα έχουν προπωληθεί. Δεν υπάρχει ένα που δεν έχει πουληθεί. Όλο το χρονοδιάγραμμα του έργου αυτή τη στιγμή που μιλάμε προπορεύεται του σχεδίου.

Επειδή δεν βλέπετε ουρανοξύστες; Μα, θα τους βλέπατε σε μερικούς μήνες; Έτσι γίνονται τα έργα; Στο σχέδιο είναι η πρώτη φάση του έργου να είναι έτοιμη το 2025. Αυτό είναι το σχέδιο. Θα βλέπετε τα πρώτα κτήρια το 2023 στο τέλος που θα χτίζονται. Τι περιμένετε; Μπορεί να είναι βαλτωμένο ένα έργο που έχει πουληθεί και το τελευταίο τετραγωνικό του και που η μεγαλύτερη πολιτική χάρη που μπορείς να κάνεις σε κάποιον είναι να του βρεις διαμέρισμα στο Ελληνικό γιατί δεν υπάρχει;

Σήμερα ελάτε μαζί μου στις 7 η ώρα να πάμε στο Experience Park να δείτε αν είναι βαλτωμένο. Στο Experience Park είναι σε τρισδιάστατη απεικόνιση όλο το έργο του Ελληνικού με το χρονοδιάγραμμα για να βλέπεις κάθε μήνα τι θα χτίζεται και τι θα φτιάχνεται.

Δηλαδή έλεος! Είπαμε να κάνουμε κριτική επί του πραγματικού κόσμου. Μην γίνεστε Πολάκης! Μιλάμε για τον πραγματικό κόσμο. Ελάτε τώρα 7 η ώρα σήμερα στο Experience Park να το δούμε μαζί.

Στην πολιτική κριτική: «μα, φέρατε κι άλλη τροπολογία για το Ελληνικό». Και θέλω να σταθώ και στο ότι έχει σημασία και το επενδυτικό κλίμα στη χώρα.

Εγώ, κυρίες και κύριοι συνάδελφοι, έτσι εκλαμβάνω την εντολή που μας έδωσε ο ελληνικός λαός στις 7 Ιουλίου του 2019 και με αυτή θέλω να κατέβω στις επόμενες εκλογές του 2023. Και να μας ψηφίσει, θα έχουμε ανανεώσει την εντολή. Αν όχι, θα πάει κάποιος άλλος.

Ποια είναι η εντολή που πήραμε; Να μετατρέψω την Ελλάδα στην πιο φιλική για επενδύσεις χώρα. Αυτή είναι η εντολή που πήραμε. Εμείς δεν πήγαμε στις εκλογές του 2019 λέγοντας «τα θέλουμε όλα στο δημόσιο». Εμείς είπαμε «δώστε μας εντολή να επιταχύνουμε τις αποκρατικοποιήσεις», «δώστε μας εντολή να πάει καλά το Ελληνικό», «δώστε μας εντολή να λυθεί το θέμα της   
«ELDORADO GOLD», «δώστε μας εντολή να προχωρήσουν τα μεγάλα έργα».

Αυτή ήταν η πολιτική μας πλατφόρμα προ των εκλογών. Και πήραμε την πλειοψηφία.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Άνευ όρων;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Με τη σειρά θα τα πούμε όλα.

Τι λέμε από την πρώτη μέρα; Όραμά μας είναι η μετατροπή της Ελλάδας στην πιο φιλική για τον επενδυτή χώρα στην Ευρωπαϊκή Ένωση. Δεν είμαστε ακόμα εκεί. Έχουμε κάνει μεγάλη πρόοδο, αλλά δεν είμαστε ακόμα εκεί.

Τι θα πει αυτό; Μπορούμε να νομοθετούμε για να διευκολύνουμε τις μεγάλες επενδύσεις; Έχουμε την πολιτική δηλαδή εξουσιοδότηση γι’ αυτό; Απάντηση: Απολύτως ναι. Η απάντησή σας για το αν έχουμε φέρει τροπολογίες για το Ελληνικό είναι πολύ απλή: Και έχουμε φέρει, και θα συνεχίσουμε να φέρνουμε όσες περισσότερες και όσες χρειαστούν κατά τη διάρκεια υλοποιήσεως αυτού του έργου, για να λύνουμε τα προβλήματα που παρουσιάζονται. Διότι, επειδή η ελληνική δημόσια διοίκηση δεν έχει ποτέ χειριστεί ένα έργο τέτοιου μεγέθους, μιας κι είναι μεγαλύτερο από όλα τα άλλα έργα αστικής ανάπλασης που έχουν γίνει στην Ελλάδα μαζί, είναι αδύνατον σε έναν νομοθέτη να προβλέψει όλες τις λεπτομέρειες της υλοποιήσεως πια αυτής της συμφωνίας. Άρα κάθε μέρα θα προκύπτουν κάποια καινούργια προβλήματα. Τι θα λέμε τώρα στον επενδυτή, «δεν νομοθετώ γιατί έχω ξανανομοθετήσει και θα μου πει ο ΣΥΡΙΖΑ «γιατί ξανανομοθέτησες»»;

Σας το λέω, λοιπόν, από τώρα για να μη στεναχωριέστε: Όσες τροπολογίες χρειαστούν θα τις ψηφίσουμε όλες, για να γίνει το έργο και να έχει επιτυχία.

Με ποιους όρους; Τους όρους που ορίζει το προεδρικό διάταγμα που είπαμε προηγουμένως. Αν υπάρχουν όρια; Προφανώς υπάρχουν όρια, η εθνική περιβαλλοντική και ευρωπαϊκή νομοθεσία, αυτή θέτει τα όρια. Εντός, λοιπόν, των ορίων θα γίνονται όλα αυτά τα πράγματα.

Ό,τι ψηφίζουμε δεν υπόκειται σε δικαστικό έλεγχο; Έχει κάποιος μία αμφιβολία ότι κάνουμε κάτι το οποίο είναι παράνομο; Πάει στο δικαστήριο και κρίνεται. Όσοι έχετε πάει για το Ελληνικό –δεν εννοώ εσάς, διάφορες ομάδες- έχουν όλες συζητηθεί.

Άρα, ναι -και στέλνω ένα σαφές μήνυμα από το Βήμα της Βουλής- οι επενδυτές που θα επιλέξουν να έρθουν στην Ελλάδα, θα ξέρουν ότι είμαστε μια χώρα που είμαστε εδώ για να τους βοηθήσουμε να κάνουν το όραμά τους πραγματικότητα, δεν θα έρθουν εδώ για να μπλέξουνε αλλά θα έρθουν και θα βρουν ανθρώπους που θα είναι έτοιμοι να τους βοηθήσουν να ξεμπλέξουν και να γίνει η επένδυσή τους και να είναι και κερδοφόρος. Γιατί αν δεν είναι κερδοφόρος η επένδυσή τους άλλος επενδυτής δεν θα έρθει. Τελεία και παύλα.

Όσον αφορά το προσωπικό ζήτημα τώρα ευχαριστώ για την ερώτηση, γιατί δεν έχω απαντήσει μέχρι σήμερα και δεν έχω απαντήσει γιατί δεν ήθελα να μπω σε μια κλωτσοπατινάδα με τον γνωστό «κύριο έγκριτο» κι ένα κορίτσι που δεν του φταίει σε τίποτα και δεν έχω καμμία δουλειά να το μπλέξω. Η κ. Θεοδώρα Μανωλίδου είναι θετή μου κόρη δεν είναι βιολογική μου κόρη, αλλά τη θεωρώ κόρη μου, δεν την ξεχωρίζω για να μην παρεξηγηθώ. Και την αγαπάω και τη λατρεύω. Έχει κάνει πολύ καλές σπουδές, με άριστα, βγήκε πρώτη στη χρονιά της, δούλευε σε μια μεγάλη εταιρεία, άνοιξε μια θέση στο Ελληνικό, έκανε αίτηση, την πήραν. Χαμηλόμισθη θέση είναι, δεν είναι κάποια executive θέση, αλλά μπορεί να κάνει μεγάλη καριέρα και να προχωρήσει το κορίτσι και πιστεύω ότι έχει όλες τις ικανότητες για να το κάνει.

Ποιο είναι το επιχείρημα; Δεν έπρεπε να προσληφθεί γιατί λέει Υπουργός είμαι εγώ, γιατί λέει έχω εξουσία πάνω στο έργο. Άρα, επειδή εγώ είμαι Υπουργός και έχω εξουσία πάνω στο έργο, την πήραν σε αυτή τη θέση. Αυτό υπονοείται. Ήταν κάποιου είδους πολιτική συναλλαγή δηλαδή η πρόσληψη της θετής μου κόρης στο Ελληνικό.

Για να το εξετάσουμε λίγο αυτό. Εγώ έχω αρμοδιότητα σε όλη την αγορά. Βάζω πρόστιμα σε σουπερμάρκετ παραδείγματος χάριν. Μπορεί το παιδί μου να προσληφθεί σε σουπερμάρκετ; Μπορεί να του βάλω πρόστιμο. Ε να μην του βάλω. Έχω authority σε όλα τα εστιατόρια, τους δίνω ΕΣΠΑ ή δεν τους δίνω. Μπορεί να προσληφθεί σε εστιατόριο; Έχω αρμοδιότητα σε όλα τα ξενοδοχεία. Η συγκεκριμένη έχει κάνει και hospitality management. Μπορεί να προσληφθεί σε ξενοδοχείο; Σε άλλα ξενοδοχεία δίνω ΕΣΠΑ σε άλλα δεν δίνω ή άλλου είδους χρηματοδοτικά εργαλεία.

Αν το επιχείρημα είναι επειδή έχω αρμοδιότητα στην αγορά το δικό μου το παιδί μου δεν μπορεί να δουλέψει σε επιχείρηση γιατί μπορεί να επηρεαστεί από τις δικές μου αποφάσεις, τότε το παιδί μου δεν μπορεί να δουλέψει σε καμμία ιδιωτική εταιρεία στην Ελλάδα, γιατί έχω αρμοδιότητα σε όλη την ιδιωτική αγορά.

Μπορεί να δουλέψει μήπως στο δημόσιο; Όχι, στο δημόσιο δεν μπορεί να δουλέψει, γιατί δεν μπορώ να τη βάλω στο δημόσιο, έστω σύμβουλό μου –το οποιοδήποτε παιδί μου, όχι μόνο το συγκεκριμένο- ενώ έχω το αξίωμα και σωστά δεν μπορώ. Άρα δεν μπορώ να τη βάλω να δουλέψει και δεν μπορεί ούτε στο δημόσιο αλλά δεν μπορεί να δουλέψει ούτε και στον ιδιωτικό τομέα. Ωραία, να δουλέψει στο εξωτερικό; Μα και στο εξωτερικό για τα παιδιά του Πρωθυπουργού ίδια κριτική έγινε, γιατί πηγαίνουν και δουλεύουν στο εξωτερικό.

Άρα ούτε και στο εξωτερικό να δουλέψουν, ούτε στον ιδιωτικό τομέα ούτε στον δημόσιο ούτε πουθενά. Δηλαδή τα δικά μας τα παιδιά να κάτσουν να μας βλέπουν επειδή εμείς είμαστε πολιτικοί. Αυτά τα λέμε στα σοβαρά;

Δεν τα λέω προσωπικά αυτά, αλλά προσπαθώ να εξηγήσω και θα σας πω κάτι που το πιστεύω πολύ. Πιστεύω ότι έχει κάνει πολύ μεγάλο λάθος προσωπικά ο Αλέξης Τσίπρας που υποστηρίζει τον Βαξεβάνη για τον λόγο που θα σας πω τώρα. Αφήστε όλα τα άλλα. Ακόμα και στον πόλεμο τα γυναικόπαιδα τα αφήνεις απέξω. Είναι έγκλημα πολέμου να ασχολείσαι με τα γυναικόπαιδα ακόμα και στο πόλεμο. Η πολιτική αντιπαράθεση δεν είναι και πόλεμος. Εντάξει, έχουμε διαφωνίες αλλά δεν είμαστε και εχθροί. Αλλά ακόμα και εχθροί να ήμασταν, στην Ουκρανία με τους Ρώσους και Ουκρανούς τα γυναικόπαιδα μένουν απ’ έξω.

Άρα, για να το κλείσω: Προφανώς δεν υπάρχει κανένα ζήτημα με το ότι ένα νέο κορίτσι με όλα τα προσόντα κατάφερε να βρει αυτή τη δουλειά αφήνοντας μια άλλη δουλειά γιατί αυτό της άρεσε περισσότερο. Και αύριο θα πάει σε μια άλλη δουλειά και μεθαύριο σε μια άλλη δουλειά.

Αυτό δεν έχει σχέση με μένα όμως, είναι μια αυθύπαρκτη προσωπικότητα που κάνει τη δικιά της ζωή όπως την κάνουν τα νέα παιδιά όλα. Μην πυροβολούμε τα νέα παιδιά, ακόμα κι αν είναι τα νέα παιδιά των πολιτικών μας αντιπάλων. Αυτό πραγματικά το πιστεύω. Να είστε καλά.

(Χειροκροτήματα από την πτέρυγα της Νέας Δημοκρατίας)

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κύριε Πρόεδρε, ξέρω ότι δεν επιτρέπεται αλλά θα ήθελα τον λόγο για ένα λεπτό παρακαλώ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Φυσικά δεν υπάρχει πρόβλημα από εμένα. Δεν σας προσέβαλα όμως.

**ΠΡΟΕΔΡΕΥΩΝ (Γεώργιος Λαμπρούλης):** Εντάξει, έχετε τον λόγο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Όχι, δεν είναι προσβλητικό ούτε προσωπικό το θέμα, κύριε Υπουργέ.

Απλώς θα ήθελα μια υπενθύμιση και μια συμβουλή αν μου επιτρέπετε. Η υπενθύμιση είναι για αυτό που είπατε ότι μας επιτρέπετε να μιλάμε, δεν μας επιτρέψατε εσείς αλλά το κερδίσαμε με το σπαθί μας και αυτό σημαίνει πενήντα πέντε χρόνια από τα εκατόν τέσσερα της ζωής του κόμματος φυλακίσεις, διώξεις και εξορίες.

Το δεύτερο ζήτημα: Δεν είναι επιστημονικά ορθό να συγκρίνουμε διαφορετικές ιστορικές περιόδους, δηλαδή την Αμερική του σήμερα με τη Δημοκρατία της Αθήνας. Δεν υπάρχει κοινή βάση σύγκρισης.

Και αν θα θέλατε, κύριε Υπουργέ, μπορώ να σας δώσω μια ολόκληρη βιβλιογραφία για να δείτε ότι ο ιμπεριαλισμός είναι φαινόμενο των τελευταίων εκατόν δέκα χρόνων, είναι το ανώτερο στάδιο του καπιταλισμού, τότε που ξεκινάει η βαρβαρότητα η καπιταλιστική. Και από αυτή την άποψη το ότι δεν πρέπει να συγκρίνουμε ανόμοια πράγματα το βασίζω σε αυτό που είπατε κι εσείς, στην «αριστοτέλεια» λογική, όπως την είπατε. Διότι σε λίγο θα φτάσουμε «όργανο ο αστυνομικός, όργανο και το μπουζούκι, άρα αστυνομικός και μπουζούκι είναι το ίδιο πράγμα».

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κύριε Πρόεδρε, θα ήθελα να απαντήσω.

**ΠΡΟΕΔΡΕΥΩΝ (Γεώργιος Λαμπρούλης):** Άντε, να κλείσετε, κύριε Υπουργέ, μη δώσετε όμως λαβή για περαιτέρω παρεμβάσεις Κοινοβουλευτικών Εκπροσώπων.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Για να μην παρεξηγηθώ, το «επιτρέπουμε» διαγράψτε το, ήταν εν τη ρύμη του λόγου. Εμένα μου αρέσει η ελευθερία του λόγου, τη χαίρομαι την ελευθερία του λόγου. Εγώ δεν θέλω να απαγορεύεται κανένας να μιλάει, θέλω να λέει ό,τι θέλει, και το πιο αντίθετο από αυτό που πιστεύω εγώ. Δεν έχω καμμία αντίρρηση. Άρα θεωρήστε ότι είναι ένα λάθος γλωσσικό, όχι αυτό που ήθελα να πω.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Εκ παραδρομής.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ναι, εκ παραδρομής, ακριβώς με αυτή την έννοια το λέω, με την έννοια ότι είναι νόμιμο, ότι είναι ελεύθερο, όχι ότι εγώ έχω την αρμοδιότητα να δώσω την ελευθερία, προς θεού.

Επειδή εγώ τις ιδεολογικές συζητήσεις ιδιαίτερα με το ΚΚΕ πολύ τις ευχαριστιέμαι και θέλω να σας πω και γιατί τις ευχαριστιέμαι και θέλω να είμαι ειλικρινής. Στην Αίθουσα, κατά τη γνώμη μου, δύο πραγματικοί πόλοι υπάρχουν, εμείς και εσείς, οι άλλοι είναι κάπου in between. Γιατί; Έχετε μια βασική θέση, που είναι ο κεντρικός σχεδιασμός της οικονομίας, ο έλεγχος των μέσων παραγωγής και ο κομμουνισμός, με ό,τι αυτό συνεπάγεται, με τα συν του και με τα πλην του. Εγώ λέω είναι πολύ πιο πολλά τα πλην, εσείς λέτε είναι πολύ πιο πολλά τα συν. Τι θα κάνουμε; Θα τα βρούμε. Αλλά αυτό είναι.

Εμείς είμαστε υπέρ –κι εγώ ειδικά- του καπιταλισμού, της ελεύθερης αγοράς. Όπως έχετε καταλάβει, δεν φοβάμαι να πω ότι είμαι καπιταλιστής, λέω είμαι καπιταλιστής, μου αρέσει ο καπιταλισμός, είναι το καλύτερο σύστημα στην ανθρωπότητα κατά τη γνώμη μου. Εσείς λέτε ο κομμουνισμός.

Οι άλλοι τώρα ξέρετε, λίγο είναι με την Ευρωπαϊκή Ένωση, λίγο και δεν είναι, θέλουν μια άλλη Ευρωπαϊκή Ένωση, όχι το ΝΑΤΟ είναι καλό αλλά όχι και πολύ μέσα αλλά όχι και πολύ έξω, να τα έχουμε καλά με την Αμερική, είναι λίγο in between.

Τώρα, έρχομαι στον ιμπεριαλισμό, για να το κλείσω. Ο όρος «ιμπεριαλισμός», imperium δηλαδή, είναι ρωμαϊκός. Η πρώτη ιμπεριαλιστική δύναμη, κατά τον τρόπο που το θέτουμε, ήταν η Ρωμαϊκή Αυτοκρατορία.

**ΙΩΑΝΝΗΣ ΔΕΛΗΣ:** Την αστική εκδοχή της εννοούμε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Η Ρωμαϊκή Αυτοκρατορία όμως ήταν δημοκρατία, ήταν res publica, δημοκρατία αντιπροσωπευτική ήτανε και με πολλά check and balances. Και η αμερικάνικη συμπολιτεία να ξέρετε την έχει αντιγράψει και πολύ. Γι’ αυτό αν δείτε, ο αμερικανικός θυρεός είναι ο ρωμαϊκός αετός και από κάτω λέει “pluribus unum”, στα λατινικά. Και το Καπιτώλιο ρωμαϊκό είναι.

Άρα, το να έχεις δημοκρατία –είπα- δεν αποκλείει να είσαι και ιμπεριαλιστής. Είναι δύο διαφορετικά μεταξύ τους πράγματα. Εγώ δεν λέω ότι η Αμερική δεν είναι ιμπεριαλιστική. Προφανώς και είναι ιμπεριαλιστική. Αυτό δεν σημαίνει ότι δεν είναι και δημοκρατία. Εκεί ήταν η διαφωνία μας.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Είναι αστική δημοκρατία.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ναι, αστική δημοκρατία, προφανώς. Για αστική μιλάω εγώ.

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

Στο σημείο αυτό, κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων και των τροπολογιών του σχεδίου νόμου του Υπουργείου Ανάπτυξης και Επενδύσεων: «Προσαρμογή της ελληνικής νομοθεσίας προς την Οδηγία (ΕΕ) 2019/2161 του Ευρωπαϊκού Κοινοβουλίου και του Συμβουλίου της 27ης Νοεμβρίου 2019 για την τροποποίηση της Οδηγίας 93/13/ΕΟΚ του Συμβουλίου και των Οδηγιών 98/6/ΕΚ, 2005/29/ΕΚ και 2011/83/ΕΕ του Ευρωπαϊκού Κοινοβουλίου και του Συμβουλίου όσον αφορά στην καλύτερη επιβολή και τον εκσυγχρονισμό των κανόνων της Ένωσης για την προστασία των καταναλωτών και άλλες διατάξεις».

Εισερχόμαστε στην ψήφιση επί της αρχής, των άρθρων των τροπολογιών και του συνόλου και η ψήφισή τους θα γίνει χωριστά.

Θέλω να επισημάνω ότι η ψηφοφορία περιλαμβάνει την αρχή του νομοσχεδίου, τριάντα άρθρα, τέσσερις τροπολογίες, το ακροτελεύτιο άρθρο, καθώς και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Γεώργιος Λαμπρούλης):** Εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Γεώργιος Λαμπρούλης):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Προσαρμογή της ελληνικής νομοθεσίας προς την Οδηγία (ΕΕ) 2019/2161 του Ευρωπαϊκού Κοινοβουλίου και του Συμβουλίου της 27ης Νοεμβρίου 2019 για την τροποποίηση της Οδηγίας 93/13/ΕΟΚ του Συμβουλίου και των Οδηγιών 98/6/ΕΚ, 2005/29/ΕΚ και 2011/83/ΕΕ του Ευρωπαϊκού Κοινοβουλίου και του Συμβουλίου όσον αφορά στην καλύτερη επιβολή και τον εκσυγχρονισμό των κανόνων της Ένωσης για την προστασία των καταναλωτών και άλλες διατάξεις |
| Επί της αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 1 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 2 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 3 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΠΡΝ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 4 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΠΡΝ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 5 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 6 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 7 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 8 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 9 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 10 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 11 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 12 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 13 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 14 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΠΡΝ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 15 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 16 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 17 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 18 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 19 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 20 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 21 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 22 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 23 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 24 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 25 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 26 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 27 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 28 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 29 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 30 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Υπ. τροπ. 1307/128 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Υπ. τροπ. 1308/129 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Υπ. τροπ. 1309/130 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Βουλ. Τροπ. 1313/131 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Ακροτελεύτιο άρθρο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Επί του συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το σχέδιο νόμου του Υπουργείου Ανάπτυξης και Επενδύσεων: «Προσαρμογή της ελληνικής νομοθεσίας προς την Οδηγία (ΕΕ) 2019/2161 του Ευρωπαϊκού Κοινοβουλίου και του Συμβουλίου της 27ης Νοεμβρίου 2019 για την τροποποίηση της Οδηγίας 93/13/ΕΟΚ του Συμβουλίου και των Οδηγιών 98/6/ΕΚ, 2005/29/ΕΚ και 2011/83/ΕΕ του Ευρωπαϊκού Κοινοβουλίου και του Συμβουλίου όσον αφορά στην καλύτερη επιβολή και τον εκσυγχρονισμό των κανόνων της Ένωσης για την προστασία των καταναλωτών και άλλες διατάξεις» έγινε δεκτό κατά πλειοψηφία σε μόνη συζήτηση επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελίδα 367α)

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Το Σώμα παρέσχε τη ζητηθείσαεξουσιοδότηση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Με τη συναίνεση του Σώματος και ώρα 18.49΄ λύεται η συνεδρίαση για αύριο, ημέρα Πέμπτη 19 Μαΐου 2022 και ώρα 9.30΄, με αντικείμενο εργασιών του Σώματος: α) ειδική συνεδρίαση της Ολομέλειας της Βουλής για την Ημέρα Μνήμης της Γενοκτονίας των Ελλήνων του Πόντου και β) νομοθετική εργασία, μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Δικαιοσύνης: «Ένταξη των περιοχών ισχύος του Κτηματολογικού Κανονισμού Δωδεκανήσου στο Εθνικό Κτηματολόγιο, εφαρμογή σε αυτές της κοινής εθνικής νομοθεσίας - Διασύνδεση Ληξιαρχείων και «Ελληνικού Κτηματολογίου» - Καταχώριση αγωγών και αιτήσεων στα κτηματολογικά φύλλα και λοιπές διατάξεις».

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**